
FORORD 


I  Størstedelen  af  indeværende  Aar  foretog  jeg,  op- 
fordret og  understøttet  af  Bestyrelsen  for  den  paa- 
tænkte Bibelskole,  hvis  Forstander  jeg  har  lovet  at  være, 
en  Rejse  Jorden  rundt.  Jeg  besøgte  Indien,  Kina,  Man- 
churiet, Korea,  Japan  og  Amerika. 

Fra  forskjellige  Sider  er  jeg  bleven  bedt  om  at  ud- 
give en  samlet  Rejsebeskrivelse.  Det  vilde  imidlertid 
blive  for  vidtløftig  for  mig  selv  —  og  for  mine  Læsere. 
Jeg  nøjes  derfor  med  at  udgive  efterfølgende  Indtryk 
fra  Japan  —  i  Kapitlet  „Nogle  Resultater"  med  lejlig- 
hedsvis Brug  af  Erfaringer  fra  andre  Dele  af  Rejsen. 

Naar  jeg  særlig  har  valgt  at  fortælle  om  Japan  frem- 
for de  andre  Lande,  er  det  dels,  fordi  jeg  ikke  naaede 
at  sende  Breve  fra  Japan  til  Dagspressen,  dels  fordi 
jeg  i  Japan  havde  særlig  god  Hjælp  til  at  naa  min  Rejses 
egentlige  Maal :  ved  Berøring  med  ledende  Mænd  og 
med  Befolkningen  i  Missionslandene  at  faa  et  personligt 
Indtryk  af  Stillingen  og  nye  Impulser  til  Arbejdet. 
Man  skal  ikke  have  rejst  ret  længe,  før  man  opdager, 
at  det  i  Længden  ikke  svarer  Rente  at  se  Institutioner ; 
—  at  se  M  æ  n  d  derimod  er  altid  berigende.  Men  det 
kræver  en  paalidelig  og  intelligent  Tolk,  ellers  kommer 
der  for  lidt  ud  af  det ;  de  fleste  Østerlændinge  kan  selv- 
følgelig ikke  føre  en  Samtale  paa  noget  evropæisk 
Sprog.  En  saadan  Tolk  var  jeg  i  Japan  saa  heldig  at 
have  i   den    dansk-amerikanske   Missionær  J.   M.   T. 


Winther,  der  er  Lærer  ved  et  Præsteseminarium  i  Ku- 
mamoto.  Missionær  Winther  rejste  i  længere  Tid  med 
mig;  og  hans  sohde  Forstaaelse  af  japansk  Aandsliv 
og  betydeHge  Sprogbegavelse  skylder  jeg  for  en  stor 
Del.  at  jeg  fik  saa  rigt  et  Udbytte  af  mit  Ophold  i  Japan. 
Jeg  sender  herved  ham  og  alle  de  Mænd,  der  venligst 
modtog  mig,  min  hjærteligste  Tak, 

De  efterfølgende  Blade  er  skrevne  paa  Stillehavet, 
mens  alle  Indtryk  endnu  var  friske.  Det  er  Indtryk, 
de  vil  give;  ikke  andet.  Jeg  er  ikke  inde  i  „bele  den 
herhenhørende  Litteratur".  Jeg  rejste  med  klar  Bevidst- 
hed om  min  Rejses  Maal,  med  et  Par  aabne  Øjne.  en 
redelig  Vilje  til  at  forstaa  og  nogen  Forkundskab. 
Det  var  min  hele  Udrustning.  Men  den  viste  sig  ogsaa 
tilstrækkelig  til  min  egen  Berigelse.  Maatte  jeg  nu 
blot  evne  at  føre  lidt  af  Rigdommen  videre ! 

I  August  1911. 

C.  Sk.-P. 


I. 

MELLEM  BJÆRGE 


Mellem  Bjærge. 


Var  jeg  Digter,  vilde  jeg  begynde  denne  Bog  med 
at  synge  en  Sang  til  Japans  Bjærges  Pris.  Thi  Japans 
Bjærge    e  r    Japan  sex  Syvendedele  af  Japan    er 

Bjærge  — ;  og  Japans  Bjærge  er  noget  helt  for  sig. 

De  er  dejlige. 

De  har  ikke  de  store  Linier,  det  hvide  majestætiske 
Himmelstræb  som  Schweitzes  Alper  eller  Himalayas 
Toppe.  De  er  ikke  vilde  og  sønderrevne  som  Norges 
Jotun  eller   Romsdalsf jeldene ;  ikke    skulderbrede, 

massive,  tunge  som  Klippekæmperne  i  Rocky  Moun- 
tains  Passer,  —  eller  mættede  med  en  azurblaa  Him- 
mels straalende  Lys  som  de  nøgne  Klipper  i  det  græske 
Arkipælag.  De  ejer  ikke  det  forunderlige  Sus  af  Rov- 
fugleflokke paa  brede  Vinger  som  store  Dele  af  Kau- 
kasuskæden  —  eller  det  hurtig  skiftende  Skyggespil  af 
Sol  og  Dis  og  Regnbueglimmer  som  de  hawanesiske 
Bjærge  paa  det  stille  Hav.  De  er  hverken  haabløs  golde 
som  Adens  sorte  Lavamasser,  tropisk  yppige  som  Cey- 
lons Palme-Aase  eller  fantastiske  som  Bjærgene  i  Yel- 
lowstone, hvis  vulkanske  Koglerier  ligger  langt  inde  i 
Æventyrets  Land. 

Japans  Bjærge  er  noget  helt  for  sig.  De  er  bløde, 
idylliske,  smilende  og  skovrige       lidt  som  Vejles  Bøge- 

bakker,  og  dog  helt,  helt  anderledes!  Ikke  Bakker, 
men  Bjærge;  ikke  klædte  med  Bøge,  men  med  en 
uendelig  Variation  af  Blomster,  Buske  og  Træer.  Netop 
det  mangeartede  i  Løv  og  Farver  er  noget  af  det, 
der  giver  Japans  Bjærge  deres  Særpræg. 

Jeg  saa'  ikke  Japans  Bjærge  i  den  tidlige  Vaar,  naar 
de  vilde  Kirsebær  blomstrer ;  eller  ved  Løvfaldstide  naar 
de  forskjellige  Træsorter  staar  i  hver  sin  brune,  gule 
og  gyldne  Dragt.  Men  jeg  saa'  dets  Bjærge  paa  den  Tid. 
da  de  ildrøde  Asalier  staar  i  Flor;  og  noget  skjønnere 
skal  jeg  aldrig  forlange. 

De  skovrige  Skrænter  var  saa  straalende  grønne 
som  ellers  kun  en  ny  udsprungen  Bøgeskov  i  Danmark. 
Kongelig  ranke  Kryptomerier,  fine  lette  Bambus,  Eg 
og  Ahorn,  Kirsebær  og  Kastanie  vexlede  i  endeløs  Blan- 
ding. Og  ind  mellem  alt  dette  liflig  grønne  stod  pragt- 
fulde Kæmpebuketter  af  højrøde  Asalier,  blaa  Glycine 
og  hvide  Deutziabuske.  Ofte  var  Stien,  vi  fulgte,  næsten 
dækket  af  Blomsterdrys.  Ingen  nøgne  Pletter  noget 
Steds.  Selv  de  lodrette  Klippevægge  var  fløjelsgrønne 
af  Mos  og  Bregner  og  Slyngplanter,  der  sugede  sig  fast. 

Sirlige  Pagoder  laa  paa  fremspringende,  næsten  util- 
gængelige Punkter.  Bjærgbyer,  med  den  ejendommelig 
stilfulde  japanske  Tagsætning,  tittede  frem  mellem  Træ- 
erne. Byghalmen  stod  stablet  op  i  smalle  Stakke  rundt 
om  Stænger.  Vandmøller  til  Afskalning  af  Risen  snur- 
rede i  de  brusende  Strømme.  Japanske  Nattergale  slog 
deres  Triller  fra  Krattene ;  og  bitte  smaa  Fugle  kastede 
sig  ofte  i  dristige  Sæt  ud  over  de  aabne  Afgrunde. 

Hvor  jeg  forstaar,  at  det  Folk,  der  lever  meliem  disse 
Bjærge,  bindes  og  præges  af  dem,  saa  deres  Fædrelands- 
kjærlighed  bliver  Lidenskab  og  deres  Karakter  æsthetisk  ! 

Maatte  Gud  velsigne  dette  Folk  med  alle  Frelsens 
Skatte  I 

„Komme  Dit  Rige,  o  Gud,      mellem  Japans  Bjærge  I" 


II. 
TEMPLER  OG  TEMPELFESTER 


Templer  og  Tempelfester. 


Der  er  en  forbavsende  Masse  Templer  i  Japan  — 
og  vel  at  mærke :  ikke  Smaaskure  og  Godtkøbskram, 
men  store,  smukke  og  kostbare  Templer.  I  saa  Hen- 
seende danner  Japan  en  interessant  Modsætning  til  de 
fleste  andre  Lande  i  Østen. 

I  Korea  ser  man  saa  godt  som  slet  ingen  Templer, 
højst  et  ganske  enkelt  i  de  større  Byer  og  hist  og  her 
nogle  smaa  fattige  Tilbedelsespladser  for  onde  Aander, 
—  det  er  alt.  I  Kina  er  Templerne  som  Helhed  i  Forfald ; 
de  fleste  er  støvede,  skidne,  slet  holdte  og  folketomme ; 
og  mange  af  Templerne  omdannes  lidt  efter  lidt  til  an- 
det Brug :  til  Politistationer,  Skoler,  Fabrikker  og  privat 
Beboelse.  I  Indien  er  der  Templer  nok,  og  Folk  nok 
i  Templerne  og  Tiggere  nok !  men  Nordindiens  Templer 
er  gjennemgaaende  ret  smaa  og  smudsige;  ikke  just  af 
gammelt  Støv,  men  af  den  idelig  traskende  Folkestrøm ; 
selv  Tempelstaden  Benares  har  næsten  ikke  et  eneste 
virktlig  smukt  Tempel ;  og  Sydindiens  Templer,  der  ofte 
er  store  og  pragtfulde,  er  i  alle  Tilfælde  ikke  saa  rene, 
hverken  hvad  Stand  eller  Stil  angaar,  som  Templerne 

Fra  Nutidens  Japan.  2 

i  Japan.  Dz  sydindiske  Templer  er  æventyrlige  og  fan- 
tastiske, —  de  japanske  mere  prægede  af  en  behersket, 
fin  og  fuldendt  Smag.  I  Japan  ser  man  ogsaa  sjældent 
de  to  Ting.  hvori  Indiens  Templer  excellerer :  de  hellige 
Damme  og  de  modbydelige  Tiggere. 

Der  gjemmes  uhyre  Værdier  i  Japans  Templer 
baade  af  Kunst  og  Skatte.  Dog  er  Templerne  ingenlunde 
døde  Kunstmusæer ;  de  er  endnu  den  Dag  i  Dag  et  le- 
vende Led  i  Folkelivet.  Der  er  Mennesker  i  Ja- 
pans Templer;  og  der  er  Fester.  Vil  man  lære  Livet 
i  Japan  at  kjende  fra  den  religiøse  Side,  er  Templerne 
det  rette  Sted.  Jeg  skal  derfor  i  det  følgende  fortælle 
lidt  om  mine  Besøg  i  adskillige  af  dem. 


Kumamoto. 


Et  af  de  første  Templer,  jeg  besøgte  i  Japan,  var  „Det 
oprindelige  Mysteriums  Tempel"  (Hommyo-ji)  i  Kuma- 
moto. Det  tilhører  Nichiren  Sekten,  men  Kato  dyrkes 
dér  som   Buddha-Incarnation. 

Kato  er  en  japansk  Nationalhelt,  der  døde  1609. 
Han  var  Grundlægger  af  en  Ridderfyrsteslægt  i  Kuma- 
moto, Undertvinger  af  Korea  og  bitter  Fjende  af  Kri- 
stendommen, som  han  kjendte  i  den  katolske  Form. 

Paa  Vejen  hen  til  Templet  var  jeg  saa  uheldig  med  min 
Cycle  at  kjøre  paa  en  stakkels  blind,  spedalsk  Tigger.  Det 
var  faktisk  Mandens  egen  Skyld,  han  sprang  med  et  plud- 
seligt Sæt  til  den  modsatte  Side  lige  i  sidste  Øjeblik ;  men 
han  kunde  jo  heller  ikke  gjøre  ved  det,  da  han  var  blind ! 
Vi  trillede  saa  henad  Vejen  begge  to  i  broderlig  For- 
ening, blev  frygtelig  støvede,  men  slap  ellers  ganske 
godt  fra  det.  Det  vrimler  iøvrigt  af  spedalske  i  Hom- 
myo-Templets  Nærhed,  da  det  særlig  anses  for  et, 
Spedalskhed  helbredende,  Tempel.  Efter  Sigende  kom- 
mer der  mellem  20  og  30  Tusinde  spedalske  dertil  om 
Aaret. 

Opgangen  til  Templet  er  ret  storartet.  Masser  af 
Smaatempler  ligger  paa  Siderne  af  en  bred  Vej ;  og  der- 
efter fører  en  meget  lang,  terrassebrudt  Trappe  besat 
med  hellige  Stenlygter  (Toroer)  op  til  Hovedtemplet. 

I  et  af  Sidetemplerne  laa  en  Mand  paa  Knæ  og  bad 
i  én  remsende  Uendelighed :  „Nammyoho  renge  kyo"  o : 
„Hil  Dig,   Du  mystiske  Lov,   Lotuslæren"    (Buddha). 

2* 

Den  Remse  skal  helst  bedes  c.  100,000  Gange  i  Løbet  af 
et  Menneskeliv,  hvis  man  vil  være  vis  paa  sin  Frelse. 
Samtidig  gned  han  Rosenkransens  Perler  mod  hver- 
andre, saa  det  gav  en  skrattende  Lyd ;  —  man  niaa  jo 
paa  en  eller  anden  Maade  sikre  sig  Gudernes  Opmærk- 
somhed. 

Paa  et  andet  Sidetempels  Indgang  stod  følgende  ba- 
rokke Overskrift ;  „Viet  til  den  oxehovede  Himmelkon- 
ges Aand.  Her  kan  man  faa  Amuletter  mod  alle  Syg- 
domme nedenfor  Lænderne!" 

Da  vi  gik  op  ad  den  lange  Trappeafsats,  mødte  vi  en 
Præst,  -  det  viste  sig  senere  at  være  Templets  Første- 
præst. Han  var  barhovedet,  tæt  klippet,  iført  skinnende 
hvid  Bomuldskappe  med  et  bredt  rødt  Silkebælte  over 
venstre  Skulder,  ivævet  med  gyldne  Mønstre ;  paa  Fød- 
derne hvide  Strømper  og  Tøfler.  Jeg  bad  min  Tolk 
spørge  ham,  hvad  en  Del  hvide  Smaaflag  betød,  som  i 
hundredevis  stod  plantede  langs  Kanten  af  Trapperne, 
Han  gjorde  det  (Flagene  var  „Takkeflag"),  og  vi  kom 
derved  i  Samtale  med  Præsten.  Han  var  meget  ind- 
ladende; og  da  han  just  var  paa  Vejen  op  til  Hoved- 
templet ligesom  vi,  bad  han  os  elskværdigt  følge  med, 
saa  skulde  han  selv  vise  os  alt.  Vi  sagde  naturligvis 
Tak,  og  fulgte.  Da  vi  kom  op  til  Tempelpladsen,  bød 
han  os  først  ind  i  nogle  Præsteværelser  i  en  Sidebygning. 
Vi  tog  Skoene  af,  paa  god  japansk  Vis,  og  kom  paa  Hose- 
sokker ind  i  et  hyggeligt,  lavt.  maattebelagt  Værelse, 
hvis  ene  Side  ved  Hjælp  af  Skydevægge  var  ganske  aa- 
ben.  saa  man,  over  foraarsgrønne  Trætopper,  saa'  ud 
over  en  smilende  Dal.  En  tjenende  Aand  lagde  et  Par 
Puder  tilrette  paa  Gulvet,  og  vi  satte  os.  Jeg  saa'  mig 
godt  om  i  Værelset.  I  Baggrunden  stod  et  Par  smukke 
Porcellænsvaser  i  Toroform.  Mellem  dem  Buketter  af 
friske  blaa   Iris.    Foran   Præsten   var  et  firkantet   Ild- 

bækken  med  en  Vandkjedel.  En  Tjener  bragte  smaa 
Thekopper  paa  aflange  Metalunderkopper,  og  store  Pla- 
der farvet  Sukkergodt  paa  lakerede  Smaabakker  med 
Papirsservietter.  Alt  imens  gik  Samtalen  paa  det  liv- 
ligste. Præsten  fortalte,  at  han  var  kommen  her  til 
Templet  for  10  Aar  siden.  Nogle  Aar  derefter  var  han 
rejst  til  New  York  for  at  studere.  Efter  at  have  tilbragt 
en  5 — 6  Aar  i  Amerika,  kom  han  her  tilbage  og  blev 
Forstander,  eller  som  der  paa  hans  Kort  stod  :  „Superior 
of  Hommyoji". 

Paa  mit  Spørgsmaal.  hvorfor  han  havde  sluttet  sig 
til  Nichiren-Sekten  (Nichiren  var  Japans  buddhistiske 
Luther  —  Reformatoren  — ),  svarede  han,  at  han  havde 
studeret  baade  Kristendommen  og  de  nogle  og  fyrretyve 
buddhistiske  Sekter  og  fandt,  at  Nichirens  Lære  var 
„den  reneste  og  retteste  Lære  i  hele  Universet".  Men 
forøvrigt  var  han  Eklektiker  og  mente,  at  det  bedste 
var,  at  alle  Religioner  blev  smeltet  sammen ;  og  med 
det  Maal  for  Øje  arbejdede  han.  Han  havde  saaledes. 
ifjor  da  Japan  annekterede  Korea,  foranstaltet  en  Fest 
i  Kumamotos  Theater,  hvor  baade  buddhistiske  og 
kristne  Præster  talte  og  bad  Gud  om.  at  Japan  maatte 
faa  Visdom  til  at  styre  Korea  ret. 

Saa  viste  han  os  rundt  i  Templet.  Vi  var  inde  i 
„det  allerhelligste",  hvor  et  Forhæng  skjulte  Alteret; 
men  paa  Præstens  Bud  blev  Forhænget  rullet  op  af  en 
Tempeltjener,  og  vi  saa  Kato's  gyldne  Billede.  Forøvrigt 
var  der,  som  sædvanligt,  fuldt  af  Lygter.  Røgelseskar, 
Sanscritbøger  og  Trætrommer  til  at  ledsage  Messen 
med.  der  finder  Sted  hver  Morgen  Kl.  5  og  hver 
Aften  Kl.  6.  Fra  en  Sidebygning  trommedes  og  læstes 
der,  saa  det  stod  efter.  Oppe  under  det  fremsprin- 
gende Tempeltag  hang  der  Billeder,  forærede  til  Temp- 
let af  taknemlige  Tilhængere.  Flere  af  disse  Billeder 
var  det  rene  Godtkjøbskram.  der  stak  mærkeligt  af  mod 

de  gamle  gediegne  Omgivelser.  Jeg  saa'  bl.  a.  et  Par 
farvede  Litografier  af  Jordskælvet  ved  St.  Francisco; 
det  er  ikke  godt  at  forstaa,  hvad  de  skulde  dér.  Andre 
Tilhængere,  som  mente  at  skylde  Templet  noget,  havde 
foræret  favnelange  hvide  Flag  med  hellige  Indskrifter  i. 
Paa  høje  Bambusstænger  vajede  de  i  Tempelgaarden 
i  Snesevis. 

Anført  af  Præsten  gik  vi  ned  ad  den  lange  Trappe- 
afsats til  et  nedenfor  liggende  Museum,  hvor  alt  ved- 
rørende Katos  Liv  og  Bedrifter  opbevares.  Her  var 
hans  Vaaben,  Rustning,  Pile;  hans  Bærestol,  Tavle- 
bord og  Thestel ;  hans  Buddhabillede  og  hans  „Rigdom- 
mens Gud" ;  den  Djævlemaske  og  den  alenhøje  Papirs- 
hjelm  med  hellige  Skrifttegn  paa,  som  han  ofte  bar  i 
Krigen  —  og  mangfoldigt  andet  lignende.  Men  pudsigst 
var  dog  et  300  Aar  gammelt  Kort  over  Indien,  Kina  og 
Japan,  hvor  Japan  med  Vilje  var  tegnet  meget  lille  og 
anbragt  forkert  „for  at  skuffe  Fjenderne,  hvis  Kortet 
skulde  falde  i  Fjendehaand"  ;  —  og  et  stort  egenhændigt 
Brev  fra  den  nuværende  Mikado,  dateret  1909,  hvorved 
Katos  Aand,  paa  300  Aars  Dagen  for  hans  Død  ophøj- 
edes til  3.  Rangklasse!    Lykkelige  Aand! 

Fra  Museet  blev  vi  budt  ind  i  Førstepræstens  Privat- 
bolig. Vi  kom  ind  i  et  ret  stort  Rum,  hvis  forreste  Del 
næsten  var  vesterlandsk  udstyret  med  Bord  og  Stole ; 
den  inderste  Del  derimod  rent  japansk.  Her  stod  Katos 
Anetavler,  en  stor  Metalløve  med  hvide  Porcellænsøjne, 
et  Par  meget  store  Porcellæns  Gulvvaser  og  et  Glasskab 
med  en  Bjærgfyr  fuld  af  udstoppede  Fugle.  Under  En- 
treens Loft  hang  en  stor  Tempeltromme  og  en  gammel 
Klokke.  —  Der  blev  atter  bragt  The,  denne  Gang  med 
Kager  serveret  i  en  sexkantet  Træopsats  med  Elfenbens 
Spisepinde.  —  Imens  havde  Præsten  travlt.  Han  sendte 
venligst  en  Tjener  op  i  Hovedtemplet  med  Ordre  til  at 
hente  et  af  de  til  Templet  dedicerede  Takkeflag ;  det  vilde 

han  forære  os,  da  han  af  Samtalen  havde  forstaaet,  at 
vi  vilde  sætte  Pris  paa  det,  •  Han  gav  os  med  egen- 
hændig Dedikation  en  Brochure  med  de  Taler,  der  ifjor 
var  holdt  ved  det  før  omtalte  Theatermøde  ;  han  forærede 
mig  fire  Vifter  med  Billeder  af  Templet  og  af  Katos 
hellige  Papirshjelm  —  og  desuden  en,  med  Katos  Vaa- 
benmærke  udstyret  lille  Skaal,  der  brugtes  til  at  give 
Guderne  i  Templet  —  Risbrændevin ! 

Endvidere  var  han  saa  venlig,  ligeledes  foranlediget 
af  Samtalen,  at  telefonere  til  en  Forretning  i  Byen,  at 
de  ,,uden  Optrækkeri"  skulde  overlade  os  en  af  de  Pid- 
ske,  som  buddhistiske  Præster  i  Japan  bruger  ved  Be- 
gravelser til  at  gjenne  onde  Aander  bort  med.  At  se 
denne  Mand  i  sit  ældgamle,  prægtige  Præsteskrud  staa 
dér  ved  en  moderne  Telefon  og  give  Ordre  om  —  en 
Aandepidsk!  —  var  i  Sandhed  forunderligt.  Desværre 
kom  der  paa  dette  Punkt  meget  lidt  ud  af  hans  Ulejlig- 
hed. Da  vi  nemlig  om  Eftermiddagen  gik  ned  i  den  af 
Præsten  angivne  Forretning  for  at  faa  den  bestilte 
Aandepidsk,  erklærede  Folkene,  at  de  havde  ingen !  Til 
hans  Højærværdighed  havde  de  sagt  „Ja",  men  det  var 
bare  Løgn  —  Skinhøflighed  eller  Forretningsberegning"; 
jeg  véd  ikke  hvad.  Saadan  er  desværre  mange  af  de 
japanske  Handlende,  forunderlig  upaalidelige.  Man  hø- 
rer overalt  i  Østen  den  Klage :  Japanerne  kan  man  ikke 
stole  paa  i  Pengesager ;  Kineserne  er  paalidelige.  I  gamle 
Dage  (i  det  mindste  mellem  Krigerstanden)  var  det  bedre 
i  Japan.  Da  stod  der  i  Gjældsbrevene :  ,,Dersom  jeg  ikke 
betaler  min  Gjæld  til  den  fastsatte  Tid,  maa  Du  udle 
mig  offentlig."  Det  var  den  Gang  Garanti  nok.  Nu  er 
det  næsten  omvendt  i  den  japanske  Handelsstand :  Den, 
der  snyder  bedst,  udler  den  anden!  Tiderne  skifter? 
Dog  bør  det  tilføjes,  at  der  stadig  er  fremragende  Japa- 
nere, som  offentlig  lægger  Handelsstanden  Soliditet  og 
Ærlighed  paa  Sinde. 


Osaka. 

I  Osaka  aflagde  jeg  et  lille  Besøg  i  Tenno-Templet. 

I  Forgaarden,  hvor  der  som  sædvanlig  var  Sælgere 
i  Massevis,  var  der  ogsaa  Udsalg  af  levende  Skildpad- 
der, hvad  jeg  ikke  før  havde  set.  En  Række  korte 
Bambuspinde  var  slaaet  ned  i  Jorden,  den  ene  ved  Siden 
af  den  anden,  og  ovenpaa  hver  af  disse  Pinde  laa  en 
lille  Skildpadde  og  sprællede  ynkeligt  med  Ben  og  Ho- 
ved, mens  den  ventede  paa  en  Kjøber,  der,  som  Gave 
til  Guderne,  vilde  sætte  den  ud  i  den  hellige  Sø  i  Temp- 
lets Nærhed.  Jeg  vilde  gjærne  have  et  Par  Skildpadde- 
skaller og  spurgte  Sælgeren,  om  han  ikke  havde  det. 
„Nej,"  sagde  han,  „det  har  jeg  ikke;  men  det  kan  vi 
let  faa.  Jeg  kan  give  en  af  Skildpadderne  her  en  Taar 
Brændevin  at  drikke;  det  kan  de  godt  lide;  saa  snart 
de  lugter  Brændevin  stikker  de  Hovedet  frem;  og  saa 
kan  jeg  skære  Hovedet  af  og  give  Dem  Skallerne." 
Det  vilde  jeg  dog  ikke;  og  Manden  beholdt  sin  Skild- 
padde og  Skildpadden  sit  Hoved. 

Men  det  var  nu  egentlig  ikke  Skildpadderne,  vi  var 
komne  for  at  se  i  Tenno-Templet,  det  var  den  gamle 
berømte  Klokke:  „Indo  no^kane",  ordret:  „Sjæleover- 
førelsesklokken"  o :  den  Klokke,  der  hjælper  Sjælene  ind 
i  Himlen.  Klokken  selv  saa'  vi  ganske  vist  ikke;  den 
hang  oppe  i  et  ret  lavt  Taarn ;  men  Rebet,  hvormed  den 
ringedes,  saa'  vi !  Den  hang  ned  foran  et  Alter,  ved  hvis 
Fod  en  Præst  sad  paa  en  Maatte  med  nogle  gule  Messe- 

bøger  foran  sig.  Tilvenstre  sad  en  Skriver,  til  hvem  Folk 
henvendte  sig.  De  betalte  fra  20  til  40  Øre  og  opgav  sam- 
tidig Navnet  paa  den  af  deres  nærmeste,  de  lige  havde 
mistet,  eller  paa  en  eller  anden  afdød,  hvis  Vel  laa  dem 
paa  Sinde.  Skriveren  tog  en  tynd  Træspaan,  skrev  Nav- 
net derpaa  med  en  Tilføjelse  om,  at  vedkommende  havde 
været  under  Buddhas  Bevaagenhed,  og  rakte 
Præsten  den  saaledes  beskrevne  Spaan. 
Præsten  tog  den,  læste  Navnet  højt  og  be- 
gyndte saa  med  en  haabløs  snøvlende  Stem- 
me at  remse  en  Masse  Bønner  op,  hvis 
Hovedindhold  var,  at  Buddha  dog  af  sin 
store  Naade  —  hvad  enten  dette  Menneske 
havde  været  ondt  eller  godt  vilde  forløse 
ham  og  føre  ham  ind  i  Himlen.  Saa  trak 
Præsten  i  Klokkerebet  og  ringede  tre  Slag 
paa  den  hellige  Klokke  „til  Efterretning  for 
den  døde",  at  han  nu  var  fri  til  at  gaa  ind 
i  Himlen ;  og  Spaanen  blev  rakt  tilbage  til 
den  Slægtning,  der  havde  bestilt  Sjæle- 
^^^K^    messen. 

i^^^W  Vi  kjøbte  for   10  Sen  en  Spaan  og  fik 

,  aaskrevet  et  fingeret  Navn.  Det  var  blot  min 
Mening  at  ville  have  denne  Spaan  sammen 
med  saa  mange  andre  religiøse  Gjenstande 
fra  Østen  i  mit  private  Missionsmuseum ;  og 
jeg  havde  Grund  til  at  tro,  at  Skriveren  var  fuld  klar 
over,  at  dette  var  Hensigten,  og  at  Navnet  var  opdigtet. 
Men  før  vi  vidste  noget  af  det,  tog  Præsten  sandelig 
Spaanen  og  begyndte  sin  Sjælemesse  over  vor  opdigtede 
Peter  Hansen  I  Han  gned  Rosenkransen  mellem  Hæn- 
derne, snøvlede  sine  Bønner  frem  og  ringede  med  Klok- 
ken, mens  jeg  stod  ganske  ulykkelig  over  denne  ynke- 
lige Komedie. 

Men  Spaanen,  der  beviser,  at  Peter  Hansen  har  fri 

Peter  Hansens 
-Paradisbevis" 

Adgang  til  den  buddhistiske  Himmel,  har  jeg  endnu  i 
mit  Værge ;  —  dog  maa  det  være  en  Peter  Hansen,  der 
har  været  „under  Buddhas  Bevaagenhed"  ;  og  om  en 
saadan  findes,  er  vel  tvivlsomt  nok  I  — 

Bagefter  kom  vi  lidt  i  Snak  med  Præsten.  Han  for- 
talte, at  han  var  kommen  til  Templet  som  lille  Dreng 
(de  stakkels  smaa  Drenge,  der  saadan  ofres  til  Temp- 
lerne!), havde  taget  sin  første  Examen,  da  han  var  11 
Aar  og  sin  anden  Examen  som  18  Aar.  I  et  godt  Aars- 
tid  havde  han  nu  været  „Messemester"  ved  denne 
Klokke,  og  daglig  hjalp  han  derved  fra  110 — 130  Sjæle 
ind  i  Himlen ! 

Han  hørte  øjensynlig  hverken  til  Fremskridtspræ- 
sterne,  der  vil  bortforklare  deres  egen  Tro,  eller  til  de 
enfoldige  Sjæle,  i  hvem  der  brænder  hellig  Ild,  men  til 
de  sløvt  troende  og  grovt  uvidende. 


Kobe. 

At  vi  aflagde  et  Besøg  i  Zensho  Templet  i  Kobe  skyl- 
des nærmest  en  Begravelse,  —  og  gik  saaledes  til :  Vi 
stod  just  rede  til  at  rejse  fra  Kobe,  da  vi  saa',  at  der 
lige  i  Nærheden  af  Hotellet  var  en  usædvanlig  stor  Be- 
gravelse ;  og  da  en  saadan  vilde  kunne  give  os  et  interes- 
sant Indblik  i  japansk  Folkeliv  og  praktisk  Religiøsitet, 
besluttede  vi  at  blive  og  se  den.  Missionær  Winther  gik  op 
og  afleverede  vore  Kort  i  Sørgehuset  og  forklarede,  hvor- 
for vi  gjærne  „beskedent  og  paa  Afstand"  vilde  se  de 
japanske  Begravelsesceremonier,  Han  blev  vel  mod- 
taget og  forstaaet. 

Ved  Totiden  ordnede  Toget  sig.  Det  var  en  rig 
Kjøbmands  lille  Barn,  der  blev  ført  bort;  men  sjældent 
har  jeg  set  et  saa  storartet,  og  aldrig  et  saa  ejendomme- 
ligt, Begravelsestog.  Allerforrest  blev  Gadens  og  Lau- 
gets  Bannere  baarne.  Saa  kom  to  sortklædte,  tomhæn- 
dede Mænd.  Derefter  fire  hvidklædte  Drenge ;  de  to 
med  Koste,  de  to  med  Vandbækkener  „til  at  rense  Gra- 
ven", Saa  bar  en  enliggaaende  Mand  to  store  hvide 
Lotusblomster,  omsluttede  af  to  Vaser,  lavede  af  gjen- 
nemsigtigt  grønt  Flor.  Derefter  fulgte  26  hvidklædte 
Bærere,  hver  med  sin  flere  Alen  høje  Blomsterbuket, 
stukket  i  et  Bambusstativ.  Efter  dem  kom  otte  firhju- 
lede, af  Mænd  trukne.  Vogne  fyldte  med  Blomster,  -- 
desuden  én  Vogn  med  Frugt,  én  med  Kager  og  én  med 
et  stort  Bur  med  ti  Duer,  der  skulde  slippes  løs  ved 

Graven,  som  Symbol  paa  Sjælens  Frigjørelse.  Saa 
kom  det  egentlige  Madoffer  til  den  døde :  over  50  hvide 
Trætaburetter  med  Kurve  fyldte  med  farvet  Sukkergodt 
og  udsmykkede  med  hvide  Papirsservietter.  Disse  Træ- 
taburetter blev  baarne  af  mere  end  et  halvt  hundrede 
sortklædte  Mænd  med  stribede  Bælter  og  sammentrykte, 
runde  Risstraas  Hatte.  Derefter  fulgte  tre  Vogne  med 
„Evighedens  Symbol"  o :  visse  rectangulære  Tegn,  lavede 
af  Mos  og  Blomster  og  stillet  op  i  en  Trekant  med  et 
brændende  Lys  i  Midten.  Saa  kom  16  hvide  Papirs- 
lygter  hængende  paa  høje  Bambusstænger ;  saa  et  hvidt 
Flag  med  den  afdødes  Navn ;  saa  atter  to  Lygter  og  saa 
Kisten  paa  en  hvid  Baare,  fulgt  af  en  Mand  med  et 
duftende  Røgelseskar.  Efter  Kisten  kjørte  en  15 — 16 
Præster  i  Rikshaw,  hver  Rikshaw  atter  fulgt  af  en  Tem- 
peltjener og  en  Kuli,  der  bar  en  rødlakeret,  snirklet 
Præstestol,  som  lige  var  bleven  brugt  i  Sørgehuset  og 
atter  skulde  bruges  i  Templet.  Præsterne  var  i  gyldne, 
spraglede  Silkekapper  med  kunstig  indvævede  Lotus, 
Fugle  og  anden  orientalsk  Ornamentik.  Slægten  og  det 
øvrige  Følge  sluttede  Processionen. 

Just  som  Toget  satte  sig  i  Bevægelse,  blev  en  bræn- 
dende Halmvisk  kastet  ud  paa  Sørgehusets  Trapper  og 
en  Porcellænsskaal  knust  ved  Siden  af,  hvorefter  Sørge- 
husets Porte  blev  hurtigt  og  fast  lukkede.  Betydningen 
af  denne  Ceremoni  kjender  jeg  ikke. 

Da  Toget  naaede  det  oppe  paa  en  dejlig  Bjærgskrænt 
liggende  Tempel,  blev  Madofret  sat  paa  lange  Hylder 
foran  Alteret,  Kisten  blev  stillet  mellem  Hylderne  og 
Alteret,  og  Præsterne  satte  sig  i  deres  Stole  i  Halvkreds 
deromkring.  En  Tempeltjener  slog  paa  en  Haandklokke; 
Førstepræsten  begyndte  —  i  en  langtrukken  snøvlende 
Toneart:  „Namu  Amida  Butsu!"  („Hil  Dig,  Du  evigt 
levende  Buddha!")  og  hele  Koret  faldt  i.  Saa  gik  Før- 
stepræsten frem  med  sin  Tjener  og  tog   af  et  lille  Skrin, 

Tjeneren  rakte  ham.  tre  Røgelsekorn  og  lagde  dem  paa 
en  Pande,  imens  han  ærbødigt  bøjede  sig  for  den  afdøde 
under  dyb  Stilhed  fra  Forsamlingens  Side.  Da  han  igjen 
havde  taget  Plads,  istemtes  Messen  paany,  og  under 
denne  gik  først  de  øvrige  Præster  og  saa  de  nærmeste 
i  Følget  frem  én  for  én.  bøjede  sig  for  Førstepræsten 
og  bøjede  sig  for  Kisten  og  ofrede  tre  Røgelsekorn  hver. 

Flere  af  Følget  var  i  moderne  Diplomatfrakker;  og 
dette  Stykke  ..Nutid"  stak  unægtelig  mærkeligt  af  mod 
de  gamle  hedenske  Skikke. 

Da  Førstepræsten  atter  anden  Gang  havde  ofret  nogle 
Røgelseskorn.  var  Højtideligheden  forbi,  og  Kisten  før- 
tes til  Krematoriet. 

Hele  denne  Ceremoni  Indo  kaldet  —  har  til  Hen- 
sigt at  overfore  og  frelse  Sjælen  fra  Forkrænkeligheden 
til  det  store  Nirvana. 

Missionær  Winther  havde  imidlertid,  inden  Sørge- 
toget forlod  Huset,  sat  sig  i  Forbindelse  med  en  af  Præ- 
sterne, og  denne  havde  venligt  lovet  efter  Begravelsen 
at  introducere  os  til  Førstepræsten,  for  at  vi  af  ham 
kunde  faa  Forklaring  paa  de  forskjellige  Ceremonier. 
Nu  kom  vedkommende  Præst  imidlertid  hen  og  sagde 
til  os.  at  Førstepræsten  næppe  vilde  indlade  sig  paa  For- 
klaringer, og  han  foreslog  os  derfor  at  henvende  os  til 
Førstepræsten  i  Zensho  Templet ;  det  tilhørte  samme 
Sekt,  Shinsekten,  og  dér  vilde  vi  faa  al  fornøden  Op- 
lysning. 

Vi  gik  saa  derhen,  og  kom  just  som  en  buddhistisk 
Gudstjeneste  var  ved  at  slutte.  Tempelhallen  var  fuld 
af  Mennesker.  En  yngre  Præst  prækede  og  slog  med  sin 
Vifte  i  Talerstolen,  saa  det  dundrede.  Shinsekten  er  paa 
mange  Maader  en  god  Sekt  indenfor  Buddhismen.  Den 
erklærer  med  Eftertryk,  at  Mennesket  maa  frelses  ved 
Tro  paa  Buddha,  og  har  ved  denne  Betoning  af  T  r  o  e  n 
ofte  dannet  en  Bro  fra  Hedenskab  til  Kristendom.   Den 

unge  Præsts  Thema  var  ogsaa  godt  nok.  „Naar  Du  er 
faret  vild  og  er  paa  fremmed  Egn.  da  sørger  Du  for 
et  Tilflugtssted,  inden  Nattemørket  kommer."  Det 
var  Grundtanken,  som  saa  anvendtes.  Men  naar  han 
skulde  til  at  sige.  hvor  Tilflugtsstedet  var.  bristede  det 
stadig  for  ham.  Han  brugte  en  Masse  kinesiske  eller 
Sanscrit- Vendinger,  som  ingen  forstod,  det  lyttende 
Folk  allermindst ;  m  e  n  naar  de  uforstaaelige  Vendinger 
kom,  bøjede  Folket  sig  og  mumlede :  „Namu  Amida 
Butsu!"  (Hil  Dig,  Du  evigt  levende  Buddha  I).  Dén 
Bøn  kan  vel  passende  kaldes  deres  Tilflugt ;  men  den 
er  fattig  nok. 

Da  Præsten  havde  sluttet,  tændte  Mænd  og  Kvinder 
deres  Piber  og  drak  The  siddende  paa  Tempelgulvet! 
Det  hele  saa'  næsten  ud,  som  om  Gudstjenesten  blev  op- 
løst i  en  fornøjelig  Picknick, 

Vi  var  imidlertid  kommen  ind  i  et  af  Præsteværel- 
serne bag  Tempelhallen  og  to  Velærværdigheder  satte 
sig  venligt  til  at  besvare  vore  Spørgsmaal.  Jeg  kan  tilføje, 
at  vi  naturligvis  som  sædvanlig  sad  paa  Hug  paa  Gulvet, 
hvad  der  i  Længden  trættede  mine  lange  Ben.  Jeg  snød 
mig  derfor  til  at  støtte  den  ene  Arm  mod  Gulvet  og 
lægge  lidt  af  „Vægten"  ovenpaa  den,  hvorved  jeg  kom  i 
en  skraa  hældende  Stilling;  men  et  Blik  fra  Missionær 
Winther,  der  stadig  var  min  „japanske  Samvittighed", 
lod  mig  forstaa,  at  jeg  med  denne  skraa  Stilling  var 
udenfor  Grænserne  af  god  Tone ;  og  jeg  maatte  krybe 
sammen  igjen  i  en  Knude  og  holde  Pinen  ud  I 

Vi  spurgte  først  Præsterne,  hvad  Meningen  var  med 
den  brændende  Halmvisk  og  den  ituslaaede  Skaal.  De 
erklærede,  at  det  anede  de  ikke;  de  kjendte  slet  ikke 
den  Ceremoni.  Jeg  tvivler  lidt  om,  at  det  virkelig  var 
sandt.  Sagen  var  (og  det  var  det  interessante  ved  det), 
at  den  ene  af  dem,  ham,  der  hele  Tiden  førte  Ordet, 
havde  læst  adskillige  kristelige  Bøger  og  tildels  skam- 

mede  sig  ved  den  buddhistiske  Overtro.  At  det  var  Til- 
fældet, viste  sig  især,  da  vi  ønskede  Forklaring  dels  af 
Madofret  til  den  døde,  dels  af  Indo-Ceremonien.  Med 
Hensyn  til  Madofret  erklærede  han,  at  Meningen  „selv- 
følgelig" ikke  var,  at  den  døde  fik  noget  af  det  eller 
trængte  til  det.  Det  hele  var  blot  en  Æresbevisning. 
Andre  Sekter  troede  ganske  vist,  at  den  døde  levede 
af  det  ofrede ;  men  hans  Sekt  troede  det  ikke  I  —  Og 
med  Hensyn  til  Indo-Ceremonien  kunde  han  heller  ikke 
nægte,  at  Folket  troede,  at  Præsterne  ved  deres  Messen 
og  Røgelse  hjalp  Sjælen  paa  dens  Vej  til  den  anden 
Verden;  men  det  var  „selvfølgelig"  ikke  Meningen.  „Vi 
Præster,"  sagde  han,  „kan  ikke  frelse  nogen;  selv  ikke 
den  højeste  af  os  kan  det.  Frelse  kan  kun  Buddha.  Vi 
messer  og  ofrer  Røgelse  som  en  Ærbødighed  mod  den 
afdøde  og  en  Trøst  for  de  efterlevende ;  og  desuden  pe- 
ger vi  dermed  paa  Buddha  som  den.  fra  hvem  al  Frelse 
kommer.  At  et  Barn  peger  paa  Maanen  forandrer  i  og 
for  sig  intet  ved  Maanen ;  og  at  vi  med  vor  Messe  peger 
paa  Buddha  som  vor  Frelser  føjer  i  og  for  sig  intet  til 
den  ved  Buddha  givne  Frelse.  Vi  Shinsekt-Folk  e  r  frel- 
ste ved  den  kommende  Buddha ;  og  de,  der  ikke  er  det. 
frelser  Messen  ikke." 

I  alt  dette  er  jo  den  kristelige  Paavirkning  tydelig 
nok.  Han  indrømmede  da  ogsaa,  at  han  havde  læst  ad- 
skillige kristelige  Bøger,  og  de  var  gode  nok.  Men  paa 
ét  Punkt  stod  dog  Buddhismen  —  eller  i  al  Fald  den  lille 
Underafdeling  af  Shinsekten  som  han.  Præsten,  tilhørte 
-  langt  over  Kristendommen:  „Vi  beder  aldrig  I  thi 
V  i  er  overbeviste  om,  at  Buddhas  Naade  er  s  a  a  stor, 
at  Bøn  behøves  ikke." 


Kyoto. 

Kyoto  er  Templernes  By.  Der  siges  at  være  halv- 
fjerde tusinde  Templer  i  den  By  alene  —  og  8000  Præ- 
ster. Vi  besøgte  naturligvis  kun  nogle  ganske  faa  af  de 
allervigtigste ;  men  jeg  havde  alligevel  tilsidst  samme  For- 
nemmelse som  en  Amerikanerinde,  hvem  jeg  tilfældig, 
idet  hun  kom  ud  af  et  af  Templerne,  hørte  ytre :  „Se 
saa!  nu  vil  jeg  ikke  se  flere  Templer.  Jeg  er  tempel- 
mæt!" 

Paa  én  Dag  besøgte  vi  det  østlige  Hongwanji  („Det 
oprindelige  Løftes  Tempel",  sigtende  til  Buddhas  Løfte 
om  ikke  at  gaa  ind  i  Nirvana,  førend  han  fik  alle  Men- 
nesker med)  ;  Sanjusangendo  Templet;  Den  store  Bud- 
dhas Hal;  Otani  Templet  og  Kiyomizu  Templet. 

Paa  denne  Rundgang  gjorde  jeg  forskjellige  nye  lære- 
rige Indblik  i  Hedenskabet. 

Hongwan  Templet  er  et  mærkeligt  Vidnesbyrd  om 
Buddhismens  Magt  i  Japan.  Det  tilhører  Shinsekten  og 
er  under  kejserlig  Protektion.  For  en  lille  Snes  Aar  si- 
den brændte  det  og  blev  bygget  op  ved  Penge-  og  Ma- 
terialgaver  fra  hele  Riget.  Det  har  kostet  c.  3  Millioner 
Yen  o :  over  5|  Millioner  Kroner  og  straaler  af  Pragt  og 
fin  og  fuldendt  Kunst.  Bjælkerne  og  Søjlerne  i 
Templet,  der  er  af  kolossale  Dimensioner,  er  hejst  paa 
Plads  ved  Hjælp  af  Tove,  flettede  af  —  Menneskehaar ! 
Endnu  opbevares  i  Templet  saadanne  53  Tovruller,  hver 
paa  228  Fods  Længde.  Det  udgjør  tilsammen  over  h  Mil 

Fra  Nutidens  Japan.  3 

Tovværk  flettet  af  Menneskehaar ;  og  tilmed  er  Tovene 
1  Fod  og  1  Tomme  i  Omkreds.  Den  Religion,  der  kan 
faa  en  hel  Nation  til  at  ofre  saadanne  Bjærge  af  Menne- 
skehaar blot  for  at  vise  nogle  Tempelbjælker  lidt  midler- 
tidig Ære,  har  endnu  ikke  mistet  sit  Hold  over  Folket. 
Buddhismens  Magt  i  Japan  er  i  k  k  e  brudt. 

Og  dog,  —  hvor  ynkelig  lidt  har  den  i  Virkeligheden 
ikke  at  give!  Jeg  fik  bl.  a.  et  Indtryk  af  det  i  de  næste 
to  Templer :  Sanjusangendo  og  Den  store  Buddhas  Hal. 
I  Sanjusangendo,  der  er  Rigsejendom,  opbevares  bl.  a. 
1001  forgyldte  Statuer  (i  naturlig  Menneskestørrelse)  af 
Barmhjærtighedens  Gudinde.  De  er  alle  ens  i  Hoved- 
trækkene og  forskjellige  i  Smaating.  En  hel  uendelig 
Skov  af  stive,  gyldne,  umenneskelige  Menneske- 
skikkelser med  fra  21  til  42  Par  Hænder!  Enkelte  af 
Statuerne  var  til  Reparation  og  laa  under  denne  Proces 
ovenpaa  en  Dragkiste  fyldt  med  hellige  buddhistiske 
Skrifter,  thi  Barmhjærtighedens  Gudinde  maatte  kun 
ligge  paa  et  særlig  helligt  Leje,  —  det  siger  jo  sig  selv ! 
Meningen  var  nok  forresten,  at  Støtterne  skulde  „suge 
Kraft"  af  de  hellige  Skrifter  og  de  ny  paasatte  Legems- 
dele derved  tillige  indvies. 

Det  var  altsaa,  hvad  Buddhismen  bød  paa  her :  en 
talløs  Mangfoldighed  af  en  gylden  Statue !  —  I  Den  store 
Buddhas  Hal  var  det  anderledes :  dér  var  det  ikke  Tallet, 
men  Dimensionerne,  der  var  unaturlig  store.  Det  Tem- 
pels „store  Nummer"  var  et  uhyre  Buddhahoved  af  for- 
gyldt Træ.  Det  er  58  Fod  højt  -  selve  Ansigtet  alene 
30  Fod  og  Øjet  5  Fod.  Det  hele  gjør  et  uhyggeligt  og 
meningsløst  Indtryk.  Men  netop  denne  meningsløse  For- 
størrelse, dels  af  Tempelbilledernes  Antal,  dels  af  deres 
Dimensioner  er  i  Virkeligheden  et  Udtryk  for  Afmagt. 
Man  har  intet  rigtigt  at  byde  og  haaber  saa  ved  „For- 
størrelse" at  faa  noget,  men  opnaar  kun  at  bevise,  at  Nul 
Gange  Nul  giver  Nul ! 

3* 

DEN  STORE  BUDIJHA  I   KYOTO 

Fra  „Den  store  Buddhas  Hal"  tog  vi  hen  til  Otani 
Templet.  Det  er  egentlig  bygget  for  den  buddhistiske 
Shinsekts  Stifter  Shinran  Shonin  (død  1262) ;  men  da 
han,  som  en  national  Stormand,  tillige  er  optaget  blandt 
Shinto-Religionens  Guder,  er  Templet,  som  saa  mange 
andre,  paa  én  Gang  buddhistisk  og  shintoistisk.  Største- 
delen af  Shinran  Shonins  Legeme  (det  blev  nemlig  delt  i 
to  Parter!)  ligger  begravet  paa  Bjærgskrænten  bag 
Templet ;  og  Shinsektens  rige  Tilhængere  betaler  store 
Summer  for  at  faa,  blot  et  eller  andet  lille  Ben  af  deres 
afdøde  begravet  i  Helgenens  Nærhed ! 

Som  ovenfor  antydet  er  Shinsekten  den  af  alle  bud- 
dhistiske Sekter,  der  er  mest  beslægtet  med  Kristendom- 
men, idet  den  energisk  hævder,  at  Mennesket  ikke  frelses 
ved  Selvarbejde,  men  ved  Tro.  Det  siges  da  ogsaa  for 
bestemt,  at  Shinran  Shonin,  der  i  Kina  var  kommen  i 
Forbindelse  med  nestorianske  Kristne,  besad  et  kinesisk 
Lucasevangelium.  Dette  blev,  indtil  for  faa  Aar  siden, 
opbevaret  i  et  lille  lukket  Rum  i  et  Tempel,  vistnok  i 
Kyoto  eller  Kyotos  Nærhed ;  men  ingen  vidste,  hvad  det 
Rum  gjemte,  fordi  dets  laasede  Dør  bar  en  Paaskrift 
med  store  Forbandelser  over  den,  som  aabnede  den.  Men 
forleden  Aar  faldt  Værelset  saadan  sammen  af  Ælde,  at 
det  m  a  a  1 1  e  repareres ;  og  ved  den  Lejlighed  fandt  man 
saa  Shinran  Shonins  kinesiske  Exemplar  af  Lucasevan- 
geliet.  —  Som  sagt,  saadan  fortælles  der  fra  forskjellig 
Side.  Dog  er  der  andre,  der  bestemt  nægter  Rigtigheden 
heraf,  —  vistnok  af  tendentiøse  Grunde  —  saa  det  er 
vanskeligt  at  blive  klar  over,  hvordan  det  virkelig  forhol- 
der sig. 

Ad  en  Sti  op  ad  den  med  Shin-Grave  dækkede  Bjærg- 
skrænt  naaede  vi  op  til  Kiyomizu  Templet.  Dette  er 
egentlig  bygget  for  Barmhjærtighedens  Gudinde,  men  i 
Tempelkomplexet  dyrkes  tillige  —  Ræven  og  et  Par 
gamle  Krigere  (af  hvilke  den  ene  bragte  saa  og  saa  man- 

ge  tusind  afhuggede  Øren  med  sig  hjem  som  Trofæer 
fra  Korea!).  Unægtelig  et  eget  Selskab  for  Barm- 
hjærtighedens  Gudinde :  List  og  Vold  I 

At  Ræven  dyrkes  beror  nærmest  paa  Folkeangsten. 
Oprindelig  var  det  „de  unge  Risstraas  Gudinde",  der 
dyrkedes,  og  Ræven  fulgte  bare  med  i  Kjøbet  som  hen- 
des Tjener.  Men  lidt  efter  lidt  glemtes  „Risens  Gudinde", 
og  Ræven  blev  den  egentlige  Forgrundsfigur.  I  Japan, 
som  i  Kina,  mener  Folket  nemlig,  at  mange  nervøse  Li- 
delser ( „Besættelser" )  stammer  fra  Ræven  eller  Græv- 
lingen (i  Kina  Maaren).  Mindst  en  Femtedel  af  Japans 
Befolkning  siges,  religiøst  set,  væsendig  at  leve  paa 
Rævedyrkelse  —  unægtelig  Sulteføde  for  et  Hjærte,  der 
er  skabt  til  Gud.  I  Kyoto  er  der  mangfoldige  smaa  Ræve- 
templer, der  alle  kjendes  paa  de  ildrøde  Torii  (Indgangs- 
buer)  —  og  saa  paa  Rævebillederne.  Mærkeligt  nok 
fremstilles  Ræven  i  Kina  altid  i  Menneskeskikkelse,  men 
i  Japan  ganske  naturtro.  —  Dog  maa  Ræven  sikkert  og- 
saa  have  andre  religiøse  Funktioner,  end  den  at  tilbedes 
for  at  lade  være  med  at  besætte ;  dens  Snuhed  maa  spille 
en  vis  Rolle.  I  visse  Dele  af  Kina  er  den  Kortspillernes 
Gud  ;  og  i  Japan  er  den  særlig  Kjøbmændenes  og  de  fald- 
ne Kvinders  Gud  og  bruges  bl.  a,  til  at  algjøre,  om  en 
Dag  er  heldig  eller  uheldig.  Jeg  saa'  en  Morgen  i  et  af 
de  mindre  Rævetempler  en  Mand  komme  ind  og  ryste 
en  Jærnbøsse,  fuld  af  Lotteristænger  med  forskjellige 
Skrifttegn,  indtil  en  af  Stængerne  faldt  ud :  hvorefter  han 
paa  en  Tavle  læste,  hvad  Tegnene  betød.  Altsaa  Ræven 
er  Sandsiger ;  den  har  en  fin  Næse  for  Held  eller 
Uheld;  og  det  er  noget.   Hedenskabet  trænger  til. 

I  Kiyomizu  Templet  fik  jeg  forøvrigt  nogle  nye  Ind- 
blik i  hedensk  Bedeliv.  Mange  med  Staaltraadsgitter 
dækkede  Gudebilleder  var  overspyttede  af  Papirskugler. 
Man  skriver  sin  Bøn  paa  et  lille  Stykke  Papir,  tygger 


39 


40 

det  til  en  Kugle  og  spytter  til.  Bliver  Kuglen  hængende 
i  Gitret,  er  det  et  daarligt  Varsel;  naar  Kuglen  ind  til 
Guden  og  bliver  siddende  fast  paa  ham  eller  hende,  er 
Bønnen  hørt;  falder  Kuglen  af  igjen,  er  Sagen  tvivlsom. 
—  Andre  binder  deres  skrevne  Bønner  fast  til  Staal- 
traadshegnet  foran  et  Gudebillede,  eller  de  forsøger  sig 
med  Sten.  Jeg  saa'  bl,  a.  et  lille  Pagodetaarn  med  ti  Eta- 
ger helt  fuldt  af  Smaasten.  Man  mumler  sin  Bøn  og  ka- 
ster en  lille  Sten  mod  Taarnet;  bliver  Stenen  liggende 
paa  en  af  Etagerne,  er  det  godt,  især  hvis  det  er  en  af  de 
øverste ;  falder  den  ned,  er  Bønnen  ikke  hørt.  I  Sand- 
hed :  hedensk  Bøn  er  Lotterispil ! 

Forskjellige  Præster  sad  og  solgte  Amuletter.  Vi 
kjøbte  et  Par  mod  Tordenvejr,  og  jeg  véd  ikke  hvad,  og 
spurgte  samtidig  Præsten,  om  disse  Amuletter  nu  ogsaa 
virkelig  hjalp  noget?  Han  svarede:  „Ih  ja!  det  gjør  de 
rigtignok !  Se  blot  hen  i  det  og  det  Kapel,  hvor  mange 
smaa  Spande  dér  staar ;  de  er  alle  ofrede  af  Folk,  som 
har  faaet  Hjælp  af  disse  Amuletter."  Der  var  altsaa  slet 
ingen  Tvivl  om  den  Ting. 

Endnu  vil  jeg  fra  dette  Tempel  blot  nævne  :  en  Gnide- 
Buddha  (el.  Gnide-Binzuru).  Man  træffer  den  Slags 
Buddhaer  her  og  der  i  Japans  Templer.  De  er  i  Reglen 
af  omtrent  naturlig  Størrelse  og  staar  paa  et  for  Folket 
let  tilgængeligt  Sted,  ofte  udenfor  Tempelhallen.  Man 
gnider  sig  paa  det  syge  Sted  og  gnider  derefter  Guden 
paa  det  samme  Sted  eller  omvendt.  Saa  hjælper  det 
ufejlbarlig!  Jeg  saa  en  stakkels  Kvinde  gnide  sine  syge 
Øjne  og  saa  gnide  Buddhaens  Øjne ;  og  bagefter  kom  en 
halvvoxen  Dreng  og  gjorde  det  samme.  Paa  den  Maade 
overføres  Smitten,  —  og  det  er  vel  ogsaa  det  eneste,  der 
naaes. 

Der  er  noget  usigelig  nedstemmende  ved  at  se  alt 
dette  endeløse,  overtroiske  Mørke,  som  Lyset  endnu 

aldrig  har  skinnet  ind  i.  Ak,  Slaget  er  endnu  ikke  vun- 
det ;  der  er  langt,  langt  igjen ! 

Men  ét  var  dejligt  ved  Kiyomizu  Templet :  dets  Belig- 
genhed !  Hvor  var  den  skjøn !  Det  laa  oppe  paa  en  skov- 
bevoxet  Bjærgskrænt  ved  en  lille  Kløft  med  et  Vand- 
fald i  Bunden.  Man  stod  paa  Templets  brede  Svalegan- 
ge, der  var  bygget  ud  over  Afgrunden,  og  saa'  ud  over 
Bjærg  og  By  i  den  synkende  Sols  Lys. 

Saa  dejlige  Omgivelser,  -  -  og  s  a  a  dejlige  Tempel- 
bygninger fortjente  en  bedre  Gudsdyrkelse! 


Et  af  de  Templer  i  Kyoto,  der  gjorde  det  dybeste  Ind- 
tryk paa  mig  var  Chionin  Templet. 

I  dets  pragtfulde  nyrestaurerede  Hovedhal  sad  en 
enlig  Præst  og  gjentog  i  én  sløv  Uendelighed  et  afjasket : 
„Namu  Amida  Butsu!"  og  for  hvert  Ord,  ikke  for  hver 
Bøn,  slog  han  et  Slag  paa  en  Trætromme.  Saadan  bedes 
der  dér  fra  Kl.  7  Morgen  til  6  Aften  uden  Afbrydelse. 
Den  bedende  Præst  afløses  hver  halve  Time.  — 

Det  interessanteste  ved  dette  Tempel  var  imidlertid 
hverken  dets  Pragt  eller  dets  daglange  Præstebønner, 
men  dets  Tilbygning,  den  saakaldte  „Krigsceremoni 
Hal".  Den  er  bygget  af  Tokugawa  III  til  Minde  om  den 
Sejr,  han  i  1637  vandt  over  Kristendommen  i  Japan,  idet 
han  med  ét  Slag  ihjelslog  over  20,000  Kristne  og  rundt  i 
Riget  opslog  de  berygtede  Plakater,  der  truede  endog 
de  kristnes  Gud  med  Død  og  Dom,  hvis  han  vovede  sig 
ind  i  Japan  igjen.  Denne  Hal  er  altsaa  et  saare  inter- 
essant Mindesmærke  fra  Kampen  mellem  Hedenskab  og 
Kristendom  i  Japan.  Den  staar  som  et  Minde  om  en  af 
Hedenskabets  Sejre.  Naar  mon  Kristendommen  vil  kun- 

ne  bygge  en  lignende  Hal  til  Minde  om  sin  Sejr?   Det 
vil  maaske  vare  længere,  end  de  fleste  i  Vesten  tror. 

Mindehallen  bruges  nu  til  aarlige  Sammenkomster  af 
Jodosektens  Præster  fra  hele  Japan ;  derfor  er  der  ogsaa 
til  Hallen  knyttet  et  vidtløftigt  Bygningskomplex  med 
Gjæsteværelser  for  Sektens  Tilhængere,  ja  for  selve 
Kejseren,  som  indtil  1879  jævnlig  kom  til  Møderne. 

Vi  gik  paa  en  Svalegang,  der  løb  rundt  om  Bygnin- 
gerne, og  saa'  derfra  ind  i  Værelserne  paa  den  ene  Side 
og  ud  over  smaa  Tempelhaver  paa  den  anden.  Svale- 
gangens Gulv  knirkede,  saa  det  var  en  Lyst,  og  kaldtes 
derfor  ..Nattergalegulvet".  Hvor  de  Østerlændinge  dog 
er  Mestre  i  at  dække  Fejl  og  Skrøbelighed  med  klingen- 
de Navne  I 

De  smaa  Tempelhaver,  der  hældede  sig  op  ad  en 
skovrig  Bjærgskrænt,  var  saare  idylliske.  Der  var  sir- 
lige Asaliahække,  høje  Krvptomerier  og  Smaasøer  fulde 
af  blaa  Iris  og  prydede  med  gamle  stilfulde  Stenlygter. 
—  Men  den  største  Interesse  knyttede  sig  dog  til  Værel- 
serne, særlig  Kejserværelserne,  der  var  smykkede  med 
ældgamle  japanske  Mesterværker,  malede  paa  gyldne 
Skærme.  Sujetterne  var  naturligvis  ægte  japanske,  for  os 
nærmest  snurrige  :  gamle  krøgede  Træer,  sovende  Katte, 
stiliserede  Krysanthemer  og  Fugle  i  alle  mulige  Stil- 
linger -  Fasaner,  Flamingoer.  Svaler  og  Spurve.  Jeg 
kan  ikke  sige,  at  den  japanske  Malerkunst  egentlig  til- 
taler mig ;  men  det  er  vel  Mangel  paa  Kunstforstand  hos 
m  i  g.  Japanerne  selv  og  enkelte  evropæiske  Kunstkjen- 
dere  er  vildt  begejstrede  over  disse  Malerier :  og  de  maa 
jo  sikkert  ogsaa  være  det  værd,  naar  man  hører,  at  et 
Maleri,  der  forestiller  tre  Spurve,  har  haft  den  vidunder- 
lige Skæbne,  at  man  nu  kun  kan  se  den  ene  Spurv, 
de  to  andre  var  nemlig  saa  livagtige,  at  de  en  skjønne 
Dag  fløj  bort  og  kun  efterlod  en  Taage ! 

I  Kyoto  saa'  jeg  den  første  japanske  Tempelfest.  Det 
var  i  Tenjin  Templet,  hvor  der  den  25de  i  hver  Maaned 
er  Fest  for  en  af  Japans  Nationalheroer,  Sugawara  no 
Michizane  (død  901).  I  Japan  holder  man  ikke  Tempel- 
fester „for  tomme  Bænke" :  lange  Rækker  af  Sporvogne 
var  overfyldte  af  Tempelgjæster.  Ved  Templets  Indgang 
stod  en  vældig  gammel  Sten-Torii,  behængt  med  de  sæd- 
vanlige flettede  Halmreb  til  Beskyttelse  mod  onde  Aan- 
der.  Lige  indenfor  Indgangen  drak  Folket  af  en  Kilde, 
hvor  Vandet  østes  ud  af  en  Okse,  —  thi  Oksen  og  Blom- 
metræet er  Sugawaras  Attributter.  Trængslen  var  stor; 
Byfolk  og  Landfolk  i  Nationaldragter  kom  og  gik,  —  de 
unge  Piger  i  rødt,  de  ældre  i  spraglet,  de  gamle  i  hvidt. 
Templets  Forgaard  kunde  nu  (som  i  gamle  Dage)  nok 
trænge  til  én,  der  vilde  rense  den  med  Svøber.  Der  var 
fuldt  af  Boder,  Abetheatre,  Vanskabninger  (baade  Dyr 
og  Mennesker),  Billeder  fra  Krigen,  Biograftheatre, 
Jonglører  og  Gøglere.  Fra  alle  Sider  skreg  Udraaberne: 
Kom  ind !  Kom  ind ! 

I  en  høj  aaben  Tempelpavillon  med  et  Alter  for  Suga- 
wara, dansede  en  Præstinde,  mens  en  anden  Danserinde 
og  en  Dreng  spillede  paa  Fløjte  og  Tromme.  Besøgende 
kan  paa  Festdagene  ligefrem  bestille  en  Dans  til  Ære 
for  Sugawara,  og  det  var  det,  en  Mand  af  Mængden  hav- 
de gjort.  Den  dansende  Præstinde  var  iført  rød,  fodlang 
Kjole  med  hvid  Overkjortel  og  lange  hvide  Silkebaand  i 
Haaret.  I  Haanden  holdt  hun  et  Sværd,  som  hun  under 
Dansen  trak  af  Skeden  og  svingede  i  Luften.  Dog  var 
Dansens  Tempo  alt  andet  end  hurtigt  eller  vildt ;  og  Dan- 
sen selv  var  i  det  hele  ganske  forskjellig  fra  alt,  hvad  jeg 
hidtil  har  set  af  Dans.  —  dansk  Balletdans,  norsk  Hal- 
lingdans, syditaliensk  Taranteldans,  sydindisk  Djævle- 
dans  og  saa  fremdeles.  Den  var  trippende,  ensformig, 
men  præget  af  en  vis  blød.  gratiøs  Værdighed  og  An- 
stand. —  Da  Dansen  var  slut,  gik  hun,  sammen  med  den 

anden  Præstinde,  hen  til  Alteret,  tog  en  Bjældeklokke 
i  den  ene  Haand  og  Madofferskaale  i  den  anden ;  gik  hen 
til  den  Mand,  der  havde  bestilt  Dansen,  rystede  Bjælde- 
klokken et  Par  Gange  over  hans  Hoved  og  bød  ham  søde 
Kager  paa  en  Vifte,  mens  den  anden  ved  Hjælp  af  et 
grønt  Blad  gav  ham  et  Par  Korn  af  Offerrisen  og  skæn- 
kede Risbrændevin  for  ham  i  en  flad  lille  Skaal. 

Imidlertid  lød  der  Musik  inde  fra  Hovedtempelhal- 
len, og  vi  skyndte  os  derhen.  Hallen  var  smykket  med 
mangfoldige,  runde  Spejle  (Shintoismens  Symbol  paa 
Gud)  og  med  hvide  Gohei  ( Papirsstrimler  foldede  paa 
en  egen  Maade,  hvori  Sjælene  menes  at  bo).  Baade  ne- 
denfor Trappen  og  oppe  paa  Svalegangen  udenfor  Hallen 
stod  der  store  Menneskemasser.  Vi  kom  just  i  det  Øje- 
blik, da  hvidklædte  Præster,  med  sorte  Huer  paabundne 
med  hvide  Snore,  under  mangetonigt  Fløjtespil  frembar 
Madofferskaalene  paa  smaa  hvide  Trætaburetter.  Hver 
Præst  bar  Taburetterne,  én  for  én,  sit  bestemte  Stykke 
og  rakte  den  derefter  knælende  videre  til  den  næste,  indtil 
Taburetterne  naaede  deres  Plads  paa  Alteret.  Imens  laa 
Skårene  paa  Knæ.  De  fleste  laa  og  bad  deres  buddhisti- 
ske Bønner,  idet  de  før  og  efter  Bønnen  klappede  et 
Par  Slag  i  Hænderne.  Mange  kastede  ogsaa  Smaapenge 
i  Tempelkisten  eller  over  Rækværket  ind  paa  selve  Tem- 
pelhallens Maatter,  og  ikke  faa  lagde  smaa  Pakker  med 
Ris  nogle  Øjeblikke  hen  paa  Rækværket,  for  at  Risen 
derved  skulde  helliges,  inden  de  tog  den  med  sig  hjem. 

Da  Ofret  var  frembaaret,  samlede  Præsterne  sig  knæ- 
lende i  den  Ende  af  Tempelhallen,  der  var  m.odsat  Mu- 
sikken. De  havde  nu  smaa  flade  Stave  i  Hænderne; 
med  dem  faldt  de  paa  deres  Ansigter  og  laa  en  lang  Tid 
ganske  muttersstille.  En  Førstepræst  traadte  imidlertid 
frem  for  Alteret  og  foldede  ligeledes  under  talende 
Tavshed  en  beskreven  Rulle  ud,  indeholdende  enten 
Tilbedelsesord  eller  maaske  nogle  af  Sugawaras  til  sin 

Søn  rettede  Afskedsord,  der  udgjør  en  Slags  nationalt 
Evangelium.  Derefter  gik  de  Præster,  der  hidtil  havde 
„ligget  paa  deres  Ansigt"  i  Hallens  ene  Ende  frem  til 
Hallens  Midte,  det  meste  af  Vejen  skubbende  sig  frem 
paa  deres  Knæ.  Saa  bøjede  de  sig  for  Alteret,  klappede 
i  Hænderne,  bad  —  Musikken  faldt  ind  igjen ;  og  det  hele 
var  kort  efter  forbi. 


Tempelfesten  i  Tenjin  Templet  var  trods  de  store 
Menneskeskarer  dog  kun  af  de  mindre ;  —  det  var  jo  en 
maanedlig  Fest.  Derimod  havde  der  nogle  Uger,  før  jeg 
kom  til  Kyoto,  været  Tempelfester  i  Dimensioner  som 
ikke  i  Mands  Minde.  Om  disse  hørte  jeg  udførligt  i  en 
Samtale  med  Missionær  E.  Schiller,  der  arbejder  under 
„Allgemeine  protestantische  Missionsverein"  ;  og  lidt  af, 
hvad  han  fortalte,  skal  jeg  gjenfortælle  her. 

Hvert  50de  Aar  fejrer  de  to  største  buddhistiske  Sek- 
ter i  Japan  —  de  to  hjemmefødte  japanske  Sekter :  Shin- 
og  Jodosekten,  deres  respektive  Grundlæggeres  Døds- 
dag. Og  just  iaar  var  det  Jodo-Stifterens  TOOaarige  og 
Shin-Stifterens  650aarige  Dødsdag.  Der  skulde  altsaa 
være  Fest ;  men  man  var  en  Del  uvis  om,  hvorledes  det 
vilde  falde  ud.  For  50  Aar  siden,  da  Festen  sidste  Gang 
holdtes,  var  Buddhismen  endnu  Statsreligion.  Nu  er  den 
et  Privatforetagende  —  „en  Frikirke"  ;  Shintoismen  be- 
gunstiges særlig  af  Regjeringen,  og  Vestens  Kultur  og 
Kristendom  har  oversvømmet  Japan.  Vilde  Pilgrimsska- 
rerne  under  disse  meget  forandrede  Forhold  virkelig  ind- 
finde sig  i  større  Stil?  Ingen  kunde  med  Vished  sige  det ; 
men  det  buddihistiske  Præsteskab  opbød  al  deres  Kraft 
baade  for  at  bekjendtgjøre  og  ordne  Festlighederne.  De 
to  Sekters  tre  Hovedtempler  (Shinsekten  har  to  Hoved- 


46 

templer)  skulde  hvert  have  Fest  i  to  Uger  og  traf  ind- 
byrdes Aftale  om  i  hvilke.  En  Mængde  Extratog  fra  alle 
Rigets  Dele  blev  sat  i  Gang;  en  særlig  Pilgrims-Jærn- 
banestation  blev  bygget  i  Kyoto :  desuden  interimistiske 
Lægevagtsstationer.  Postkontorer.  Tempelbazarer  o.  s. 
V.  Og  Resultaterne  skuffede  ikke.  De  overgik  i  Virke- 
ligheden alle  Forventninger.  I  sex  Uger  kom  der,  alene 
med  Extratogene.  daglig  50.000  Pilgrimme  til  Kyoto. 
Det  giver  adskilligt  over  to  Millioner  i  ah.  Hver  Pil- 
grim maatte  opholde  sig  to  Nætter  i  Kyoto  og  give 
mindst  1  Yen  1  Kr.  85  Øre)  til  Templet;  men  mange 
gav  meget,  meget  mere.  En  enkelt  Rigmand  skænkede 
en  hel  ny.  kostbar  Portbygning  til  et  af  Templerne ;  og 
mange  Smaakaarsfolk  vides  at  have  givet  mellem  100  og 
200  Kroner.  Paa  en  enkelt  af  Tempelbazarerne,  arran- 
geret af  den  buddhistiske  Unge  Mænds  Forening,  ind- 
kom i  ren  Fortjeneste  c.  35,000  Kr..  der  skal  anvendes 
til  den  buddhistiske  Mission  i  Korea. 

Festlighederne  selv  bestod  væsentlig  i  Præken  og 
Optog  to  Gange  daglig,  hvorved  en  ødsel  Pragt  udfolde- 
des og  Grunlæggerens  Billede  og  hans  endnu  levende 
Efterkommere  ligefrem  tilbedtes. 

Denne  overordentlige  Tilstrømning  baade  af  Menne- 
sker og  Penge  siges  at  have  overrasket  alle  Parter :  de 
Kristne.  Regjeringen  og  —  Buddhisterne  selv  I  Ingen 
havde  været  klar  over.  at  Buddhismen  endnu  havde  den 
Magt  over  Folket,  som  disse  Fester  viser,  at  den  har. 
Det  vil  ogsaa  komme  som  en  Overraskelse  for  mange  i 
Vesten.  Der  er  sikkert,  fra  enkelte  Sider,  for  tidlig  stødt 
i  Sejrsbasunen  for  Evangeliets  Fremgang  i  Japan.  Sand- 
heden er.  at  der.  trods  alt,  er  langt  igjen.  Hele  det 
store  brede  Lag  af  Japans  By-  og  Landbefolkning,  det 
Lag  hvorfra  naturnødvendigt  de  fleste  Pilgrimme  kom- 
mer, er  endnu  næsten  uberørt  af  Kristendommen.  Det  i! 
har  sin  naturlige  historiske  Grund.    Missionen  i  Japan 

var  i  Begyndelsen  henvist  til  i  et  Par  enkelte  Havne- 
byer at  arbejde  blandt  de  dannede  Klasser ;  andet  var 
den  Gang  ikke  muligt.  Først  efter  at  de  reviderede  Trak- 
tater i  1899  traadte  i  Kraft,  blev  det  Missionærerne  til- 
ladt at  rejse  frit  i  Landet ;  thi  Japan  holdt,  som  bekjendt, 
paa,  at  saa  længe  Vestmagternes  Undersaatter  ikke 
maatte  dømmes  af  japanske  Domstole,  maatte  de  heller 
ikke  bevæge  sig  frit  paa  japansk  Omraade.  Men  i  1899 
inddrog  Vestmagterne  deres  Domstole  i  Japan,  og  Ud- 
lændinges Rejsen  i  Japan  blev  derefter  givet  fri.  Indtil 
den  Tid  -  for  blot  12  Aar  siden  havde  Missionærerne 
kun  med  særlig  Regjeringstilladelse  haft  Lov  til  at  til- 
bringe en  Nat  udenfor  Havnestæderne.  Et  virkeligt  Ar- 
bejde blandt  Landfolk  var  følgelig  den  Gang  ikke  mu- 
ligt. Og  det  var  praktisk  talt  heller  ikke  muligt  strax 
efter  1899.  Ikke  blot  var  Landbefolkningen  meget  uvi- 
dende og  sky  overfor  Udlændinge ;  men  den  var  direkte 
angst  for  Kristendommen.  Det  var  jo  ikke  første  Gang, 
Kristendommen  kom  til  Japan.  Den  Missionsperiode,  der 
endte  med  Blodbadet  1637,  var  ikke  glemt.  Landfolk 
er  konservative.  Fra  Slægt  til  Slægt  var  det  blevet  ind- 
skærpet, at  det  at  blive  kristen  kostede  Livet.  Man  vilde 
derfor  ikke  have  noget  med  Kristendommen  at  gjøre.  Der 
maatte  lidt  Tid  til  at  faa  den  japanske  Almue  gjort  nogen- 
lunde tryg  overfor  Kristendommen ;  og  hertil  bidrog  mere 
end  noget  andet  Missionærernes  og  K.  F.  U.  M.'s  Ar- 
bejde i  den  japansk-russiske  Krig.  Soldater  fra  alle  Ja- 
pans Egne  saa'  den  Gang  i  Lejren  og  i  Japans  Hospi- 
taler Kristendommen  i  dens  tjenende  Skikkelse.  N  u 
først  kan  der  med  Haab  arbejdes  blandt  Japans  store 
Landbefolkning;  næsten  alle  Missionærer  i  Japan  føler 
nu,  at  Tiden  er  kommen  til  et  Fremstød  i  den  Retning. 
All  dette  sidste  kom  ikke  frem  i  Samtalen  med  Missio- 
nær Schiller ;  det  er  blot  supplerende  Bemærkninger,  jeg 
selv  føjer  til. 

At  en  Pilgrimstilstrømning  som  den  ovenfor  omtalte 
virkelig,  religiøst  set,  betyder  noget  —  at  det  med 
andre  Ord  ikke  blot  er  Udvorteshed  alt  sammen,  men  at 
der  ofte  ligger  stærke  religiøse  Kræfter  bag  ved,  —  fik 
jeg  selv  ved  en  enkelt  Lejlighed  et  Indtryk  af.  Det  var 
ikke  i  Kyoto,  men  jeg  indskyder  det  alligevel  her,  hvor 
jeg  lige  har  omtalt  de  store  Pilgrimsfester. 

For  at  se  lidt  af  det  landlig  uberørte  Japan,  hvor  Tu- 
rister kun  sjældent  kommer,  rejste  jeg  et  Par  Dage  tværs 
gjennem  Øen  Kiushu  over  Hidabjærgene  mellem  Kurume 
og  Nakatsu.  Det  var  en  aldeles  dejlig  Tur.  Paa  Vejen 
mødte  vi  en  Dag  tre  Pilgrimme :  en  yngre  Mand  og  to 
Kvinder.  Vi  sprang  af  vore  Befordringsmidler  og  gav 
os  i  Snak  med  dem.  Paa  Hovedet  havde  de  store,  flade 
Straahatte,  der  i  Reglen  tillige  tjener  til  Paraply.  Paa 
Ryggen  bar  de  en  Bylt  og  paa  Brystet  en  Tiggerpose, 
en  Rosenkrans  og  to  sammensnørede  flade  Træstykker, 
mellem  hvilke  de  opbevarede  forskjellige  Takkesedler  til 
at  opklæbe  i  Templerne.  1  Haanden  havde  de  en  høj 
Stav  med  deres  Navn  og  Hjemsted.  —  De  fortalte,  at  de 
havde  været  rundt  i  ,.de  88  Templer".  Paa  Øen  Shikoku 
er  der  nemlig  88  Hovedtempler,  som  man  i  en  bestemt 
Orden  skal  besøge,  hvis  man  vil  være  vis  paa  sin  Salig- 
hed. De  stammede  fra  Nagasaki  og  havde  været  under- 
vejs i  c.  to  Maaneder  med  en  Dagsmarch  af  c.  fem  dan- 
ske Mil.   Nu  var  de  paa  Hjemvejen. 

Det  var  ganske  øjensynligt,  at  de  var  fyldte,  ikke  af 
selvgod  Farisæisme,  men  af  hvad  jeg  vil  kalde :  æng- 
stelig Fromhed;  Ængstelse  for  ikke  at  gjøre  nok.  Da 
jeg  kom  hen  til  dem,  klappede  den  ene  i  Hænderne  og 
begyndte  at  mumle  :  „Namu  Amida  Butsu",  „Hil  Dig,  Du 
evigt  levende  Buddha!"  Jeg-  med  mine  tre  Alens  Højde, 
mit  blonde  Ydre  og  mit  fremmede  Sprog  (Missionær  Win- 
ther var  dog  mørk  og  kunde  tale  med  dem)  kunde  jo  let 
være  en  eller  anden  kjødbleven  Buddha ;  og  det  var  ikke 


49 

værd  at  gjøre  sig  skyldig  i  nogen  Forsømmelse.  Hellere 
tilbede  lidt  for  meget,  end  for  lidt! 

Da  jeg  gjennem  Winther  spurgte,  om  jeg  ikke  til  min 
Samling  kunde  kjøbe  en  af  deres  Stave,  sagde  de  saa 
rørende :  „Vi  vilde  gjærne  give  Dig  den,  hvis  den  kunde 
erstattes;  men  det  kan  den  ikke.  Vor  Pilgrimsstav  og 
vor  Pilgrimskjortel  er  det  eneste,  vi  har  at  stole  paa  i 
Liv  og  i  Død."  Saa  tog  de  deres  Bylter  af  Ryggen,  pak- 
kede op  og  viste  os,  hvad  de  havde.  Først  deres  Pil- 
grimsbog.  Hver,  der  tiltræder  en  Pilgrimsrejse  til  de 
88  Templer,  faar  en  Bog  udleveret,  hvori  alle  Temp- 
lernes Navne  er  opførte.  For  hvert  Tempel,  der  besø- 
ges, sætter  saa  Tempelpræsten  Templets  røde  Stempel 
over  Templets  Navn  i  Bogen;  og  paa  samme  Maade 
stemples  den  hvide  Pilgrimskjortel.  Den  saaledes  fuld- 
stændig stemplede  Bog  og  Kjortel  er,  sammen  med  Sta- 
ven, store  Relikvier,  der  ligefrem  tilbedes ;  —  der  klæber 
jo  altid  lidt  Hellighed  ved  dem  fra  alle  de  mange  Hellig- 
domme, de  har  været  i  Berøring  med.  Foruden  Stemp- 
let faar  Pilgrimmene  i  hvert  Tempel  en  lille  trykt  Gude- 
iigur  forsynet  med  det  Nummer,  der  svarer  til  Templets 
Nummer  i  Pilgrimsbogen.  Af  disse  Smaabilleder  for- 
ærede de  os  et  Par.  Saa  talte  Missionær  Winther  lidt 
til  dem  om,  hvad  v  i  troede ;  og  vi  skiltes  ad  som  rigtig 
gode  Venner. 

Den  ægte,  ængstelige  Fromhed,  der  i  dette  og  mange 
lignende  Tilfælde  ligger  bagved  de  hedenske  Ceremo- 
nier, giver  fra  en  vis  Side  set  de  hedenske  Religioner 
mere  Modstandskraft,  men  giver  samtidig  Missionsarbej- 
det mere  Haab. 


Pra  Nutidens  Japan. 


Nara. 

Jeg  tilbragte  en  Dag  i  Nara :  og  hvad  vi  saa'  var 
Turen  værd. 

Nara  var  i  det  attende  Aarhundrede  en  kort  Tid  Ja- 
pans Hovedstad.  Vejen  til  de  ældgamle  Templer  fører 
op  gjennem  en  Park,  der  en  Gang  tillige  omsluttede 
Kejserborgen ;  nu  er  kun  Templerne  tilbage.  Parken  er 
fuld  af  Kronhjorte  og  Hinder,  der  er  ganske  tamme.  1 
store  Flokke  omringer  de  de  rejsende  for  at  faa  sig  en 
Kage  I  Ogsaa  vi  kjøbte  en  Stabel  tynde  Kager  og  fod- 
rede dem.  Mere  end  en  Snes  Hjorte  stod  tæt  omkring 
mig  og  strakte  Halse  for  at  faa  deres  Del.  En,  som  jeg 
tilfældig  havde  forbigaaet,  kom  og  gned  sit  Hoved  opad 
mit  Knæ  for  at  minde  om  sin  Tilværelse.  To  andre 
kom  op  at  slaas  om  en  Kage,  der  rullede  henad  Vejen ; 
de  rejste  sig  paa  Bagbenene  og  gav  hinanden  et  Par 
gode  Dask  med  Forbenene ;  og  mens  det  Opgjør  stod 
paa,  aad  en  tredie  Kagen.  Saadan  gaar  det  i  denne 
Verden  I  —  Kun  i  Parken  udenfor  Hampton  Court  i 
London  har  jeg  før  set  tamme  Hjorte,  men  i  mindre  Stil. 

Foruden  ved  sine  tamme  Hjorte  udmærker  den 
gamle  Park  sig  ogsaa  ved  sine  mægtige  Kryptomerier 

rigtig  gamle  Æventyrtrær  og  ved  sine  mange 
hundrede  hellige  Stenlygter,  der  staar  i  lange  Rækker 
langs  Alléerne.  Disse  mosgroede,  tunge,  men  smukt 
formede  Stenlygter  med  Papir  i  Stedet  for  Glas  er  noget 

for  Japans  Templer  ejendommeligt.  Mange  af  Lygterne 
tændes  endnu  om  Aftenen,  og  de  smaa  svagt  skinnende 
Olieblus  skal  være  af  betagende  Virkning  i  Natteskyg- 
gerne  under  de  gamle  Træer. 

At  skildre  de  4  5  Templer  vi  saa\  vilde  føre  for 
vidt ;  jeg  nøjes  med  at  anføre  et  Par  Ting,  der  syntes 
mig  personlig  af  særlig  Interesse. 

I  ét  af  Templerne  var  der  et  lille  Kapel  for  „Den 
ubevægelige  Gud",  Forsiden  af  Kapellet  var  ganske 
behængt  med  store  —  Syle!  Vi  undrede  os  over.  hvad 
det  vel  kunde  være,  men  fik  snart  Forklaringen :  Sylene 
var  ophængte  dér  af  døve  Stakler,  der  haabede  at  faa 
Hjælp  af  Guden  mod  deres  Døvhed !  Paa  en  eller  anden 
mystisk  Maade  skulde  Guden  ved  Sylenes  Hjælp  stikke 
Hul  gjennem  den  Hinde  i  Øret.  der  hindrede  dem^  i  at 
høre.    Unægtelig  barnlige  og  barokke   Forestillinger! 

I  et  andet  af  Templerne  saa'  vi  Japans  største  sid- 
dende Bronce-Buddha,  tilmed  den  ældste  af  alle  de 
større  Buddhaer  i  Japan.  Den  stammer  fra  det  ottende 
Aarhundrede;  dog  er  Hovedet  adskilligt  yngre.  Des- 
værre var  Templet,  hvori  den  stod,  under  Reparation, 
saa  den  51  Fod  høje  Figur  var  ganske  omgivet  af  Stil- 
ladser; man  fik  derved  ikke  rigtig  noget  Indtryk  af  den. 
Til  Gjengjæld  fik  man  et  levende  Indtryk  af  det  Koket- 
teri, mange  Vesterlændinge  driver  med  Buddhismen. 
Blandt  en  vis  Klasse  aandsblaserede  Evropæere  og  Ame- 
rikanere er  Buddhismen  jo  en  Modesag :  den  fremhæves 
som  ganske  anderledes  filosofisk,  ædel  og  tolerant  end 
Kristendommen.  Ak.  de  skulde  blot  lukke  Øjnene  op.  de 
gode  Folk.  og  se  dens  praktiske  Følger,  Af  deres  Frug- 
ter skal  ogsaa  Religionerne  kjendes.  I  Kyotos  Templer 
har  jeg  set  kjendte  løse  Kvinders  Navne  averterede  paa 
Lygteglas !  og  ét  Sted  laa  37  Tønder  Brændevin  stablet 
op  i  en  Tempelhal,  og  en  Paaskrift  forkyndte,  at  denne 

Brændevin,  der  var  af  bedste  Slags,  var  foræret  til 
Templet  o :  til  Guderne  og  Præsterne !  Selv  Japanere, 
der  ikke  er  kristne,  indrømmer,  at  Buddhismen  har 
ikke  det  Salt  i  sig,  der  kan  bevare  og  rejse  et  Folk. 
Men  det  vil  mange  af  „de  dannede  blandt  Kristendom- 
mens Foragtere"  ikke  se.  Buddhismen  kan  saa  bekvemt 
bruges  til  at  klapse  Kristendommen  af  med;  og  her  i 
Nara  var  der  en  Lejlighed  til  at  give  dette  buddhistiske 
Koketteri  et  lille  praktisk  Udslag.  Paa  en  stor  Plakat 
stod,  som  Meddelelse  til  de  besøgende,  at  der  skulde 
bruges  r/2  Million  Kroner  til  Templets  Restaurering, 
og  man  ventede,  at  „all  visitors"  (foruden  den  pligtige 
Entré)  vilde  give  en  Gave.  Adskillige  havde  da  ogsaa 
gjort  det,  —  ikke  blot  Japanere,  men  ogsaa  Englændere, 
Amerikanere,  Hollændere,  Franskmænd  og  Nordmænd. 
I  Reglen  havde  de  givet  c.  100  Kr.  Store  Skilte  for- 
kyndte Givernes  Navne  og  Gavernes  Størrelse.  Det  var 
helt  trist  at  se  alle  disse  evropæiske  Gaver  til  et  hedensk 
Tempels  Istandsættelse.  Men  Buddhisterne  er  kloge  nok ; 
de  skilter  paa  det  mest  pralende  med  alle  modtagne  Ga- 
ver. For  en  10 — 12  Kr.,  ja  ofte  for  endnu  mindre,  faar 
en  Mand  sit  Navn  malet  paa  et  Skilt  langs  Vejen  eller 
paa  en  Loftsbjælke  i  et  Galleri,  —  andre  til  et  godt  Ex- 
empel  og  hans  eget  gamle  Menneske  til  Fryd  og  Gam- 
men !  Hele  dette  Skilteri  med  Gaverne  spiller  sikkert 
en  ikke  ringe  Rolle  for  mange  af  Giverne.  — 

I  et  tredie  af  Templerne  (forresten  det  første  vi  kom 
til),  var  vi  saa  heldige  at  se  tre  Præstinder  danse  en 
ældgammel  Gudedans.  De  var  iført  rød  Underdragt 
og  hvide  silkebroderere  Schawler.  Paa  Forhovedet 
havde  de  røde  Kameliaer  med  al  Slags  Metaldingledang 
raslende  ned  for  Panden.  Haaret  hang  sammenbundet 
i  en  løs  Dusk  ned  til  Bæltestedet.  To  Præster,  med  sorte 
Huer  og  hvide  Messekaaber  over  en  blaa  Underdragt, 

agerede  Musikanter.  De  satte  sig  paa  Gulvet  med  kors- 
lagte Ben,  klappede  et  Par  Gange  i  Hænderne  og  bøj- 
ede sig  forover.  Saa  begyndte  den  ene  at  smaasynge, 
idet  han  samtidig  slog  to  flade  Træstykker  mod  hin- 
anden. Den  anden  faldt  i  med  sin  Fløjte.  I  samme  Nu 
begyndte  de  tre  Danserinder,  der  hidtil  havde  ligget  i 
foroverbøjet  tilbedende  Stilling,  at  trippe  frem  og  til- 
bage. De  tog  hver  sin  Vifte  frem  fra  Bæltet  og  gjorde 
en  Række  lange,  gratiøst  vuggende  og  viftende  Bevæ- 
gelser. Saa  foldede  de  atter  Vifterne  sammen  og  hængte 
dem  bort ;  knælede  og  tog  fra  nogle  opstillede  Tabu- 
retter hver  sin  ejendommelige  Bjældeklokke,  forsynet 
med  Masser  af  lange,  nedhængende  Silkebaand.  Saa 
trippede  de  igjen,  gik  i  Kreds,  gjorde  nu  og  da  et  en- 
kelt rask  Kast  med  Bjældeklokken,  —  men  ellers  var 
det  Synd  at  sige,  der  var  noget  „rask"  eller  noget,  der 
lignede  „Kast",  ved  Dansen.  Den  var  helt  igjennem 
monoton,  men  værdig.  Jeg  kan  godt  forstaa,  at  Japa- 
nerne, med  deres  Forestilling  om  Dans,  bogstavelig 
kunde  tro,  at  Evropæerne  og  Amerikanerne  var  bleven 
gale,  første  Gang  de  i  en  Legationsbygning  i  Tokyo  saa' 
vesterlandsk  Dans.  — 

Efter  en  lille  Lunch  og  en  stor  Hvil  aflagde  vi  tilsidst 
et  Besøg  paa  Nara  historiske  Museum.  Det  indeholder 
væsentlig  Minder  fra  Buddhismens  ældste  Tid  i  Japan. 
Der  var  en  Del  dejlige  Broncesager,  Tempelskøder, 
Fragmenter  af  gamle  Ordbøger,  gamle  Masker  fra  de 
nedarvede  historiske  Dramaer  og  gamle  Forbandelses- 
formularer :  „Havdragekongens  hellige  Skrift",  „Det 
hellige  Skrift  om  den  store  Fasans  Forbandelser"  o.  s.  v. 
Men  de  allerfleste  Udstillingsgjenstande  var  dog  —  gamle 
Guder!  Der  var  et  Utal  af  smukke  og  barokke  Guder 
af  Bronce,  Træ  og  —  lakeret  Røgelse  I  Man  skulde  sy- 
nes, at  det  Folk,  der  laver  Museum  af  sine  gamle  Guder, 

var  ude  over  Gudetroens  Tid.  Men  det  er  dog  ingen- 
lunde Tilfældet  i  Japan.  Sagen  er :  det  er  R  e  g  j  e  r  i  n- 
gen,  der  laver  „Gudemuseum",  og  —  som  Chamber- 
lain  engang  skal  have  sagt:  „Intet  Steds  i  Verden  er 
Kløften  mellem  de  dannede  Regjeringskredse  og  Folkets 
brede  Lag  saa  stor  som  i  Japan." 


I 


Nikko. 

I  Nikko  saa'  jeg  ind  i  en  Verden  af  herlig  Natur,  fin 
gammel  Kunst,   endeløs  Pragt  og  —  endeløst  Mørke! 

Nikko,  Japans  Stolthed,  er  berømt  for  sine  store 
Templer  til  Minde  om  den  første  og  den  tredie  Toku- 
gawa,  der  var  Shoguner  (Storgeneraler)  i  Begyndelsen 
af  d.  17de  Aarhundrede,  og  som  i  de  første  35  Aar  af 
deres  Shogunat  ganske  gjorde  det  af  med  den  katolske 
Kristendom  i  Japan  og  lagde  Grunden  til  det  aarhun- 
dredlange  Had  til  Kristendommen  i  Japans  brede  Be- 
folkning. 

Templerne  ligger  paa  en  Bjærgside  bevoxet  med 
stolte  gamle  Kryptomerier.  Jeg  maalte  flere  af  dem; 
de  var  fra  12 — 24  Fod  i  Omkreds  og  mellem  100  og  140 
Fod  i  Højde.  Milelange  Kryptomeriealléer,  der  sikkert 
er  uden  Sidestykke  i  Verden,  fører  op  til  Templerne. 
Disse  Kryptomerier  er  i  sin  Tid  plantede  af  Fattigfolk, 
der  ikke  havde  andet  at  give,  og  som  dog  vilde  være  med 
til  at  yde!  — 

Hvert  Aar,  den  første  og  anden  Juni,  er  der  stor- 
artede religiøse  Festligheder  i  Nikko.  Vi  havde  indret- 
tet det  saaledes,  at  vi  just  var  der  de  Dage.  Den  egentlige, 
offentlige  Fest  finder  først  Sted  den  anden  Juni.  Dagen 
forud  brugte  vi  derfor  til  at  se  selve  Templerne. 

Først  søgte  vi  hen  til  det  af  Templerne,  der  er  byg- 
get for  Tokugawa  I,  og  som  bestaar  af  hele  23  forskjel- 
lige  Tempelbygninger.   Paa  Grund  af  Festen  næste  Dag 


58 


KRVPTOMERIE-ALLÉEN     NIKKO) 


59 

blev  der  imidlertid  af  Kejserens  specielle  Udsending, 
under  stor  Højtidelighed,  ofret  Offer  til  Tokugawas  Sjæl 
Kl.  10  om  Formiddagen ;  og  saa  længe  det  stod  paa,  var 
Templet  lukket  for  almindelig  dødelige,  —  og  højere 
rangerede  vi  ikke!  Vi  maatte  da  nøjes  med  at  se  alle 
Nikkos  Skolebørn  i  lange  Rækker  gaa  op  til  Templet 
for  at  synge  ved  Højtideligheden  og  selv  begynde  med 
at  besøge  nogle  mindre  Templer :  et  for  „De  tre  Bud- 
dhaer", et  for  „De  to  Lærere"  (Nikkos  Grundlægger 
og  en  senere  Buddhistpræst),  et  lille  Kapel  for  en  læ- 
gende Buddha,  der  særlig  var  Specialist  i  Øjensyg- 
domme (!)  —  og  et  for  „De  to  voldsomme"  o:  for  to 
vældige  Guder,  der  engang  reddede  Japan  under  Mon- 
golernes Angreb,  og  som  derfor  nu  tilbedes  for  Lande- 
fred. En  Præst  forklarede  os,  at  „De  to  voldsomme" 
egentlig  boede  i  to  store  Bjærge  her  i  Nærheden,  men 
da  det  var  saa  besværligt  at  gaa  derop  og  tilbede  dem 
dér,  havde  man  for  Nemheds  Skyld  flyttet  dem  herned. 
—  Hvor  det  er  godt,  at  der  er  nogle  praktiske  Folk  til 
i  Verden ! 

Der  laa  en  Del  Beholdere  med  Sake  (Risbrændevin) 
inde  i  disse  to  Guders  Hovedhal ;  og  Præsten  erklærede, 
at  den  Brændevin  var  skænket  til  Guderne.  Vi  ønskede 
at  vide,  hvad  der  saa  bagefter  blev  af  den,  —  for  Gu- 
derne drak  den  vel  ikke?  Næ-h,  det  gjorde  de  ganske 
vist  ikke.  I  tidligere  Tid  blev  Brændevinen  kastet  bort 
efter  at  have  staaet  en  Dagstid  paa  Alteret,  „men  (sagde 
han)  nu  drikker  vi  Præster  den  i  Stedet  for!"  — 
Det  var  da  i  alle  Tilfælde  et  ærligt  Svar ! 

Saa  gik  vi  hen  i  „Dæmon-Barnemoder  Gudindens 
Tempel".  En  veltilfreds  fed  Gudinde  tronede  paa  Al- 
teret med  et  Granatæble  i  den  ene  Haand  og  et  Barn 
i  den  anden ;  —  og  Præsten,  det  sølle  Skind,  stod  dér 
og  erklærede  for  fuldt  Alvor,  at  denne  Gudinde  havde 

engang  været  meget  slem  til  at  stjæle  Børn  og  spise  dem. 
Men  saa  en  Gang  havde  Buddha  forvandlet  sig  til  et 
Dæmonbarn,  og  da  Gudinden  kom  og  vilde  æde  ham, 
havde  han  foræret  hende  et  Granatæble  i  Stedet  for, 
thi  „det  smager  ganske  som  Menneskekjød",  Paa  denne 
Maade  blev  hun,  „ved  den  store  Buddhas  Visdom", 
vænnet  af  med  at  æde  Børn,  og  efter  den  Tid  tilbedes 
hun  som  Børnebeskytterinde !  Derfor  havde  hun  et 
Barn  paa  Armen,  samtidig  med  at  hun  tilfreds  sma- 
skede paa  en  Mundfuld  af  Granatæblet !  Adskilligt  Bar- 
netøj var  af  Forældre  ofret  til  hende,  for  at  hun  des 
ivrigere  skulde  beskytte  deres  Børn,  —  Se,  dét  er  He- 
denskab i  Praxis! 

Vi  var  imidlertid  naaet  hen  til  Tokugawa  IH's  Grav- 
tempel ;  og  jeg  tilstaar,  det  var  med  underlige  Følelser, 
jeg  betraadte  det  Tempelomraade,  hvor  den  Mand  til- 
bedes som  Gud,  der  i  sin  Kamp  mod  Kristendommen  i 
det  mindste  dræbte  100,000  kristne  og  for  Aarhundreder 
udryddede  Kristendommen  i  Japan, 

Templet  er  adskilligt  mindre  end  Bedstefaderens  To- 
kugawa I's,  men  alligevel  imponerende,  Gjennem  en 
rødlakeret  Portal  med  to  mægtige  Portguder  (Nio), 
kommer  man  ind  i  en  Tempelgaard  med  en  hellig  Kilde, 
gamle  Kryptomerier  og  en  fintbladet  japansk  Rødahorn. 
En  Række  Trapper  fører,  forbi  et  Klokke-  og  Tromme- 
taarn,  gjennem  en  Portal  med  Tordenens  og  Stormens 
Guder  —  den  ene  afbildet  med  en  Masse  Trommer,  den 
anden  med  en  Sæk  fyldt  med  Vind  —  frem  til  den  saa- 
kaldte  Dæmonport  med  fire  „Himmelkongestatuer"  og 
tidskaarne  gyldne  Falke  og  Høge.  Selve  Tempelhallen 
er  smykket  med  Storke  paa  Skildpadder,  Bambus  og 
blomstrende  Kirsebær  og  Lotus  —  alt  i  forgyldt  Bronce. 
Loftet  er  inddelt  i  Felter  med  140  malede  Drager,  alle 
forskjellige. 

Vi  lagde  os  et  Øjeblik  i  en  af  Tempelhallens  Døre 
og  lod  Indtrykkene  fæstne  sig  lidt.  En  Præst  begyndte 
at  synge  inde  fra  Hallen.  Vi  lyttede  og  troede,  det  var 
Messesang;  men  Winthers  japanske  Øre  kom  snart 
paa  det  rene  med,  at  det  var  —  en  Præst,  der  læste 
sin  Avis  i  Messestil!  Men  det  skal  jo  ogsaa  besør- 
ges.   

Senere  paa  Dagen  besaa'  vi  altsaa  Hovedhelligdom- 
men, Tokugawa  I's  Gravtempel. 

Gjennem  en  kolossal  Stentorii,  der  er  ført  hid  fra 
det  sydlige  Japan,  passerer  man  en  ydre  Tempelgaard 
med  en  104  Fod  høj,  femetages  Pagode.  En  Trappe  og 
en  Portbygning  med  mægtige  Træfløje  uden  Sammen- 
føjninger fører  op  i  den  næste  Tempelgaard,  hvor  bl.  a. 
den  saakaldte  „Skrifternes  Bygning"  ligger.  Denne  er 
nu  lukket  for  besøgende ;  men  det  vides,  at  den  gjemmer 
en  Slags  ottekantet  Drejereol  med  alle  Buddhismens 
hellige  Skrifter.  Den,  der  bedende  drejer  Reolen  én 
Gang  rundt,  faar  derved  ligsaa  megen  „Fortjeneste", 
som  om  han  havde  gjennemlæst  Buddhismens  Skrifter 
én  Gang;  —  jeg  synes,  dét  giver  et  ganske  interessant 
Indblik  i  hedensk  Tankegang. 

En  ny  Trappe  fører  op  i  en  højere  liggende  Tempel- 
gaard, hvor  der  er  181  Stentoroer  og  adskillige  aldeles 
dejlige  Broncelygter  og  lotusformede  Broncestager.  Til- 
venstre  i  denne  Tempelgaard  ligger  en  lille  Helligdom 
for  „Den  lægende  Buddha",  hvori  det  Buddhabillede, 
som  Tokugawa  I  selv  tilbad  og  førte  med  sig  paa  alle 
sine  Krigstog,  opbevares ;  —  men  det  er  s  a  a  helligt,  at 
ingen  maa  se  det ! !  Derimod  ser  man  Billeder  af  hans 
Jagtfalke ;  og  i  Loftet  en  50  Fod  lang  Drage,  der  er  saa 
kunstfærdig  anbragt,  at,  staar  man  lige  under  Dragens 
Hoved  og  klapper  i  Hænderne,  giver  Loftet  en  ejen- 
dommelig skrallende  Gjenlyd,  aldeles  som  om  den  kom 

fra  Dragens  Gab ;  —  men  staar  man  et  hvilket  som  helst 
andet  Sted  i  Salen,  eller  tramper  man  med  Foden  i  Ste- 
det for  at  klappe  i  Hænderne,  kommer  der  ingen  Gjen- 
lyd.  Intet  andet  Sted  i  Verden  har  jeg  hørt  et  saa  fint 
afpasset,  gaadefuldt  Ekko;  og  jeg  forstaar  saa  godt,  at 
der  kan  knytte  sig  alskens  Overtro  til  det. 

Gaar  man  videre  frem  mod  Hovedhallen,  kommer 
m.an  opad  en  ny  Trappeafsats  og  gjennem  en  ny  Portal : 
Lysets  Port.  Denne  Port,  der  er  smykket  med  Billeder 
af  Tokugawas  to  øverste  Generaler,  er  berømt  for  sine 
herlige  Træudskæringer;  men,  betegnende  nok:  for  at 
den  ikke  skulde  opvække  Gudernes  Misundelse,  er  Møn- 
stret paa  den  ene  af  de  fire  Piller  vendt  paa  Hovedet, 
hvorfor  den  Pille  kaldes  „Djævlebesværgelses-Pillen". 
Det  er  i  det  hele  taget  ikke  saa  sjældent,  at  man  i  ja- 
panske Huse,  hvor  „det  spøger",  vender  en  af  Husets 
Piller  paa  Hovedet.  Den  onde  Aand,  der  antages  at 
have  sit  Tilhold  i  Pillen,  bliver  da  ganske  konfus  og 
tror,  at  op  er  ned,  og  ned  er  op,  og  ender  med  at  for- 
lade Huset.  Hvor  dog  de  Hedninger  er  snilde  og  de 
onde  Aander  —  dummel 

Indenfor  denne  „Lysets  Port"  var  der  i  Festens  An- 
ledning rejst  et  lille  Telt,  hvori  Kejserens  Udsending  for 
et  Par  Timer  siden  havde  badet  sig,  inden  han  gik  ind 
i  Hovedhallen  og  bragte  de  kejserlige  Ofringer.  Til- 
venstre  i  en  Sidebygning  stod  de  tre  Mikoshi  eller  Sjæle- 
skrin, hvori  Tokugawa  Fs  og  et  Par  andre  Krigeres 
Sjæle  menes  at  tage  Plads  for  paa  den  aarlige  Fest  at 
blive  baaret  i  Procession  fra  ét  Tempel  til  et  andet.  Disse 
Sjæleskrin,  der  er  stærkt  forgyldte  og  foroven  smyk- 
kede med  gyldne  Fønixfugle,  er  saa  tunge,  at  der  maa 
75  å  100  Mand  til  at  bære  hvert  af  dem. 

I  Hovedtemplet,  som  man  dernæst  kommer  ind  i, 
er  Midterhallen  som  sædvanlig  smykket  med  dragebema- 
lede  Trommer,  et  cirkelrundt  Metalspejl,  en  Aandepisk 

og  nogle  gyldne  „Gohei"*) .  I  Loftet  er  der  Dragefelter  og 
Billeder  af  36  japanske  Digtere.  Tilvenstre  og  højre  er  der 
smaa  Sideværelser,  hvor  de  kejserlige  Prinser  og  Toku- 
gawafamilien  tilbeder  Tokugawa  I.  Disse  Værelser,  der  er 
prydede  med  aldeles  dejlige  Træmosaikker  i  Hautrelief, 
forestillende  Ørne  og  Fønixfugle,  besaa  vi  i  Selskab 
med  en  Del  Japanere.  En  af  disse  hviskede  til  den  Præst, 
der  viste  os  rundt.  „Er  de  to  dér  Russere?"  Winther, 
der  opfangede  deres  Spørgsmaal,  svarede  højt,  saa  alle 
hørte  det:  „Nej,  vi  har  saamænd  aldrig  saa  meget  som 
set  Rusland."  Der  blev  almindelig  Munterhed  og  For- 
bavselse over,  at  han  kunde  japansk ;  og  i  denne  Stem- 
ning naaede  Selskabet  ind  til  „det  allerhelligste"  eller 
til  det  Sted,  der  er  saa  nær  det  allerhelligste,  som  man 
maa  komme  det.  Her  blev  alle  Japanerne  (vi  holdt  os 
lidt  paa  Afstand)  af  Præsten  trakterede  med  Risbrænde- 
vin, der  havde  været  ofret  til  Tokugawas  Sjæl,  og  som 
nu  i  flere  Smaaskaale  udskænkedes  til  de  andægtige. 
Hele  denne  Scene  var  en  kjøn  lille  Anskuelsesunder- 
visning i,  hvad  Hedenskab  er.  —  I  det  hele  taget  er 
det,  religiøst  set,  en  Ynkelighed  at  gjøre  sig  Guder  af 
sine  nationale  Stormænd.  Her  stod  man  overfor  tre 
saadanne  „Guder",  idet  Tokugawadyrkelsen  er  forbun- 
den med  Dyrkelse  af  Shogunatets  Grundlægger  i  det 
12,  Aarhundrede  Yoritomo  og  Tokugawaslægtens  For- 
løber Hideyoshi.  Af  disse  tre  var  Tokugawa  I  Kristen- 
dommens hensynsløse  Bekæmper;  Hideyoshi,  en  Tje- 
ner der  tog  Magten  fra  sin  egen  Herre,  og  den  tredie, 
Yoritomo,  karakteriseres  af  Murray  som  „snu  og  ærgjer- 
rig,  samvittighedsløs  og  umenneskelig",  unægtelig  et 
smukt  Gude-Trekløver ! 

Giennem  en  Sideportal,  hvorover  der  er  udskaaren  en 
sovende  Kat,  som  roses  vildt  af  alle  Kjendere,  og  om 
hvilken  Præsten  udførlig  forklarede,  at  det  var  en  Hun- 

*)  Se  Side  44. 

Fra  Nutidens  Japan.  5 

kat,  hvis  Mage.  Hankatten,  fandtes  i  et  Tempel  i 
Osaka !  —  kom  man  ad  en  200  Trin  høj  Stentrappe  op 
til  et  lille  Kapel,  bag  hvilket  Tokugawa  Ts  Grav  er.  En 
Lysestage  i  Form  af  en  Stork  baaret  af  en  Skildpadde, 
en  Lotusvase  og  en  Røgelsesskaal,  alt  af  Bronce,  staar 
ved  Indgangen  til  Gravpladsen ;  og  bagved  kommer  saa 
en  lille  4—5  Alen  høj  Kobberpagode,  hvor  Nedgangen  til 
selve  Graven  er.  Men  den  er  godt  forvaret:  bag  en  tre, 
fire  laasede  Kobberdøre  fører  en  30  Fod  lang  Stige  ned 
til  Kisten,  som  er  af  Sten  og  ligeledes  sammenlaaset,  — 
saa  Tokugawa  kan  sikkert  hvile  trygt ;  der  er  ingen,  der 
løber  med  hans  Ben ! 

Disse  Ben  blev  i  sin  Tid,  da  Tokugawatemplet  var 
færdigt,  i  et  pragtfuldt  Optog  ført  til  Nikko  fra  deres 
foreløbige  Hvilested,  der  nu  ligger  c.  fem  Timers  Jærn- 
banekjørsel  vest  for  Tokyo.  Processionen  brugte  den 
Gang  en  Maanedstid  om  at  tilbagelægge  Vejen.  Denne 
Procession  er  det.  der  i  det  væsentlige,  hvert  Aar  den 
anden  Juni,  gjenfremstilles  med  de  gamle  historiske 
Dragter,  samtidig  med  at  Tokugawas  Sjæleskrin  føres  fra 
ét  Tempel  til  et  andet. 

Men  inden  Processionstiden  havde  vi  ef  Par  Morgen- 
timer. Disse  brugte  vi  til  at  gaa  ud  til  en  ejendommelig 
Række  gamle  Stenbuddhaer  udenfor  Nikko  (Gamman- 
gafuchi).  Dajyagawafloden  bruser  forbi  i  en  Klippe- 
kløft nedenfor,  og  en  Kilde  med  mægtige  Vandstrømme 
bobler  op  af  Jorden  og  laver  et  mindre  Vandfald.  Og 
midt  i  al  denne  Brusen  og  Strømmen  staar,  eller  rettere 
sidder,  de  gamle  mosgroede  Buddhaer  i  urokkelig  Ro, 
helt  overklistrede  med  smaa  Papirsindskrifter :  „Hil  Dig, 
Du  store  Buddha!"  og  med  Favnen  fuld  af  Smaasten, 
som  Folk.  der  har  bedt,  lægger  i  Buddhaens  Skød,  for 
at  han  skal  huske  deres  Bønner.        Adskillige  af  Bud- 

dhaerne  havde  forresten  lidt  en  Del  Overlast.  For  en 
halv  Snes  Aar  siden  skred  nemlig  pludselig  en  stor  Del 
af  Nantaizan  Bjærget  ud  i  Chuzenji  Søen ;  Søen  svul- 
mede voldsomt  over  sine  Bredder,  og  Flodbølgen  for- 
plantede sig  med  frygtelig  Kraft  til  Dajyagawafloden,  der 
er  Søens  Afløb.  Broer  og  Huse  reves  med,  og  end  ikke 
de  gamle  Buddhaer  blev  skaanede ;  adskillige  blev  be- 
skadigede og  skyllede  bort. 

Paa  Hjemvejen  saa'  vi.  hvordan  Folk  rundt  i  Lands- 
byens Huse  stod  og  tog  de  gamle  historiske  Kostumer 
paa  til  Processionen.  Kostumerne  udleveres  fra  Templet, 
men  visse  Huse  e!!er  Grundstykker  er  pligtige  til  at  stille 
et  vist  Antal  Mænd ;  det  er  en  Slags  Skat  fra  gammel 
Tid.  Vi  spurgte  dem,  om  de  fik  noget  for  at  gaa  i  Pro- 
cessionen. ,,Nej,"  svarede  de  leende,  ,.den  Forretning 
bliver  vi  ikke  fede  af  I" 

Ved  Titiden  begav  vi  os  hen  til  „De  tre  Buddhaers 
Tempel",  hvor  Festlighederne  skulde  aabnes  med  Tem- 
peldans. Vi  spurgte  en  Præst,  der  gik  og  fejede  Op- 
gangstrinene,  om  Dansen  snart  begyndte.  „Ja,  nu  er  det 
da  10  Minutter  over  Tiden,  saa  det  maa  vel  begynde  at 
hjælpe,"  svarede  han.   I  Østen  er  Tid  ikke  Penge. 

Foran  Templet  var  rejst  en  Slags  Estrade.  Første- 
præsten  kom  med  nogle  kommunale  Tillidsmænd  som 
Gjæster.  Præsten  var  iført  en  lilla  Underkutte  og  som 
sædvanlig  en  delvis  Overklædning.  Denne  delvise 
Overklædning,  der  ofte  er  m  e  g  e  t  pragtfuld  (i  dette  Til- 
fælde af  rød  Brokade)  skal  „betyde"  Pjalter!!  Tanken 
er :  den  stakkels  asketiske  Præst  gaar  endogsaa  i  Pjal- 
ter! Hvor  er  det  betegnende  for  „den  historiske  Ud- 
vikling af  Askesen",  at  Fattigdommens  Idé  her  bliver 
Udgangspunkt  for  —  Pragtudfoldelse! 

Imidlertid  blev  de  øvre  Tempelporte  aabnede.  Der 
blev  slaaet  et  Par  stærke,  langsomme  Slag  paa  Tempel- 
trommen.   Førstepræsten  og  Gjæsterne  satte  sig  lige  in- 

denfor  Tempeltærskelen  ;  og  saa  kom  Danserne.  Det  var 
to  buddhistiske  Præster  i  den  vidunderligste  Udklæd- 
ning :  raasilke,  læggede  Nederdele,  fraisefarvede,  korte 
Overkapper,  med  lange  Ærmeslag,  og  hvide  Hovedbe- 
klædninger snoet  sammen  som  Horn  ud  til  Siderne. 
Tværs  over  Ryggen  var  bundet  et  gammelt  Sværd. 

Den  ene  begyndte  en  trampende,  spankulerende 
Dans.  Han  slog  ud  med  Arme  og  Ben,  satte  sig  halvt 
paa  Hug,  rejste  sig  igjen  og  gik  søgende  Estraden  rundt, 
alt  i  langsom  Takt  med  enkelte  pludselige  hurtigere  Hop. 
Imens  stod  en  5 — 6  Præster  bagved  og  sang  et  langtruk- 
kent, uforstaaeligt  Litani. 

Saa  tog  den  anden  Danser  fat.  En  uformelig  høj, 
femkantet  Hue  blev  rakt  ham.  Han  svingede  den  rundt 
med  mange  Lader  ;  satte  den  tilsidst  paa  Hovedet ;  tog  en 
Vifte  og  gjorde  nu  en  Række  afværgende,  besværgende, 
bortgjennende  Fakter.  Dermed  var  Dansen  forbi ;  og  jeg 
maa  ærlig  tilstaa :  Jeg  fik  ikke  fat  paa  dens  Idé. 

Udenfor  Templet  var  imidlertid  stillet  en  Række  Stole 
for  Nikko  Hotellets  Gjæster ;  og  dér  tog  vi  følgelig  Plads. 
Noget  efter  kom  c.  100  hvidklædte  Mænd  under  høje 
Raab  stormende  frem  med  „det  hellige  Træ".  De  slyn- 
gede Grene  og  Løv  til  alle  Sider ;  og  Folket  samlede  dem 
op  og  pyntede  sig  med  dem.  Da  de  var  naaet  op  til 
Templet,  lød  der  Tempeltrommer  og  Klokkeslag,  og  lidt 
efter  kom  Processionen  langsomt  gaaende  ned  ad  den 
lange  Tempeltrappe. 

Allerforrest  gik  en  svageligt  udseende,  barhovedet 
Præst  med  Sværd  og  —  Vifte.  Saa  kom  to  lange  Ræk- 
ker Lansenerer  i  blaa  Underkjortler  med  hvide  Bort- 
figurer. Halvdelen  havde  fraisefarvede,  Halvdelen  grøn- 
ne Skulderslag,  og  alle  graalige  Hjelmhatte  med  „Kam" 
og  store  Øreklapper.  Om  Livet  havde  de  Sværd  og  i 
Haanden  Landser  med  grønt  og  rødt  og  graat  Gehæng 
under  de  gyldne  Spidser. 

Efter  dem  kom  Processionens  Øverste,  Guden  Sa- 
rutahiko  (Abemarksprinsen).  Han  fremstilledes  af  en 
Mand  med  en  rød,  langnæset  Maske  og  et  gyldent  Spyd. 
Hvis  Hensigten  havde  været  at  gjøre  Nar  ad  Guderne, 
kunde  man  ikke  have  givet  Førerguden  et  latterligere  Ud- 
seende. —  Derefter  kom  to  overmægtig  store  Løver  o: 
kunstige  Løvehamme  med  røde  gabende  Rovdyrsmasker, 
hver  Ham  dækkende  over  tre  „agerende"  Mænd.  —  Saa 
fulgte  en  Præst  med  kæmpehøj  gylden  Hue,  en  Præste- 
musikant med  en  Tromme;  fire  Tempeldanserinder  i 
storspraglede  Skørtfer  med  hvide  Tylls  Overdragter, 
hvide  Huer  og  Bjældeklokker  i  Hænderne;  to  Præster 
til  Hest,  én  i  grønt  og  én  i  hvidt ;  —  tre  opsadlede  hel- 
lige Heste  med  gyldne  Skabarak,  snurrige  gamle  Stigbøj- 
ler og  førte  af  gaaende,  hvidklædte  Tjenere.  Disse 
Heste  er  til  de  afdøde  Heltes  o :  de  nuværende  Guders 
Afbenyttelse.  —  Bag  dem  kom  400  Mand  Fodfolk;  det 
forreste  Hold  med  Flintebøsser  i  gamle,  røde  Foderaler ; 
det  næste  med  fire  Alen  høje  middelalderlige  Buer  og 
tunge  klodsede  Pilekoggere;  det  tredie  med  tynde,  syv 
Alen  lange  Landser,  der  bares  lodret  i  Vejret.  Alle  disse 
300  Mand  havde  blaa  Dragter  af  smukt  gammeldags  Snit. 
De  sidste  100  derimod  var  iført  Pantser  og  Plade.  De 
bar  brede  gyldne  Skulderskjolde  og  to  lignende  Knæ- 
skjolde; Staalbrynjer  lavede  af  sortlakerede  Skinner, 
sammenbundne  med  røde  Snore,  —  og  stramme  hvide 
Benklæder  med  blaa  Ringe.  Hver  af  dem  havde  desuden 
et  langt,  tungt  Sværd. 

Efter  dem  fulgte  tolv  smaa  Præstedrenge  i  ildrøde 
Flordragter  med  Messingkroner  paa  Hovederne ;  i  Kro- 
nerne var  anbragt  Blomsterbuketter  og  et  stort,  blankt 
poleret  Messingdyr,  der  tilsammen  forestillede  de  tolv 
Himmeltegn  efter  kinesisk  Opfattelse.  —  Efter  „Him- 
meltegnene" fulgte  Maskerne,  —  100  Mand  i  graa  og 

røde  Dragter,  alle  med  forskjellige  Masker.  Maskerne 
sad  dog  ikke  for  Ansigterne ;  de  var  bundne  op  og  sad 
paa  Panden  og  paa  den  nederste  Del  af  de  ildrøde  Huer. 

—  Saa  fulgte  gult  klædte  Præster  bærende  fine  stive 
Viftebannere ;  en  gul-  og  en  blaaklædt  Præst  til  Hest  — 
den  ene  med  det  hellige  Sværd,  den  anden  med  det  hel- 
lige Banner ;  —  en  Trommeslager ;  elleve  andre  Bannere, 
hvert  af  dem  baaret  af  fem  Mænd  i  hvide  Dragter  og  sorte 
Huer ;  —  en  Mand  med  en  dresseret  Abe ;  —  ti  Præster 
i  gamle  Adelsdragter  (sorte  stramme  Benklæder  og  sort 
blaastribet  Dragt  med  en  vældig  høj  sortlakeret  Hue)  ;  — 
50  Præster  i  gule  Silkekapper  over  hvide  Underklæ- 
der ;  —  nogle  frygtelig  udmajede  Musikanter  med  Trom- 
mer, Orgelfløjter  og  Gongons;  —  ti  Jægere  i  karmoisin- 
røde Dragter  med  Jagtfalke ;  —  atter  en  gul  og  en  blaa 
Præst  til  Hest ;  —  en  sortklædt  Præst  under  en  stor  rød 
rund  Parasol,  baaret  af  en  Tjener;  —  og  en  opsadlet 
Hest  uden  Rytter. 

Efter  en  gylden  Gohei  kom  endelig  Tokugawa  Ts 
Sjæleskrin  med  den  gyldne  Fønix  i  Toppen.*)  Det  bares 
af  100  hvidklædte  Bærere.  Hvor  Skrinet  kom  frem, 
brød  Tilskuerne  ud  i  hilsende,  hyldende  Tilraab  og  ka- 
stede Smaapenge  ind  mellem  Bærerne,  mens  30  smaa 
Drenge  i  graa  Dragter,  spidse  Hovedhætter  og  røde  Abe- 
masker sprang  behændigt  rundt  og  samlede  Pengene  i  en 
Pose.  Engang  imellem  standsede  Bærerne  et  Øjeblik  og 
tog  saa  atter  fat,  idet  de  under  vilde  Raab  løftede  Skri- 
net fra  deres  Skuldre  op  i  Luften  paa  udrakte  Arme. 

De  to  andre  Sjæleskrin  fulgte  i  ret  kort  Afstand  efter 
det  første,  —  hvert,  ligesom  Tokugawa  Is  med  en  gyl- 
den Gohei  foran  sig.  Bærerne  stønnede  og  svedte;  og 
Mænd  med  store  Vifter  gik  ved  Siden  og  viftede  dem. 

—  En  grønklædt  og  to  hvidklædte  Præster  til  Hest,  led- 

*)  Se  Side  64. 

sagede  af  en  Bannerbærer,  sluttede  Processionen,  hvori 
c.  1000  Mænd  i  det  hele  deltog. 

Hermed  havde  jeg  set  noget  af  det  mest  storartede  i 
den  gamle  japanske  Shintoisme ;  og  jeg  kan  i  én  Sum  sige  : 
Det  var  pragtfuldt  og  interessant,  betragtet  som  et  Folke- 
livsbillede. Det  var  et  historisk  Skuespil  af  Rang,  der 
vidner  højt  om  japansk  Smag  og  Arrangementstalent,  og 
som  maa  være  vel  egnet  til  at  styrke  den  nationale  Fø- 
lelse; men  fra  et  religiøst  Synspunkt  (og  man  maa 
stadig  huske:  det  skal  gjælde  for  Religion)  var  det  i 
Sandhed  tomt  som  de  tomme  Sjæleskrin  og  de  rytteriøse 
Heste. 


III. 

LEDERE  OG  TYPER 


»I 


Dr.  Sonoda. 


Kyoto  har  et  kejserligt,  et  kristeligt  og  et  buddhistisk 
Universitet.  Forstanderen  for  dette  sidste,  Dr.  Sonoda, 
var  saa  venlig  at  give  mig  Lejlighed  til  en  Samtale.  Han 
modtog  os  i  buddhistisk  Præstedragt  med  Rosenkrans  om 
det  ene  Haandled.  —  Vi  fik  først  nogle  Oplysninger  om 
selve  Universitetet,  der  viste  sig  snarere  at  være  et  Slags 
Præsteseminarium ;  og  det  endda  ikke  for  hele  Buddhis- 
men i  Japan,  men  kun  for  Shinsektens  vestlige  Underaf- 
deling. Det  er  altsaa  ret  uegentligt,  at  Institutionen  hed- 
der Universitet  (hvad  der  for  den  Sags  Skyld  ogsaa 
gjælder  om  det  kristelige  Universitet  Doshisha).  Stu- 
denterne, hvoraf  der  for  Tiden  er  c.  325,  e  r  ordinerede, 
naar  de  i  Tyveaars  Alderen,  efter  foreløbig  Forberedelse  i 
de  forskjellige  Templer,  kommer  paa  Læreanstalten. 
Læretiden  er  fem  Aar,  —  to  Forberedelsesaar  og  tre 
egentlig  theologiske  Aar.  Fagene  er  Dogmatik,  Propa- 
ganda og  Styrelse.  Sammenlignende  ReHgionsvidenskab 
læres  der  kun  meget  lidt  af.  Det  sproglige  kan  heller 
næppe  gaa  i  det  dybe ;  Programmet  giver  to,  i  det  sidste 

Aar  tre.  ugentlige  Timer  til  Sanscrit.  Pali,  thibetansk  og 
mongolsk  tilsammen. 

Vi  bad  derefter  Dr.  Sonoda  udtale  sig  lidt  om,  hvad 
han  mente  om  Buddhismens  Fremtid.  Summen  af  hans 
Svar  var :  „Den  maa  udvikle  sig  m.  H.  t.  sin  F  o  r  m  og 
blive  mindre  materiel  og  mere  aandelig." 

Hvad  han  da  mente,  Buddhismen  havde  forud  for 
Kristendommen,  siden  han  overhovedet  troede  paa  dens 
Udvikling  og  dens  Fremtid? 

Det  Spørgsmaal  bragte  en  lang  Pavse  ind  i  Konver- 
sationen. Dr.  Sonoda  betænkte  sig.  Vi  vendte  og  drej- 
ede Spørgsmaalet  paa  den  elskværdigste  Maade  :  Vi  vidste 
naturligvis  nok,  hvordan  v  i  vilde  besvare  det  Spørgs- 
maal fra  vort  Standpunkt ;  men  vi  vilde  gjærne  vide, 
hvordan  Sagen  saa'  ud  fra  hans  Standpunkt;  -  han 
stod  jo  som  en  af  Førerne  for  Buddhismens  Sag  i  Japan ; 
derfor  var  hans  Svar  os  af  Værdi,  o.  s.  fr.  Tilsidst  kom 
han  da  i  Gang  igjen.  Han  gjorde  først  den  Tilstaaelse, 
at  han  personlig  kjendte  meget  lidt  til  Kristendommen,  - 
hvad  der  unægtelig  forbløffede  mig,  da  Spørgsmaalet 
„Kristendom"  er  saa  aktuelt  i  Japan,  at  ingen  Fører  i  det 
japanske  Aandsliv  synes  at  have  Ret  til  at  ignorere  den ; 
—  men  dernæst  svarede  han:  „Buddhismens  Hovedfor- 
trin er,  efter  min  Mening,  at  den  kan  optage  andre  Re- 
ligioner i  sig,  mens  Kristendommen  udelukker  disse. 
Denne  Buddhismens  Evne  til  at  forene  sig  med  de  for- 
skjellige  Folks  nationale  Religioner  gjør  den  i  højere 
Grad  skikket  til  Verdensreligion ;  den  faar  Mulighed  for 
i  dybere  Forstand  at  blive  de  forskjellige  Folks  nationale 
Ejendom ;  mens  Kristendommen,  der  fejer  de  nationale 
Religioner  bort,  let  bliver  staaende  som  en  fremmed  i 
Forhold  til  Folkene."  Samtidig  indrømmede  dog  Dr. 
Sonoda,  at  det,  der  saaledes  efter  hans  Mening  var  Bud- 
dhismens Styrke,  ogsaa  var  dens  Svaghed,  idet  den  let 

kunde  fristes  til  at  optage  f  o  r  fremmede  Bestanddele  i 
sig,  og  det  havde  den  faktisk  gjort  i  Japan.  Derfor  var 
en  Udrensning  af  disse  uværdige  Bestanddele  den  „Ud- 
vikling", der  nu  skulde  til. 

Jeg  svarede,  at  naar  Buddhismens  Assimilationsevne, 
efter  hans  egne  Ord,  ikke  var  ubegrænset,  men  havde 
sin  Grænse  i  noget  grundlæggende  i  Buddhismens 
eget  Væsen,  saa  var  den  til  syvende  og  sidst  paa  dette 
Punkt  ikke  stillet  væsentligt  anderledes  end  Kri- 
stendommen ;  thi  ogsaa  den  havde  Evne  til  at  assimilere 
sig  med  Sandhedselementerne  i  de  hedenske  Religioner 
og  med  de  forskjellige  Folks  Kultur;  og  dette  var  nok 
til  at  gjøre  den  hjemlig  overfor  Folkene,  saa  den  ikke 
blev  ved  at  staa  som  en  fremmed. 

Dr.  Sonoda  fra  sin  Side  mente,  at  havde  Kristen- 
dommen denne  Evne  til  at  optage  fremmede  Kulturer  i 
sig,  saa  var  det  i  al  Fald  endnu  ikke  lykkedes  at  virkelig- 
gjøre  dette  i  Japan.  Missionærerne  havde  taget  ahfor 
lidt  Hensyn  til  den  japanske  Kultur,  baade  i  social  og 
intellektuel  Henseende. 

Det  er  muligt,  Dr.  Sonoda  havde  Ret  heri ;  det  er  i 
al  Fald  et  ret  gjennemgaaende  Fænomen,  at  de  første 
banebrydende  Missionærer,  i  berettiget  Iver  efter  at  un- 
derstrege det  nye  i  Evangeliet,  kommer  til  at  forsynde 
sig  noget  mod  nationale  Ejendommeligheder,  som  i  og 
for  sig  godt  kunde  leve  i  Fred  med  Kristendommen. 
Men  ét  er  tillige  sikkert :  at  den  fulde  Sammensmeltning 
af  Kristendom  og  national  Kultur  ikke  er  den  fremmede 
Missionærs,  men  de  indfødte  Kristnes  egen  Sag.  Af  Mis- 
sionæren selv  kan  man  ikke  forlange  stort  mere,  end  at 
han  ikke  staar  denne  Sammensmeltning  i  Vejen.  —  No- 
get i  den  Retning  fremhævede  jeg  overfor  Dr.  Sonoda. 

Tilsidst  da  vi  sammen  gik  ned  ad  Trapperne  hen  over 
den  store,  aabne  Plads,  der  førte  til  Udgangsporten,  for- 

Fra  Nutidens  Japan.  O 

talte  Dr.  Sonoda.  at  han  engang  havde  rejst  i  Skandina- 
vien og  dér  bl.  a.  i  Kjøbenhavn  truffet  Professor  V.  Faus- 
bøll,  om  hvis  videnskabelige  Arbejde  han  sagde  nogle 
meget  smigrende  Ord.  Men  som  det  kneb  at  forstaa, 
hvem  det  drejede  sig  om !  Hvad  dog  et  ærligt  dansk 
Navn  kan  blive  til  i  en  Japaners  Mund !  —  Vi  faar  trøste 
os  med.  at  mangt  „et  ærligt  japansk"  Navn.  bliver  vist 
ikke  stort  bedre  i  en  Danskers  Mund ! 


Professor  Sensei  Murakami. 


En  lærerig  Aften  tilbragte  jeg  hos  den  buddhistiske 
Filosof  Murakami,  der  er  Professor  ved  det  kejserlige 
Universitet  i  Tokyo.  Han  boede,  ligesom  flere  af  de  an- 
dre jeg  besøgte,  i  et  Villakvarter  i  en  af  Byens  Udkan- 
ter. Da  Besøget  som  sædvanlig  var  aftalt  i  Forvejen, 
maatte  vi  af  sted  trods  den  frygtelige  Regn.  I  to  Rikshaws 
trillede  vi  da  af  sted.  Ved  Døren  afleverede  vi  vore  Kort 
og  ventede  syv  lange  og  syv  brede.  Endelig  kom  der  en 
Student  og  spurgte  :  ,,Er  Tolken  med?"  Professor  Mura- 
kami ønskede  ikke  at  tale  engelsk.  Vi  beroligede  ham, 
—  Missionær  Winther  var  her,  som  alle  Steder,  med  for 
at  agere  Tolk.  Studenten  forsvandt;  og  atter  ventede  vi 
en  rum  Tid.  Endelig  kom  han  igjen  og  vinkede  os  ind. 
Paa  Hosesokker  listede  vi  ind  i  et  maattebelagt  Værelse. 
Paa  Gulvet  laa  tre  flade  Puder  omkring  et  firkantet  Bord 
paa  en  Fods  Højde.  Forøvrigt  var  Værelset  smykket  med 
indrammede  Haandskrifter  af  gamle  berømte  buddhisti- 
ske Præster,  —  med  en  Skærm,  hvorpaa  der  var  klistret 
Breve  fra  notable  Venner,  og  med  en  udstoppet  Fa- 
san og  nogle  Bøger. 

Murakami  kom  ind,  og  vi  blev  placerede. 

Han  havde  et  mærkelig  savonarolalignende  Ansigt, 
grove  asketiske  Træk,  men  uden  Savonarolas  Glød  og 
Gnist.  Særlig  i  Begyndelsen  var  der  lidt  tvært  og  luk- 
ket over  ham,  men  det  forsvandt  senere  hen  i  Sam- 
talen. 

„Buddhismens  Stilling,"   sagde  han,   „er  nu  meget 

forskjellig  fra  tidligere.  For  c.  40  Aar  siden,  lige  efter 
Restaurationen,  hed  det:  „Bort  med  Buddhismen!" 
Buddhismen  havde  været  Statsreligion  under  Shoguner- 
ne ;  nu  var  Shogunatet  afskaffet,  og  saa  skulde  Buddhis- 
men samme  Vej.  Men  forøvrigt  mente  man  ikke,  man 
behøvede  at  gjøre  noget ;  Buddhismen  døde  nok  Straa- 
døden  I 

Ti  Aar  senere  var  Stillingen  forandret.  Da  sagde  man 
ikke:  „Buddhismen  dør!"  men:  „Buddhismen  udvikler 
sig!"  Man  mente  nærmest,  den  skulde  udvikle  sig  til  no- 
get i  Retning  af  Unitarisme.  N  u  er  Stillingen  atter  en 
anden.  Ingen  tror  nu  for  Alvor,  hverken  at  Buddhismen 
dør  eller  udvikler  sig;  den  holder  Skansen,  som 
den  er. 

Paa  samme  Maade  som  Videnskab  er  Videnskab,  og 
Filosofi  er  Filosofi,  paa  samme  Maade  er  ogsaa  Religion 
Religion  og  kan  hverken  „udvikle  sig"  til  Videnskab  eller 
Filosofi.  Religion  er  noget  for  sig,  noget  der  ikke  for- 
andres; thi  vi  opererer  ikke  i  Religionen  med  tomme 
Talemaader  eller  Tilfældigheder,  men  med  psykologiske 
og  historiske  Fakta,  der  ikke  forandres." 

Disse  Bemærkninger  om  Religion  i  al  Almindelighed 
gav  mig  Anledning  til  at  spørge  om.,  hvordan  han  da  saa' 
paa  Forholdet  mellem  Kristendom  og  Buddhisme. 

„Filosofisk  set,"  svarede  han,  „er  begge  Religioner 
det  samme;  men  der  er  noget,  der  hedder  „historiske 
Følelser",  og  disse  har  ført  Vesten  til  at  ære  Kristus, 
Østen  til  at  ære  Buddha.  Dette  kan  ikke  ændres.  Selv 
det  at  være  en  Kristen  er  vitterlig  noget  forskjelligt  i 
Vesten  og  Østen,  bestemt  ved  de  historiske  Følelser." 

„Men,"  spurgte  jeg  videre,  „naar  De  anser  Buddhis- 
me og  Kristendom  for  at  være  det  samme,  anser  De  saa 
ogsaa  Buddha  og  Kristus  for  at  være  den  samme?" 

„Nej,"  svarede  han;  „men  begge  er  i  Overensstem- 
melse med  en  højere  Existens.  Der  er  d  e  n  samme  bag 
dem  begge." 

Desværre  havde  jeg  ikke  Aandsnærværelse  nok  til  at 
bede  om  en  nærmere  Forklaring  paa,  hvem  denne  sam- 
me højere  Existens  bag  Buddha  og  Kristus  var ;  men  jeg 
havde  velsagtens  faaet  et  pantheistisk  hensvømmende 
Svar. 

Mit  næste  Spørgsmaal  gjaldt  de  buddihstiske  Sekter. 
„Mener  De,"  spurgte  jeg,  at  de  mangfoldige  (c.  45) 
buddhistiske  Sekter  i  Japan  i  en  nærmere  Fremtid  vil 
smelte  sammen?" 

„Nej,"  svarede  han  paany ;  „de  historiske  Følelser  er 
atter  her  de  bestemmende ;  og  de  vil  ikke  kunne  ændres. 
Sekterne  vil  leve  videre  hver  for  sig.  Men  der  sker  al- 
ligevel stadig  en  Slags  Sammensmeltning.  De  smaa 
Sekter  maa  nemlig,  for  ikke  ganske  at  gaa  bag  af  Dansen, 
stadig  efterligne  de  store,  førende  Sekter.  Paa  den  Maa- 
de  fremmes,  trods  alle  Sektforskjelle,  Enhedspræget  in- 
denfor Buddhismen. 

Den  stærkeste  buddhistiske  Sekt  i  Japan  er  for  Tiden 
Shinsekten.  Jeg  siger  det  ikke,  fordi  jeg  selv  hører  til 
den  (der  er  i  Virkeligheden  meget  i  Shinsekten,  jeg 
misbilliger)  ;  men  jeg  siger  det  blot,  fordi  det  faktisk  er 
saaledes.  Shinsektens  store  Magt  beror  efter  min  Me- 
ning paa  en  5 — 6  Ting.  Dens  Lære  er  meget  simpel  og 
ligetil;  dog  indrømmer  jeg,  at  det  kan  ogsaa  siges  om 
visse  af  de  andre  Sekter.  Dens  Præster  og  Tilhængere 
har  mere  Frihed;  Ægteskab  og  Kjødspiser  er  tilladt. 
Dens  Stifter  æres  mere  og  paa  anden  Maade  end  de  fleste 
andre  Sekters  Stiftere.  Præstestillingen  er  i  Shinsekten 
arvelig,  hvad  der  kan  have  sine  Skyggesider,  men  dog 
som  Helhed  medfører  at  Folket  knyttes  mere  til  dem  og 
føler  sig  fortroligere  med  dem.  Endelig  prækes  der  mere 
i  Shinsekten  end  i  nogen  af  de  andre  buddhistiske  Sek- 
ter. Pudsigt  nok,  hænger  dette  historisk  set  sammen 
med.  at  alle  andre  buddhistiske  Sekter  i  Tokugawaperio- 
den  fik  tilstaaet  faste  Afgifter  i  Form  af  Ris  og  andre  Na- 
turalier, mens  Shinsekten,  som  var  den  mægtigste,  og 

som  Tokugawa  derfor  vilde  til  Livs,  blev  henvist  til  at 
præke  for  Folket  og  derigjennem  leve  af  frivillige  Ga- 
ver. Tanken  var.  at  Folket  snart  vilde  blive  kjed  af  alt 
det  Prækeri  og  Tiggeri,  og  Sekten  saaledes  gaa  tilbage ; 
men  det  har  vist  sig,  at  netop  den  Prækeret.  der  var  ment 
at  skulle  ødelægge  Shinsekten,  lige  omvendt  har  styrket 
og  fremmet  den. 

I  én  Sum  kan  jeg  sige.  at  Grunden  til  Shinsektens 
Overlegenhed  er.  at  dens  Lære,  saa  „dum"  den  end  kan 
se  ud.  i  Virkeligheden  dog  er  meget  dybsindig  og  paa  det 
forunderligste  favner  over  alle  Siderne  af  Buddhismen." 

Tilsidst  spurgte  jeg  Professor  Murakami.  hvorfor  han 
ikke  troede  paa  en  Udvikling  eller  Reform  af  Buddhis- 
men, naar  han  dog.  ved  Siden  af  alt  det  dybsindige  i 
Shinsekten.  udtrykkelig  erkjendte,  at  der  var  meget  galt 
i  den? 

Hertil  svarede  han :  ..Ja.  der  e  r  adskilligt  galt  f. 
Ex,  dette  at  Overabbeden  ( Shinsektstifterens  Efterkom- 
mer og  Overhoved)  tilbedes  som  Gud.  Saalænge  Over- 
abbeden er  en  værdig  Mand,  kan  det  endda  gaa :  men 
kommer  der  en  skjønne  Dag  en  uværdig  Lord  Abbed,  saa 
sidder  vi  net  i  det.  Det  er  et  af  de  Punkter,  der  burde 
ændres.  Men  det  kan  ikke  nytte.  Man  kan  kun  sukke 
over.  hvad  der  er  galt ;  man  kan  ikke  forandre  det.  De 
konservative  sidder  inde  med  Sektens  Ejendomme ;  saa 

—  selv  om  de  reformsindede  sidder  inde  med  „Hjærnen" 

—  kan  de  dog  ingen  Vegne  komme." 

Med  denne  pessimistiske  Ytring  endte  Samtalen.  Den 
gamle  Professor  tog  Lampen  og  stillede  sig  elskværdigt 
i  den  aabne  Dør,  saa  Skæret  faldt  ud  i  Regn  og  Mørke, 
indtil  vi  i  vore  Rickshaws  var  svingede  ud  af  Haveporten. 

At  der  er  adskilligt  i  de  anførte  Udtalelser,  der  frister 
til  Kritik  er  sikkert  nok :  men  det  vil  jeg  overlade  til  den 
kyndige  Læser. 


Professor  Arthur  Lloyd. 


I  Tilknytning  til  de  to  foregaaende  Interviews  med 
ledende  Buddhister  i  Japan  indskyder  jeg  her  en  Sam- 
tale med  Prof.  Arthur  Lloyd.  Professor  Lloyd  er  nemlig 
en  af  de  bedste  Kjendere  af  Buddhismens  Historie,  hvor- 
om hans  Bøger  om  dette  Emne  bærer  tilstrækkelig  Vidne. 

Han  var  oprindelig  Missionær  i  den  episkopale  Kir- 
kes Tjeneste,  men  traadte  ud  —  vistnok  paa  Grund  af 
katolicerende  Tilbøjeligheder  og  er  nu  Professor  ved 
det  kejserlige  Universitet  i  Tokyo.  Hans  Udtrædelse  af 
Missionsarbejdet  betød  dog  ingenlunde  et  Brud  med  Kri- 
stentroen. 

Professor  Lloyd  var  saa  venlig  at  bede  Missionær 
Winther  og  mig  til  Lunch  i  Keiogijuki  Klubben,  en  af 
Universitetsklubberne.  Han  kom  lige  fra  et  Møde  med 
buddhistiske  Præster  i  Hongwan-Templet.  Et  Par  Gan- 
ge om  Ugen  mødes  han  og  en  sprogkyndig  Ven  med 
disse  Præster  for  i  Fællesskab  at  gjennemgaa  og  over- 
sætte de  ældste  daterede  buddhistiske  Skrifter  —  ki- 
nesiske Skrifter  fra  Begyndelsen  af  det  tredie  Aarhundre- 
de  (indtil  220  e.  K.). 

„Min  Opgave  er,"  udtalte  Prof.  L.,  „at  samle  og  ud- 
give Materiale  til  Afgjørelse  af  det  store  Spørgsmaal  om 
Forholdet  mellem  Buddhismen  og  Kristendommen;  og 
vil  De  vide  mit  private  Syn  paa  den  Sag,  da  er  det  føl- 
gende : 

At  sige,   hvad  der  er  den  oprindelige  Buddhisme, 

er  som  bekjendt  meget  vanskeligt ;  men  fra  det  Øjeblik 
vi  kan  datere  Buddhismen,  er  den  allerede,  efter  m  i  n 
Mening,  paavirket  af  Kristendommen.  Det  asketiske 
Selvarbejde  som  Frelsesvej  er  traadt  tilbage  for  Troen 
paa  Buddfias  Fortjeneste  og  en  kommende  Buddha. 
Denne  Paavirkning  er  rimeligvis  gaaet  meget  tidlig  for 
sig ;  og  i  alle  Tilfælde  kan  det  bevises,  at  der  er  en  For- 
bindelse mellem  den  Buddhisme,  der  blev  indført  i 
Japan  i  det  13.  Aarhundrede  (Shin-Sekten)  og  Nestori- 
anismen.  Shin-Sektens  Stifter  byggede  nemlig  helt 
igjennem  paa  Munken  Zendo's  Skrifter  fra  det  7.  Aar- 
hundrede. og  Zendo  vides  at  have  samarbejdet  med  en 
Nestorianerpræst  i  Kina. 

Paa  Grund  af  denne  historiske  Forbindelse  har  Bud- 
dhismen, som  vi  nu  kjender  den,  vitterlig  mange  Berø- 
ringspunkter med  Kristendommen ;  og  disse  kan  i  Guds 
Time  danne  Bro  over  til  Kristentroen.  Buddhismen  har 
Skyggen  af  en  Treenighed,  en  Frelser  og  en  Gjenkomst. 

Mange  Buddhister  føler  stærkt  disse  Lighedspunkter 
og  kan  ofte  ret  let  bringes  til  at  se,  at  v  i  har  Virkelig- 
heden, hvor  de  har  Skyggerne.  Udviklingen  vil  og  b  ø  r 
derfor,  efter  min  private  Opfattelse,  gaa  den  Vej,  at 
Buddhismen  mere  og  mere  samler  sig  om  disse  sine 
egne  dybere  Grundtanker  og  saaledes  kommer  bort  fra 
al  den  populære  Afgudsdyrkelse  og  mange  andre  Ud- 
skejelser. 

For  enkelte  Sekters  Vedkommende  vil  Overgangen 
til  Tro  paa  Evangeliet  maaske  gaa  gjennem  de  mere 
„liberale"  Former  af  Kristendommen.  Zen-Sektens  Til- 
hængere føler  sig  f.  Ex.  stærkt  tiltalte  af  den  nyere 
liberale  Theologi.  Men  dér  vil  de  ikke  kunne  standse. 
Folk  er  ved  at  blive  trætte  af  den  liberale  Kristendoms- 
opfattelse ;  det  er,  med  al  tilsyneladende  Klarhed,  et 
ganske  uklart  Mellemstandpunkt,  som  ikke  i  Længden 
kan  tilfredsstille.    Det  føles  allerede  af  mange;  jeg  har 

nylig  haft  ret  mærkelige  Beviser  herpaa.  —  Og  for  ad- 
skillige Sekters  Vedkommende,  f.  Ex.  Shin  og  Jodo 
Sekterne,  vil  Overgangen  til  gammelkirkelig  Kristendom 
sikkert  ikke  gaa  den  „liberale"  Omvej.  Den  Slags 
Buddhister  vil,  ved  at  forlænge  deres  egen  Troes  Linier, 
ganske  naturligt  opdage,  at  Evangeliets  Kristendom  er 
deres  egen  Troes  Opfyldelse« " 

Prof.  Lloyd  udviklede  alt  dette  som  den,  der  sad 
inde  ikke  blot  med  en  kristens  Tro,  men  med  en  Viden- 
skabsmands redelige  Ængstelse  for  at  gaa  videre  i  hi- 
storiske Spørgsmaal  end  hans  Beviser.  Han  understre- 
gede derfor  ved  flere  Lejligheder  stærkt,  at  det  og  det 
kun  var  hans  private  Mening,  omend  naturligvis  frem- 
gaaet  af  historisk  Forskning.  Tilsidst  tilføjede  han  med 
et  Smil : 

„De  kan  kalde  dette  et  meget  optimistisk  Syn  paa 
Sagen;  det  er  ogsaa  muligt,  at  det  er  det.  Men  glem 
saa  ikke,  at  det  til  syvende  og  sidst  er  Optimisterne,  der 
frelser  Verden." 


Mr.  Shumpei  Uemura. 


Jeg  var  glad  ved,  under  mit  korte  Ophold  i  Osaka, 
at  have  Lejlighed  til  en  Samtale  med  denne  Bys  Lord 
Mayor,  Mr.  Shumpei  Uemura.  Thi  Mr.  Uemura  er 
ikke  blot,  i  Følge  sin  Stilling,  en  meget  indflydelsesrig 
Mand,  men  tillige  en  udmærket  Type  paa  en  stor  Klasse 
moderne  Japanere:  rettænkende,  alvorlig,  varm  for  alt, 
hvad  der  kan  rejse  og  ruste  Japan,  en  Ven  af  K.  F.  U.  M. 
og  dog       personlig       i  kristelig  Henseende  en  outsider. 

Vi  var  tilsagte  til  Kl.  1),  og  kom  præcis,  men  maatte, 
som  det  jo  let  kan  ske  midt  i  Forretningstiden,  vente 
lidt,  før  vi  fik  Foretræde.  Denne  Tid  blev  imidlertid 
udnyttet  paa  det  bedste :  Vi  fik  The,  konverserede  af 
Lord  Mayorens  Sekretær,  der  bl.  a.  viste  os  et  illustre- 
ret Værk  over  Osaka,  som  han  tilsidst  bad  os  medtage 
som  Erindring. 

Lord  Mayoren  selv  var  en  lille,  lidt  svær  Herre, 
der  gjorde  et  overmaade  naturligt  og,  for  sit  eget  per- 
sonlige Vedkommende,  beskedent  Indtryk.  Jeg  samler 
her  hans  Utaleiser  under  ét : 

,.Vi  Japanere,"  sagde  han,  „er  aldeles  ikke,  som 
mange  i  Vesten  og  i  Amerika  tror,  et  krigslystent, 
bloddryppende  Folk  I  Det  er  sandt,  der  er  megen  Krig 
og  Fejde  i  vor  Historie;  men  det  beror  tildels  paa,  at 
den  feudale  Periode  hos  os  strakte  sig  saa  langt  længere 
ned  i  Tiden,  end  den  tilsvarende  Periode  i  Vesten;  og 
under  feudale  Forhold  er  Krig  næsten  naturnødvendig. 

Forresten  er  jeg  tilbøjelig  til  at  tro,  at  disse  feudale  Krige 
ingen  Ulykke  var  for  vort  Folk.  Tværtimod;  vi  blev 
gjennem  dem  opdragne  og  hærdede  til  at  tage  Kampen 
for  vor  Existens  op,  da  denne  i  nyere  Tid  blev  os  paa- 
nødt. Men  lystne  efter  Krig,  —  det  er  vi  ikke.  Vi 
ønsker  nu  at  samle  os  om  vor  egen  indre  Udvikling.  — 

Jeg  personlig  anser  ikke  den  stærke  Indflydelse  fra 
Vesten  for  farlig  for  vor  nationale  Kultur.  Et  Folk  paa 
50  Millioner  behøver  ikke  at  være  bange  for  at  miste 
sit  Særpræg.  Det  er  sandt,  at  Vestens  Kultur  er  skyl- 
1  e  t  ind  over  os ;  men  det  er  ikke  første  Gang,  vi  har 
været  under  fremmed  Paavirkning.  Vi  er  ikke  ukjendte 
med  det  Problem  at  modtage  ude  fra  og  dog  hævde  os 
selv.  Vi  har  før  været  overskyllede  af  Aandsstrømme 
fra  Indien  og  Kina,  omtrent  paa  samme  Maade  som  nu 
fra  Vesten ;  men  vi  blev  ikke  derfor  Indere  eller  Ki- 
nesere." 

Paa  vort  Spørgsmaal  om,  hvad  han  mente  om  Kri- 
stendommens Betydning  for  det  moderne  Japans  Ud- 
vikling, der  laa  ham  saa  varmt  paa  Sinde,  svarede  han : 
„Vi  trænger  til  Kristendommen.  Personlig  kjender 
jeg  ikke  saa  meget  til  den ;  men  i  England  mødte  jeg  i 
sin  Tid  kristne  Mænd  og  Kvinder,  der  indgjød  mig  den 
dybeste  Respekt  for  Evangeliet.  Jeg  tror  næppe,  Bud- 
dhismen og  Shintoismen  ejer  det  moralske  Salt, 
som  Japan  for  Tiden  trænger  til.  Jeg  for  m  i  n  Del  vilde 
være  inderlig  glad,  om  Kristendommens  Indflydelse 
bredte  sig  over  hele  Riget  og  til  a  1 1  e  Forhold.  Men 
skal  det  ske,  maa  Kristendommen  i  meget  højere  Grad 
sammensmeltes  med  japansk  Kultur  uden  derfor  at  op- 
give sin  egen  Troskjærne  (its  own  creed  and  ker- 
nel)." 

Det  er  forbavsende,  saa  ofte  man  i  Østen,  og  særlig 
i  Japan,  hører  Udtalelser  i  sidstnævnte  Retning.  At 
afføre   Kristendommens  bærende   Sandheder  den  spe- 

cifike  evTopæiske.  ariske  Dragt  og  iføre  den  orientalske 
Klæder  uden  derved  at  skænde,  udpynte  eller  mis- 
danne den.  det  er  paa  mange  Maader  Missionens,  ja 
hele  Kirkehistoriens  Grundproblem  for  Øjeblikket.  Og 
dette  Problem  kan  i  Virkeligheden  kun  løses  ved  en  s  a  a 
personlig  Koncentration  om  det  væsentlige  i  Evangeliet, 
at  dette  bliver  dobbelt  dyrebart,  i  samme  Grad  som  det 
uvæsentlige  slippes. 

Den  yngre  Slægt  blandt  Missionærerne  har  klart 
set  dette  Problem.  Samme  Dag.  jeg  havde  ovenanførte 
Samtale  med  Mr.  Uemura.  sagde  en  ung  Missionær 
til  mig:  „Da  jeg  kom  herud  til  Japan,  talte  jeg  ofte 
haanligt  om  det  væmmeligt  udseende  japanske  Sukker- 
godt, som  jeg  den  Gang  aldrig  havde  smagt!  Nu  har 
jeg  smagt  det  og  holder  af  det.  Saadan  er  det  gaaet  med 
Missionen  i  det  hele  i  Japan ;  den  begyndte  med  at  for- 
dømme meget  af  japansk  Sæd  og  Skik.  som  den  ikke 
kjendte ;  og  det  har  skadet  Kristendommens  Sag  i  Japan 
ubodeligt.  Vil  vi  have  nogen  Indflydelse,  maa  vi  kjende 
Japans  Aandsliv ;  og  kjender  vi  det  først,  er  der  meget, 
vi  kommer  til  at  holde  af." 

De  Ord  angiver  sikkert  Stemningen  blandt  de  yngre. 
Problemet  er  set ;  maatte  Gud  nu  ogsaa  give  Visdom  til 
at  faa  det  løst!  Thi,  som  bekjendt,  har  ethvert  Problem 
t  o  Grøfter,  ikke  blot  for  Missionærerne,  men  ogsaa  for 
dem.  der  missioneres  iblandt. 

Da  vi  i  vore  Rikshaws  kjørte  bort  fra  Raadhuset, 
hvor  Samtalen  havde  fundet  Sted,  kunde  jeg  ikke  lade 
være  med  at  tænke :  Hvad  holder  egentlig  Mænd  som 
Mr.  Uemura  tilbage  fra  at  blive  kristne?  Mon  blandt 
andet  ikke  dette,  at  Kulturkravet  stilles  for  stærkt? 
Ogsaa  det  kan.  ubevidst,  blive  et  Paaskud  mod  Evan- 
geliet. 


Mr.  Y.  Ozaki. 


En  af  de  Dage,  jeg  var  i  Tokyo,  havde  jeg  Foretræde 
for  Tokyos  Lord  Mayor,  Mr.  Y.  Ozaki.  Han  er  en  vel 
kjendt  Forkæmper  for  Parlamentarismen  i  Japan  og  en 
af  de  ikke  faa  Japanere,  der,  uden  selv  at  være  en  kri- 
sten, offentlig  stiller  sig  forstaaende  og  hjælpende  over- 
for kristeligt  Arbejde.  I  1884,  inden  Japan  endnu  havde 
Tale-  og  Trykkefrihed,  maatte  han  en  kort  Tid  forlade 
Landet  og  opholde  sig  i  England. 

Jeg  bad  ham  udtale  sig  lidt  om  de  sociale  Forhold  i 
Japan  for  Tiden. 

„Det  sociale  Problem  hos  os,"  svarede  han,  „ligger 
for  Tiden  ikke  i  Arbejderklassen,  men  blandt  de  stu- 
derende. Egentlig  Arbejdsløshed  i  Vestens  Forstand 
kjender  vi  foreløbig  ikke.  Det  sociale  Problem  fra 
neden  er  endnu  ikke  modent  i  vort  Land.  Indivi- 
dualismen hos  os  er  mindre  end  i  Vesten ;  Familiehjælp 
og  Sammenhold  er  derfor  større.  Desuden  staar  vi 
midt  i  en  Grundlæggelsens  Tid,  hvor  der  er  næsten 
ubegrænset  Brug  for  Arbejdskraft.  Og  endelig  er  det 
saadan,  at  de,  der  e  r  fattige,  de  er  ikke  alene  opdragne 
i  det,  men  de  er  som  Helhed  ganske  uden  Skoleunder- 
visning, saa  de  tænker  sig  slet  ikke,  at  det  kan  være 
anderledes.  Kravet  i  dem  er  endnu  ikke  vakt.  Men 
alt  dette  vil  jo  med  Udviklingens  Nødvendighed  ændres. 
Vi  vil,  om  kortere  eller  længere  Tid,  staa  overfor  gan- 
ske de  samme  Arbejdsvanskeligheder  som  Vesten,   og 

vi  bereder  os  til  at  møde  dem  eller  om  muligt  forekomme 
dem.  Vi  har  just  lige  nu  faaet  vore  første  Fabrikslove. 
De  er  ikke  saa  gjennemgribende  som  Vestens ;  dog 
altid  en  god  Begyndelse. 

Men,  som  sagt,  vor  egentlige  sociale  Vanskelighed 
ligger  for  Tiden  i  den  studerende  Klasse.  Der  er  f  o  r 
mange  Studenter.  Unge  i  titusindvis  kommer  aarlig  her 
til  Tokyo  for  at  søge  de  lærde  Skoler  og  Universite- 
terne ;  og  efter  endt  Skoletid  mener  de  saa  alle  sammen 
at  have  Krav  paa  Regjeringsansættelser.  Denne  Be- 
tragtning hænger  her  i  Japan  sammen  med  Forholdene, 
som  de  var,  baade  under  det  gamle  Regimente  og  i 
Begyndelsen  af  det  nye. 

Under  det  gamle  Regimente  udpegede  Regjeringen 
selv,  hvem  iblandt  Adelsklassen  (Samurai),  der  skulde 
studere.  Noget  centralt  kejserligt  Universitet  fandtes 
den  Gang  ikke ;  Studierne  foregik  ved  de  af  Dajmy- 
oerne  ( Lehnskongerne)  oprettede  Skoler.  En  og  anden 
Filosof  kunde  ganske  vist  nok  samle  en  Discipelskare 
om  sig  for  at  sysle  med  de  rent  personlige  Livsproble- 
mer ;  men  alle  vidste,  at  det  var  et  rent  Privatforeta- 
gende, der  ikke  gav  berettiget  Adkomst  til  Embeder. 
Studere  i  officiel  Forstand  var  og  blev  et  Privilegium 
for  de  af  Regjeringen  udpegede,  og  de  blev  saa  naturligvis 
ogsaa  bagefter  ansatte  og  lønnede  af  Regjeringen. 

Den  Ordning  blev  forladt  ved  Restaurationen ;  da 
blev  Studiet  givet  fri.  Den  enkelte  kan  nu  frit  afgjøre, 
om  han  vil  gaa  Studievejen  eller  ikke.  Derved  er  na- 
turligvis ogsaa  Regjeringens  Forpligtelse  bortfalden.  Men 
selv  i  Begyndelsen  af  denne  nye  Æra  blev  Resultatet 
praktisk  talt  det  samme :  Regjeringen  trængte  paa  det 
Tidspunkt  til  en  Masse  universitetsdannede  Folk  og 
kunde  indtil  videre  bruge  alle  dem,  der  produceredes. 
Derved  groede  det  end  mere  fast  i  den  almindelige 
Bevidsthed,   at   Regjeringen  paatager  sig   Forsørgelsen 

af  alle  dem,  der  har  Universitetsexamener.  Følgen  heraf 
blev  :  Overproduktion ;  a  1 1  e  vilde  studere,  og  nu  har 
vi  en  Mængde  Studenter,  som  ikke  kan  finde  Ansæt- 
telse. Dette  er  saa  meget  alvorligere  som  deres  Familier 
ofte  har  bragt  store  Ofre  for  at  hjælpe  dem  gjennem 
Studietidens  Udgifter ;  man  gik  nemlig  ud  fra  at  den  stu- 
derede Mand  bagefter  med  Lethed  vilde  kunne  forsørge 
hele  sin  Slægt  —  Forældre,  Bedsteforældre  og  Søskende 
—  foruden  Kone  og  Børn !  Men  det  kan  den  arbejds- 
løse Akademiker  ikke.  Og  selv  de,  der  ikke  ligefrem 
er  arbejdsløse,  kan  det  ofte  ikke;  thi  de  er  i  mange 
Tilfælde  nødte  til  at  nøjes  med  smaa  kommunale  Poster 
paa  65  å  75  Kr.  om  Maaneden,  et  Beløb,  der  temmelig 
nøje  svarer  til,  hvad  de  brugte  pr.  Maaned  i  deres  Uni- 
versitetstid,  —  saa  kan  De  selv  se,  hvad  der  kan  blive  til- 
overs til  Familien ! 

Resultatet  af  alt  dette  er  Misfornøjelse  blandt 
de  studerende  og  deres  Slægt.  Alle  disse  halvt  eller 
helt  arbejdsløse  Akademikere  er  for  Øjeblikket  ikke 
blot  vort  sociale  Problem,  men  vor  sociale  Fare.  Vi 
har  i  dem  Lederne  for  et  misfornøjet  Arbejderparti, 
førend  der  endnu  fra  neden  er  de  Kaar,  der  gjør  Mis- 
fornøjelse og  Klassekampe  delvis  berettiget."  — 

Jeg  spurgte  tilsidst  Lord  Mayoren,  hvad  han  mente 
om  Kristendommen  som  en  Hjælp  til  Løsning  af  de 
sociale  Vanskeligheder.    Hertil  svarede  han: 

„Personlig  kjender  jeg  kun  lidt  til  Kristendommen ; 
men,  saavidt  jeg  kjender  den,  har  den  en  heldbringende 
Virkning.  Da  General  Booth  var  her  for  nogle  Aar 
siden,  introducerede  jeg  ham  derfor  overfor  Byens  Be- 
folkning ;  og  for  Øjeblikket  har  jeg  min  lille  Andel 
i  en  Række  velgjørende  Theaterforestillinger,  hvormed 
vi  søger  at  skaffe  Penge  til  et  Fattighospital  og  en  Syge- 
plejerskole,  ledet  af  Frelsens  Hær.  —  Dog  er  Kristen- 
dommen jo  ikke  den  eneste  Religion,   der  gjør  socialt 

Arbejde.  Buddhismen  her  i  Japan  efterligner  i 
saa  Henseende  Kristendommen."  — 

Lord  Mayoren  lagde  et  eget  Eftertryk  paa  Ordet 
„efterligner" ;  og  jeg  havde  i  det  hele  en  Følelse  af,  at 
hans  Udtalelser  paa  dette  sidste  Punkt  var  stærkt  præ- 
gede af  Hensynet  til  hans  Stilling.  Han  maatte  udtale 
sig  tilbørligt  neutralt  og  ligevægtigt! 

Et  og  andet  i  det  foregaaende,  som  Mr.  Ozaki  kun 
antydede  eller  forudsatte  bekjendt,  har  jeg  af  praktiske 
Grunde  og  ved  Hjælp  af  Oplysninger  fra  anden  Side 
udført  lidt  fuldere. 


Grev  Okuma. 


Grev  Okuma  er  sikkert  den  største  nulevende  ja- 
panske Statsmand.  Han  har  i  Aarenes  Løb  haft  Sæde 
i  adskillige,  skiftende  Ministerier,  været  Finansminister, 
Udenrigsminister,  Handels-  og  Agerbrugsminister  og 
én  Gang  selv  dannet  Kabinet. 

Dog  har  han  maaske  øvet  større  Indflydelse  paa  sit 
Land  som  Filantrop  og  Ungdomsfører  end  som  egentlig 
Politiker.  Han  har  stiftet  det  blomstrende  Waseda  Uni- 
versitet og  ved  alle  Lejligheder  vist  sig  som  japansk 
Ungdoms  forstaaende  og  fremsynte  Ven. 

Som  Ungdomsfører  er  han  ogsaa  kommen  til  at 
skjønne  paa  Kristendommen ;  og  han  har  ved  mange 
Lejligheder  aabent  vist  sin  Sympathi ;  bl.  a.  var  han 
en  af  Værterne,  den  Gang  den  kristelige  Studenter- 
bevægelse i  1907  holdt  sin  Verdenskonference  i  Tokyo. 
Jeg  var  derfor  glad  ved  at  faa  Lejlighed  til  at  møde 
denne  Mand.  Han  bor  i  en  Park  tæt  ved  Waseda  Uni- 
versitetet; og  vi  kjørte  en  Morgen  derud  efter  forud- 
gaaende  Aftale. 

Lige  indenfor  Palæets  Indgangsdør  stod  2  store  Nio 
(Tempelportguder)  ;  og  en  legemstor  Broncefigur  —  en 
Kriger  i  Kamp  med  et  Uhyre  —  smykkede  Forhallen. 
Gjennem  en  Gang  med  Rækker  af  gammeldags  Stole 
betrukne  med  højrødt  gyldensyet  Silke  kom  vi  ind  i  et 
Haveværelse,  der  vendte  ud  til  Parken.  Værelset  var 
i  det  væsendige  møbleret  som  et  velhavende  evropæisk 

Fra  Nutidens  Japan.  7 

Herreværelse ;  dog  hang  der  paa  Væggene  gammel- 
japanske  Billeder  af  Hjorte  med  kælne  Øjne,  knortede 
Træer  og  springende  Karper.  Et  Fabeldyr  af  Bronce 
stod  over  den  aabne  Kamin,  og  i  Hjørnerne  var  anbragt 
to  lave  Silkeskærme  med  ivævede  middelalderlige  Krigs- 
billeder. 

Vi  blev  af  Tjeneren  bedt  om  at  vente  lidt ;  ved  en 
Misforstaaelse  i  Telefonen  mente  Greven  først,  vi  kom 
Kl.  10;  vi  havde  forstaaet.  at  det  var  Kl.  9.  Men  nogle 
faa  Øjeblikke  efter,  da  jeg  stod  og  saa'  ud  i  Parken 
med  de  store  Plæner  og  Drivhuse  (Orkideer  og  Kry- 
santhemum  er  Grev  Okumas  Liebhaveri),  stod  Greven 
pludseligt  bag  mig  og  sagde  et  japansk  Godmorgen. 
Trods  sit  fremmedvenlige  Sindelag  og  sin  brede  Dan- 
nelse taler  Grev  Okuma  nemlig  ikke  engelsk,  ja  har 
aldrig  været  udenlands!  Han  havde  derfor  udtrykkelig 
betinget  sig,  at  jeg  skulde  have  Tolk  med. 

Han  var  ret  høj  og  klædt  i  japansk  Dragt  med  Ha- 
kama  (o :  en  lægget  Silke-Nederdel)  og  Haori  (en  ærme- 
sid Kappe).    Han  er  skægget,  har  kort  hvidt  Haar  og 

—  et  stift  Ben  fra  et  Attentat,  der  i  1888  af  politiske 
Grunde  blev  øvet  imod  ham.  Forøvrigt  prægedes  hans 
hele  Skikkelse  af  hans  Øjne.   „Øjet  er  Legemets  Lys," 

—  hvor  det  passede  paa  ham  I  Hans  Øjne  lyste  af 
Energi,  Mildhed  og  Intelligens.  Især  naturligvis  naar 
han  talte;  da  kom  der  Glød  over  ham.  Man  forstod 
lidt  af,  at  den  Mand  en  Gang  skal  have  sagt :  Jeg  vil 
leve  og  arbejde,  til  jeg  bliver  125  Aarl  Han  talte  med 
stort  dramatisk  Liv.  forbundet  med  en  vis  selvsikker 
Ro.  Det  morede  mig  at  lægge  Mærke  til,  hvordan  han 
stadig  begyndte  sine  Repliker  tilbagelænet  i  den  dybe 
Lænestol,  men  uvilkaarlig  rykkede  længere  og  længere 
frem  i  Stolen,  efterhaanden  som  Udviklingen  skred 
frem,  indtil  han  tilsidst  endte  ude  paa  Stolesædets  yder- 
ste Rand.   Saa,  mens  Tolkningen  gik  for  sig,  lagde  han 

sig  atter  tilbage  i  Lænestolen,  men  saasnart  han  fik 
Ordet  igjen,  begyndte  Fremrykningen  paany.  Forøvrigt 
var  det  et  meget  vanskeligt  Stykke  Arbejde  „at  tolke", 
hvad  han  sagde ;  han  talte  nemlig  stadig  i  lange  Udvik- 
linger —  holdt  hele  smaa  velformede  Foredrag,  kun  nu 
og  da  „sat  i  Gang"  af  et  og  andet  Spørgsmaal  fra  min 
Side.  Dog  tror  jeg,  at  nedenstaaende  er  en  saa  korrekt 
Gjengivelse  af  Hovedtankerne,  som  det  overhovedet  er 
muligt  i  en  kort  Sum  at  gjengive  en  næsten  halvanden 
Time  lang,  livlig  og  til  Tider  ret  springende  Samtale. 

Jeg  begyndte  med  at  spørge  ham,  hvad  der  for  29 
Aar  siden  havde  bevæget  ham  til  at  oprette  Waseda 
Universitetet. 

Han  svarede :  „For  c.  40  Aar  siden  var,  som  De  véd, 
Japan  endnu  paa  samme  Udviklingstrin  som  Evropa  i 
Middelalderen.  Japan  var  ikke  en  Enhed.  Socialt 
var  der  den  dybe  Kløft  mellem  de  c.  400,000  privilige- 
rede Samurai  (Kriger  og  Adelsstanden)  og  de  øvrige 
upriviligerede,  ganske  uvidende  og  undertrykte  Stæn- 
der ;  og  politisk  var  Japan  splittet  i  en  Mængde  feu- 
dale Smaastater.  Saa  kom  Restaurationen.  Landet  fik 
én  Herre  og  én  Regjering ;  og  det  blev  nu  ganske  natur- 
ligt Regjeringens  Opgave  ogsaa  at  skabe  ét  samlet  Folk. 
Men  lige  efter  Restaurationen  var  der  tillige  en  ensidig 
Tilbøjelighed  til  at  forkaste  alt  hidtidigt.  Buddhismen 
havde  hidtil  været  den  førende  Religion ;  nu  vendte  Re- 
gjeringen  sig  mod  Buddhismen  til  Fordel  for  Shintois- 
men og  sprængte  derved  selv  den  religiøse  Enhed,  som 
Buddhismen  og  Shintoismen  i  Aarhundredernes  Løb 
havde  indgaaet,  og  som  hidtil  havde  været  en  af  de  faa, 
hele  Folket  sammenbindende.  Magter.  Samtidig  hermed 
kom  Japan  under  Vestens  mangeartede  Indflydelse.  Den 
Kultur,  der  strømmede  ind  over  os  fra  Amerika,  Eng- 
land, Frankrig  og  Tyskland  var  ikke  af  én  Støbning; 
den  var  paa  mange  Punkter  splidagtig  med  sig  selv. 

7* 

Selv  Kristendommen  kom  til  os  i  broget  Mangfoldighed, 
stykket  ud  i  talløse  Sekter  og  Kirkeafdelinger.  Alt  dette 
tilsammen  vanskeliggjorde  i  høj  Grad  Regjeringens  sam- 
lende Opgave.  Regjeringen  blev  derved  uvilkaarlig  dre- 
vet til  at  lægge  for  stærk  Vægt  paa  en  vis  udvortes  En- 
hed, hvorved  det  gik  ud  over  andre,  væsentlige  Sider  af 
Livet;  og  dem  maatte  saa  det  private  Initiativ  værne  om. 
Derfor  stiftede  jeg  Waseda  Universitetet. 
1  mange  ydre  Ting  staar  Waseda  Universitetet  natur- 
ligvis tilbage  for  det  kejserlige ;  men  to  afgjørende  Ting, 
synes  jeg,  vi  har  forud  for  det  kejserlige :  vi  faar  den 
religiøse  Side  af  Livet  med ;  og  vi  slipper  for  en  vis 
Officialisme. 

Paa  det  kejserlige  Universitet  er  hele  den  religiøse 
Side  af  Livet  udelukket.  Det  er  vistnok  en  Nødvendig- 
hed, men  det  er  ikke  des  mindre  et  Tab.  Vi,  paa  Waseda 
Universitetet,  fremmer  det  religiøse  Liv  ;  i  k  k  e  en 
enkelt  bestemt  Religion  (det  overlader  vi  til  den  enkel- 
tes eget  Valg),  men  de  religiøse  Instinkter.  Ved  W.  U. 
findes  en  kristelig  K.  F.  U.  M.  og  en  buddhistisk  og  en 
konfuciansk  Ungdomsforening.  Disse  forskjellige  For- 
eninger holder  indbyrdes  Diskussionsmøder,  hvorved 
baade  Religionerne  og  Studenterne  prøver  Kræfter.  Vi 
lægger  i  det  hele  megen  Vægt  paa  Diskussionsøvelser. 
For  en  Del  Aar  siden  indførte  vi,  hvad  vi  kalder  „Mock 
Parliaments"  o :  Diskussioner  med  fuld  parlamentarisk 
Forretningsorden.  Efterhaanden  har  de  øvrige  Univer- 
siteter maattet  følge  vort  Exempel ;  selv  det  kejserlige 
gav  efter  for  et  Par  Aar  siden  og  optog  den  Slags  Par- 
lamenter paa  Program.met. 

Naar  vi  lægger  saa  megen  Vægt  baade  paa  det  reli- 
giøse Liv  og  paa  Studenterdiskussioner,  er  det,  fordi  vi 
i  det  hele  taget  betragter  den  enkeltes  personlige  Udvik- 
ling som  Universitetstidens  vigtigste  Maal.  Vore  „Gra- 
der" anerkjendes  jo  ikke  af  Regjeringen ;  Waseda  Uni- 

versitetet  er  et  rent  Privatforetagende ;  vore  Examener 
giver  derfor  ikke  samme  Adkomst  til  Embedsstillinger 
som  det  kejserliges.  Dette  kan  have  sine  Skyggesider, 
men  det  har  ogsaa  sine  store  Fordele.  Studenterne  hos 
os  slipper  derved  for  den  store  Fristelse  at  studere  blot 
for  Levebrødets  Skyld.  Studierne  faar  et  friere  og  mere 
personligt  Præg ;  og  vort  Universitet  faar  i  Virkeligheden 
derved  forøget  Indflydelse  paa  Nationen.  Thi  bliver 
kun  faa  af  vore  Studenter  senere  hen  Embedsmænd, 
saa  bliver  til  Gjengjæld  saa  mange  des  flere  vel  udrustede 
Journalister,  Redaktører,  Parlamentarikere  og  Opdra- 
gere; og  det  er  den  Slags  Folk,  der  mere  end  alle  andre 
præger  Nationens  Fremtid. " 

Grev  Okuma  havde  talt  sig  varm  og  lagde  sig  nu 
tilbage  i  Lænestolen. 

Jeg  gjorde  ham  derefter  det  Spørgsmaal,  om  han, 
ved  at  arbejde  for  Aandsfrihed  og  Religiøsitet  som 
Grundlag  for  de  unges  Studier,  tillige  mente  paa  bedste 
Maade  at  fremhjælpe  den  nationale  Enhed,  som  efter 
hans  eget  Sigende  var  Regjeringens  Opgave  og  Folkets 
Behov.  „Med  andre  Ord,"  sagde  jeg,  „løses  efter  Deres 
Mening  den  sammensmeltende  Opgave  bedst  gjennem 
fuld  individuel  Aandsfrihed?" 

„Det  strejfer  et  Problem,"  svarede  Grev  Okuma, 
„som  ikke  blot  Japan,  men  hele  den  civiliserede  Verden 
staar  overfor.  Jeg  vil  her  først  slaa  fast,  at  Magt  og 
Tvang  i  al  Fald  ikke  forener;  det  er  historisk  bevist. 
Religionskrige,  Statskirketvang  o.  s.  v.  førte  ikke  til  den 
tilsigtede  Aandsenhed. 

Hvad  forener  da?  Ja,  se  nu  f.  Ex.  til  de  Forenede 
Stater.  Hvad  gjør  amerikanske  Borgere  til  ét?  Det  er 
ikke  Religionen ;  thi  der  er  ikke  én  Religion  i  Amerika. 
Det  er  heller  ikke  Lovene  eller  Statsmaskineriet;  thi 
der  er  mange  Stater  med  ofte  yderst  forskjellige  Love. 
Dét,  der  sammensmelter  de  Forenede  Staters  brogede 

Befolkning  til  en  Enhed,  er  Patriotisme  baaret  af  en 
religiøs  Aand.  O^  dét  er  efter  min  Mening  det  eneste, 
der  overhovedet  kan  gjøre  en  Nation  til  ét.  Forsaavidt 
mener  jeg  Waseda  Universitetet,  efter  sit  hele  Anlæg, 
i  høj  Grad  fremmer  de  sammensmeltende  Kræfter  i  vort 
Folk." 

„Men,"  spurgte  jeg  videre,  „hvordan  staar  det 
da  i  saa  Henseende  til  med  den  moderne  Skole  i  Ja- 
pan? Den  Patriotisme,  der  læres  i  Skolerne,  skal  jo 
officielt  kun  bæres  af  „religionsløs  Moral".  Er  en  saa- 
dan  Moral  efter  Deres  Mening  nok  til,  sammen  med 
Fædrelandskjærlighed,  at  give  en  Nation  den  fornødne 
Samfølelse  og  Styrke?" 

„Det  er,"  svarede  Grev  Okuma,  „et  vanskeligt,  van- 
skeligt, vanskeligt  Spørgsmaal."  Tre  Gange  kom 
Ordet  ..vanskeligt"  med  stigende  Betoning.  Jeg  forstod, 
at  jeg  nu  havde  rørt  ved  et  Punkt,  som  havde  kostet 
ham  megen  personlig  Overvejelse,  og  hvor  han  maaske 
knapt  endnu  havde  taget  endelig  Stilling. 

„Jeg  tror  personlig  ikke."  fortsatte  han,  „at  en  reli- 
gionsløs Moral  strækker  til.  Filosoffer,  Psykologer  og 
Ethikere  har  længe  nok  stræbt  at  finde  et  holdbart 
Grundlag  for  Moralen  i  Mennesket  selv  bortset  fra  en 
Gud;  men  det  er  ikke  lykkedes.  Egenkjærlighed,  Al- 
truisme. Lykkefølelse.  Lysternes  Undertrykkelse  og 
Evolution  alt  er  blevet  foreslaaet  og  forsøgt,  og  intet 
har  holdt. 

Her  i  Japan  har  man  stræbt  at  finde  et  Grundlag  for 
Moralen  i  Forfædredyrkelsen ;  og  det  er,  efter  min  Me- 
ning, det  bedste  Grundlag  en  religionsløs  Moral  kan 
have.  Forfædredyrkelsen  er  nemlig  ikke  Religion  og 
er  netop  derfor  ikke  i  Strid  med  Kristendommen,  skjønt 
Kristendommen  i  Reglen  anser  den  for  Afgudsdyrkelse. 
Forfædredyrkelsen  er  i  Virkeligheden  slet  ikke  Dyr- 
kelse, ikke  Tilbedelse  af  Forfædrene,        blot  en  Prø- 

velse  af  Ens  Handlinger  for  Forfædrenes  Ansigt.  Og  er 
det  ikke  en  god  og  naturlig  Fremgangsmaade?  Tag  f. 
Ex.  Kejseren.  Han  har  faaet  sin  Magt  nedarvet  fra 
Fædrene ;  hvad  er  da  rimeligere,  end  at  han  ogsaa  stil- 
ler Brugen  af  sin  Magt  ind  under  Forfædrenes  Dom? 
Dét  er  Nerven  i  Forfædredyrkelsen.  Og  denne  For- 
fædre dyrkelse,  som  den  nu  engang  kaldes,  anser 
jeg  personlig  for  det  bedst  mulige  Grundlag  for  en  reli- 
gionsløs  Moral.  Men  jeg  indrømmer  forøvrigt  gjærne, 
at  Moralen  er  bedre  stillet  ved  at  bunde  i  Troen  paa 
en  levende  Guds  uforanderlige  Vilje  og  Love. " 

Her  standsede  den  gamle  Greve.  Det  var,  som  om  der 
her  —  i  Valget  af  Gud  —  var  noget  uafgjort  i  hans 
egen  indre  Verden,  som  han  ikke  ønskede  at  gaa  nøjere 
ind  paa.  Jeg  fik  en  levende  Følelse  af  at  sidde  overfor 
en  Mand,  der  ikke  var  langt  fra  Guds  Rige,  og  som  dog 
holdtes  tilbage;  —  af  hvad?  af  overdreven  japansk  Na- 
tionalfølelse? Jeg  er  tilbøjelig  til  at  tro  det,  uden  for- 
øvrigt at  kunne  bevise  det. 

Det  sidste  Spørgsmaal,  jeg  gjorde  ham,  drejede  sig 
om  den  ejendommelige  Bølge  af  Livslede  og  Selvmord, 
som  for  en  6 — 8  Aar  siden  gik  hen  over  Japans  Ungdom. 
Jeg  bad  hami  udtale  sig  om  Grundene  til  denne. 

„De  er  ligefremme  nok,"  svarede  han.  „Vestens  Vi- 
denskab skyllede  ind  over  os  med  en  vulkansk  Flod- 
bølges Magt.  De  unge  blev  grebne  af  videnskabelig  Be- 
gejstring uden  at  kunne  se  Enheden  i  Videnskabens 
Resultater  eller  Begrænsningen  i  Videnskabens  Om- 
raade.  Dette  manglende  Syn  for  Begrænsningen  gjorde 
dem  blot  saa  meget  des  ivrigere  efter  at  løse  Gaaderne, 
De  overanstrengte  sig,  studerede  sig  sønder  og  sammen, 
fik  nedbrudte  Nerver  og  svækkede  Legemer ;  og  det 
afføder  nødvendigvis  igjen  Pessimisme  og  Anarki.  Jeg 
kan  i  Forbigaaende  bemærke,  at  ogsaa  de  sidste  anar- 
kistiske Forsøg,  som  Kotoku  og  hans  Tilhængere  gjorde, 

væsentlig  bundede  i  legemlig  Svækkelse.  De  burde, 
efter  min  Mening,  været  sendt  til  Hospitaler  og 
Sindssygeanstalter  i  Stedet  for  til  Domstolene.  Men 
nu  er  Forholdene  blandt  Ungdommen  meget  bedre.  Vi 
kjender  nu  Ensidighedens  Fare  og  forsøger  at  vogte 
os  for  den;  bl.  a.  lægger  vi  nu,  ligesom  mange  vester- 
landske Universiteter,  megen  Vægt  paa  Sport  og  legem- 
lig Udvikling." 

Jeg  havde  flere  Gange  gjort  Tilløb  til  at  bryde  op  tor 
ikke  at  trætte  den  gamle  Mand,  ~-  han  er  73  Aar.  Nu 
gjorde  jeg  Alvor  af  det ;  og  idet  vi  rejste  os  begge 
tre  Alen  høje  greb  Grev  Okuma  Lejligheden  til,  i 
Tilslutning  til  sin  Slutningsreplik  om  „legemlig  Udvik- 
ling", at  sige  „de  høje.  veludviklede  Skandinaver"  nogle 
elskværdige  Komplimenter. 

Jeg  forlod  ham  med  Indtrykket  af  at  have  været 
sammen  med  et  rent  og  betydeligt  Menneske,  en  Adels- 
mand i  Ordets  bedste  Forstand,  rede  til  at  give  alt  godt 
i  sit  Folk  en  hjælpende  Haand.  Endnu  samme  Dag  traf 
jeg  to  Gange  hans  Navn  blandt  Foregangsmændene  for 
kristeligt  Kjærlighedsarbejde. 

Gud  har  uden  Tvivl  aandet  over  den  Mands  Hjærte; 
—  maatte  det  blot  fuldt  gaa  op  for  ham.  at  Jesus  Kri- 
stus er  Navnet  over  alle  Navne! 


Pastor  K.  Matsumura. 


For  en  10  11  Aar  siden  stod  en  ung  Præst  frem 
ved  et  stort  Møde  i  Tokyo  og  raabte  ud  over  Forsam- 
lingen:  „Hvis  Japan  ikke  tror  paa  Kristus,  gaar  Japan 
til  Grunde!"  Da  Forsamlingen  ivrig  protesterede, 
gjentog  han  sit  Ord ;  og  nye  Protester  fremkaldte  blot 
nye  Gjentagelser, 

„Hvis  Japan  ikke  tror  paa  Kristus,  gaar  Japan  til 
Grunde!"  — 

Den  unge  Mand,  der  aflagde  dette  Vidnesbyrd,  var 
Pastor  K.  Matsumura. 

Siden  da  har  hans  Udvikling  taget  en  ganske  anden 
Retning.  Jeg  var  en  Aften  i  hans  Hjem  i  Omori,  en 
Villaby  mellem  Tokyo  og  Yokohama.  I  Samtalens  Løb 
sagde  han  rent  ud :  „Selvfølgelig  anser  jeg  kun  Jesus 
for  et  almindeligt  Menneske.  Han  var  kun  Guds  Søn 
i  samme  Forstand  som  De  og  jeg  og  ethvert  andet  Men- 
neske." 

„Var  Jesus  da  i  det  mindste  ikke  et  fuldkomment 
Menneske?" 

„Nej ;  et  s  t  o  r  t  Menneske  ligesom  Buddha  og  Kon- 
fucius,  men  ikke  fuldkommen.  Paa  visse  Punkter  var 
Jesus  maaske  fuldkomnere  end  Buddha  og  Konfucius; 
paa  visse  andre  synes  de  mig  fuldkomnere  end  Jesus." 

„Men  hvad  bliver  der  saa  egentlig  tilbage  af  hele  Kri- 
stendommen?" spurgte  jeg. 

„Der  er  ogsaa  adskillige,  selv  af  mine  Venner,  der 

slet  ikke  vil  kalde  mig  kristen.  Forleden  Dag  ved  et  Dis- 
kussionsmode  kom  netop  det  Sporgsmaal  paa  Tale,  om 
jeg  med  mit  Syn  paa  Sagen  overhovedet  havde  Ret  til 
Kristennavn.  Nogle  sagde:  Ja!  andre  sagde:  Mej  I  — 
Hvad  mig  selv  angaar  anser  jeg  mig  for  at  være  en 
kristen.  Men  forovrigt  er  det  mig  slet  ikke  Kristen- 
dommen om  at  gjore.  men  Sandheden.  Jeg  lader  gjærne 
de  andre  beholde  Kristendommen.  Buddhismen,  Kon- 
fucianismen  o.  s,  v..  naar  bare  jeg  maa  faa  Sand- 
heden." 

..Hvad  er  da  efter  -Deres  Mening  Sandheden:  eller. 
om  De  vil.  hvori  bestaar  Deres  Kristendom?" 

..I  fire  Punkter:  Gud  er  Personlighed:  vi  skal  lægge 
Vind  paa  Dyden :  vi  skal  elske  vor  Næste ;  og  —  der  er 
et  evigt  Liv.    Dét  er  min  Troesbekjendelse." 

..Den  er  meget  forskjellig  fra  den  gamle."  bemær- 
kede jeg. 

..Ja;  men  hvad  skal  vi  egentlig  med  Resten?  --  Det 
er  sandt :  Et  endnu  lægger  jeg  dog  megen  Vægt  paa.  at 
vi  skal  fyldes  med  Guds  Aand.  A\en  naturligvis  mener 
jeg  med  Guds  Aand  ikke  saadant  noget  mystisk  noget 
som  ..en  tredie  Personlighed  i  Treenigheden" :  jeg  mener 
blot:  Guds  Indflydelse.  Vi  skal  personlig  ind  under 
Guds  Indflydelse.  Det  er  Summen  af  det  hele.  Alt  saa- 
dant noget  derimod  som  Aandens  Personlighed.  Kristi 
Gudmenneskelighed.  Blodforsoningen  o.  s.  v.,  det  for- 
staar  Folk  ikke.  Det  er  ikke  noget  for  Japanerne.  — 
Nej.  at  Gud  er  én.  og  at  der  er  et  evigt  Liv,  og  at  Vejen 
til  det  evige  Liv  er  Dyd  og  Kjærlighed,  det  er  noget, 
mine  Japanere  forstaar  I" 

Jeg  indvendte,  at  det  er  en  meget  daarlig  Maalestok 
for  en  Religion  ..hvad  Folk  forstaar  eller  ikke  forstaar". 
En  Religion  skal  maales  efter  sine  Frugter:  og  Evan- 
hets  vidunderlig  frugtbærende  Evne.  dets  gjenfodende 
Kraft,  ligger  vitterlig  netop  i  det.  som  Forstanden  for- 

arges  paa,  men  som  Samvittigheden  trænger  til;  hvor 
det  tages  bort,  bliver  Evangeliet  goldt. 

„Ja,  m  i  n  Samvittighed,"  var  Matsumuras  Svar,  „har 
nu  netop  tvunget  mig  til  at  tro,  som  jeg  tror." 

Naa,  jeg  var  jo  ikke  kommen  for  at  diskutere,  men 
blot  for  at  høre,  og  jeg  nøjedes  derfor  med  at  spørge : 
„Hvordan  gik  det  da  til,  at  Deres  Samvittighed  nødte  Dem 
bort  fra  den  gammelkristne  Tro  derhen,  hvor  De  nu 
staar?" 

„Ganske  ligefrem;  jeg  begyndte  at  tro  Kristendom- 
men paa  Missionærernes  Ord.  Den  Gang  var  jeg  ortho- 
dox.  Men  da  jeg  senere  selv  begyndte  at  undersøge 
Evangelierne,  fik  jeg  et  ganske  andet  Syn  paa  Sagen." 

Paa  et  Spørgsmaal  om,  hvad  han  da  egentlig  mente 
om  Biblen,  svarede  han,  at  han  kunde  forsaavidt  godt 
tænke  sig  den  Mulighed,  at  man  lavede  en  ny  og  meget 
bedre  Bibel,  sammensat  af  de  bedste  Udtalelser  i  Biblen 
og  de  tilsvarende  bedste  i  alle  de  andre  Religioners  hel- 
lige Skrifter.  En  saadan  Bibel,  der  rummede  Essensen 
af  enhver  af  Verdensreligionerne,  vilde  være  en  r  i  g  t  i  g 
Bibel. 

Hvad  jeg  skal  dømme  om  dette  Standpunkt  er  jeg 
ikke  i  Tvivl  om.  Derimod  er  jeg  stærkt  i  Tvivl  om,  hvad 
jeg  skal  dømme  om  Manden  selv ;  og  jeg  er  glad  for,  at 
den  Dom  slet  ikke  hører  mig  til,  men  Herren.  Der  var 
noget  saa  umiddelbart  elskværdigt,  impulsivt  og  livligt 
over  ham ;  men  samtidig  noget  vidunderlig  uroligt.  Han 
slog  idelig  paa  Broderskab  mellem  os  alle ;  blot  Broder- 
skab, Rummelighed  og  Fællesoptræden,  hvordan  vi  end 
stod !  .  .Ja,  Rummelighed  er  en  god  Ting,  —  men  en 
Koks  Gryde  maa  nødig  være  saa  „rummelig",  at  den  og- 
saa  har  Plads  for  al  Slags  Gift. 

Vi  skal  ikke  dømme  Sjælene,  men  prøve  Aanderne. 
Og  A  a  n  d  e  n  i  Matsumuras  Standpunkt  er  ikke  den 
Aand,  der  herliggjør  Kristus;  og  derfor  kan  man  kun 

med  dyb  Vemod  tænke  paa.  at  en  Mand  som  Matsumura 
af  mange  betragtes  som  en  af  Kristendommens  Forkæm- 
pere i  Japan  ;  han  er  bl.  a.  Redaktør  af  det  meget  læste 
„kristelige"  Blad  „Vejen". 

Der  er  aldeles  ingen  Tvivl  om.  at  en  Udviskning  af 
Kristendommens  ejendommelige  (og  frelsende)  Sand- 
hedsindhold  til  Fordel  for  visse  fællesreligiøse  og  moral- 
ske Almindeligheder  for  Tiden  er  en  af  de  meget  store 
Farer  for  Guds  Riges  Udvikling  i  Japan  -  i  hele  Østen, 
og       maaske  i  Vesten  med  I 


Pastor  Miyagawa. 


Pastor  Miyagawa,  der  hører  til  Kongregationalisterne 
og  er  anset  for  en  af  Japans  største  kristelige  Foredrags- 
holdere, bor  i  Osaka  ikke  langt  fra  det  gamle  Slot.  Da  vi 
saaledes  paa  Vejen  til  ham  passerede  Slottet,  „tog  vi  det 
med".  Det  var  engang  et  af  de  allerprægtigste  i  Japan,  men 
blev  ødelagt — sidst  i  1868 ;  og  der  er  jo  altid  noget  ret  util- 
fredsstillende ved  „at  se  noget,  der  ikke  er  mere."  Men 
Fæstningsmuren  og  nogle  faa  Bastioner  staar  endnu,  byg- 
get op  af  Granitsten  paa  indtil  40  Fods  Længde  og  10  Fods 
Højde,  —  saavidt  jeg  véd  de  største  Sten,  der  er  anvendt 
i  nogen  Bygning  i  Verden,  naar  Baalbek  i  Syrien  undta- 
ges. Udsigten  fra  de  høje  Bastioner  var  ogsaa  ret  stor- 
artet, eller  vilde  maaske  snarere  have  været  det,  hvis 
ikke  hele  den  store  Millionby  (Broernes  og  Skorstene- 
nes By)  havde  været  indsvøbt  i  et  uhjælpeligt  Slør  af 
Røg! 

Men  skjønt  der  saaledes  i  flere  Henseender  var  for- 
holdsvis lidt  at  se,  var  dette  Glimt  af  „det  feudale  Japan" 
alligevel  værd  at  tage  med.  Slottet  byggedes  i  Slutnin- 
gen af  d.  16de  Aarhundrede  af  „Japans  Tordenskjold" 
Taiko  Hidejoshi,  der  overvandt  to  gamle  Adelsslægter, 
som  havde  slidt  sig  op  i  indbyrdes  Fejder.  Men  Slottet 
erobredes  allerede  i  1615  af  Tokugawa-Slægten,  som 
saa  i  c.  300  Aar  var  Shoguner  (Hærledere)  og  for  en 
Del  boede  paa  Slottet.  Men  ved  Restaurationen  i  1868, 
da  Tokugawaerne  blev  afsatte,  brændte  de  i  Vrede  Osaka 
Slot,  inden  de  forlod  det. 

En  Gren  af  Slægten  lever  nu  i  Tokyo,  og  det  siges, 
at  der  holdes  Bibelmøder  i  dens  Hjem. 

Fra  Slottet  gik  vi,  som  sagt,  til  Pastor  Miyagawa.  Han 
er  ret  lille,  har  et  for  en  Japaner  sjældent  tæt,  sort  Kind- 
skæg og  —  Briller.  Efter  nogle  indledende  Bemærknin- 
ger fra  hver  Side  bad  han  mig  stille  bestemte  Spørgs- 
maal.  saa  skulde  han  forsøge  at  besvare  dem. 

Jeg  anmodede  ham  da  først  om  at  sige  et  Par  Ord  an- 
gaaende  hans  eget  personlige  kristelige  Standpunkt.  Her- 
til svarede  han  vist  omtrent  ordret :  „Jeg  er  ganske  enig 
med  Prof.  H.  Høffding  i  hans  filosofiske  Forklaring  af, 
hvad  Kristendom  er."  (!)  Jeg  stejlede  unægtelig  lidt  ved 
denne  Udtalelse  og  gjorde  opmærksom  paa,  at  jeg,  med 
al  Respekt  for  Prof.  Høffding  baade  som  Menneske  og 
Videnskabsmand,  ikke  ansaa  ham  for  en  kvalificeret  For- 
tolker af,  hvad  Kristendom  er,  da  dette  forudsætter  et 
personligt  Troes-  og  Oplevelsesforhold,  som  Høffding 
end  ikke  gjorde  Krav  paa ;  han  var  nærmest  en  af 
Kristendommens  Modstandere. 

„Ja,"  sagde  Pastor  Miyagawa,  „maaske  Modstander 
af  Kirkens  Kristendom,  men  ikke  af  Kristi  Kristen- 
dom." Jeg  erklærede,  at  vi  i  den  danske  Kirke,  som  Pro- 
fessor Høffding  jo  levede  Dør  om  Dør  med,  ikke  var  os 
en  saadan  Modsætning  mellem  Kristi  og  Kirkens  Kri- 
stendom bevidst,  uagtet  vi  havde  fri  Adgang  til  stadig  at 
kontrolere  Kirkens  Kristendom  ud  fra  Biblen.  „Men," 
spurgte  jeg,  „hvad  mener  D  e  da  er  Indholdet  af  Kri- 
s  t  i  Kristendom?"  Under  en  nærmere  Redegjørelse  her- 
for, viste  det  sig,  at  Pastor  Miyagawas  Kristendom  var 
adskillig  bedre,  end  hans  første  forbløffende  Ytring  lod 
formode.  Hans  Standpunkt  var  nærmest  det  almindelig 
liberal-theologiske,  hvor  Markusevangeliet  fremhæves 
paa  Bekostning  af  Johannes,  Kristi  Liv  paa  Bekost- 
ning af  hans  Døds  Betydning  og  alle  Menneskers 
Guddommelighed     paa     Bekostning    af    Kristi    Gud- 

dommelighed ;  men,  omend  taaget,  tror  jeg,  han  vilde 
hævde  Kristus  som  Guds  Søn,  Verdens  Frelser. 

Hans  første  Ytring  kan  jeg  derfor  kun  forklare  mig 
som  fremgaaet  af  en  Forening  af  Mangel  paa  Klarhed  og 
Overflod  paa  Høflighed.  Han  hørte,  vi  var  danske; 
Professor  Høffding  var  rimeligvis  det  eneste  danske 
Navn,  han  kjendte;  derfor  skulde  det  Navn  ud,  —  det 
var  baade  høfligt  og  aktuelt  —  og  saa,  ja  saa  var  han, 
skal  vi  sige  „mindre  heldig"  med  den  Maade,  hvorpaa 
det  høffdingske  Islæt  blev  føjet  ind  i  Konversationens 
Rendegarn.  Jeg  forstod  ogsaa  af  en  senere  Bemærk- 
ning, at  Udtrykket  „Professor  Høffdings  filosofiske  For- 
klaring af,  hvad  Kristendom  er"  muligvis  hellere  skulde 
have  lydt :  „Prof.  Høffdings  filosofiske  Forklaring  af, 
hvad  Tro  og  Viden  er" ;  og  det  gjør  jo  unægtelig  en  Del 
Forskjel,  selv  om  jeg  for  mit  personlige  Vedk.  heller 
ikke  i  saa  Henseende  vilde  slaa  mig  til  Ro  med  Professor 
Høffdings  Forklaring. 

Paa  vort  Spørgsmaal  om,  hvad  han  ansaa  for  den 
unge  japanske  Kirkes  største  Fare  for  Tiden,  svarede 
han  efter  lidt  Tøven:  „Mangel  paa  Oprigtighed."  Han 
mente  de  kristne  havde  for  gode  Dage,  —  var  ikke  fri 
for  at  synes,  der  kunde  trænges  til  en  lille  Forfølgelse. 
Derimod  mente  han  ikke,  at  urene  Blandinger  af  Bud- 
dhisme og  Kristendom  var  nogen  nærliggende  Fare ;  dog 
indrømmede  han,  under  et  nærmere  Ordskifte  om  den 
Ting,  at  han  selv  med  Flid  undgik  alt,  hvad  der  smagte 
af  buddhistisk  Terminologi  for  ikke  at  afstedkomme  Sam- 
menblanding. — 

I  Tilknytning  til  dette  lønlige  Suk  efter  en  lille  For- 
følgelse skal  jeg  blot  bemærke,  at  Pastor  Miyagawa  næp- 
pe behøver  at  sukke  ret  længe :  Forfølgelsen  e  r  i  An- 
march  ;  —  ikke  med  Baal  og  Brand,  —  aa  nej ;  Japan 
vil  altfor  gjærne  anses  for  en  civiliseret  Nation  paa  Linie 
med  Vestens  oplyste  Stater,  saa  barbariske  Midler,  som 

for  blot  50  Aar  siden,  bliver  næppe  foreløbig  bragt  i 
Anvendelse.  Men  Regjeringen  er  faktisk  fjendtlig  stemt 
mod  de  kristne ;  og  der  er  jo  andre  Midler  til  at  bekrige 
Evangeliet  end  Ild  og  Sværd.  Der  er  f .  Ex.  —  Skolen. 
Har  ikke  en  af  Evropas  store  Kulturstater  (Frankrig)  her 
ført  an  og  brugt  Skoleomraadet  til  Udryddelse  af  Kristen- 
dommen? Det  kan  derfor  ingen  kalde  Barbari;  det  er 
jo  Civilisation  og  Oplysning  af  fineste  Slags !  D  é  n  Vej 
synes  Japan  at  ville  gaa.  Allerede  snakker  man  om  at  for- 
byde alle.  der  ikke  har  bestaaet  Examen  ved  en  Regje- 
ringsskole,  at  være  „religiøse  Ledere".  Derved  vilde  de 
allerfleste  Missionærer  og  indfødte  Præster  være  afskaar- 
ne  fra  at  have  med  Ungdommens  Opdragelse,  ja  med  sel- 
ve Forkyndelsen  at  gjøre.    Det  vilde  forslaa  noget! 

Mange  af  Statsskolens  Lærere  viser  allerede,  af  hvad 
Aand  de  er.  De  forbyder  Børnene  at  gaa  i  Søndagsskole, 
paalægger  dem  at  tilbede  Kejseren  og  Forfædrene,  træk- 
ker dem  omkring  til  Templerne,  bagtaler  Kristendom- 
men og  de  kristne  o.  s.  v. 

Jeg  ved  nok,  man  skal  være  forsigtig  med  at  være 
Profet ;  men  jeg  tør  alligevel  vove  den  Profeti,  at  det  bli- 
ver paa  Skolens  Omraade,  den  næste  Forfølgelse  i  Ja- 
pan (og  Kina  og  Korea!)  bryder  ud;  og  jeg  skulde  tage 
meget  fejl,  om  ikke  overhovedet  Skolen,  Jorden  over, 
bliver  den  Slagmark,  hvor  den  sidste  Konflikt  mellem 
Verden  og  Guds  Rige  engang  trækker  sammen. 


Pastor  D.  Ebina. 


Pastor  Ebina  hører  til  Kongregationalisternes  Sam- 
fund og  er  Redaktør  af  Bladet  „Det  nye  Menneske". 
Han  modtog  os  med  stor  Venlighed  og  gjorde  strax  et 
dygtigt  Indtryk.  Af  en  Japaner  at  være  var  han  høj,  hav- 
de et  ret  langt  Skæg,  en  høj,  smukt  buet  Pande  og  milde, 
lidt  trætte  Øjne. 

Vi  sprang  „in  medias  res". 

„Lad  os  begynde  med  Vanskelighederne",  sagde  han. 
„Vi  staar  overfor  tre  meget  betydelige  Vanskeligheder  i 
vort  kristelige  Arbejde  her  i  Japan :  Den  ældgamle,  mod 
Kristendommen  nedarvede  Fordom ;  Buddhismens  Magt 
og  Vestens  Import  af  Materialisme  og  Gudsfornægtelse. 

Den  gamle,  fra  den  katolske  Periode  nedarvede  For- 
dom mod  Kristendommen  er  vist  én  for  Japan  ejendom- 
melig Vanskelighed.  I  over  200  Aar  har  Folket  gaaet 
og  set  paa  disse  flammende  Regjeringsplakater  mod  Kri- 
stendommen. De  har  systematisk  vænnet  sig  til  at  se 
paa  Kristendommen  som  en  ond  Magt,  der  bør  skys  af 
enhver  ærlig  Borger.  Regjeringen  gik  jo,  som  De  véd, 
endog  saa  vidt,  at  den  lavede  smaa  Metalplader  med  ind- 
graverede Kristusbilleder,  som  Folket  ved  visse  Lejlig- 
heder skulde  trampe  paa.  I  Nagasaki  kunde  end  ikke  en 
Udlænding  komme  i  Land  uden  at  trampe  paa  et  saa- 
dant  Billede.  Hvad  Under,  at  et  Folk,  der  i  saa  mange 
Slægtled  ligefrem  er  blevet  opdraget  til  direkte  Had  mod 
Kristendommen,  har  svært  ved  at  faa  Syn  for  Evange- 

liets  Herlighed?  jeg  kan  bare  se  det  paa  mig  selv.  End- 
nu den  Dag  i  Dag,  naar  jeg  hører  Ordet  Jasso  (det 
blandt  Almuen  fra  gammel  Tid  gængse  Navn  for  Jesus), 
gaar  der  som  et  Sting  af  Uvilje  igjennem  mig  ;  det  er,  som 
selve  den  Onde  blev  nævnt.  Vi  undgaar  derfor  nu  fra 
kristelig  Side  Formen  Jasso;  vi  siger  Jesu. 

Til  dette  gamle  Had  kommer  saa  Buddhismens  væl- 
dige Magt.  Buddhistiske  Religionsøvelser  er  gaaet  den 
japanske  Almue  i  Blodet  og  blevet  dens  anden  Natur. 
Det  er  især  tre  Sekter,  der  har  Indflydelse :  Shinsekten 
iden  der  understreger  Troen  paa  Buddha  som  Frelses- 
vej);  Nichiren  eller  Hokkesekten  ( Reformationssek- 
ten)  ;  og  Zensekten  (der  særlig  lægger  Vægt  paa  Mystik 
og  Meditation).  Shinfolkene  er  gjennemgaaende  milde 
og  venlige,  men  deres  Sekt  meget  hengivne.  Hokkesek- 
tens  Tilhængere  er  i  høj  Grad  fanatiske,  fordømmende 
alt  andet ;  og  Zensektens  Tilhængere  er  aandsaristokra- 
tiske ;  Zensekten  er  i  det  hele  de  dannedes  Religion ; 
Embedsmænds,  Officerers  og  Juristers.  At  overvinde 
hele  denne  Sum  af  nedarvet  Vane,  Fanatisme,  Uviden- 
hed og  Aandshovmod  er  i  Sandhed  ikke  let. 

Dertil  kommer,  at  de  hos  hvem  Buddhismen  har  tabt 
sin  Magt,  tit  er  bjærgtagne  af  antikristelige  Strømninger 
i  Vesterlandene.  Schopenhauer,  Nietzsche  og  Henrik 
Ibsen  øver  en  vidtgaaende  Indflydelse  over  japansk  Ung- 
dom. Ved  vesterlandsk  Læsning  føres  mange  be- 
vidst ud  over  Kristendommen ;  og  kommer  de  endelig  ad 
den  Vej  i  Forhold  til  Kristendommen,  er  det  meget  ofte 
gjennem  Tolstoys  Skrifter;  og  det  bereder  os  blot  nye 
Vanskeligheder. 

Alligevel  er  vi  ved  godt  Mod.  Kristendommen  er  i  sig 
selv  alle  andre  Aandsmagter  overlegen ;  det  er  vor  Tillid 
og  vor  Styrke.  Overfor  Shinsekten  fremhæver  vi,  at  Tro 
er  ikke  en  magisk  Overtagelse  af  en  andens  Fortjeneste, 
men  et  personligt  Samfund  med  Gud ;  overfor  den  athei- 

stiske  Zensekt  fremhæver  vi,  at  Gud  er  til ;  og  overfor 
den  pantheistiske  Nichiren-Sekt  at  Gud  er  ikke  en  gaben- 
de pantheistisk  Afgrund,  en  blot  Naturmagt,  men  en  le- 
vende og  faderlig  Personlighed.  —  Selve  den  Aandsuro, 
der  vitterlig  er  over  mange  unge  Japanere,  viser  ogsaa 
klart,  at  de  hverken  i  Buddhismen  eller  i  vesterlandsk 
Agnosticisme  har  fundet  det,  de  kan  hvile  i.  Deres  be- 
standig hvileløse  Griben  efter  noget  nyt,  helst  det  nyeste 
nye,  giver  bestandig  os  kristne  en  ny  Chance. 

Kristendommen  øver  da  vitterlig  ogsaa  en  meget  stor 
Indflydelse.  I  det  stille  omformer  den  baade  Folkets 
religiøse  og  moralske  Idéer.  Paa  japansk  kalder  vi  f. 
Ex.  Gud  for  Kami.  For  en  10 — 15  Aar  siden  blev  det 
Navn  næsten  af  alle  opfattet  polytheistisk ;  Ordet  betød  i 
Sprogbrugen  :  én  Gud  blandt  mange  Guder.  Nu  derimod 
vil  enhver,  naar  vi  nævner  Ordet  Kami,  instinktmæssig 
tænke  paa  den  ene,  sande  Gud,  Himlens  og;  Jordens  Ska- 
ber. Under  Kristendommens  Indflydelse  er  Folket  ganske 
umærkeHgt  begyndt  at  tænke  monotheistisk  om  Gud.  — 
Eller  et  Exempel  fra  det  moralske  Omraade :  For  en 
10—20  Aar  siden  var  Polygami  almindeligt  og  naturligt 
her  i  Japan.  Det  er  ikke  saaledes  nu.  Polygami  findes, 
men  dømmes  af  den  offentlige  Mening.  Kristendommens 
Syn  er  atter  her  i  det  stille  trængt  igjennem. 

I  det  hele  lader  mange  sig  paavirke  af  Kristendom- 
men uden  at  slutte  sig  til  Kirken ;  —  jeg  kunde  næsten 
nævne  dette  som  vor  fjerde,  store  Arbejdsvanskelighed, 
Denne  Sky  for  aabenlys  Tilslutning  til  Kirken  kommer 
her  i  Japan  ikke  blot  af  den  almindelig  menneskelige  Til- 
bøjelighed til  at  blive  staaende  paa  Halvvejen,  men  af  et 
vrangt  Syn :  en  ukirkelig  Kristendom  opfattes  af  mange 
som  en  højere  Kristendom.  Kirkemedlemmerne  er  jo 
ikke  altid  lige  ulastelige;  der  er  blandt  dem  dels  rene 
sandhedssøgende  Naturer,  dels  fortabte  men  gjenfundne 
Sønner ;  og  det  er  denne  sidste  Slags  Kirkefolk,  der  mest 

falder  udenforsraaende  i  Øjnene  og  ofte  bringer  Kirken 
i  Foragt.  —  Men.  som  sagt.  trods  alle  Vanskeligheder 
er  vi  ved  godt  Mod  og  ser  lyst  paa  Fremtiden."     - 

Tilsidst  gav  Pastor  Ebina  venligst  et  Par  Oplysninger 
om  sin  egen  personlige  Udvikling. 

„I  ganske  _r.2r  Aar."  sagde  han.  ..da  Kristendom- 
men forst  krydsede  mm  \'ej.  var  B  ø  n  for  mig  den  store 
Troeshindring.  At  bede  til  Gud  syntes  mig  lavt  og  uvær- 
digt, noget  i  Retning  af  at  gjøre  sig  selv  til  en  foragtelig 
Tiggerpjalt.  Desuden  syntes  Bøn  mig  ogsaa  meningsløs. 
Var  Gud  virkelig  Kjærlighed,  hvad  skulde  man  saa  tigge 
og  tr>'gle  for?  saa  hjalp  han  vel  nok  af  egen  Drift. 

Ved  18 — 19  Aarsalderen  skete  der  imidlertid  en  For- 
andring i  mit  Syn.  Det  gik  op  for  mig.  at  den  rette  Stil- 
ling for  en  Tjener  overfor  sin  Herre  er  den  at  spørge 
om  hans  Vilje ;  og  under  dette  Synspunkt  forligte  jeg 
mig  med  Bønnen  og  blev  selv  et  bedende  Menneske.  Det 
gav  mig  en  helt  ny  Kraft:  der  indtraadte  en  ligefrem  vid- 
underlig Forandring  med  mig.  Gud  var  min  Herre,  og  jeg 
var  lykkelig  ved  at  være  hans  Tjener,  rede  til  at  gjøre 
hans  Vilje. 

Saadan  gik  det  da  en  Tid.  Men  jo  længere  jeg  levede 
i  dette  Tjenerforhold  til  Gud,  des  mere  trykkende  følte 
jeg  Afstanden  mellem  Gud  og  mig ;  og  den  Glæde  og 
Kraft,  jeg  i  Begyndelsen  havde  ejet.  svandt  igjen.  Ja.  det 
kom  tilsidst  saa  vidt,  at  alt.  hvad  jeg  foretog  mig.  syntes 
mig  Synd,  —  ikke  andet  end  Synd.  Jeg  var  paa  det  Tids- 
punkt meget  flittig.  Jeg  læste  saa  ivrigt,  at  jeg  efter  Læ- 
gens Udsagn  var  lige  ved  at  blive  blind  af  Øjenoveran- 
strængelse.  Men  selv  det  at  læse  syntes  mig  Synd, 
hvad  det  vel  forsaavidt  ogsaa  var;  jeg  læste  jo  for  en 
stor  Del  af  Ærgjerrighed :  men  det  saa'  jeg  ikke  klart 
den  Gang :  jeg  f  ø  1 1  e  blot.  at  der  klæbede  Synd  ved  det. 
Tilsidst  var  det  mig  umuligt  at  læse  andet  end  Biblen ; 
—  dét  kunde  da  umulig  være  Synd  I  Og  dog,  til  Tider 
syntes  ogsaa  dét  mig  Synd. 

M  e  n  da  jeg  saaledes  var  allerlængst  nede. 
den  Sandhed  pludselig  for  mig.  at  Gud  er  ikke  blot  Her- 
re, men  F  a  d  e  r  :  og  det  at  bede  er  ikke  blot  en  Maade. 
hvorpaa  Tjeneren  kan  sporge  om  sin  Herres  Vilje, 
men  ogsaa  en  Maade.  hvorpaa  Barnet  kir.  c-gi-ies  ~.ed 
sin  Fader. 

Den  Opdagelse  blev  mii  .iir.cc!:ge  L/.s  :^r.ct:.  5:::e 
Gjennembrud.  Fra  den  Dag  har  jeg  haft  Fred  i  Gud 
og  været  hans  lykkelige  Barn.  Men  samtidig  med.  at  jeg 
nu  lever  som  Barn  af  Gud.  voxer  jeg  ogsaa  ril  Mand  i 
Kristus :  og  en  Side  af  denne  Væxrs  Velsignelse  er.  at 
meget  af  det,  som  jeg  i  sin  Tid  slap.  fordi  det  syntes 
mig  Synd  Læsning.  Kundskab  o.  s.  v.  >.  nu  gives  mig 
tilbage,  renset  og  helliget  af  Gud."  — 

Saavidt  Pastor  Ebina. 

Jeg  mindes  mit  Mode  med  ham  med  Tak  og  Glæde; 
jeg  folte  i  hans  Selskab  den  Tryghed,  som  man  foler, 
naar  man  staar  overfor  en  oprigtig  kristelig  Personlig- 
hed. Alligevel  kan  jeg.  fra  mit  Standpunkt,  ikke  være 
ubetinget  glad  ved  den  Retning,  hans  „Væxt"  har  taget. 

Paa  det  Tidspunkt,  da  han  kom  i  Barneforhold  til 
Gud.  havde  han  en  klar  Opfattelse  af  Krisrus  som  Frel- 
ser og  var  væsendig  gammeltroende  i  Ordets  gode 
Forstand.  Senere  er  han  bleven  meget  „liberal"  i  sine 
kristelige  Anskuelser.  Til  Tider  har  han  f.  Ex.  udtalt,  at 
det  20de  Aarhundredes  Mænd  vilde  være  i  Stand  til  at 
skrive  en  langt  bedre  ..hellig  Bog"  end  den  gamle  Bibel. 
Det  er  vovede  og  sorgelige  Ord  i  en  kristen  Mands  Mund. 
Dog  véd  jeg  ikke.  om  Pastor  Ebina  n  u  vilde  staa  helt 
ved  dem. 

I  hans  Hjærte  sidder  utvivlsomt  de  gamle  kristelige 
Grunderfaringer,  men  i  hans  Hoved  en  Theologi.  som  al- 
drig vilde  være  i  Stand  til  at  fore  til  disse  Erfaringer. 

Men  denne  mærkelige  Dobbelhed  er  Pastor  Ebina  jo 
ikke  ene  om. 


Pastor  Kozaki. 


Pastor  Kozaki  er  en  af  Kongregationalisternes  mere 
konservative  Mænd.  I  syvAar  var  han  Neesimas  Efterføl- 
ger som  Forstander  for  Doshisha-Universitetet  og  er  nu 
Præst  i  Tokyo.  Han  er  en  lille  vivace  Mand  med  ganske 
ejendommelig  buede,  højt  optrukne  Øjenbryn  og  ramme- 
løse  Guldbriller.  Vi  var  hurtigt  inde  i  et  livligt  Ordskifte 
om  den  nyere  liberale  Theologi  og  dens  Stilling  i  Japan. 

„Vi  Japanere,"  ytrede  Kozaki,  „har  en  medfødt  Svag- 
hed for  alt  moderne.  Vi  vil  gjærne  være  up  to  date. 
Derved  har  der  her  i  Japan  været  god  Jordbund  for  den 
liberale  Theologi.  Det  var  jo  „Videnskabens  sidste  Ord 
paa  Theologiens  Omraade".  Mange  yngre  blev  derved 
kristne  paa  en  saadan  Maade,  at  de  næsten  med  det  sam- 
me var  ude  over  al  Kristendom.  Men  det  har  sin  Tid. 
Efterhaanden  som  de  faar  mere  kristelig  Erfaring  og 
mere  moden  Dømmekraft,  er  der  mange,  som  kommer 
tilbage  til  de  gammelkristelige  apostolske  Grundsand- 
heder. 

Jeg  kan  sige,  at  saadan  er  det  til  en  vis  Grad  gaaet 
mig  selv.  Jeg  blev  opdragen  som  streng  Konfucianist  og 
kom  tidlig  i  Skole  hos  Kaptajn  Janes  i  Kumamoto.  Han 
var  Presbyterianer  og  begejstret  Discipel  af  Henry 
Ward  Beecher.  Under  hans  Indflydelse  kom  jeg  til  Tro- 
en, Det,  der  greb  mig,  var  Kristendommens  højere  Mo- 
ral og  nye  Kraft.  Min  konfucianske  Opdragelse  havde 
givet  mig  Sans  for  disse  Sider  i  Evangeliet. 

Jeg  læste  paa  det  Tidspunkt  meget  i  Biblen.  Derved 
styrkedes  jeg;  og  derved  —  kom  Problemerne!  Efter 
Kaptajn  Janes'  Raad  tog  jeg  senere  til  Doshisha  for  at 
studere.  Neesima  stod  den  Gang  for  Skolen;  men  det 
var  dog  særlig  Oberst  Davis,  vi  fik  med  at  gjøre.  Han 
var  stiv  orthodox  og  forstod  ikke  vore  Tvivl  og  Vanske- 
ligheder ;  eller :  vi  m  e  n  t  e  i  al  Fald,  han  ikke  forstod 
dem.  Vi  maatte  saa  paa  egen  Haand  se  at  arbejde  os 
frem  til  „en  ny  Basis  for  den  gamle  Tro".  Det  var  et 
haardt  Arbejde;  det  kastede  os  paa  Hovedet  ind  i  den 
moderne  Bibelkritik.  For  mit  eget  Vedkommende  fandt 
jeg  den  Gang  nærmest  Hvile  i  Yale  Professoren  Ladd's 
Inspirationstheori.  Den  var  temmelig  radikal;  og  jeg 
var  i  de  Aar  den  første,  der  indførte  Wellhausen  her  i 
Japan. 

Jeg  finder  endnu,  at  den  kritiske  Methode  i  sig  selv 
er  berettiget ;  men  det  er  i  k  k  e  berettiget  at  kritisere  det 
kristelige  Sandhedsindhold  med  vantro  Fornuft ;  og  det 
har  mange  af  „de  højere  Kritikere"  gjort.  Man  kan  godt 
gjennem  den  kritiske  Methode  komme  til  konservative 
Resultater.  Det  har  jeg  selv  oplevet.  Jeg  tror  paa  den 
apostolske  Kristendom ;  og  det  vil  for  mig  sige :  den 
paulinske.  Paulus',  Augustins  og  Luthers  Kristendom 
er  ogsaa  m  i  n  Kristendom. 

Jeg  har  haft  meget  Udbytte  af  Professor  Sanday's 
Skrifter;  jeg  gjorde  hans  personlige  Bekjendtskab  for  17 
Aar  siden  i  Oxford.  Særlig  har  en  Udtalelse  i  en  af  hans 
Bøgers  Fortaler  slaaet  mig;  —  se  engang  her!"  — 

Pastor  Kozaki  rakte  mig  en  Bog  og  jeg  læste  følgende 
understregede  Linier : 

„Jeg  tror,  at  hele  Menneskehedens  Historie  er  i  den 
levende  Guds  Haand  og  at  særlig  de  er  det,  der  søger 
hans  Ledelse.  Derfor  er  jeg  ogsaa  vis  paa,  at  Oldkirkens 
sidste  og  grundlæggende  Troesudtalelser  kan  føres  tilbage 
til  Guds  Aand  og  Styrelse ;  og  det  synes  mig  ganske 

utænkeligt,  at  G  u  d  skulde  ville  tillade  den  theologiske 
Udvikling  nu  til  Dags  at  komme  til  ganske  modsatte  Re- 
sultater. Finder  jeg  derfor,  at  mine  egne  Tanker  fører 
mig  til  saadanne  Resultater,  fatter  jeg  strax  Mistanke  om, 
at  der  maa  være  noget  galt  og  tager  Sagen  op  til  fornyet 
Behandling." 

„De  Ord  kan  jeg  ganske  slutte  mig  til,"  sagde  Pastor 
Kozaki.  „En  Revision  af  alt  for  hurtig  vundne  liberal- 
radikale theologiske  Resultater  er  højst  fornøden  og  sund. 

—  Forøvrigt  skriver  jeg  for  Tiden  paa  en  Bog  om  hele 
dette  Spørgsmaal.  Manuscriptet  er  saa  godt  som  fær- 
digt." 

Dermed  tog  han  et  nydelig  skrevet  Manuscript  frem 

—  japanske  Skrifttegn  paa  en  Slags  stærkt  Silkepapir; 
hvert  Kapitel  sirligt  bundet  sammen  for  sig.  Saa  fine 
Manuscripter  faar  min  Forlægger  ikke  fra  mig!  —  Han 
bladede  lidt  i  det ;  fortalte  hvad  hvert  Kapitel  indeholdt, 
tog  en  Del  Litteratur  frem,  som  han  havde  brugt  til  Ud- 
arbejdelsen, —  og  Samtalen  opløste  sig  nærmest  i  en  Del 
Strøbemærkninger  om  nogle  af  de  benyttede  Bøger. 

Saavidt  jeg  forstod,  var  Grundtanken  i  Bogen  nær- 
mest en  Sammenligning  mellem,  hvad  Prof.  Sanday  har 
kaldt  „full  christianity"  og  „reduced  christianity"  og  en 
Hjælp  til  i  alt  væsentligt  at  vælge       den  fulde  Kristentro. 

Hvis  det  er  rigtigt  opfattet,  vil  den  Bog  have  en  s  t  o  r 
Mission  i  Japan. 


Pastor  Tamura. 


Pastor  Tamura  er  Leder  af  Søndagsskolesagen  i  Ja- 
pan, stærkt  interesseret  i  den  nyere  Børnepsykologi  og 
praktisk  Pædagog. 

Jeg  traf  ham  ude  i  hans  store  smukke  Have,  der 
ligger  lige  i  Udkanten  af  Tokyo,  omgiven  af  Byg-  og 
Hvedemarker.  Han  var  kraftig  bygget,  fuld  af  Liv  og 
Lune  og  Uafhængighedstrang  -  og  talte  fortræffelig  en- 
gelsk. 

En  Student  gik  og  lugede  i  Haven,  og  det  blev  Ud- 
gangspunktet for  Samtalen. 

„Ja  —  jeg  har  en  15 — 16  Studenter  boende  her  hos 
mig,  og  de  gjør  Havearbejde  i  deres  Fritid.  Det  er  et 
ganske  lille  Forsøg  i  amerikansk  Retning.  Efter  min  Om- 
vendelse —  jeg  var  oprindelig  Konfucianer  og  Samurai 
og  en  af  de  først  omvendte  her  i  Tokyo  —  tog  jeg  fire 
Aar  til  Amerika.  Dér  saa'  jeg  i  stor  Udstrækning  Stu- 
denter arbejde  for  at  tjene  deres  Føde  i  Studietiden. 
Den  Idé  tiltalte  mig;  og  jeg  besluttede  at  overføre  den 
her  til  Japan.  Jeg  tog  saa  en  Del  Gymnasiaster  og  Stu- 
denter i  Huset.  Mine  Betingelser  var,  at  de  skulde  være 
fattige  og  dygtige  (o:  blandt  den  bedste  Femtedel  i  Sko- 
len), og  —  saa  skulde  de  være  villige  til  at  arbejde  for 
Føden.  Jeg  startede  i  den  Anledning  et  Mejeri,  et  Tryk- 
keri o.  s.  V.  Men  —  det  gik  ikke!  Jeg  tabte  18,000  Kro- 
ner i  rede  Penge  ved  den  Historie.  Vesterlandets  Idéer 
lader  sig  ikke  uden  videre  omplante  i  Østen.    Forhol- 

dene  her  er  toltalt  forskjellige.  Her  i  Japan  maa  man 
f.  Ex.  give  Tjenestefolkene  godt  med  Drikkepenge,  hvis 
man  vil  have  Kunder.  Det  gjorde  vi  ikke.  Følgen  var, 
at  vi  havde  en  Mængde  Kunder  i  Begyndelsen,  men  — 
saa  faldt  de  fra !  Der  kom  andre  Vanskeligheder  til ;  og 
jeg  lukkede  tilsidst  Mejeriet. 

Saa  begyndte  jeg,  som  nævnt,  et  Trykkeri.  Men  for 
at  holde  det  gaaende,  maatte  vi,  ved  Siden  af  Eleverne, 
have  nogle  professionelle  Sættere ;  og  de  bragte  en  daar- 
lig  Aand  ind  i  Trykkeriet,  og  var  lige  ved  at  spolere 
Drengene  for  mig.  Paa  den  Maade  gik  Trykkeriet  i 
Vadsken!  Og  da  havde  jeg  nok  af  den  Slags  Forsøg. 
Jeg  besluttede  at  nøjes  med  at  give  Drengene  Havearbej- 
de og  saa  forresten  selv  sørge  for  deres  Ophold.  Og  nu 
gaar  det  godt.  Haven  trives,  som  De  ser  I  Især  om  Efter- 
aaret,  naar  alle  mine  2000  Ahorntræer  straaler  i  brune 
og  gyldne  Farver,  er  den  dejlig.  Og  Studenterne  trives 
ogsaa        og  det  er  jo  det  bedste  ved  det! 

Men  jeg  har  forresten  ogsaa  haft  Vanskeligheder  i 
andre  Retninger  Samtidig  med,  at  jeg  oprindelig  tog  det 
pædagogiske  Arbejde  op,  var  jeg  ogsaa  Præst  ved  den 
Menighed,  hvor  jeg  er  den  Dag  i  Dag;  og  det  gav  An- 
ledning til  den  første  af  de  tre  Kriser,  mm  Menighed 
har  gaaet  igjennem.  Man  vilde,  jeg  skulde  opgive  min 
Opdragergjærning  og  helt  samle  mig  om  mii  Præste- 
arbejde.  Men  det  kunde  jeg  ikke;  og  jeg  synes,  Resul- 
taterne har  vist,  at  jeg  heller  ikke  skulde.  Omtrent  200 
af  dem,  der  har  været  i  mit  Hjem.  er  nu  i  faste  Stillin- 
ger, alle  dygtige  og  indflydelsesrige.  Tre  er  Professorer 
ved  det  kejserlige  Universitet;  syv  er  Præster,  adskillige 
er  Jurister,  Bankmænd  o,  s.  v.  Men  Følgen  af,  at  jeg 
ikke  vilde  slippe  mit  pædagogiske  Arbejde  var.  at  c.  70 
Menighedsmedlemmer  forlod  min  Kirke. 

Den  næste  Krise  kom  i  Anledning  af  Unitarismen. 
Unitarismen  vandt  jo  en  Overgang  ret  betydelig  Magt 

her  i  Japan  og  et  halvhundrede  yngre  Mænd  forlod  mig 
den  Gang,  fordi  jeg  var  for  konservativ  og  gammeldags. 

Den  tredie  og  sidste  Krise  kom  for  en  16 — 17  Aar 
siden.  De  véd  maaske,  jeg  den  Gang  skrev  en  Bog, 
som  jeg  kaldte  :  „Den  japanske  Brud".  Den  gav  en  sand- 
færdig Skildring  af  den  japanske  Kvindes  Stilling  og 
var  skrevet  som  et  Indlæg  for  den  japanske  Kvindes 
Rejsning.  Men  det  kunde  ikke  taales.  Det  var  at  kom- 
promittere Japan  i  Udlandets  Øjne!  og  det  var  mere, 
end  den  nationale  Stolthed  kunde  bære.  Regjeringen 
satte  Bogen  i  Ban  og  forbød  dens  Salg  i  Japan ;  den 
presbyterianske  Kirke,  som  jeg  den  Gang  hørte  til,  viste 
sit  nationale  Sindelag  ved  at  excludere  mig ;  og  store 
Procentdele  af  min  Menighed  gik  fra  mig ;  —  man  kunde 
jo  dog  ikke  have  en  excluderet  Mand  til  Præst ! 

Men  alt  dette,  der  i  Øjeblikket  var  lige  haardt  nok, 
blev  i  Sandhed  vendt  til  det  gode.  For  det  første  blev 
min  Bog  derved  end  mere  kjendt  og  udbredt.  Jeg  sagde 
ofte  i  de  Tider  til  Folk :  „Forhold  Jer  bare  rolig,  saa  læg- 
ger saamænd  ingen  Mærke  til  Bogen ;  jo  mere  Paastyr  I 
gjør,  des  mere  averterer  I  Bogen."  Men  de  vilde  ikke 
høre,  og  saa  gik  det,  som  jeg  sagde  :  Bogen  fik  en  uventet 
vid  Spredning.  Men  det  var  endda  det  mindste  af  det. 
Det  blivende  Gode,  jeg  vandt  gjennem  denne  Skjærs- 
ild,  var,  at  jeg  kom  ind  i  Søndagsskolearbejdet. 

Jeg  havde  altid  haft  Lyst  til  at  have  med  Børn  at 
gjøre.  Nu  kom  det  ganske  af  sig  selv :  de  voxne  vilde 
ikke  høre  mig,  saa  vendte  jeg  mig  til  Børnene;  de  var 
ikke  bange  for  „den  excluderede  Mand!"  Gjennem  dette 
Børnearbejde  byggede  jeg  ikke  alene  min  egen  Menighed 
op  igjen,  saa  jeg  nu  har  en  stor  og  hengiven  Kreds  om- 
kring mig;  men  jeg  blev  ledet  til  at  gjøre  et  banebry- 
dende Arbejde  for  Søndagsskolesagen  i  Japan. 

Og  det  er  utvivlsomt  overmaade  vigtigt.  Vore  Regje- 
ringsskoler  er   jo   religionsløse ;   —   hvad   saa   om   en 

10  20  Aar?  Ungdommen  bliver  kristelig  uvidende, 
hvis  Kirken  ikke  giver  Børnene  den  fornødne  kristelige 
Oplysning.  Og  hertil  er  Søndagsskolerne  et  udmærket 
Middel.  Især  naar  Arbejdet  ordnes  rigtigt.  Jeg  sværmer 
ikke  for  de  internationale  Texter.  De  bryder  Biblen  op 
i  usammenhængende  Smaabrokker.  Søndagsskolen  skal, 
synes  jeg.  føre  Børnene  ind  i  et  virkeligt  sammenhæn- 
gende Kjendskab  til  Bibelhistorien.  Med  det  for  Øje 
har  jeg  udgivet  en  Del  Søndagsskole  Textbøger  -  1 1 
Rækker.  Desuden  har  jeg  udgivet  en  Haandbog  for 
Søndagsskolelærere  og  er  nu  ved  at  begynde  et  kriste- 
ligt Børneblad.  — " 

Pastor  Tamura  fortalte  alt  dette  under  mange  smaa 
Sidespring  (og  Sidehug!)  tilhøjre  og  tilvenstre.  Man 
fik  et  stærkt  Indtryk  af,  at  han  er  en  Sprogets  og  Talens 
Mester  med  Evne  til  at  fængsle,  og  forsaavidt  paa  sin 
Plads  som  Børnearbejder.  Hans  Bog  til  Søndagsskole- 
lærere skal  i  sproglig  Henseende  være  saa  fortræffelig, 
at  Missionærerne  har  antaget  den  som  Grundlag  for  ja- 
pansk Sprogstudium.  At  der  fra  anden  Side  er  gjort 
ham  Uret.  synes  mig  hævet  over  al  Tvivl.  Hans  Bog 
„The  japanese  bride"  er  en  Virkelighedsskildring  med 
en  menneskekjærlig  Hensigt.  Den  Nation  cg  den  Kirke, 
der  sætter  en  Mand  i  Ban  for  en  saadan  Bog.  har  Skæp- 
pen for  fuld  af  national  Forfængelighed.  Den  japanske 
Kvindes  Stilling  er  muligvis  paa  visse  Punkter  bedre  end 
den  indiske  og  kinesiske  Kvindes ;  men  menneskeværdig 
er  den  alligevel  ikke.  Pastor  Tamura  anfører  bl.  a.,  som 
Exempel  paa  den  Vilkaarlighed,  hvormed  den  japanske 
Hustru  behandles,  følgende :  En  ung  Hustru  gav  ved 
et  Maaltid  sin  Mand  Halestykket  af  en  Fisk  og  tog  selv 
Hovedet.  Dette  opfattede  Svigermoderen  som  en  saa 
grov  Fornærmelse  mod  hendes  Hr.  Søn,  at  hun  jog 
Svigerdatteren  bort.  uagtet  denne  forklarede,  at  hun  kun 
havde  gjort  det,  fordi  Halestykket  efter  hendes  Skjøn 

var  det  bedste  og  mest  benfri!  Men  der  hjalp  ingen 
Pardon  ;  hun  maatte  fortrække ! 

Saadanne  Forhold  trænger  til  at  ændres ;  og  den 
Mand,  der  her  tager  Bladet  fra  Munden,  er  vor  Agtelse 
værd. 

At  Pastor  Tamura  muligvis  tillige  er  en  Enspænder- 
natur, der  vil  frem  ad  sin  egen  Vej,  tror  jeg  gjærne. 
Han  viste  mig  tilsidst  en  stor  Mødesal,  bygget  helt  og 
holdent  af  Naturtræ ;  a  1 1  Træmateriale,  hvor  knortet 
det  end  var,  havde  faaet  Lov  til  at  beholde  sin  egen  Form 
og  Farve.  —  S  a  a  d  a  n  syntes  han  mig  selv  :  noget  knor- 
tet, utilskaaret  og  selvvoxet  med  Kjærlighed  til  alt  op- 
rindeligt i  Naturen  og  i  Barnet ;  —  men  det  er  jo,  naar 
alt  kommer  til  alt,  ikke  det  værste,  der  kan  siges  om 
en  Mand! 


Pastor  M.  Uémura. 


Presbyterianernes  første  Mand  i  Tokyo,   maaske  i 
Japan,  er  Pastor  Uémura. 

Som  saa  mange  af  Japans  bedste  kristne,  var  han 
oprindelig  ikke  Buddhist,  men  Konfucianer ;  og  han 
kom  ind  i  Kristendommen  ad  Herotilbedelsens  Dør.  Den 
japanske  Kriger  Kato  var  hans  Drengeideal,  ja  hans 
Drengegud ;  han  ligefrem  tilbad  ham.  Men  en  Skole- 
kammerat slog  ham  koldt  Vand  i  Blodet.  „Du  tilbeder 
jo  en  Gud,  der  slet  ikke  er  Gud,"  sagde  Vennen  til  ham. 
Det  ramte.  Han  vendte  sig  fra  Kato  og  var  nogen  Tid 
uden  Gud.  Men  just  paa  det  Tidspunkt  traf  han  kristne 
Missionærer,  og  de  sagde  til  ham:  „Der  e  r  en  Gud". 
Det  blev  han  glad  for  at  høre,  og  da  han  samtidig  i 
Biblen  lærte  Kristus  at  kjende,  blev  Kristus  hans  Helt. 
Han  havde  den  Gang  ingen  Forstaaelse  af  sin  Synd, 
følgelig  heller  ikke  af  Kristus  som  Synderes  Frelser ; 
men  han  trængte  til  en  Gud  i  Kjød  og  Blod,  der  kunde 
begejstre  og  fylde  hans  unge  Hjærte ;  og  han  fandt  denne 
Gud  i  Kristus.  Han  var  den  Gang  kun  15  Aar;  men 
saa  ung  som  han  var.  begyndte  han  dog  strax  at  præke. 
Da  de  første  1 1  japanske  kristne  blev  døbt  i  1872,  blev  han 
undervist  sammen  med  dem,  men  blev  selv,  paa  Grund 
af  sin  Ungdom,  døbt  noget  senere.  I  Samuel  Browns 
Præsteskole  fik  han  sin  theologiske  Uddannelse,  og  si- 
den 1881  har  han.  paa  et  Par  Aar  nær,  hele  Tiden  haft 
sit  Arbejde  i  Tokyo.  Her  har  han  stiftet  tre  Menigheder. 
Samtidig  med,  at  han  selv  endnu  er  Præst  for  den  sidst 

stiftede  Menighed,  er  han  tillige  Forstander  for  en  Præ- 
steskole  (den  første  japanske  Præsteskole,  der  helt  er 
ledet  og  baaret  af  Japanere  uden  udenlandsk  Hjælp)  og 
Redaktør  af  et  Par  kristelige  Blade:  det  fortræffelige 
16-sidede  Ugeblad  „Evangelisten"  og  Maanedsskriftet 
„Theologi  og  Litteratur."  — 

Adskilligt  af,  hvad  jeg  her  har  fortalt,  hørte  jeg  af 
hans  egen  Mund,  da  vi,  paa  japansk  Vis,  sad  bænkede 
paa  Gulvmaatterne  i  hans  Hjem,  der  —  i  Forbigaaende 
bemærket  —  ligger  lige  overfor  den  fra  sidste  Krig  be- 
rømte Admiral  Togos  Villa. 

Uémura  gjorde  strax  et  mere  tungt  end  tændende 
Indtryk.  Han  var  skægløs,  firskaaren  og  bredkæbet 
med  ualmindelig  lange,  smalle  Øjenaabninger.  Han 
var  hverken  smuk  eller  „lysende  af  Aandelighed",  men 
der  var  noget  ligefremt  og  gjennemærligt  over  hans  lille 
sluttede  Skikkelse,  som  strax  indgjød  Tillid.  Hvert  Svar 
kostede  ham  Eftertanke  med  sammenknebne  Øjne  og  et 
halvt  undertrykt:  „It  is  a  hard  question"  (Konversatio- 
nen blev  ført  paa  engelsk).  Men  Svaret  kom,  og  der 
var  Mening  i  det. 

Det  blev  et  langt  Interview,  Jeg  havde  flere  Gange 
Følelsen  af,  at  der  bag  dette  langsomme  tunge  Væsen 
var  levende  Vandstrømme,  der  kunde  bringes  til  at 
sprudle,  om  de  blot  kunde  rammes.  Det  skete  paa  en 
Maade  ikke ;  men  vi  fik  mange  gode  Oplysninger  og  et 
stærkt  Indtryk  af  en  Mand,  der  var  født  til  Kamp,  og 
som  talte,  fordi  han  troede  og  ikke  skammede  sig  ved 
Kristus. 

Han  ytrede  bl.  a. :  „Forleden  Dag  holdt  jeg  et  Møde 
sammen  med  en  Ven.  Det  forud  opgivne  Emne  var: 
„The  christianity,  which  Japan  wants."  Min  Ven  tog 
dette  i  Betydningen:  „Den  Kristendom,  som  Japan  øn- 
sker". Jeg  tog  det  saa  fra  den  anden  Side:  „Den  Kri- 
stendom, som  Japan  trænger  til";  og  jeg  sagde  da 


128 

rent  ud :  Japan  trænger  netop  til  den  Kristendom,  som 
det  ikke  selv  ønsker.  Det  ønsker  en  „Kristendom"  uden 
Synd  og  Forsoning ;  men  det  trænger  til  en  Kristendom, 
der  præker  Synd  i  gammel  bibelsk  Forstand  og  Forso- 
ning i  Kristus  som  Guds  korsfæstede  Søn.  Her  har  De 
i  kort  Sum  min  Stilling ;  —  og  jeg  kan  forresten  tilføje, 
at  jeg  med  Udbytte  har  læst  Deres  Landsmand  Marten- 
sens Etik  og  Dogmatik. 

Kristendommen  er  ikke  gaaet  frem  her  i  Japan  med 
slet  saa  store  Kæmpeskridt,  som  vi  maaske  engang 
drømte  om.  Men  hvor  kan  man  alligevel  være  blind  for 
dens  Fremgang!  Hvis  en  Mand  som  Moody  for  c.  15 
Aar  siden  var  kommen  til  Japan,  vilde  han  intet  have 
kunnet  udrette.  Hvis  Gud  nu  her  i  Japan  opvakte  en 
Evangelist  i  Moodys  Stil,  vilde  der  være  Udsigt  til  store 
Vækkelser.   Det  bærer  i  al  Fald  den  Vej. 

Regjeringen  er  for  Øjeblikket  ikke  særlig  gunstig 
stemt  mod  os  kristne.  Man  frygter  for,  at  Kristendom- 
mens Individualisme  skal  føre  til  en  Svækkelse  af  tre 
vigtige  Ting  her  i  Japan :  Regjeringens  Magt,  Folkets 
Enhed  og  Tilbedelsen  af  Forfædrene  og  Kejseren.  At 
den  ved  Kristendommen  vakte  Sans  for  Individets  Ret 
ogsaa  i  Længden  fører  til  en  forøget  Sans  for  Folkets 
Ret,  skal  jeg  ikke  nægte.  Men  det  behøver  jo  ikke  at 
betyde  Anarki  eller  Demokratisme  i  d  a  a  r  1  i  g  For- 
stand. Kristendommens  Individualisme  har  sin  naturlige 
Modvægt  i  Kristendommens  højere  Moral.  Men  det  sy- 
nes man  ikke  at  forstaa.  Individualisme  uden  Kristen- 
troen er  farlig;  men  ikke  Troens  Individualisme. 

Dog  bekæmper  Regjeringen  ikke  Kristendommen 
aabenlyst,  men  indirekte.  Jeg  véd  f.  Ex.,  at  der  for 
Tiden  forberedes  en  Række  Artikler  om  Kejsertilbedel- 
sen i  det  gamle  Rom ;  de  skal  bruges  til  at  styrke  Kejser- 
tilbedelsen i  det  nye  Japan.  Man  anvender  ogsaa  de 
vesterlandske  Diplomater  imod  os.   De  første  Diploma- 

ter,  der  kom  til  Japan,  var  stærke  kristelige  Personlig- 
heder med  Rygrad ;  d  e  gik  ligesaa  lidt  paa  Akkord  som 
overhovedet  de  første  Vesterlændinge,  der  kom  i  den 
japanske  Regjerings  Tjeneste.  Maaske  husker  De  exem- 
pelvis,  hvordan  der  den  Gang  var  Strid  om  Søndags- 
spørgsmaalet?  De  vesterlandske  Udsendinge  nægtede 
at  arbejde  om  Søndagen.  Saa  indrømmede  den  japanske 
Regjering  dem  hver  tiende  Dag  fri ;  men  det  var  de  ikke 
tilfredse  med ;  de  holdt  alligevel  Søndag.  Saa  foran- 
drede Regjeringen  hver  tiende  Dag  til  hver  sjette  Dag; 
men  heller  ikke  det  hjalp.  Det  var  ikke  i  og  for  sig 
Frihed,  de  vilde  have;  det  var  „Herrens  Dag",  de 
vilde  have.  Saa  maatte  Regjeringen  give  efter,  og  Følgen 
af  denne  djærve  Holdning  er  nu,  at  Søndagen  er  indført 
overalt  paa  offentlige  Kontorer,  i  Banker  og  i  Skoler, 
selv  om  den  endnu  ikke  holdes  af  Handelsfolk,  —  Ja, 
det  var  den  Gang;  da  var  der  kristelig  Kraft  i  de 
vesterlandske  Udsendinge.  Det  har  der  ikke  altid  været 
siden.  Mange  af  dem  bøjer  af,  hvor  de  ikke  skulde;  — 
ved  Begravelser  f.  Ex.  gjør  de  de  samme  tilbedende 
Buk  for  de  døde  som  Hedningene ;  og  saa  siger  man  i 
Regjeringskredse :  „Se,  disse  vesterlandske  Diplomater! 
de  er  jo  ogsaa  kristne,  og  de  kan  dog  godt  følge  vore 
gamle  Skikke;  hvorfor  kan  I  saa  ikke?" 

Naa,  vi  faar  jo  finde  os  i  dette  og  staa  Tørnen  igjen- 
nem.  Men  forresten  vil  Regjeringens  Holdning  sikkert 
med  det  første  forandres.  Der  forestaar,  som  De  maa- 
ske véd,  et  Ministerskifte.  —  — 

Saa  faldt  Talen  paa  hans  Menighedsarbejde.  Han 
fortalte,  at  der  var  c.  500  døbte  kristne  i  hans  nuværende 
Menighed,  og  at  disse  var  delt  i  c.  30  „Arbejdskomitéer", 
der  bl.  a.  holdt  Nabolagsmøder.  Han  fremhævede,  at 
der  ved  alle  Møder  blev  bedt  frit  af  en  eller  flere  af 
Deltagerne  og  ikke  blot  af  Lederne.  At  Arbejdet  saa- 
ledes  hvilede  paa  Menigheds  bøn,  var  utvivlsomt  et 

Fra  Nutidens  Japan.  9 

Hovedpunkt  for  ham ;  og  da  flere  Ytringer  tillige  viste 
hans  Kjærlighed  til  Biblen,  gjorde  jeg  ham  et  Par  Spørgs- 
maal  om  den  japanske  Bibeloversættelse.  Han  sagde, 
den  var  god  af  et  første  Forsøg  at  være,  men  iøvrigt 
uden  sproglig  Kraft  og  Enhed  og  -  for  høj,  ikke  folke- 
lig nok.  Han  havde  selv  i  sin  Tid  hjulpet  Dr.  Verbeck 
med  Oversættelsen  af  Salmerne,  men  maatte  nu  ogsaa 
dømme  den  Del  af  Oversættelsen  som  ufolkelig.  „Det 
folkelige  Sprog  vil  sikkert  i  Fremtiden  blive  Japans  Bog- 
sprog ;  og  vi  ønsker  en  Bibeloversættelse  paa  d  e  t 
Sprog." 

Tilsidst  spurgte  jeg  ham,  om  han  ønskede  at  se  Mis- 
sionærernes Antal  i  Japan  tage  af  eller  til ;  —  Pastor 
Uémura  har  nemlig  til  Tider  udtalt  sig  forbløffende  skarpt 
mod  Missionærerne  og  deres  Arbejde.  Han  svarede: 
„Der  er  mange  Slags  Missionærer.  De  Missionærer, 
der  blot  kommer  for  at  uddele  fremmede  Penge  eller  for 
at  skrive  pyntede  Rapporter  eller  for  at  administrere  og 
herske  -  dem  kan  vi  undvære.  Men  de,  der  kommer 
for  at  gjøre  et  direkte  evangelisk  Arbejde,  dem  kan  vi 
paa  ingen  Maade  undvære,  og  deres  Tal  ønsker  vi 
forøget."*) 

Under  Samtalen  havde  vi  først  tømt  en  Kop  japansk 
The  og  saa  en  Kop  Formosathe,  som  hans  Datter  havde 
bragt.  Nu  var  baade  Theen  drukket  og  Tiden  gaaet ; 
og  vi  brød  op  med  hjærtelig  Tak  for  hans  Gjæstfrihed 
og  gode  Ord.  — 

I  Anledning  af  Pastor  Ucmuras  Bemærkning  om. 
at  man  ved  Artikler  om  Kejsertilbedelsen  i  Rom  vil 
fremme  Kejsertilbedelsen  i  Japan,  skal  jeg  tilføje  føl- 
gende :  Tidligere  var  Tilbedelse  af  Mikadoens  Billeder 
obligat  i  alle  Skoler  paa  Nytaarsdag  og  paa  Kejserens 

*i  Jeg  kan  glæde  Menigheden  i  Danmark  med,  at  jeg  blandt  de  danske  Missio- 
nærer ikke  har  niodt  nogen  af  de  tre  første  Slags,  —  og  forresten  overhovedet 
modt  meget  faa  af  dem. 

Fødselsdag.  Men  Mikadoen  har  selv,  af  Hensyn  til  de 
kristne,  ønsket  Ordet  reihai  (Tilbedelse)  forandret  til 
keirei  (Ærbødighed).  Imidlertid  siger  denne  Forandring 
ikke  saa  meget,  da  Praxis  her  er  stærkere  end  Ord. 
Kejser  tilbedelsen  sidder  Japaneren  i  Blodet.  Da 
en  Missionær  en  Gang  i  en  Præken  sagde,  at  alle  Men- 
nesker var  Syndere,  ikke  én  undtagen,  rejste  en  af  Til- 
hørerne sig  og  spurgte:  „Er  heller  ikke  Kejseren  und- 
tagen?" Missionæren  blev  lidt  forlegen,  da  han  vidste, 
at  et  Nej  vilde  blive  betragtet  som  Majestætsfornærmelse ; 
men  han  kom  ud  af  Kniben  ved,  at  en  anden  af  For- 
samlingen tilraabte  Spørgeren:  „Din  Nar!  Kejseren  er 
da  ikke  et  Menneske!" 


Biskop  Honda. 


Biskop  Honda  er  en  interessant  Skikkelse,  —  ikke 
blot  fordi  han  er  den  første  japanske  Biskop,  men  ogsaa 
fordi  hans  kristelige  Gjennembrud  falder  sammen  med 
den  evangeliske  Missions  Grundlæggelse  i  Japan. 

Det  var  for  40  Aar  siden,  den  Gang  da  endnu  baade 
Lovene  og  Folket  i  Japan  var  imod  Kristendommen.  De 
gamle  Daimyoer  (Lehns-  el.  Provinskonger)  begyndte 
paa  den  Tid  at  indse,  at  Japan  stod  sig  bedst  ved  at  lære 
Vesten  og  Verden  at  kjende.  De  sendte  derfor  i  stort 
Maal  unge  Mænd  til  de  den  Gang  nylig  for  Evropæere 
aabnede  Havnestæder.  Blandt  disse  unge  Mænd  var 
ogsaa  Honda.  Fra  sin  Hjemby  paa  Hovedøens  Nord- 
spids sendtes  han  til  Yokohama.  Meningen  var,  at  han 
og  de  andre  Ynglinge  især  skulde  lægge  sig  efter  engelsk. 
Men  hvor  skulde  de  henvende  sig?  Der  var  ikke  andet 
at  gjøre  end  at  bede  om  Hjælp  hos  et  Par  af  Pioner- 
missionærerne,  Mr.  Ballagh  og  Dr.  Sam.  Brown.  Disse 
Missionærer  forstod  strax,  at  her  var  en  aaben  Dør, 
og  oprettede  en  Skole.  1  denne  lærte  da  Honda,  sam- 
men med  adskillige  andre  unge  Mænd,  baade  engelsk 
Sprog  og  evangelisk  Tro. 

To  Ting  bidrog  især  til  at  bringe  dem  under  Guds 
Aands  Paavirkning :  de  daglige  Bibeltimer  og  Missionæ- 
rernes Bønner.  Hver  Dags  Arbejde  begyndte  med  Læs- 
ning i  Biblen.  Den  kinesiske  Bibeloversættelse  brugtes 
sammen  med  den  engelske ;  en  japansk   Oversættelse 

existerede  den  Gang  ikke.  —  Men  endnu  mere  end 
Biblen,  gjorde  dog  Missionærernes  Bønner  Indtryk  paa 
den  unge  Honda.  Især  Mr.  Ballaghs.  Ballagh  talte 
kun  et  meget  maadeligt  japansk ;  men  han  var  en  Bøn- 
nens Mand ;  hans  Bøn  virkede  stærkere  end  hans  Præ- 
ken. Og  nogle  af  de  første,  der  fornam  hans  Bøns 
Magt,  var  Honda  og  hans  Kammerater.  Disse  unge 
Mænd  var  nærmest  tilbøjelige  til  at  se  ned  paa  Missionæ- 
rerne ;  og  for  Missionærernes  Land  og  Folk  nærede  de 
kun  Ligegyldighed  og  lidt  Nysgerrighed.  Missionærerne 
derimod  bad  saa  varmt,  saa  inderligt  og  troligt  for  Japan 
og  Japanerne.  Dette  vakte  uvilkaarlig  Eftertanke  og 
aabnede  efterhaanden  Hjærterne. 

I  Marts  1872  blev  de  første  11  japanske  kristne  døbt; 
og  en  god  Maaned  derefter,  den  første  Maj,  blev  Honda 
døbt  sammen  med  de  to  første  japanske  Kvinder. 

Plakaterne  mod  Kristendommen  var  den  Gang  endnu 
ikke  tagne  ned;  og  Regjeringen  holdt  gjennemgaaende 
skarpt  Øje  med  d  e  unge  Mænd,  der  havde  med  Udlæn- 
dinge at  gjøre.  Naar  der  ikke  desmindre  intet  blev  fore- 
taget mod  denne  lille  Skare  unge  Mænd,  der  aabent 
traadte  over  til  en  forbudt  Religion,  kom  det  af  (som 
Honda  senere  har  erfaret),  at  netop  Guvernøren  over 
den  Provins,  hvori  Yokohama  ligger,  den  siden  hen 
som.  Udenrigsminister  i  Krigen  mod  Kina  bekjendte 
Mutsu,  var  en  vidhjærtet  og  fremmedvenlig  Mand. 

Fra  Yokohama  tog  Honda  senere  tilbage  til  sin 
Hjemby  og  knyttedes,  sammen  med  en  Methodistmis- 
sionær,  til  en  Skole  i  Hirozaki.  Paa  den  Maade  kom 
Honda  i  Forbindelse  med  Methodisterne.  I  1880  blev 
han  ordineret ;  studerede  senere  et  Aar  ved  Drew  theo- 
logical  Seminary  i  New  Jersey  og  blev  i  1907,  ved  Me- 
thodistkirkens  delvise  Sammenslutning  i  Japan,  valgt  til 
denne  Kirkes  Biskop. 

En  Morgenstund  i  Øsregn  tog  vi  ud  til  den  store 

Compound  i  Tokyo,  hvor  Methodisternes  Skoler,  Col- 
lege og  Seminarium  ligger.  Her  bor  Biskop  Honda 
i  et  lille  beskedent  Havehus.  Og  som  hans  Bolig  var 
fordringsløs,  saadan  ogsaa  han  selv.  Han  havde  et 
mildt,  venligt  Udtryk,  tyndt  Haar  og  et  graat  strittende 
Overskæg. 

Samtalen  faldt  ganske  naturligt  først  paa  Enhedsbe- 
stræbelserne  indenfor  den  methodistiske  Kirke  i  Japan. 
Indtil  1907  var  der  8  forskjellige  „Slags"  Methodister 
i  Japan :  de  kanadiske,  de  forenede  Staters  nordlige  og 
sydlige  Afdelinger  af  Methodistkirken,  Frimethodisterne, 
de  protestantiske  Methodister,  de  Forenede  Brødre  og 
den  tysk-amerikanske  „Evangelical  Association".  Men  i 
1907  forenede  de  3  førstnævnte  Underafdelinger  sig,  og 
det  var  ved  den  Lejlighed,  at  Honda  blev  Biskop.  — 
Biskop  Honda  erklærede,  at  efter  Sammenslutningen 
havde  der  ingen  væsentlige  Vanskeligheder  været.  Han 
haabede,  at  i  al  Fald  3  af  de  tilbagestaaende  5  uafhængige 
Methodistsamfund  vilde  slutte  sig  til  de  nu  forenede. 
Naar  de  ikke  allerede  havde  gjort  det,  var  det  sikkert  af 
Frygt  for  at  blive  opslugt  af  de  større  Samfund.  Men 
nu  var  der  Forhandling  i  Gang  om  en  indbyrdes  Sam- 
menslutning af  de  3  uafhængige  methodistiske  Samfund, 
og  var  d  e  først  indbyrdes  forenede,  vilde  de  sikkert 
bagefter  slutte  sig  til  den  forenede  japanske  Methodist- 
kirke.  Foreløbig  var  dog  Forhandlingerne  mellem  de  3 
Smaasamfund  gaaet  i  Staa,  fordi  et  af  dem  (De  pro- 
testantiske Methodister)  i  Amerika  havde  sluttet  sig  til 
Kongregationalisterne,  og  det  vanskeliggjorde  ganske 
naturligt  en  Forening  med  de  øvrige  Methodister  paa 
Missionsmarken. 

Den  forenede  Methodistkirke  i  Japan  havde  nu  over 
100  Menigheder,  af  hvilke  dog  kun  c.  20  helt  bar  sig 
selv,  mens  de  fleste  udredede  \  af  deres  Udgifter  og 
mange  baade  Halvdelen  og  Vs- 

En  Sammenslutning  af  alle  Denominationer  i  Japan 
til  én  stor  japansk  Kirke  ansaa  Biskop  Honda  fore- 
løbig for  at  ligge  udenfor  Mulighedernes  Grænse.  Der 
fiavde  ganske  vist  været  en  Del  Tale  om  en  saadan 
Sammenslutning,  og  mange  Lægmænd  var  meget  stemt 
for  den ;  men  de  havde  ikke  tænkt  Sagen  igjennem ; 
gjorde  de  det,  vilde  de  indse,  at  de  praktiske  Vanske- 
ligheder, baade  de  økonomiske  og  de  doktrinelle,  vilde 
være  uoverstigelige. 

Paa  Spørgsmaalet  om,  hvorvidt  han  mente,  Japan 
allerede  nu  kunde  undvære  Missionærernes  Hjælp,  som 
der  havde  været  saa  megen  Tale  om,  smilede  han  og 
sagde  bestemt  Nej !  Han  mente,  at  der  fra  visse  Sider 
var  falden  mange  overilede  og  ubetænksomme  Ord  om 
den  Sag.  I  Kirkeadministrationen  kunde  Missionærerne 
ganske  vist  undværes ;  men  ikke  i  det  egentlig  missione- 
rende Arbejde.  Den  Indvending,  at  fremmede  Mis- 
sionærer var  for  dyre  i  Forhold  til  indfødte  japanske 
Arbejdere,  gjaldt  heller  ikke;  bl.  a.  af  den  simple 
Grund,  at  der  ikke  kunde  skaffes  tilstrækkelig  mange 
indfødte  Arbejdere.  For  c.  10  Aar  siden  havde  det  væ- 
ret rent  galt ;  paa  det  Tidspunkt  gik  næsten  alle  stude- 
rende ind  i  gode  verdslige  Stillinger.  Nu  var  det  ander- 
ledes; men  der  kunde  dog  bruges  mange,  mange  flere 
Præster  og  Evangelister.  Det  brede  Lag  i  Befolkningen 
var  endiiu  næppe  berørt.  I  det  hele  var  det  kristelige 
Arbejde  i  Japan  endnu  ikke  naaet  saa  langt,  at  der  kunde 
ventes  en  nær  forestaaende  kristelig  Folkevækkelse. 
Forudsætningerne  for  en  saadan  Vækkelse  maatte  altid 
være  enten  en  vis  barnlig  Umiddelbarhed  i  Folkekarak- 
teren, eller  store  Folkeydmygelser  eller  en  Ungdom 
voxet  op  i  Læ  af  kristelig  Familieindflydelse.  Ingen  af 
disse  Forudsætninger  var  tilstede  i  Nutidens  Japan. 
Den  japanske  Folkekarakter  var  ikke,  som  den  kore- 
anske,  umiddelbar,   men  spørgende  og  kritisk;  —  de 

senere  Aar  havde  været  Opgangs-,  omend  Alvorsaar 
for  Japan,  og  det  Slægtled,  der  nu  havde  Magten  i  Fa- 
milierne, var  snarere  mod  end  for  Kristendommen. 
Men  var  der  ikke  Udsigt  til  en  egentlig  kristelig  Folke- 
vækkelse, saa  var  der  dog  jævnlig  sporadiske  Vækkelser, 
sidste  Vinter  f.  Ex.  i  Nagasaki. 


Forstander  J.  Nakada. 

Pastor  Nakada  er  Forstander  for  en  Bibelskole  i 
Tokyo  og  efter  manges  Sigende  Japans  betydeligste  Evan- 
gelist. 

Jeg  traf  ham  først  ved  et  Vækkelsesmøde  i  Kobe,  og 
efter  at  have  hørt  den  Mand,  forstaar  jeg  tilfulde  Mr. 
Motts  bekjendte  Ord :  „Selv  om  Kristendommen  døde  ud 
i  Vesten,  vilde  den  komme  tilbage  til  os  fra  Østen."  Af 
Ydre  var  Nakada  lille  og  stærkt  bygget  med  rundt  An- 
sigt og  kortklippet  Haar.  Men  man  saa'  strax,  at  han 
var,  hvad  Amerikanerne  kalder,  „a  strong  man",  —  en 
Karakter.  Hans  Smil  lyste  baade  af  en  frelst  Sjæls  Lykke 
og  en  sund  Naturs  Lune.  Der  var  en  egen  Frodighed 
over  hans  lille  tætsluttede  Personlighed.  Og  som  hans 
Ydre  var.  saadan  var  hans  Tale.  Han  talte  over  Tit. 
3,  3  fg.  med  et  bredt  folkeligt  Humor  og  en  stærk,  varm 
Tro.  Maaske  var  han  lidt  for  skuespilleragtig  efter  vore 
vesterlandske  Begreber;  men  Østerlændingen  kan  paa 
det  Punkt  taale  en  stærkere  Dosis  end  vi ;  og  selv  efter 
vor  Smag  var  det  ikke  stødende.  Man  var  hele  Tiden 
tryg;  man  følte,  der  var  intet  Humbug  med  i  Spillet; 
ingen  lønlig  Selvspejling  og  Selvnydelse;  han  var  helt 
i  Aandens  Tjeneste  og  for  Guds  Ansigt. 

Indholdet  af  det,  han  sagde,  var  ikke  særlig  ejendom- 
meligt, men  rammende,  stærkt  personligt  og  fuldt  evan- 
gelisk. 

Nogen   betydelig   Sangstemme   havde   han   egentlig 

ikke.  Alligevel  virkede  hans  Solosang  stærkt;  han  sang 
ikke,  saa  man  fik  Lyst  til  at  raabe  Bravo,  men  Lyst  til 
at  trykke  sig  tættere  ind  til  Guds  Hjærte. 

Jeg  saa'  ham  senere  i  hans  Hjem  i  Tokyo,  hvor  han 
som  ovenfor  antydet  er  Forstander  for  „Oriental  Mis- 
sionary  Society's  Bible  School."  Han  var  her  den 
samme  varme,  djærve  Mand  som  paa  Talerstolen  i  Kobe. 
Om  sig  selv  fortalte  han  paa  Opfordring,  at  han  var 
af  Samurai-Slægt  fra  Hirozaki.  Hans  næstældste  Bro- 
der blev  kristen  under  nuværende  Biskop  Hondas  Paa- 
virkning,  i  de  Aar  da  Honda  havde  en  Skole  i  Hiro- 
zaki. Denne  Broder  døde  kort  Tid  efter,  kun  14  Aar 
gammel.  Paa  sit  Dødsleje  tog  han  det  Løfte  af  Moderen, 
at  hun  skulde  gaa  hen  og  høre  „den  kristne  Lærer". 
Nakadas  Moder  var  den  Gang  meget  bitter  mod  Kristen- 
dommen, men,  sit  Løfte  tro,  begyndte  hun  alligevel  at 
høre  Ordet  og  tog  da  den,  paa  det  Tidspunkt  ganske  lille, 
Nakada  med  sig.  Snart  blev  Moderen  alvorlig  greben  af 
Kristus,  lod  sig  døbe  og  mistede  derved  alt ;  men  Honda 
tog  sig  af  hende  og  hendes  lille  Nakada,  hvorfor  denne 
endnu  den  Dag  i  Dag  betragter  Biskop  Honda  som  sin 
faderlige  Ven  og  Velgjører. 

I  sit  17.  Aar  kom  Nakada  selv  til  oprigtig  Synds- 
erkjendelse  og  oplevede  i  Sammenhæng  dermed  et  rigt 
personligt  Trosgjennembrud.  Senere  gik  han  i  Metho- 
disternes  Skole  og  Seminar  i  Tokyo  og  var  selv  i  tre  Aar 
Præst.  Men  det  tilfredsstillede  ham  ikke  rigtig.  Han 
følte  et  Savn  i  sin  egen  Helliggjørelse  og  samtidig  et 
Kald  til  at  blive  rejsende  Evangelist  i  Stedet  for  sted- 
fæstet Præst.  Om  alt  dette  skrev  han  til  Mr.  Moody  i 
Amerika.  Denne  svarede,  at  han  skulde  se  at  komme 
til  Chicago,  saa  de  kunde  tale  sammen.  Nakada  var  den 
Gang  gift,  og  alle  raadede  ham  fra  at  rejse,  undtagen 
hans  Hustru.  Hun  styrkede  ham  i  hans  Forsæt  og 
underholdt  senere  sig  selv  og  Børnene  under  hans  aare- 

lange  Fraværelse.  Saa  rejste  han  da.  1  11  Maaneder 
studerede  han  ved  Moodys  Bible  Institute  i  Chicago 
under  Torreys  Ledelse.  Men  stadig  følte  han  Savnet 
af  noget  i  sit  eget  Indre ;  de  andre  talte  hyppigt  om : 
Kraft,  Kraft !  Han  forstod  det  ikke  rigtigt ;  han  syntes  i 
mange  Henseender,  han  havde  „Kraft"  nok;  han  trængte 
meget  mere  til  Renhed,  personlig,  lønlig  Renhed.  Det 
bad  han  derfor  Herren  om  med  stor  Inderlighed  og 
Udholdenhed.  Og  endelig  d.  22.  Novbr.  1898  (jeg 
gjenfortæller  det,  ganske  som  jeg  fik  det  fortalt)  hørte 
Gud  underfuldt  hans  Bøn.  Det  var,  som  han  ganske 
blev  „fyldt  af  Gud",  og  derved  fik  han  baade  Kraft  og 
Renhed  og  meget  andet  godt. 

Nu  m  a  a  1 1  e  han  ud  at  præke.  Han  brød  Studierne 
af  og  rejste  i  5  Maaneder  som  Evangelist  rundt  i  Kanada 
og  Nordamerika.  Ofte  forstod  Folk  kun  daarlig  hans 
engelske ;  men  Aanden  i  det,  han  sagde,  forstod  de ;  og 
hans  Præken  var  ikke  forgjæves.  Endelig  naaede  han 
frem  til  New  York  for  over  England  at  tage  hjem.  Om 
denne  Hjemrejses  Æventyr -fortalte  han  med  sprudlende 
Liv  og  Lune ;  flere  Gange  maatte  vi  midt  under  den 
dybe  Alvor  bogstavelig  vaande  os  af  Latter.  Bagefter 
gav  han  mig  en  Piéce,  hvori  han  havde  skrevet  et  Par 
Sider  om  disse  sine  Rejseæventyr ;  og  i  Stedet  for  at 
gjenfortælle,  hvad  han  sagde,  foretrækker  jeg  derfor 
at  oversætte  disse  Sider,  for  at  komme  Mandens  egen 
Fortællemaade  saa  nær  som  muligt. 

„Hvordan  jeg  skulde  komme  over  det  atlantiske 
Ocean  var  det  store  Problem.  Oceanet  var  bredt,  og 
jeg  kunde  ikke  svømme.  Rejsepenge  havde  jeg  heller 
ingen  af,  saa  betale  min  Overfart  kunde  jeg  ikke.  Jeg 
besluttede  derfor  at  blive  „cowboy"  paa  en  Kvægdamper 
og  gjøre  Arbejde  ombord.  I  den  Anledning  henvendte 
jeg  mig  paa  flere  Dampskibskontorer,  men  Agenterne 
dér  lokkede  bare  de  sidste  Dollars  ud  af  Lommen  paa 

mig  uden  at  skaffe  mig  Ansættelse.  Tilsidst  var  der  én, 
der  fortalte  mig.  at  de  Mænd.  jeg  havde  at  gjøre  med, 
var  Bedragere.  Saa  maatte  jeg  da  se  at  faa  en  Plads 
paa  egen  Haand.  Efter  lang  Søgen  fandt  jeg  et  Skib, 
som  laa  færdigt  til  at  sejle,  og  med  det  fik  jeg  fri  Rejse 
mod  at  passe  Kvæg  ombord.  Der  var  vel  omtrent  en 
100  Heste  og  en  500  Stykker  Hornkvæg,  Naturligvis 
var  der  flere  til  at  tage  Vare  paa  alle  disse  Dyr  end  jeg; 
men  sikken  Samling  Banditter!  De  fleste  var  professio- 
nelle Vagabonder,  nogle  rigtige  Slyngler,  jeg  har  al- 
drig i  mit  Liv  ellers  mødt  en  saa  ugudelig  Flok.  Ingen  af 
dem  anede,  at  jeg  var  Præst.  Søen  taalte  jeg  kun  daar- 
lig :  jeg  var  syg  den  meste  Tid ;  men  Opsynsmanden 
kjendte  ikke  til  Barmhjærtighed.  Han  kom  og  spar- 
kede til  mig,  indtil  jeg  igjen  kom  paa  Benene.  Jeg  maatte 
hænge  i,  skjønt  jeg  ofte  hang  haardest  i  med  at  —  kaste 
op!  Hver  Gang  jeg  vilde  hvile  en  Smule,  var  Opsyns- 
manden efter  mig ;  h  a  n  sparkede,  og  de  andre  cow- 
boys sparkede,  og  Hestene  og  Køerne  sparkede,  saa  jeg 
havde  rigelig  Anledning  til  at  prøve,  om  virkelig  min 
gamle  Adam  var  død !  Engang  kom  jeg  slæbende  med 
en  Bunke  Hø  paa  flere  100  Pund ;  Skibet  rullede  stærkt ; 
Rebet,  hvormed  jeg  bar  Høet  paa  Ryggen,  snærede  mig 
frygteligt,  saa  Huden  paa  min  Haand,  da  jeg  endelig 
fik  Høet  paa  Plads,  bogstavelig  var  skaaret  tværs  igjen- 
nem.  De  andre  Kopassere  rørte  sig  ikke  til  meget.  Jeg 
var  eneste  Orientaler  ombord  og  skulde  derfor  jages 
til  alt.  Og  saa  fik  jeg  endda  ikke  nok  at  spise.  De 
stærkere  i  Flokken  huggede  først  til  sig,  hvad  de  vilde ; 
saa  fik  vi  andre  nøjes  med  Stumperne. 

En  Dag  var  der  en  af  de  andre  Kopassere,  der  ro- 
dede i  min  Bylt  og  fandt  et  Brev  med  Paaskrift  „Til 
Pastor  Jugi  Nakada".  Han  blev  højst  forbavset,  spurgte 
mig,  om  jeg  var  Præst,  og  jeg  sagde:  Ja.  „Hvad  for 
en  Slags  Præst  er  Du?"  snærrede  han.    „En  kristen 

Præst  naturligvis,"  var  mit  Svar,  Han  vilde  ikke  tro 
det,  men  sagde  dog  for  Grin  til  de  andre  Kopassere, 
at  der  var  „en  Prædikant"  iblandt  dem.  De  havde 
mindst  af  alt  drømt  om,  at  den  lille  Japaneser  var  en 
kristen  Præst,  og  de  forlangte  at  vide,  hvorfor  jeg  saa 
optraadte  som  Røgter.  „Ganske  simpelt,"  sagde  jeg; 
„jeg  havde  ingen  Rejsepenge,  og  saa  maatte  jeg  hjælpe 
mig,  som  jeg  bedst  kunde."  „Kan  Du  da  rigtig  præke?" 
spurgte  de.  „Ja,"  sagde  jeg ;  „det  kan  jeg."  Saa  vilde  de, 
at  jeg  hver  Søndag  skulde  præke  for  dem.  En  Høbunke 
var  min  Prækestol;  og  Forsamlingen  -  ja,  jeg  kan  trø- 
stig sige,  at  Mage  til  Forsamling  har  jeg  aldrig  set !  De 
svor  og  lo  og  vrængede  af  alt,  hvad  jeg  sagde.  Der 
blev  ingen  af  dem  omvendt  til  Herren.  Derimod  kom 
jeg  ved  min  Præken  lidt  i  Berøring  med  en  af  Maskin- 
folkene, der  engang  havde  været  en  levende  kristen; 
og  han  var  god  imod  mig  og  skaffede  mig  noget  at  spise. 
Det  var  den  eneste  Løn,  jeg  fik  for  at  være  „Skibs- 
præst". 

Endelig  naaede  vi  da  Themsens  Munding.  Vi  havde 
været  over  to  Uger  undervejs  —  frygtelige  Uger!  I 
Greenwich  gik  jeg  fra  Borde ;  men  jeg  vidste  ikke 
mindste  Besked  om  London.  Jeg  anede  ikke,  hvor 
jeg  skulde  vende  mig  hen ;  jeg  tog  blot  min  Bylt  paa 
Nakken  og  gik  paa  Lykke  og  Fromme.  Et  Par  Kanaljer 
prøvede  paa  at  stjæle  den  Smule,  jeg  havde,  men  det 
lykkedes  heldigvis  ikke.  Jeg  bad  Herren  inderlig  lede 
mig ;  og  efter  mange  Gjenvordigheder  naaede  jeg  frem 
til  en  Jærnbanestation.  Jeg  kan  ikke  beskrive,  hvordan 
jeg  saa'  ud :  gjennemsnavset  som  en  ussel  Tiggerpjalt. 
Jeg  havde  maattet  sove  mellem  Kvæget  og  Høet,  saa  mine 
Klæder  stank  paa  det  væmmeligste.  At  gjøre  sig  ren 
ombord,  havde  der  aldrig  været  Tale  om ;  altid  var  jeg 
bleven  hundset  og  jaget  til  Arbejde,  saa  jeg  gik  endnu 
i  Kvægpassermunderingen.    Men  som  jeg  nu  bad  Gud 

om  Lys  og  Hjælp,  kom  jeg  pludselig  til  at  tænke  paa, 
at  jeg  havde  et  Anbefalingsbrev  til  en  vis  Mr.  Reader 
Harris,  der  var  Formand  for  den  engelske  Afdeling 
af  „The  Pentecostal  League" ;  i  Amerika  havde  jeg  nem- 
lig sluttet  mig  til  denne  Liga.  Saa  tog  jeg  da  fat  paa 
at  finde  hans  Bopæl,  og  langt  om  længe  lykkedes  det. 
Pigen,  der  lukkede  op  for  mig,  vilde  imidlertid  ikke  lade 
mig  komme  ind;  hun  troede,  jeg  var  en  Vagabond  - 
jeg  havde  jo  stadig  „Kvægpasseruniformen"  paa.  Men 
endelig  kom  jeg  da  ogsaa  over  den  Vanskelighed ;  jeg  fik 
fat  i  Fru  Harris  —  og  dermed  var  jeg  hjulpen.  Hun  var 
glad  ved  at  se  mig ;  der  var  skrevet  om  mit  Komme  fra 
Amerika ;  og  skjønt  jeg  var  saa  skidden,  som  jeg  var, 
gav  hun  mig  et  hjærteligt  Velkommen  og  et  ordentligt 
Maaltid  Mad ;  og  det  var  det  bedste,  hun  kunde  gjøre ; 
for  jeg  var  saa  sulten  som  en  Ravn. 

Ved  Mr.  Harris  Hjælp  kom  jeg  naturligvis  i  For- 
bindelse med  The  Pentecostal  League  i  London  og  havde 
velsignede  Timer  i  Samfund  med  de  hellige  dér.  Jeg 
mødte  mange  Guds  Børn,  mens  jeg  var  i  London,  og 
Gud  gav  mig  underfuldt  alt,  hvad  jeg  have  behov. 
Det  var  ret  en  Tid,  rig  paa  Vederkvægelse  og  Velsig- 
nelse for  mit  Hjærte. 

Jeg  maatte  imidlertid  videre,  —  hjem  til  Japan  — 
og  ønskede  paany  at  gjøre  Arbejde  for  min  Rejse,  skjønt 
Mr.  Harris  og  andre  Venner  satte  sig  imod  det.  Men 
jeg  mente,  det  var  Herrens  Vilje,  at,  hvor  jeg  kunde, 
skulde  jeg  arbejde  mig  frem.  Siden  har  jeg  lært,  at 
det  allerbedste  er  ..at  arbejde  paa  sine  Knæ".  Jeg  har 
fornylig  rejst  Verden  rundt  for  anden  Gang  og  blot 
bedt  mig  frem. 

Jeg  brød  op.  fandt  en  nybygget  Damper  klar  til  at 
sejle  og  fik  Plads  som  „Opvarter  paa  2.  Klasse".  Det 
var  dog  altid   bedre  end   at   passe  Køer.    Skibet   hed 

„Sadu  Maru".  Mine  Venner  holdt  et  stort  Afskedsmøde 
for  mig  og  gav  mig  nogle  Penge  med. 

Skibet  laa  for  Anker  et  godt  Stykke  ude  paa  Søen. 
For  at  komme  ombord  maatte  jeg  sammen  med  adskil- 
lige af  Passagererne  benytte  en  større  Færgebaad.  Nogle 
af  Passagererne  var  Evropæere,  andre  Japanere.  Mens 
vi  sejlede,  var  der  en  ældre  Herre,  der  en  Tid  lang  sad 
og  saa'  nøje  paa  mig.  Pludselig  kom  han  hen  og  spurgte, 
om  jeg  ikke  var  „Nakada"?  Jeg  sagde:  Jo ;  —  og  det 
viste  sig  da,  at  han  var  Baron  Chinda,  den  Gang  ja- 
pansk Gesandt  i  Brasilien  og  senere  Udenrigsminister. 
Han  stammede  fra  samme  By  som  jeg,  og  vi  kjendte 
hinanden  godt  fra  tidligere  Dage.  Vi  var  begge  meget 
overraskede  ved  Gjensynet,  og  han  spurgte  mig  bl.  a., 
paa  hvilken  Klasse  jeg  rejste.  „Paa  slet  ingen,"  svarede 
jeg.  Det  syntes  han  var  noget  underligt  noget  og  spurgte, 
hvorfor  dog  jeg,  en  Evangeliets  Tjener,  vilde  gjøre  Op- 
vartertjeneste ombord?  „Betaler  ikke  Dit  Missionssel- 
skab  Din  Rejse?"  spurgte  han.  „Nej;  jeg  rejser  for 
egen  Risiko  og  Regning  og  maa  indrette  mig  derefter." 
Han  vilde  absolut  give  mig  Rejsepenge,  men  jeg  væg- 
rede mig  ved  at  modtage  dem.  Vi  fik  os  saa  en  rar 
Samtale;  det  var  næsten,  som  jeg  var  „Gjæst"  dér  paa 
Færgebaaden,  —  en  japansk  Gesandts  Ven. 

Da  vi  havde  været  til  Søs  et  Par  Dage,  sendte  Baron 
Chinda  Bud  til  mig,  at  jeg  skulde  komme  og  besøge  ham. 
Men  hvor  kunde  jeg  det?  han  en  første  Klasses  Pas- 
sager og  jeg  en  anden  Klasses  Opvarter !  I  Stedet 
for,  kom  saa  han  og  aflagde  et  Besøg  i  min  Kahyt. 
Indtil  da  havde  alle  Passagererne  kaldt  mig:  Nakada! 
—  „Nakada!  Nakada!"  lød  det  baade  fra  højre  og  ven- 
stre; og  jeg  svarede:  Ja  vel!  -  og  sprang  det  bedste, 
jeg  havde  lært.  Men  nu,  efter  at  Gesandten  havde  be- 
søgt mig,   kaldte  de  mig  alle:  „Hr.  Nakada!",  og  da 

de  saa  tilmed  senere  kom  under  Vejr  med,  at  jeg  selv 
var  Præst,  forandrede  de  ganske  Opførsel  imod  mig; 
en  Del  af  Passagererne  redte  endog  nu  deres  egne 
Køjer  for  ikke  at  ulejlige  mig.  Undertiden  bad  de  mig 
ogsaa  spise  sammen  med  dem ;  men  det  gjorde  de  andre 
Opvartere  Vrøvl  over! 

Bekvemmelighederne  paa  Skibene  var  den  Gang  ikke 
de  allerbedste;  bl.  a.  var  der  ingen  Barber  ombord.  En 
Dag  klippede  jeg  Baron  Chindas  Haar,  og  fra  den  Tid 
fik  jeg  livlig  Søgning  som  Barber.  Adskillige  andre  vilde 
nemlig  ogsaa  gjærne  have  deres  Haar  klippet,  og  jeg 
klippede  løs,  men  vilde  ikke  have  Betaling.  De  vilde 
absolut  vide  hvorfor.  Mit  Svar  var  altid :  „Jeg  er  Præst ; 
derfor  vil  jeg  gjøre,  hvad  jeg  kan  for  at  være  Jer  til 
Hjælp;  men  Penge  vil  jeg  ikke  have." 

Da  vi  kom  til  Singapore,  inviterede  Baron  Chinda 
og  hans  Sekretærer  mig  til  en  Kjøretur  rundt  i  Byen; 
og  i  Hongkong  tog  en  japansk  Embedsmand,  der  havde 
været  min  Skolekammerat,  sig  af  mig;  og  jeg  blev  selv 
behandlet  som  en  høj  Embedsmand. 

Under  saadanne  Æventyr  og  Oplevelser  naaede  jeg 
da  endelig  tilbage  til  Japan." 

Overfor  Mr.  Nakada  følte  jeg,  maaske  stærkere  end 
overfor  nogen  anden  Japaner,  hvordan  Raceforskjellen 
ganske  kan  træde  tilbage  for  det  almen  menneskelige 
og  det  fælles  kristelige. 


Redaktør  Kanzo  Uchimura. 


Naturligvis  var  Kanzo  Uchimura  en  af  dem,  jeg 
opsøgte,  mens  jeg  var  i  Tokyo.  Jeg  glædede  mig  til  at 
møde  den  Mand,  der  i  sin  Bog:  „Hvorledes  jeg  blev 
en  kristen"  har  givet  en  saa  smuk  og  levende  Skildring 
af  sin  egen  Troesudvikling.  Som  bekjendt  findes  denne 
Skildring  ogsaa  paa  dansk. 

Uchimura  bor  langt  ude  i  et  Villakvarter  paa  Græn- 
sen mellem  By-  og  Land.  Vi  maatte  spørge  os  for  — 
vist  en  hel  Snes  Gange,  før  vi  fandt  Stedet.  Han  modtog 
os  med-  oprigtig  Venlighed  og  bænkede  os  paa  —  rig- 
tige Stole!  Selv  var  han  i  fuld  evropæisk  Dragt.  Hans 
ret  aflange,  lidt  grove  Ansigt  havde  en  krum.  fast  Næse, 
lidt  fremstaaende  Tænder  og  et  mildt,  rart  Udtryk.  Der 
var  noget  nervøst  over  hans  hele  Skikkelse  baade  i 
Øjenlaagenes  Glippen,  Hændernes  Bevægelser  og  det 
idelig  akkompagnerende:  „So,  so  -    so,  so!" 

Uchimura  indtager  en  Særstilling  i  japansk  Kirkeliv. 
Han  er  en  bibelstærk  og  bibeltro  Mand,  men  —  en  af- 
gjort Enspændernatur.  Han  slutter  sig  hverken  til  no- 
gen bestemt  Denomination  eller  til  nogen  enkelt  Menig- 
hed. Han  er  lidt  af  en  japansk  Søren  Kierkegaard. 
Der  er  da  ogsaa  idelig  Citater  af  Søren  Kierkegaard 
i  det  Blad,  som  han  redigerer.  Dog  har  han  intet  dybere 
Kjendskab  til  Kierkegaard;  han  kjender  ham  væsentlig 
kun  paa  anden  Haand  gjennem  en  tysk  Ven.  For  Tiden 
sysler  han  særlig  med  Esajas ;  han  udgiver  en  ny  Over- 

sættelse  af  Esajas  og  en  Del  forklarende  Bemærkninger 
til  tidligere  udgivne  Oversættelser  af  Salmerne.  I  den 
Anledning  ytrede  han : 

„De  bibelske  Grundtanker,  selve  Evangeliet,  for- 
staaes  af  alle  Folk.  I  Theologien  derimod  slaas  vi  — 
ogsaa  Østen  og  Vesten." 

Da  jeg  i  Forbigaaende  bemærkede,  at  jeg  snarere 
syntes,  Østen  altfor  ivrigt  greb  efter  Vestens  nyere  libe- 
rale Theologi,  fortsatte  han : 

„Ja,  paa  Overfladen  ser  det  saadan  ud ;  men  i  Dyb- 
den er  der  store  Forskjelle.  Det  ser  ud  som  det  samme, 
og  er  dog  ikke  det  samme.  Det  gjælder  paa  alle  Om- 
raader,  hvor  Østen  og  Vesten  mødes.  Politisk  f.  Ex. 
har  baade  Vesten  og  Østen  (Japan  i  al  Fald)  Parlamen- 
tarisme. M  e  n  i  Vesten  betragtes  den  parlamentariske 
Ordning  som  Folkets  Krav,  —  her  som  Mikadoens 
Gave.  Det  gjør  en  umaadelig  Forskjel ;  det  parlamenta- 
riske Liv  arter  sig  helt  forskjelligt  ud  fra  disse  to  Grund- 
betragtninger. Har  De  ikke  ogsaa  selv  lagt  Mærke  til, 
at  Parlamentarismen  indtager  en  noget  anden  Stilling 
her  i  Japan  end  i  Evropa?  —  Nu  vel,  saaledes  ogsaa  i 
Theologien.  Østen  tænker  Vestens  Theologi  efter  ud  fra 
sine  egne  gamle  Religioners  Pantheisme.  Derved  kom- 
mer Vestens  kristelige  Theologi  i  Virkeligheden  ofte 
til  at  fremme  Østens  Religioner.  —  Nej,  det  er  det 
enfoldige  Evangelium.  Østen  trænger  til.  Intet  er  vig- 
tigere herude  end  at  indskærpe,  at  Kristendommen  netop 
ikke  er  Theologi  og  ikke  er  det  samme,  som  det 
Østen  forud  besidder. 

Og  vi  trænger  ikke  blot  til  Evangeliet ;  men  jeg  kan 
gaa  et  Skridt  videre  og  tilføje,  at  vi  her  i  Japan  trænger 
til  at  se  Evangeliet  fra  en  lidt  anden  Side  end  den 
sædvanlige  engelsk-amerikanske.  Thi  Evangeliet  og  det 
personlige  Liv  i  Evangeliet  kan  ikke  blot  forkvakles  af 
theologisk  Spekulation,   men  ogsaa  af  udvortes  kirke- 

lige  Former.  Og  det  er  de  reformerte  efter  min  Me- 
ning tilbøjelige  til.  De  lægger  altfor  overdreven  Vægt 
paa  Samfundssiden  og  paa  Kirkeordningen ;  og  derved 
tilsløres  let  det,  der  dog  er  det  dybeste  i  Kristendommen : 
den  enkeltes  personlige  Liv  i  Gud  og  dette  Livs  Ret. 
Paa  de  Punkter  synes  jeg,  den  lutherske  Kirke  har 
noget  forud  for  den  reformerte;  og  derfor  fremdrager 
jeg  saa  ofte  i  mit  Blad  Søren  Kierkegaard  og  Morten 
Luther."  — 

Vi  udtalte  naturligvis  vor  Glæde  og  Tilslutning  til 
denne  Betragtning;  men  Glæden  blev  alligevel  noget 
mindre,  da  det  ved  videre  Samtale  viste  sig,  at  Uchimura 
driver  dette  med  den  enkeltes  Ret  og  Liv  i  Gud  saa 
vidt,  at  han  fører  en  systematisk  Kamp  for  det,  han 
kalder :  „Ingen-Kirke  Principe  t."  Det  rette 
og  ideelle  er,  efter  hans  Mening,  slet  ikke  at  slutte  sig 
til  nogen  Kirke,  ja  paa  en  Maade  slet  ikke  at  have  en 
Kirke. 

Disse  Tanker  har  Uchimura  ikke  uden  videre  over- 
taget fra  Kierkegaard;  de  er  groet  frem  i  ham  selv. 
Noget  hænger  de  utvivlsomt  sammen  med  hans  kon- 
fucianske  Afstamning  -  i  Japan  er  nemlig  Konfuci- 
anismen  (i  stærk  Modsætning  til  Buddhismen  og  Shin- 
toismen) en  Religion  uden  Templer,  uden  Præster  og 
Organisation ;  -  men  de  hænger  sikkert  ogsaa  sammen 
med  en  bestemt  personlig  Oplevelse,  som  Uchimura 
omtaler  i  sin  Selvbiografi.  Han  dannede  nemlig  som 
ganske  ung  kristen  i  Sapporo,  sammen  med  en  Del 
andre  unge  Mænd,  en  uafhængig  Menighed ;  men  senere 
gjorde  baade  Methodisterne  og  Episkopalkirken  Krav 
paa,  at  denne  Menighed  skulde  slutte  sig  til  dem ;  saa- 
vidt  jeg  husker,  fordi  de  nævnte  Samfund  havde  hjul- 
pet dem  med  Penge  til  deres  Kirkebygning.  Dette  vakte 
disse  unge  Mænds  Forbitrelse,  da  de  ønskede  at  være 
uafhængige ;   og   under  store   Anstrengelser  betalte   de 

saa  de  modtagne  Penge  tilbage  og  afbrød  al  Forbindelse 
med  ethvert  Kirkesamfund.  Denne  Ungdomsoplevelse 
sammen  med  konfuciansk  Opdragelse  og  en  medfødt 
Enspændernatur  har  nu  ført  til  hans  Kamp  for  „Ingen- 
Kirke  Principet". 

Paa  vort  Spørgsmaal,  om  han  ikke  mente,  at  en 
saa  ensidig  Kamp  for  Enkeltmandskristendom  i  Læng- 
den kunde  blive  farlig,  svarede  han  blot :  „Tiden  vil 
vise  det!" 

Forøvrigt  indrømmede  han,  at  et  Kirkesamfund  kunde 
have  en  vis  støttende  Betydning  for  de  svage ;  —  de 
stærkere  Naturer  derimod  forkrøbledes  i  Samfundet 
og  burde  staa  ene. 


Dr.  K.  Ibuka. 

Dr.  Ibuka,  der  er  Forstander  for  de  af  det  ameri- 
kansk-presbyterianske  Missionsselskab  stiftede  Skoler 
(„Latinskole"  og  „Seminarium"),  var  den  „kostbareste" 
af  alle  de  Japanere,  jeg  saa'.  Alle  de  andre  gav  sig  uden 
Undtagelse  god  Tid,  hvad  jeg  er  dem  taknemlig  for.  Dr. 
Ibuka  havde  kun  et  Kvarter  at  ofre  paa  mig,  skjønt 
der  var  flere  Dage  til  Valg.  Jeg  kom  derfor  ikke  stort 
længere  end  lige  til  at  høre  hans  Omvendelseshistorie; 
men  den  skal  jeg  give,  ganske  som  han  fortalte  den : 

„Jeg  er  af  Samurai  Slægt.  I  hvilken  Religion,  jeg  er 
opdragen,  er  vanskelig  at  sige ;  De  véd,  at  det  hører  til 
Mærkelighederne  her  i  Japan,  at  alle  tre  Hovedreligioner 
lever  fredelig  Side  om  Side.  I  mine  Forældres  Hjem 
var  der  ét  Sted  et  buddhistisk  Alter  med  vore  Forfædre- 
tavler,  og  jeg  oplærtes  til  at  tilbede  dér;  et  andet  Sted 
var  der  et  Shintoalter,  og  jeg  blev  vænnet  til  at  tilbede 
dér.  Desuden  blev  jeg  opdragen  i  de  konfucianske  Klas- 
sikere, og  de  gjorde  et  dybere  Indtryk  paa  mig  end  noget 
af  det  andet. 

Saa  var  det  i  1868.  Alle  Landets  Samuraislægter  var 
den  Gang  delte  mellem  Kejseren  og  Shogunen,  Vor 
Slægt  var  paa  Shogunens  Side;  og  da  han  tabte,  tabte 
ogsaa  vi  —  Hus,  Hjem,  Formue  —  alt!  Jeg  var  den  Gang 
16  Aar  og  forstod,  at  jeg  herefter  maatte  bryde  mig  min 
egen  Vej.  Som  saa  mange  andre  tog  jeg  derfor  til  Yoko- 
hama for  at  oplæres  i  Vestens  Kundskab.  Dér  var  nem- 


150 

lig  en  Regjeringsskole,  hvor  der  lærtes  engelsk.  Jeg  hav- 
de intet  at  betale  med.  men  blev  Skoletjener  og  fik  paa 
den  Maade  Lov  til  at  deltage  i  Undervisningen. 

Paa  den  Tid  kom  jeg  ogsaa  i  Berøring  med  Kristen- 
dommen. Længe  havde  jeg  spekuleret  paa.  hvor  det 
kunde  være,  at  Vestens  Civilisation  saa  langt  overgik 
vor.  Nu  læste  jeg  en  Dag  en  Bog  af  Nakamura.  Det 
var  en  Slags  offentlig  Henvendelse  til  Regjeringen ;  og 
Grundtanken  var  denne :  I  har  indført  Vestens  Civilisa- 
tion, og  det  er  godt.  Men  Roden  til  Vestens  Civilisation 
er  Vestens  Religion,  og  1  kan  ikke  tage  Blomsten  uden 
Roden,  —  hvis  I  da  ikke  vil,  at  Blomsten  skal  visne. 

Der  var  noget  i  dette  Raisonnement.  der  saa  ganske 
svarede  til  mine  egne  halvbevidste  Tanker.  Alligevel  var 
jeg  stærkt  i  Tvivl  om,  at  Kristendommen  var  Sandhed. 
Jeg  var  opdragen  i  et  ganske  andet  Syn  paa  Kristendom- 
men. Man  havde  lært  mig,  at  den  var  lav  og  simpel,  en 
Fjende  af  alt  ædelt  og  rent.  af  Lydighed  mod  Regjerin- 
gen og  af  sønlig  Pietet.   Jeg  ønskede  nu  Klarhed. 

En  af  mine  Lærere  paa  den  Tid  var  Missionær  Dr. 
S.  Brown.  En  Dag  var  der  i.  den  Bog,  jeg  læste  med 
ham.  et  Billede  af  Kristus ;  og  det  gav  mig  en  naturlig 
Lejlighed  til  at  spørge.  Jeg  bad  ham  da  fortælle  mig  no- 
get om  Kristendommen.  Han  gjorde  det  og  sluttede  med 
at  sige:  „Hvis  Du  vil  vide  mere.  kom  saa  hen  paa  Søn- 
dag Morgen  til  Dr.  Hepburns  Konsultationsværelse." 

Jeg  kom,  hørte  Evangeliet  og  fik  et  Nye  Testamente 
foræret.  D  é  t  gav  mig  et  helt  andet  Syn  paa  Kristen- 
dommen. Især  gjorde  Bjærgprækenen  det  dvbeste  Ind- 
tryk paa  mig,  og  i  Bjærgprækenen  særlig  det  Bud:  „El- 
sker Eders  Fjender!"  Min  Samvittighed  sagde  mig,  at 
d  é  t  var  højere  end  alt,  hvad  vi  havde  i  vore  Religioner. 
Men  endnu  tog  jeg  dog  ikke  det  afgjørende  Skridt. 

Jeg  var  imidlertid  ved  Skolen  bleven  Hjælpekasserer 
og  havde  derved  faaet  en  god  Stilling.   Men  nu  skulde 

vor  Skole  slaas  sammen  med  en  anden  og  større,  og  det 
var  mig  klart,  at  under  de  nye  Forhold  kunde  jeg  ikke 
vente  at  faa  en  lignende  Stilling,  som  under  de  gamle. 
Hvad  skulde  jeg  gjøre?  Jeg  maatte  tjene  til  mit  Ophold ; 
jeg  havde  intet  at  falde  tilbage  paa. 

Jeg  læste  paa  det  Tidspunkt  en  af  de  allerførste  paa 
japansk  oversatte  vesterlandske  Bøger,  Smiles'  Bog 
om  „Selvhjælp".  Heri  fortæller  Smiles  bl.  a.  om  Frank- 
lin —  Bogtrykkerlærlingen ;  og  da  der  nu  netop  ved  Si- 
den af  Skolen  var  et  Trykkeri,  besluttede  jeg  at  følge 
Franklins  Exempel :  opgive  Studierne  og  tage  Plads  paa 
Trykkeriet.  Jeg  haabede  derved  at  bryde  mig  en  Vej  og 
dog  bevare  en  vis  Forbindelse  med  Bøgerne. 

Jeg  fortalte  Dr.  Brown  om  denne  min  Beslutning; 
men  han  syntes  ikke  om  den.  Selv  skulde  han  være 
Lærer  ved  de  forenede  Skoler,  og  han  gjorde  mig  nu 
det  storhjærtede  Tilbud  at  sørge  for  mig,  saalænge  han 
selv  var  ved  Skolen.  Denne  hjælpende  Kjærlighed  gjor- 
de det  dybeste  Indtryk  paa  mig  og  fremskyndede  min 
Beslutning  om  at  blive  en  kristen  og  lade  mig  døbe. 

Dr.  Brown  vilde  imidlertid  ikke  selv  døbe  mig;  han 
sagde,  at  jeg  derom  skulde  henvende  mig  til  den  nylig 
stiftede  japanske  Kirkes  Ældste.  Det  gjorde  jeg  da ;  og, 
betegnende  nok  for  hine  Tider,  spurgte  man  mig  blot: 
„Kan  Du  dø  for  Kristus?"  Jeg  mente,  jeg  kunde  det, 
om  Herren  krævede  det;  og  saa  var  den  Sag  afgjort; 
jeg  blev  døbt;  og  har  ikke  siden  fortrudt  det." 


Mr.  Hara. 

Mr.  Hara  er  en  af  Kjærlighedens  Apostle  i  Nutidens 
Japan.  Han  gjør  vel  i  stor  Stil  og  i  Jesu  Navn.  I  Aare- 
nes  Løb  har  han  haft  over  2000  løsladte  Fanger  boende 
i  sit  eget  Hjem,  for  gjennem  et  kristent  Hjems  Velsignel- 
ser at  vinde  dem  tilbage  for  Samfundet  og  for  Gud. 
Og  det  er  i  forbavsende  Grad  lykkedes.  Over  80  % 
er  blevne  hæderlige  og  dygtige  Mennesker,  og  mange 
er  omvendte  til  Troen. 

Da  jeg  hørte  om  denne  Mands  Arbejde,  ønskede  jeg 
at  møde  ham ;  men  det  viste  sig  desværre  umuligt.  Han 
var  just  i  de  Dage  bortrejst  fra  Tokyo.  Derimod  blev 
Missionær  Winther  og  jeg  modtagne  med  stor  Venlighed 
af  hans  Hustru,  der  i  dette  Tilfælde,  hvor  Redningsar- 
bejdet gjøres  i  selve  Hjemmet,  i  mere  end  almindelig 
Forstand  er  sin  Mands  Medarbejder.  Hun  var  en  bly, 
beskeden  lille  Skikkelse,  der  med  dæmpet  Stemme  og 
stor  Tilforladelighed  fortalte  om  det,  vi  bragte  paa  Bane. 

„Huset  her.  som  vi  bor  i."  sagde  hun,  .,er  helt  og 
holdent  bygget  af  reddede  Fanger.  Pengene  til  Mate- 
rialierne  skaffede  Grev  Okuma  os.  Han  indbød  Folk  til 
at  se  sine  dejlige  Krysanthemer.  og  dér  rejste  han  saa 
Beløbet.  Huset  er  jo.  som  De  ser,  ret  stort;  men  vi  er 
ogsaa  en  stor  Familie:  9  Børn  og  for  Tiden  en  15-16 
Fanger.  Desuden  bor  der  her  i  Nabolaget  i  lejede  Huse 
en  20  30  Fanger,  og  alle  spiser  de  her  hos  os  ved  vort 
eget  Bord.    De  er  ganske  som  vore  Børn  og  Venner, 

hører  i  et  og  alt  med  til  Familien.  Andet  hjælper  ikke. 
Love  og  Regulativer  gjør  intet  som  helst  Indtryk  paa 
dem;  kun  Kjærlighed.  — 

De  spørger,  hvordan  min  Mand  først  kom  ind  i  dette 
Arbejde.  Jeg  skal  fortælle  det,  saa  godt  jeg  kan.  —  Min 
Mand  er  født  her  i  Tokyo.  Han  var  Samurai  og  Kon- 
fucianer.  Tidlig  søgte  han  Sandheden ;  og  da  han  hørte, 
der  var  Missionærer  i  Yokohama,  som  prækede  „en  ny 
Religion",  følte  han  sig  dreven  til  at  rejse  derhen  for  at 
høre  dem.  I  Yokohama  fik  Mr.  Ballagh  stor  Indflydelse 
paa  ham;  og  min  Mand  blev  døbt  allerede  i  1872,  vist 
nok  som  en  af  de  første  1 1 .  Senere  aabnede  han  i  Tokyo 
en  Pigeskole  og  en  Boghandel.  Boghandlen,  der  laa 
paa  Tokyos  Hovedgade,  og  som  endnu  existerer  under 
det  oprindelige  Navn:  „Korsets  Hus",  brugte  han  om 
Aftenen  som  Mødesal ;  og  her  prækede  han  da  Aften  ef- 
ter Aften  i  flere  Aar. 

En  Aften  kom  en  stor  Forbryder,  der  lige  var  slup- 
pen ud  af  Fængslet,  forbi  Lokalet;  han  standsede,  lyt- 
tede, blev  greben  af  Ordet  -og  senere  omvendt  til  Gud. 
Indtil  sin  Død  for  et  Par  Aar  siden  levede  han  som  en 
sand  kristen.  Denne  Oplevelse  bidrog  sit  til  at  henlede 
min  Mands  Opmærksomhed  paa  Forbryderverdenen. 
Dog  var  Tiden  for  et  egentligt  Arbejde  i  den  Retning 
endnu  ikke  inde.  Foreløbig  hjalp  min  Mand  med  den 
første  Oversættelse  af  Biblen  og  med  Udgivelsen  af  den 
første  evangeliske  Salmebog;  og  da  han  med  dyb  Sorg 
saa,  at  daarlige  Billeder  paa  det  Tidspunkt  i  stort 
Maal  spredtes  blandt  vort  Folk,  besluttede  han  at  mod- 
virke dette  ved  at  udgive  gode  Billeder.  I  den  Anledning 
overlod  han  Boghandlen  til  andre,  flyttede  selv  til  en  an- 
den Bydel  og  begyndte  dér  et  Billedtrykkeri  med  tilhø- 
rende Udsalg. 

Mens  han  var  optaget  af  alt  dette,  blev  han  indviklet 
i  en  politisk  Forbrydelse.    Det  var  i  de  bevægede  Aar, 

der  gik  forud  for  Grundloven  af  1888.  Som  saa  mange 
af  Datidens  bedste  Mænd,  kom  ogsaa  min  Mand  paa 
tværs  af  de  strenge  Love,  der  den  Gang  begrænsede 
Tale-  og  Trykkefriheden.  I  1883  blev  han  kastet  i  Fæng- 
sel ;  og  hvad  han  dér  oplevede,  blev  Grundlaget  for  hele 
hans  senere  Livsgjærning. 

Forholdene  i  vore  Fængsler  var  den  Gang  frygtelige. 
De  Fanger,  der  havde  været  længst  i  Fængsel,  altsaa  i 
Virkeligheden  de  værste  Forbrydere,  spillede  ganske 
Herrer.  De  tog  baade  Mad  og  Tæpper  fra  de  andre, 
saa  disse  maatte  sulte  og  fryse ;  og  ustraffet  tvang  de  dem 
til  at  arbejde  for  sig.  Alligevel  vilde  mange,  selv  af  de 
værste  af  Fangerne  i  Virkeligheden  gjærne  ind  i  et  bedre 
Liv:  bag  Frækheden  laa  Længslerne.  Min  Mand  mær- 
kede snart  dette  og  lovede  flere  af  dem.  naar  han  kom 
ud,  at  hjælpe  dem,  saa  langt  som  hans  Evne  rakte.  Da 
han  derfor  i  1884  blev  løsladt,  tog  han  strax  de  første 
Fanger  i  sit  Hus;  og  siden  er  saa  Arbejdet  voxet  ganske 
af  sig  selv. 

Aaret  efter  blev  en  kristen  Mand  (vistnok  en  græsk 
katolsk)  ansat  som  Inspektør  for  et  Fængsel  i  Hyogo. 
Han  bad  min  Mand  komme  dertil.  Det  gjorde  vi;  og 
dér  havde  vi  saa  vort  Hjem  og  vor  Gjærning  i  tre  Aar." 

Jeg  indskyder  her.  at  vi  saa'  et  Billede  af  Mr.  Hara 
omgiven  af  5  Fanger,  som  i  de  Aar  var  bleven  omvendt. 
Den  ene  af  disse,  oprindelig  en  forældreløs  ung  Knægt, 
havde  af  Trods  og  Arbejdslede  stukket  sit  ene  Øje  ud. 
Da  han  senere,  som  omvendt,  hørte  om  Oprettelsen  af 
det  store  kristne  Børnehjem  i  Oayama,  tog  han  dertil 
og  blev  i  mange  Aar  en  tro  Medhjælper  i  Arbejdet  for  at 
redde  andre  forældreløse  Børn,  og  mange  af  disse  skyl- 
der ham  nu  Livet  i  Gud. 

„Der  var  imidlertid."  fortsatte  Fru  Hara,  „én  Van- 
skelighed ved  Arbejet  blandt  Fangerne  i  Hyogo :  Fan- 

gerne  blev  der  for  kort ;  de  der  idømtes  længere  Fæng- 
selsstraffe sendtes  alle  til  Hokkaido.  Vi  mente  derfor,  dér 
maatte  være  bedre  Arbejdsbetingelser,  rejste  derop  og 
arbejdede  dér  til  1897.  Da  vi  paa  det  Tidspunkt  kom 
tilbage  her  til  Tokyo,  døde  Kejserens  Moder,  I  den  An- 
ledning blev  der  udstedt  en  storartet  Amnesti;  c.  2000 
Fanger  blev  benaadede.  Fra  Hokkaido  alene  kom  to 
hele  Skibsladninger  Fanger  her  til  Tokyo ;  og  de  fleste 
henvendte  sig  til  os.  Blot  paa  en  eneste  Aften  kom  der 
en  Gang  180.  Alle  disse  Mennesker  kunde  vi  jo  umulig 
rumme  i  vort  Hjem ;  men  det  traf  sig  saa  heldigt,  at  min 
Mands  gamle  Ven,  nuværende  Biskop  Honda,  den  Gang 
var  Præst  ved  en  Kirke  lige  ved  Siden  af  vort  Hjem. 
Honda  overlod  min  Mand  Kirken  til  Fangerne  paa  den 
selvfølgelige  Betingelse,  at  Kirken  blev  gjort  ren  til  hver 
Søndagsgudstjeneste.  Saadan  kom  vi  over  dén  Vanske- 
lighed ;  og  vort  Arbejde  antog  nye  og  større  Former. 

Nogle  faa  Aar  senere,  blev  en  Sporvognslinie  anlagt 
gjennem  det  Kvarter,  hvor  vi  boede,  og  vort  Hus  blev  i 
den  Anledning,  sammen  med  mange  andre,  revet  ned 
og  jævnet  med  Jorden.  Saa  flyttede  vi  hertil.  Arbejdet 
er  nu  saa  kjendt,  at  vi  faar  flere  Ansøgninger,  end  vi  har 
Plads  til.  Vi  tager  naturligvis  helst  dem,  der  selv  søger 
om  Optagelse.  Det  er  meget  forskjelligt,  hvor  længe 
Fangerne  bliver  hos  os.  Nogle  kan  staa  paa  egne  Ben 
efter  nogle  Maaneders  Forløb ;  andre  derimod  bliver  her 
i  lang  Tid.  De  gaar  om  Dagen  ud  paa  Arbejde.  Kvin- 
derne syr.  Mændene  har  Jordarbejde  ved  Sporvogns-, 
Kloak-  eller  Telefonanlæg. 

Der  er  nu,  alene  her  i  Tokyo,  over  500  af  vore  tid- 
ligere Fanger,  som  er  i  selvstændige  Stillinger  og  har 
Hjem  og  Familie.  To  Gange  om  Aaret  samles  de  alle  her 
i  Huset:  paa  Kejserens  Fødselsdag  og  paa  den  store 
Sjælefest.   De  tilbringer  saa  hele  Dagen  her  fra  Morgen 

til  Aften  med  Alvor  og  Gammen,  Spøg  og  Sang  og  Sam- 
tale. Paa  den  Maade  holder  vi  Forbindelsen  vedlige  med 
dem. 

Regjeringen  stiller  sig  meget  venligt  til  vort  Arbejde 
og  vil  gjærne  hjælpe  os  med  Tilskud ;  men  vi  er  bange 
for,  at  der  med  Hjælpen  skal  følge  Kontrol  og  Betin- 
gelser af  en  saadan  Art,  at  Arbejdets  Frihed  hæmmes ; 
derfor  har  vi  hidtil  afslaaet  alle  Tilbud.  Vi  sparer,  hvor 
vi  kan.  Fangerne  betaler  selv  af  deres  Løn  lidt  for  deres 
Kost;  Resten  sættes  i  Sparekassen  for  dem.  Vandkom- 
pagniet giver  os  gratis  Vand,  Gaskompagniet  gratis  Gas. 
Fangernes  Slægtninge  og  enkelte  Velyndere  (Grev  Oku- 
ma  og  min  Mands  tidligere  Lehnsherre  Baron  Matsukata) 
giver  os  ogsaa  noget;  saa  det  fornødne  kommer  ind. 

Og  jeg  kan  tilføje,  sluttede  Fru  Hara,  at  de  Fængsels- 
reformer,  som  min  Mand  tidligere  stred  for,  nu  saa  godt 
som  alleer  virkeliggjorte." 

Inden  vi  gik,  var  vi  et  Øjeblik  inde  i  Haras  lille  Ar- 
bejdsværelse, og  dér  fik  vi  et  Par  synlige  Beviser  for, 
hvor  virkelig  den  Kjærlighed  er.  som  Hara  lægger 
i  sit  Arbejde  ;  thi  ikke  blot  indeholdt  hans  Arbejdsværelse 
flere  1000  alfabetisk  ordnede  Pakker  med  Breve  i 
mange  af  disse  Pakker  var  der  Breve  i  Snesevis,  -  men 
paa  den  ene  Væg  hang  en  Række  smaa  beskrevne  Pin- 
de:  det  var  Navnene  paa  dem  blandt  Haras  „Fanger", 
som  i  de  sidste  14  Aar  var  døde,  uden  at  deres  Familie 
vilde  kjendes  ved  dem,  og  som  derfor  nu  laa  begravne 
i  Haras  egen  gamle  Familiebegravelse,  Naar  man  ved 
blot  en  lille  Smule  om,  hvad  det,  efter  Østens  Tænke- 
maade,  betyder  for  en  tidligere  Adelsmand  af  høj  Rang 
at  aabne  sit  Familiegravsted  for  Forbrydere,  saa  har 
man  en  lille  Maalestok  for,  hvad  Kristi  Kjærlighed  har 
udrettet  i  denne  Mands  Hjærte. 


Mr.  G    Yamamuro. 


Naar  man  mindes  det  japanske  Heltemod  paa  Man- 
churiets Slagmarker,  kan  man  ikke  lade  være  at  tænke : 
Hvad  vil  der  ikke  kunne  udrettes,  naar  engang  dette 
Heltemod  kommer  i  Guds  Riges  Tjeneste ! 

Jeg  saa'  nogle  Glimt  af  dette,  mens  jeg  var  i  Japan, 
ikke  mindst  under  mit  Møde  med  G.  Yamamuro,  for  Ti- 
den Leder  af  Frelsens  Hærs  Arbejde  i  Japan. 

Yamamuro  er  endnu  en  forholdsvis  ung  Mand,  ener- 
gisk Forkæmper  for  humane  sociale  Reformer,  varm 
Evangelist  og  Forfatter  af  den  mest  udbredte  kristne  Bog 
i  Japan:  „Det  brede  Lags  Evangelium".  Jeg  traf  ham 
en  Middagstime  i  hans  lille  snævre  Privatkontor  i  Frel- 
sens Hærs  Hovedkvarter  i  Tokyo.  Efter  nogle  almin- 
lige  Oplysninger  om  Frelsens  Hærs  Arbejde  i  Japan,  for- 
talte han  mig  følgende  om  sig  selv : 

„Jeg  er  opfødt  paa  Landet  og  var  fra  Barndommen 
af  Konfucianer.  Uden  paa  det  Tidspunkt  at  have  mind- 
ste Kjendskab  til  Benjamin  Franklin  førte  jeg  ganske 
samme  Kam.p  som  han  for  personlig  Renhed.  I  en  Bog 
forsøgte  jeg  at  holde  Regnskab  baade  over  mine  gode 
Gjærninger  og  mine  Fejl.  Men  Regnskabet  vilde  ikke 
stemme ;  det  blev  til  lutter  sorte  Mærker ;  de  gode  Gjær- 
ningers  Rubrik  stod  tom.  Saa  opgav  jeg  den  Bogføring 
og  rejste,  14  Aar  gammel,  her  til  Tokyo  for  at  faa  Hjælp 
til  at  forbedre  mig  selv  og  mine  Kaar. 

Jeg  fik  Plads  paa  et  stort  Typestøberi  og  Trykkeri. 

Der  var  dér  c.  200  Arbejdere,  og  de  fik  en  meget  slet 
Indflydelse  paa  mig.  Det  gik  hurtig  ned  ad  Bakke  med 
mig;  jeg  begyndte  at  ryge,  drikke  og  gjøre  det,  der  var 
værre.  Men  en  Dag,  som  jeg  tilfældig  gik  over  en  Bro, 
hørte  jeg  nogle  unge  Gadeprædikanter  staa  og  præke. 
Først  blev  min  Nysgjerrighed,  siden  min  Samvittighed 
vakt ;  og  det  endte  med,  at  jeg  blev  omvendt  til  Jesus 
Kristus. 

Nu  begyndte  jeg  at  se  mig  om  i  Værkstedet  med  nye 
Øjne;  jeg  søgte  kristne  Kammerater.  Men  trods  al 
Søgen  fandt  jeg  dog  kun  én ;  og  da  jeg  lærte  ham  at 
kjende  forstod  jeg,  at  han  var  kristen  af  urene  Motiver ; 
han  troede  at  kunne  sikre  sig  timelig  Hjælp  af  Missionæ- 
rerne. 

Saa  talte  jeg  til  mine  Arbejdskammerater  om,  at  de 
burde  gaa  hen  og  høre  Guds  Ord.  Men  de  sagde,  de 
var  for  trætte,  naar  Aftenen  kom.  Prækenen,  der  lød  i 
Kirkerne,  var  desuden  ogsaa  for  høj  for  dem ;  de  kunde 
ikke  forstaa  den.  Jeg  følte  selv,  at  der  var  nogen  Sand- 
hed i  det;  og  fra  den  Stund  blev  det  min  Bøn,  at  Herren 
vilde  gjøre  mig  til  en  Prædikant  for  de  smaa  i  Samfun- 
det,       en  Fattigmandspræst. 

Ved  en  Vens  Hjælp  kom  jeg  et  Aar  paa  Skole.  Dér 
læste  jeg  bl.  a.  om  Neesima,  og  det  vakte  min  inderligste 
Længsel  efter  at  blive  Elev  paa  Doshisha  Skole  og  kom- 
me under  Neesimas  personlige  Indflydelse.  Men  jeg  hav- 
de ingen  Midler  dertil. 

Ved  den  Tid  faldt  en  Bog  om  George  Muller  mig  til- 
fældig i  Hænde.  Det  var  vidunderligt  at  læse  om  hans 
Tro  og  Bøn  og  Herrens  Svar ;  og  den  Tanke  tog  ganske 
Magten  over  mig :  Kunde  Gud  høre  hans  Bønner, 
skulde  han  saa  ikke  ogsaa  kunne  høre  mine?  Han  ved 
jo  dog,  at  det  hverken  er  af  Ærgjerrighed  eller  anden 
Selviskhed,  at  jeg  gjærne  vil  lære  og  uddannes.  Jeg 
tænkte  ogsaa :  Giver  de  andre  Studenters  Fædre  dem 

det  fornødne,  skulde  m  i  n  Fader  i  Himlen  saa  ikke  ogsaa 
give  mig  det  fornødne? 

Og  Troen  beskæmmedes  ikke.  Gud  hjalp  —  Skridt 
for  Skridt. 

Først  fik  jeg  Penge  nok  til  at  rejse  til  Kyoto  og  frem- 
stille mig  til  Doshishas  Adgangsprøve.  Prøven  gik  godt, 
og  jeg  blev  antagen.  Men  efter  1  å  2  Dages  Ophold  i 
Kyoto  havde  jeg  brugt  alt,  hvad  jeg  ejede.  Jeg  havde 
ikke  Penge  hverken  til  at  betale  Adgangsgebyret  eller 
Kosten  og  de  maanedlige  Skolepenge  med.  Jeg  bad  og 
fastede  meget.  Det  var  saa  forunderligt  at  sidde  dér 
med  Adgangs  retten  til  Skolen  og  af  Armod  ikke  at 
kunne  bruge  denne  Ret.  Gud  kunde  umulig  slippe  her, 
—  det  følte  jeg.   Og  han  gjorde  det  heller  ikke. 

En  Elev  i  Doshishas  øverste  Klasse  —  altsaa  en  ung 
Mand  en  5 — 6  Aar  ældre  end  jeg  selv  —  kom  og  for- 
hørte sig  om  mine  Forhold.  Jeg  spurgte  ham,  hvor  han 
dog  faldt  paa  det?  Han  svarede,  at  han  hver  Morgen 
og  hver  Aften  læste  det  store  Kjærlighedskapitel  1.  Cor. 
13  én  Gang  igjennem,  i  Haab  om  derved  selv  at  fyldes 
af  Kristi  Kjærlighed ;  og  mens  han  læste,  havde  Gud  de 
sidste  Gange  underlig  aabnet  hans  Øjne  og  ligesom  hvi- 
sket til  ham  pegende  paa  mig:  „Dér  er  en  Lejlighed  for 
Dig  til  at   øve  Kjærlighed  i  mit  Navn!" 

Jeg  fortalte  da  ærlig,  hvordan  det  stod  til,  og  Resul- 
tatet blev,  at  han  først  gav  mig  i  rede  Penge  saa  meget, 
som  jeg  behøvede  til  Adgangsgebyret;  dernæst  gik  han 
med  mig  til  Kokken  og  fik  det  ordnet  saaledes,  at  jeg  for 
lidt  Køkkenopvask  og  Opvartning  fik  Kosten  gratis ;  og 
endelig  lovede  han  selv  i  ét  Aar  at  staa  inde  for  Skole- 
pengene, c.  3  Kroner  pr.  Maaned. 

Saadan  gik  da  nogen  Tid.  Men  efter  et  Par  Maa- 
nederc  Forløb  syntes  mine  Kammerater,  at  det  var  en 
Skam,  jeg  skulde  varte  dem  op,  og  de  sparede  saa  sam- 
men og  betalte  min  Kost,  saa  jeg  blev  fri  for  alt  extra 

Arbejde.  Jeg  havde  saaledes  gode  og  ubekymrede  Dage 
til  Studium :  Kosten  fik  jeg  af  Klassekammeraterne  og 
Skolepengene  af  Eleven  i  ældste  Klasse.  Hvor  han 
igjen  fik  Pengene  fra,  skænkede  jeg  egentlig  ikke  en 
Tanke  ;  jeg  havde  overhovedet  i  hele  denne  Sag  ikke  med 
Mennesker  at  gjøre,  kun  med  Gud ;  h  a  m  sagde  jeg  in- 
derlig Tak ;  Resten  kom  ikke  mig  ved. 

Et  Aarstid  efter  blev  Kammeraten  i  den  ældste  Klasse 
imidlertid  alvorlig  syg.  Han  var  just  færdig  med  Skolen, 
men  fik  Lungebetændelse  og  maatte  indlægges  paa  et 
Hospital.  Jeg  besøgte  ham  dér  flere  Gange.  Sidste  Gang 
var  han  i  god  Bedring  og  oven  Senge.  „Kom  med  herud 
paa  Plænen,"  sagde  han  til  mig.  Vi  smed  os  ude  paa 
Grønsværet  i  Hospitalets  Have,  og  derude  betroede  han 
mig  da,  hvordan  han  havde  baaret  sig  ad  med  at  skaffe 
Skolepengene  til  mig:  „Du  véd,  eller  véd  maaske  netop 
ikke,"  sagde  han,  „at  selv  ejer  jeg  intet.  Jeg  gik  derfor 
til  en  Missionær  her  i  Kyoto  og  spurgte,  om  han  ikke 
kunde  give  mig  lidt  Arbejde,  saa  jeg  kunde  tjene  c.  3  Kr. 
om  Maaneden.  Missionæren  havde  en  Ko;  og  han  fore- 
slog da,  at  jeg  Morgen  og  Aften  skulde  bringe  Mælk  til 
en  anden  Missionær  c.  halvanden  engelske  Mil  borte. 
Det  gjorde  jeg  saa ;  og  i  nogen  Tid  gik  det  godt.  Men  da 
faldt  mine  Øjne  paa  en  anden  Kammerat,  som  jeg  anede 
var  i  samme  hjælpeløse  Stilling  som  Du.  Ham  vilde  jeg 
ogsaa  saa  inderlig  gjærne  gjøre  noget  for,  og  jeg  lovede 
derfor  ogsaa  at  betale  hans  Skolepenge.  Jeg  havde 
imidlertid  umulig  Tid  til  at  tjene  mere,  og  derfor  tog  jeg 
Skolepengene  til  ham  af  de  5  Kr.,  jeg  maanedlig  fik 
til  selv  at  leve  af.  Der  blev  saaledes  c.  2  Kr.  tilovers  til 
min  egen  Kost.  Jeg  haabede,  det  skulde  strække  til; 
men  det  gjorde  det  ikke.   Resultatet  blev,  at  jeg  sultede. 

Naar  jeg  Morgen  og  Aften  gik  med  Mælken,  skulde 
jeg  gjennem  den  store  Slotspark  her  i  Kyoto.  En  Dag  saa' 
jeg  en  Politibetjent,  dér  i  Parken,  komme  bærende  med 

en  død  Kat  for  at  smide  den  bort.  Jeg  tiggede  ham  om 
at  give  mig  Katten ;  jeg  var  ved  at  forgaa  af  Sult.  Politi- 
betjenten forstod  nok,  hvad  jeg  vilde  bruge  den  til,  skjønt 
jeg  ikke  udtrykkelig  sagde  det;  og  han  afslog  det  derfor. 
Han  kunde  ikke  forsvare,  sagde  han,  at  give  en  død, 
halvraadden  Kat  til  Menneskeføde.  „Saa  smid  blot  Kat- 
ten igjen  paa  Jorden,"  bad  jeg,  „saa  er  det  ikke  Dig,  der 
giver  mig  den,  men  mig  der  tager  den."  Det  gjorde  han 
saa;  og  jeg  tog  Katten,  bar  den  hjem  og  spiste  den. 

En  anden  Gang,  da  jeg  kom  gaaende  gjennem  den 
samme  Park  i  en  lignende,  forsulten  Tilstand,  fløj  der  en 
Del  Fugle  op  fra  et  stort  Træ,  just  som  jeg  passerede 
dette.  Derved  dryssede  en  Del  af  Træets,  tildels  spise- 
lige Smaafrugter  ned.  Jeg  stillede  min  Sult  og  kom  til 
at  tænke  paa,  hvordan  Gud  i  gamle  Dage  havde  ladet 
Fuglene  bringe  sin  Profet  Føde.  Nu  gjorde  han  det 
samme  for  en  af  sine  mindste  smaa. 

I  Længden  tog  dog  dette  Sulteliv  paa  mine  Kræfter, 
og  jeg  blev  syg,  —  som  Du  véd.  Men  nu  er  jeg  snart 
rask  igjen,  og  jeg  forlader  Doshisha  med  Tak  til  Gud, 
fordi  jeg  dog  trods  alt  har  kunnet  holde  mit  Løfte  til  Dig 
og  betale  Dine  Skolepenge  det  Aar,  jeg  lovede."  — 

Saavidt  min  Ven.  Hvad  han  sagde,  gjorde  det  dybe- 
ste Indtryk  paa  mig.  Jeg  havde  vel  nærmest  tænkt  mig, 
at  han  fik  Pengene  af  en  eller  anden  velhavende  Mand, 
og  nu  saa'  jeg  pludselig,  hvad  det  havde  kostet  ham  at 
hjælpe  mig,  mens  jeg  selv  havde  levet  ubekymret  og  intet 
savnet!  Dét  Indblik  i  Kjærlighedens  Verden  blev  mig 
en  ny  Hjælp  til  Forstaaelse  af  Kristi  Kjærlighed  og  en 
ny  Tilskyndelse  til  at  bede  min  gamle  Bøn :  Gjør  mig  til 
en  Fattigmandspræst,  villig  til  at  tjene  andre  i  Kristi 
Tro!  Omtrent  paa  samme  Tid  læste  jeg  ogsaa  General 
Booths  Bog  „Det  mørkeste  England  —  og  Vejen  ud!" 
At  den  virkede  med  i  samme  Retning  og  bestyrkede  mig 
i  mine  Forsæt,  behøver  jeg  næppe  at  sige. 

Fra  Nutidens  Japan.  11 

Efter  Opholdet  paa  Doshisha  blev  jeg  en  kort  Tid 
Kongregationalistpræst ;  men  det  tilfredsstillede  mig  ikke. 
Jeg  ønskede  at  komme  i  Berøring  med  Arbejderne  paa 
en  mere  kammeratlig  Maade,  end  Præstegjærningen  gav 
mig  Anledning  til.  Saa  opgav  jeg  min  Stilling  og  blev 
Landmand  et  Sted  paa  Kiushu.  Som  Landarbejder  mente 
jeg.  jeg  vilde  faa  rigelig  Lejlighed  til  at  omgaaes  og  hjælpe 
andre  Landarbejdere.  Men  det  viste  sig  ikke  at  slaa  til. 
Arbejderne  boede  for  spredt,  og  Arbejdet  selv  tog  for 
megen  Tid.  Den  Kreds,  jeg  kunde  naa  til,  blev  altfor 
lille.  Saa  opgav  jeg  ogsaa  det  og  rejste  til  Tokyo.  Her 
tog  jeg  Ansættelse  som  Tømrer ;  og  i  Fritiden,  mens  de 
andre  Tømmersvende  røg  og  drev,  prækede  jeg  for 
dem.  Men  det  varede  kun  kort;  thi  40  Dage  efter  at  jeg 
var  kommen  til  Tokyo,  kom  Frelsens  Hær  til  Japan. 
Lige  siden  jeg  havde  læst  General  Booths  Bog,  havde 
jeg  haft  Lyst  til  at  gjøre  Arbejde  i  Hæren.  Nu  var  Lej- 
ligheden der.  Dog  vilde  jeg  først  lære  Hæren  lidt  nøjere 
at  kjende  og  se,  om  jeg  selv  kunde  gjøre  et  Arbejde,  der 
var  min  Føde  værd. 

I  det  Prækelokale,  som  Frelsens  Hær  paa  den  Tid 
brugte,  var  der  ansat  en  Mand  til  at  passe  paa  Tilhører- 
nes Tøfler.  Jeg  bad  om  at  faa  den  Plads;  og  fik  den. 
Saa  passede  jeg  da  Tøfler  og  saa'  samtidig  Hærens  Ar- 
bejde paa  nærmeste  Hold. 

En  Dag  gik  en  tidligere  Ven  af  mig  forbi  Lokalet. 
Han  saa'  mig  staa  dér  som  Tøffelgeneral  og  tænkte  ved 
sig  selv  :  „Hvad?  Skulde  det  virkelig  være  Yamamuro?" 
Næste  Dag  kom  han  igjen  for  at  forvisse  sig  om  det. 
Jo,  det  V  a  r  Yamamuro  I  Min  Ven  var  kristen,  men  paa 
det  Tidspunkt  ved  at  glide  tilbage  igjen.  Nu  blev  han 
saa  greben  og  opvarmet,  at  vi  begge  to  kort  efter  traadte 
ind  i  Frelsens  Hær;  og  dér  har  jeg  nu  arbejdet  de  sidste 
12     13Aar. " 

Her  brød  Yamamuro  af  med  en  Bemærkning  om,  at 

han  ellers  ikke  plejede  at  tale  saa  meget  om  sig  selv; 
men  det  var  mig,  der  havde  bedt  ham  om  det ;  og  deri 
havde  han  Ret.  Og  jeg  kan  tilføje,  at  til  syvende  og  sidst 
havde  han  egentlig  ikke  talt  om  sig  selv ;  han  havde  for- 
talt sine  Ungdomsoplevelser  paa  en  saadan  Maade,  at 
det  var  Gud,  der  blev  herliggjort  i  hans  frelsende  Tro- 
fasthed. 

Da  vi  tilsidst  trykkede  hinandens  Haand  til  Farvel, 
følte  vi  levende,  at  de  hellige  Samfund  er  en  Virkelighed, 
der  ikke  lader  sig  begrænse,  hverken  af  Nationalitet  eller 
—  af  Uniformer. 


11* 


Mr.  Kagawa. 

Han  vilde  vist  blive  meget  forbavset,  den  kjære  unge 
Student,  hvis  han  vidste,  at  jeg  satte  ham  og  hans  Navn 
ind  i  Rækken  af  de  andre  Navne  her.  Han  var  saa 
stille,  beskeden  og  bly,  at  han  sidst  af  alt  tænkte  paa  at 
drages  frem.  Og  dog  skal  han  med  her;  jeg  skildrer  jo 
ikke  blot  „Ledere",  men  Typer;  og  han  er  en  Type  paa 
det  bedste  i  den  japanske  Folkekarakter,  taget  i  Kri- 
stendommens Tjeneste,  -  en  af  de  stille  i  Landet  der 
med  Heltemod  er  Jordens  Salt. 

Mr.  Kagawa  har  sit  Hjem  og  sit  Arbejde  i  Slumkvar- 
teret i  en  af  Kobes  Forstæder.  Vi  aflagde  et  Besøg  der- 
ude en  Søndag  Formiddag. 

Ak,  hvilken  Verden  vi  derved  saa'  ind  i!  —  en  Ver- 
den saa  grufuld,  at  det  ikke  lader  sig  skildre.  Kvarteret 
beboes  mest  af  forladte  Hustruer  med  deres  Børn,  Dag- 
drivere, Tiggere,  Spillere,  Tyve  og  Skøger.  Lejligheder- 
ne var  i  Reglen  6  Fod  i  Kvadrat ! !  De  lejes  ud  for  én 
Nat  ad  Gangen  for  3  Sen  (c.  5  Øre)  ;  og  paa  den  Gulv- 
flade bor  saa  ofte  5  å  6  Personer.  Vi  saa'  dem  ligge  syge, 
sovende  eller  halvdrukne  under  Dynger  af  Pjalter. 

De  af  Kvarterets  Beboere,  der  overhovedet  arbejder, 
lever  væsentlig  af  at  lave  Svovlstikæsker.  Materialet 
(Limen  dog  undtagen)  udleveres  til  dem,  og  de  sætter 
saa  Æskerne  sammen.  De  kan  lave  fra  1000  til  1500 
Æsker  om  Dagen  og  tjene  8  Sen  (c.  14  Øre)  pr.  1000 
-    minus  det  som  Limen  koster  yo:2a3  Øre  pr.  1000) ! 

Enkelte  arbejder  ogsaa  med  at  rede  Silkeaffald ;  og  godt 
en  100  Stykker  indsamler  og  sorterer  Skarnbøtteaffald. 
Dét  er  det  mest  indbringende.  Vi  saa'  den  Plads,  hvor 
Sorteringen  foregaar.  Affaldet  deles  i  c.  130  forskjellige 
„Slags" ;  og  de,  der  sorterer  eller  samler  ind,  kan  om 
Dagen  tjene  c.  70  Sen  —  næsten  halvanden  Krone! 
Skarnbøttefolkene  udgjør  altsaa  Kvarterets  Aristokrati. 

Men  forøvrigt  slaar  man  sig  igjennem  med  meget 
„Arbejde",  der  ikke  er  Arbejde:  Tyveri,  Spil  og 
Utugt.  Adskillige  ældre  Koner  „lejer"  ogsaa  Spædbørn 
og  tigger  med  dem  paa  Ryggen.  Jo  elendigere  Barnet 
ser  ud,  des  bedre  gaar  „Forretningen".  Derfor  halv- 
sultes  Barnet  for  bedre  at  vække  Medynk  og  faa  Folk 
til  at  give.  Paa  den  Maade  lever  baade  Forældrene  og 
den  gamle  Kone  af  Barnet,  —  men  Barnet  selv  dør  en 
ynkelig  Død!  Vi  saa'  flere  af  den  Slags  „Spædbørns- 
tiggersker"  —  det  var  hjærteskjærende  over  al  Beskri- 
velse. 

Saa  snart  vi  kom  ind  i  Kvarteret,  var  vi  strax  om- 
givne af  en  broget  Sværm  af  snavsede,  snottede,  saar- 
dækkede  Børn  med  materiefyldte  Øjne  og  Øren,  —  af 
Kvinder  med  Børn  baade  ved  Brystet  og  paa  Ryggen 
og  af  lasede,  halvgamle  Mænd,  af  hvilke  flere  brugte 
deres  Øren  som  „Pung"  for  de  Smaaskifling,  de  ejede! 
Yngre  Mænd  saa'  vi  derimod  meget  faa  af ;  Kvarteret  er 
saa  frygteligt,  at  de  yngre  Mænd,  der  h  a  r  Mulighed  for 
at  slaa  sig  igjennem  andre  Steder,  gjør  det. 

Der  var  en  gyselig  Stank  af  overfyldte  Skarndynger, 
aabne  W.  C. 'er  (!),  raadne  Rendestene  o.  s.  v.  Hver 
Vinter  er  der  Pest  i  Kvarteret ;  vi  saa'  det  Hus,  hvor  Pe- 
sten sidst  brød  ud. 

Jeg  har  snart  set  adskilligt  af  Storbyernes  Nød :  Lon- 
dons Eastend  under  Biskop  Ingrams  Førerskab,  paa  den 
Tid  han  var  Forstander  for  „Oxford  House" ;  New  Yorks 
Jøde-  og  Kineserkvarterer,   Sydindiens  Pariabyer,  To- 

kyo's  Fattigkvarterer  under  Ledsagelse  af  et  Par  Frel- 
sens Hærs  Officerer,  Saltsø  Stadens  Opiumsbuler  un- 
der Politivagt  o.  s.  V. men  jeg  har  i  al  Fald 

aldrig  set  noget,  som  overgaar  dette  Kobes  Slum- 
kvarter i  Elendigbed. 

Vi  gik  først  ben  til  en  ret  nylig  aabnet  Søndagsskole 
midt  i  Kvarteret,  c.  70  Børn  var  ber  samlede  om  Mr. 
Kagawa.  Han  er  opvoxet  i  et  velbavende  Hjem,  bvor 
bans  Fader  og  Broder  dog  efterbaanden  ødte,  bvad  Fa- 
milien ejede.  Selv  var  ban  Søn  af  en  Medbustru  og  følte 
sig  tidlig  ene  og  uforstaaet.  I  sin  Opvæxt  begyndte  ban 
at  læse  den  engelske  Bibel  for  det  engelske  Sprogs 
Skyld ;  men  Evangeliet  øvede  snart  sin  Magt  over  bam. 
Lutber  kaldte  Sprogene  Evangeliets  Skede ;  og  det  bar 
bekræftet  sig  mange  Gange  paa  Missionsmarken :  den, 
der  undersøger  Skeden,  saares  let  af  Sværdet.  Mr. 
Kagawa  var  ,,saaret",  men  endnu  ikke  overbevist.  Men 
da,  i  sit  16de  Aar,  børte  ban  en  Præken  om  Kristus 
paa  Korset;  den  greb  bam  lige  til  Hjærteroden,  og  fra 
den  Stund  overgav  ban  sig  belt  til  Gud. 

Nu  er  han  23  Aar  og  bar  næsten  gjennemgaaet  Kobe 
tbeologiske  Seminarium.  Han  er  højt  begavet,  har  Ud- 
mærkelse tii  alle  sine  Examener  og  har  stor  Lyst  til  at 
studere  Filosofi  (aa,  bvor  jeg  forstaar  denne  dobbelte 
Dragelse  mod  Nøden  og  mod  Filosofien !) ;  men  ban  har 
valgt  „Nøden".  Med  ganske  dæmpet  Stemme  sagde 
han :  „Saalænge  Nøden  er  s  a  a  stor,  har  man  vist  ikke 
Lov  til  at  filosofere!" 

Han  er  svag ;  for  balvandet  Aar  siden  laa  ban  for 
Døden  af  Tæring ;  men  ikke  desmindre  er  ban  nu,  med 
Seminarieforstanderens  Tilladelse,  flyttet  ned  fra  Semi- 
nariet, der  ligger  ovenover  Byen  paa  en  dejlig  Bjærg- 
skrænt,  for  at  bo  midt  iblandt  det  dybest  sunkne,  —  i 
Sandbed  i  Jesu  Aand. 

Hans  maanedlige  Indtægt  er  11  Yen  (c.  20  Kr.) ;  af 
disse  bruger  ban  3  til  sig  selv  og  8  til  sit  Arbejde.   Han 

bor  i  „en  6  Fods  Lejlighed"  akkurat  som  de  andre  dér 
i  Kvarteret;  og  det  vil  bl.  a.  sige:  han  bor  midt  i  Utøj ; 
thi  Husenes  Træværk,  Maatter  o.  s.  v.  er  saa  fulde  af 
den  Slags  Væsener,  at  intet  kan  holde  dem  borte.  Stank 
og  Støj  fyldte  Gyden;  men  han  var  glad  og  lykkelig 
over  at  have  faaet  sit  Hjem  „paa  Samfundets  Bund". 
„Her  er  Bunden,"  sagde  han  flere  Gange;  „dybere  kan 
intet  Menneske  synke." 

Jeg  saa'  mig  om  i  Gyden.  Henne  paa  Hjørnet  havde 
Studenten  sat  en  Lygte  op,  og  paa  dens  Glas  stod  malet : 
„Tro  paa  den  himmelske  Fader!  Tro  paa  Frelseren 
Jesus  Kristus!"  Dét  var  Kristendommens  Gave  til  disse 
Stakler.  Over  adskillige  af  Husdørene  sad  et  Par  skidne 
Amuletter,  bl.  a.  ofte  en  Muslingeskal,  der  skulde  be- 
skytte Huset  mod  Smitte  og  onde  Aander ;  —  dét  var 
den  Hjælp,  Hedenskabet  bød  paa.  At  de  dog  ikke  kan  se 
den  himmelvide  Forskjel !  Men  det  kan  mange  ikke. 
Dog,  Studenten  ser  de  op  til.  I  Begyndelsen  blev  han 
ofte  forulempet,  en  enkelt  Gang  endog  anfalden  med  en 
Dolk.  Men  nu  er  dét  forbi ;  nu  v  é  d  de,  at  han  er  deres 
Ven.  Vi  saa'  ham  stadig  hilst  med  stor  Ærbødighed  og 
tiltalt  som  „Hr.  Professor!" 

Fra  Gyde  til  Gyde  førte  han  os  rundt.  Det  var  en 
sørgelig  Gang.  Børn  og  udtærede  Stakler  trængte  sig 
omkring  os.  Sælgere  gik  og  falbød  de  modbydeligste 
sHmede  Blæksprutter  til  Føde ;  vi  var  inde  i  et  Logishus 
for  Vagabonder  og  kiggede  ind  i  hundreder  af  Huler, 
sande  Forgaarde  til  Helvede. 

Det  eneste  opmuntrende,  vi  saa',  var  hist  og  her  en 
og  anden,  om  hvem  Mr.  Kagawa  sagde :  „Han  dér  er  en 
Kristen!"  Af  Kvarterets  c.  5000  Beboere  er  nu  efter 
halvanden  Aars  Arbejde  en  40  Stykker  bleven  omvendte. 

Maatte  Herren  forunde  Mr.  Kagawa  en  lang  Ar- 
bejdsdag paa  Jorden !  saa  vil  der  sikkert  udgaa  Strømme 
af  Velsignelse  fra  ham. 


Mrs.  K.  Yajima. 


Naar  man  rejser  i  Østen,  ser  man  som  bekjendt  for- 
holdsvis lidt  til  Kvinderne.  Selv  hvor  man  kommer  en 
Del  i  de  indfødtes  private  Hjem.  optræder  de  sjældent 
som  Værtinder.  Dog  har  jeg  set  Undtagelser;  og  i  de 
kristnes  Hjem  er  Forholdet  naturligvis  i  det  hele 
bedre. 

Men  ser  man  kun  lidt  til  Kvinderne  i  Hjemmene, 
møder  man  dem  selvfølgelig  endnu  sjældnere  i  det  of- 
fentlige Liv ;  og  af  disse  faa,  selvstændigt  arbejdende 
Kvinder  i  Østen  havde  jeg  kun  Lejlighed  til  at  m.øde 
én:  Mrs.  K.  Yajima.  Men  hun  er  ogsaa  for  Øjeblikket 
en  af  Japans  allerbetydeligste  Kvinder. 

Hun  er  Forstanderinde  for  Presbyterianernes  højere 
Pigeskole  Joshi  Gakuin,  er  „Formand"  for  Kvindernes 
Afholdsforening  og  utrættelig  Forkæmper  for  Kvindens 
Rejsning  i  Japan.  Hun  er  78  Aar,  men  næsten  uden  en 
Rynke  eller  et  graat  Haar. 

Jeg  traf  hende  i  hendes  Hjem  ude  paa  Skolen,  hvis 
Bygninger  i  den  lille  smukke  Have  paafaldende  mindede 
om  svenske  gult-  og  hvidmalede  Træbygninger  med  Ve- 
randaer og  Altaner.  Derimod  var  Traktementet  ikke 
særlig  „nordisk" ;  det  bestod  af  —  Vifter  og  et  Visitkort 
med  Forstanderindens  Billede! 

Den  gamle  Mrs.  Yajima  gjorde  et  sjældent  rart  Ind- 
tryk ;  -  ikke  Spor  af  „emanciperet"  eller  „lærerindet" 
i  daarlig  Forstand,   men  mild,   beskeden,  fuld  af  Takt 

og  frejdig  Tro  og  med  et  velgjørende  Stænk  af  Spøg 
og  Humor.  Bl,  a.  husker  jeg,  hun  med  det  elskvær- 
digste Lune  fortalte  om  en  Audiens,  hun  havde  haft  hos 
Præsident  Roosevelt,  da  hun  for  første  Gang  —  i  sit 
74de  Aar  —  var  udenlands! 

„Forholdene  (sagde  hun,  da  vi  var  komne  over  de 
sædvanlig  indledende  Almindeligheder)  e  r  nu  adskilligt 
bedre  end  tidligere.  En  Kvinde  her  i  Japan  kan  dog 
nu  faa  Lov  til  at  forblive  ugift  selv  efter  sit  20de  Aar, 
hvis  hun  bestemt  kræver  det.  Dette  var  før  saa  godt 
som  umuligt.  Hun  kan  ogsaa  nu  faa  Skilsmisse,  hvis 
hun  ligefrem  mishandles.  Tidligere  kunde  Manden  sende 
Hustruen  bort  for  en  ren  Bagatel  (og  Mændene  gjorde 
faktisk  meget  rigelig  Brug  af  denne  Ret!),  mens  Hu- 
struen paa  sin  Side  var  ubrødelig  bunden  til  Manden. 
Dette  er  nu  noget  anderledes.  Men  der  er  saa- 
mænd  langt  igjen!  Og  det  værste  er,  at  Kvinderne  er 
saa  vante  til  den  forkuede  Tilstand,  at  de  ikke  drømmer 
om  noget  andet.  Deres  Bevidsthed  om  at  være  frie 
Personligheder  med  almindelige  Menneskerettigheder  er 
ganske  sløvet.  Vi  arbejder  paa  at  vække  denne  Bevidst- 
hed; men  vi  arbejder  samtidig  paa  at  fremhjælpe  det 
kvindelige  i  Kvinden.  Vi  modarbejder  Kvinders  Brug  af 
Tobak  og  Drik ;  og  vi  gjør  alt,  hvad  vi  kan,  for  at  stoppe 
den  skammelige  Kvindehandel.  Lige  siden  vi  fik  et  Par- 
lament her  i  Japan,  har  vi  hvert  Aar  i  23  Aar  indgivet 
et  Andragende  om,  at  Lovgivningsmagten  vil  give  ethvert 
menneskeligt  Væsen  Menneskeret.  Endnu  er  det  ikke 
lykkedes;  men  „vi  vil  gjøre  Sindet  langt",  saa  lykkes 
det  nok  tilsidst." 

Der  var  en  stille,  fin  Varme  over  hende,. mens  hun 
fortalte  dette ;  man  følte  saa  levende,  at  denne  Kamp  for 
den  japanske  Kvindes  menneskeværdige  Kaar  var  ikke 
en  moderne  Grille  eller  en  Reklame,  hun  slog  sig  selv  op 
paa  (kan  dette  siges  om  alle  Kvindesagens  Kvinder?), 

men  noget  der  hang  saa  inderligt  sammen  med  hendes 
Hjærtes  dybeste  Tro  og  hendes  Livs  Erfaring. 

Og  denne  hendes  Livserfaring  har  unægtelig  været 
broget, 

Mrs.  Yajima  var  oprindelig  af  høj  adelig  Familie. 
Hendes  Fader  var  Embedsmand  direkte  under  Sho- 
gunen  og  maatte  for  sine  Embedsforretningers  Skyld 
jævnlig  flytte  om  fra  Sted  til  Sted.  Af  den  Grund  havde 
hun  —  før  hun  i  en  meget  ung  Alder  blev  gift  —  haft 
sit  Barndomshjem  paa  ikke  mindre  end  7  forskjellige 
Steder.  Begge  hendes  Forældre  var  alvorlige  og  ædrue- 
lige ;  hun  mener  selv,  at  dette  for  en  stor  Del  er  Grun- 
den til,  at  hun  endnu  i  sin  høje  Alder  har  et  saa  usvækket 
Helbred.  Den  Mand,  hun  blev  gift  med,  var  derimod 
en  uhjælpelig  Dranker ;  og  hun  led  ubeskriveligt  der- 
under. Hun  blev  syg.  nervøs  og  næsten  blind.  Tilsidst 
følte  hun,  at  blev  det  ved  paa  den  Maade,  vilde  hendes 
Liv  kun  blive  kort ;  og  for  sine  Børns  Skyld  vilde 
hun  leve.  Hun  krævede  derfor  Skilsmisse,  hvad  der 
paa  den  Tid  var  noget  aldeles  uhørt,  paa  tværs  baade 
af  Skik  og  Brug  og  Lovene.  Men  hun  stod  fast  paa, 
at  hun  vilde  skilles;  og  mod  al  Sandsynlighed  fik  hun 
sin  Krig  ført  igjennem.  Hendes  Faders  Rang  har  rime- 
ligvis været  højere  end  hendes  Mands;  ellers  er  det 
næppe  tænkeligt,  at  det  vilde  være  lykkedes.  Samtidig 
med  Skilsmissen  fik  hun  Lov  til  at  tage  ét  Barn  med  sig. 
Men  da  Manden  stadig  sank  dybere  og  dybere,  fik  hun 
i  Aarenes  Løb  alle  Børnene  i  sit  Værge,  opdrog  dem 
alle  selv  og  kan  nu  i  sin  Alderdom  glæde  sig  over,  at 
de  alle  er  kristne. 

Nogle  Aar  efter  Skilsmissen  kom  hun  til  Tokyo  for 
at  tjene  sit  Brød  som  Lærerinde ;  men  først  maatte  hun 
selv  uddannes  paa  en  Slags  Lærerindeskole.  Her  læste 
hun  for  første  Gang  den  Sætning,  hvormed  den  første 
japanske  Skolebog  begyndte.    Den  lød:  „I  Begyndelsen 

skabte  Gud  Himmel  og  Jord  og  alt,  hvad  der  er  i  dem ; 
og  Mennesket  er  den  ypperste  af  alle  Guds  Skabninger." 
Den  Sætning  gav  hende  meget  at  tænke  paa. 

Hun  hørte  tillige,  at  den  Sætning  væsentlig  stammede 
fra  de  kristnes  Bibel;  og  hun  lagde  Mærke  til,  at  de 
Elever  og  Lærere,  der  læste  i  Biblen,  var  helt  forskjel- 
lige  fra  dem,  der  ikke  læste  i  den.  Det  gav  hende  endnu 
mere  at  tænke  paa. 

Paa  det  Tidspunkt  blev  hun  af  en  japansk  Kvinde 
henvist  til  at  søge  sin  videre  Uddannelse  hos  en  Mrs. 
True;  og  derved  kom  hun  i  nærmere  Berøring  med 
Kristendommen.  Imidlertid  opstod  der  Vanskeligheder 
i  hendes  fraskilte  Mands  Hjem  —  velsagtens  med  Bør- 
nene ;  jeg  véd  det  ikke  nøjere,  —  og  det  gjorde,  at  hun 
for  en  Tid  maatte  afbryde  sin  Læsning  og  til  Søs  rejse 
til  Kumamoto,  hvor  Manden  den  Gang  boede.  Som 
Rejselekture  fik  hun  med  sig  Pauli  Breve,  der  netop  i 
de  Dage  var  udkomne  paa  japansk ;  og  Læsningen  af 
disse  Breve  gjorde  et  saa  stærkt  Indtryk  paa  hende,  at 
hun  under  Vejs  tog  den  Amulet,  hun  havde  baaret  lige 
fra  sin  Fødsel  og  kastede  den  i  Havet  —  et  ydre  Tegn 
paa  Brud  med  Hedenskabet. 

I  Kumamoto  blev  Vanskelighederne  snart  klarede; 
hun  vendte  tilbage  til  sit  Studium  i  Tokyo  igjen  og  fik 
nu  Børnene  til  sig  ét  for  ét,  indtil  hun  havde  dem  alle. 
Hun  var  paa  det  Tidspunkt  fuldt  overbevist  om  Kristen- 
dommens Sandhed,  men  tøvede  dog  med  at  lade  sig 
døbe.  Saa  kom  imidlertid  Koleraaaret.  Folk  døde  i 
Massevis;  og  en  Veninde  af  hende  blev  dødssyg.  Da 
Veninden  kom  sig,  sagde  Mrs.  Yajima  til  hende:  „Hvis 
Du  var  død  nu,  var  det  ikke  gaaet  Dig  godt ;  thi  hverken 
Du  eller  jeg  har  levet  op  til  vor  Sandhedserkjendelse. 
Hvad  om  vi  nu  begge  tog  Skridtet  fuldt  ud  og  lod  os 
døbe?"  Veninden  indvilligede.  Da  Mrs.  Yajima  kom 
og  fortalte  sin  Lærerinde  denne  Beslutning,  græd  Læ- 

rerinden  af  Glæde.  Forbavset  spurgte  Mrs.  Y. :  „Naar 
Du  s  a  a  gjærne  har  villet  have  mig  døbt,  hvorfor  har  Du 
saa  ikke  oftere  talt  til  mig  derom?"  „Ak,"  sagde  Lærer- 
inden, „jeg  var  bange  for  med  mine  Ord  at  forstyrre 
det  hele ;  men  har  jeg  kun  talt  lidt,  saa  har  jeg  bedt 
des  mere." 

Saa  blev  Mrs.  Y.  da  døbt,  og  Aaret  efter  blev  hun 
Forstanderinde  for  den  Skole,  der  senere  ved  Sammen- 
smeltning med  en  anden  blev  til  den  nuværende. 

Da  Mrs.  Y.  saaledes  i  store  Træk  havde  givet  os  sin 
Livshistorie,  sagde  hun  til  Slutning  omtrent  følgende : 
„Nu  skal  1  have  saa  mange  Tak,  fordi  I  har  villet  høre 
paa  en  gammel  Kone  som  mig;  der  er  nok,  der  vil  høre 
om  mine  ydre  Forhold,  mit  Arbejde  og  min  Skole ; 
men  der  er  kun  faa,  der  bryder  sig  om  at  høre  om  det 
indre  Liv.  Og  se  nu:  da  jeg  var  74  Aar,  rejste  jeg  til 
Amerika ;  saa  naar  jeg  nu  bliver  lidt  ældre,  maaske 
80  Aar,  kommer  jeg  saamænd  nok  en  Gang  til  Evropa, 
og  saa  ses  vi  maaske  igjen!" 

Ja,  hvem  véd !  1  saa  Fald  skal  hun  være  hjærtelig 
velkommen ! 


En  unævnt. 

Jeg  har  betænkt  mig  noget  paa,  om  jeg  her  skulde 
medtage  efterfølgende  Skildring.  Der  er  jo  aldrig  samme 
Glæde  ved  at  stille  sin  Næstes  svage  Sider  til  Skue  som 
ved  at  skildre  „Typer  og  Ledere",  man  kan  staa  med 
Respekt  og  Ærbødighed  overfor.  Alligevel  har  jeg  følt, 
at  min  Samling  japanske  Typer  her  vilde  have  for  stor 
en  Lakune,  om  jeg  udelod  min  unævnte  Ven.  For  Fuld- 
stændighedens og  Sandhedens  Skyld  maa  ogsaa  hans 
Billede  med  ind  i  Rækken. 

Jeg  traf  ham  ombord  paa  et  af  de  Skibe,  jeg  i  længere 
Tid  sejlede  med.  Han  havde  ved  Maaltiderne  sin  Plads 
ved  et  Bord,  hvor  der  sad  flere,  som  jeg  satte  Pris  paa, 
mens  jeg  selv  sad  ved  Siden  af  en  halvgammel  østrigsk 
Adelsmand,  som  talte  et  saa  læspende  tysk  og  et  saa 
umuligt  engelsk,  at  jeg  ofte  havde  svært  ved  at  forstaa 
ham.  Jeg  spurgte  derfor  en  Dag  Japaneren,  om  han 
havde  noget  imod  at  bytte  Plads  med  mig.  Med  elsk- 
værdig Beredvillighed  gik  han  ind  herpaa.  Dette  bragte 
mig  først  lidt  i  Forbindelse  med  ham.  Senere  talte  jeg 
oftere  med  ham  enten  alene  eller  hyppigere  sammen 
med  en  2 — 3  Venner,  der  ligesom  jeg  var  interesseret 
i  hans  Selskab. 

Han  var  ikke  smuk :  lille,  bumset,  bredkæbet  med 
smaa  plirende,  men  ganske  intelligente  og  poliske  Øjne. 

Det  første,  som  slog  En,  naar  man  vexlede  Ord  med 
ham,  var  hans  utrolige  baade  nationale  og  personlige 

Selvbevidsthed.  Skjønt  han  selv  lige  vendte  hjem  fra 
en  Studierejse  i  England,  Tyskland  og  Amerika  ( udsendt 
af  den  japanske  Regjering  i  et  bestemt  Øjemed),  hæv- 
dede han  dog  med  næsten  vanvittig  Stædighed,  at  Japan 
intet  havde  lært  af  Vesten  —  intet!  „Tag  en  Sten," 
sagde  han  i  en  af  de  første  Samtaler;  „om  Du  hælder 
Olie  eller  Vand  over  den,  det  er  iigemeget;  det  driver  af 
igjen;  og  Stenen  bliver  ved  med  at  være  Sten.  Saadan 
er  det  gaaet  Japan  med  alle  de  Kulturer,  der  har  over- 
svømmet det.  Japan  er  Japan."  Billedet  synes  mig 
ikke  særlig  rammende ;  og  hvis  det  var  det,  var  det 
Japans  Skam. 

En  anden  Gang  fremstillede  han  Sagen  fra  en  lidt 
anden  Side:  Japan  havde  nok  indført  meget  vester  fra, 
men  ikke  kritikløst ;  Japan  havde  forstaaet  den  Kunst 
ud  af  den  vesterlandske  Kultur  at  tage  det  gode  og  ude- 
lade det  slette;  derfor  var  Japan  i  Virkeligheden  forud 
for  Vesten ;  hvis  Vesterlændingene  vilde  se  deres  egen 
Kultur,  som  den  burde  være,  saa  kunde  de 
komme  til  Japan! 

Jeg  synes  ikke,  disse  Raisonnementer  vidner  om  sær- 
lig Tankeskarphed  -  bl.  a.  kan  de  ikke  indbyrdes  for- 
liges; —  ikke  desmindre  erklærede  han  ved  forskjellige 
Lejligheder :  „Jeg  tænker  altid ;  det  er  nu  min  For- 
nøjelse;  saadan  e  r  vi  Japanere!",  og  saa  smaskede  han 
og  blinkede  med  sine  smaa  spillende  Øjne,  saa  han  fik  os 
alle  til  at  le.  Dog  maa  jeg  skynde  mig  med  at  tilføje, 
at,  jo  længere  vi  lærte  ham  at  kjende,  desmerekom 
vi  til  at  holde  af  ham.  Vi  saa'  ikke  blot,  at 
der  laa  megen  virkelig  Dygtighed  bag  hans  Selvbevidst- 
hed, men  tillige  at  det  selvbevidste  var  saa  blandet  med 
naiv  Godmodighed  og  oprigtig  Kjærlighed  til  Japan, 
at  Brodden  ofte  gik  af  det.  Om  Aftenen,  naar  vi  sad 
paa  vore  Skibsstole  oppe  paa  det  øverste  Dæk  og  saa' 
ud  over  det  maanelyse  Hav,  sad  vor  Japaner  lidt  borte. 

omme  bag  en  Redningsbaad,  i  en  Lysstribe  fra  Ryge- 
salonen, og  jodlede  højt  ud  af  en  lille  Bog.  Vi  troede 
egentlig  først,  han  holdt  en  Slags  enlig  Aftenandagt,  men 
en  Aften  spurgte  en  af  vor  Kreds  ham  direkte,  hvad 
det  var,  han  sang?  Han  forklarede  da,  at  han  læste 
Digte,  gamle  japanske  Digte  —  de  fleste  var  „et  Par 
1000  Aar  gamle"  —  og  de  var  saa  dejlige,  at  de  umulig 
kunde  læses  sagte ;  de  m  a  a  1 1  e  synges  frem !  Denne 
Kjærlighed  til  Japan,  dets  gamle  Poesi,  dets  Natur  og 
Folk  var  den  ægte  Kjærne  bag  den  ofte  saa  smagløse 
Nationalforfængelighed ;  og  denne  Kjærne  forsonede  En 
med  saa  meget    andet. 

I  religiøs  Henseende  var  hans  Standpunkt  sørgeligt, 
men  sikkert  paa  sin  Maade  typisk.  Kvintessensen  var : 
Japans  Kultur  er  Japans  Religion.  „Japan,"  sagde  han, 
„har  mest  faaet  sine  Religioner  udefra :  Buddhismen, 
Kristendommen  —  „og  mange  andre."  Men  ingen  af 
disse  er  Japans  virkelige  Religion,  —  saa  lidt  som 
Forfædretilbedelse  og  Herodyrkelse  er  det;  thi  alt  dét 
er  blot  Ceremonier,  ikke  Religion.  Vor  egentlige  Reli- 
gion er  vor  gamle  Kultur.  Men  den  er  under  Omdan- 
nelse nu  til  Dags.  Japan  ligger  jo  som  en  lang  smal 
Dæmning  paa  Grænsen  mellem  Østen  og  Vesten.  I 
Japan  mødes  derfor  alle  Østens  og  Vestens  Kulturer 
og  Religioner.  Og  ud  af  dette  Møde  vil  der  udvikle  sig 
en  ny  og  højere  Verdenskultur,  og  denne  ny  Kultur 
bliver  det  nye  Japans  Religion." 

Alt  dette  sagde  han  ikke  „klart  og  grejt",  som 
Norskerne  siger,  men  famlende  baade  hvad  Tanke  og 
Sprog  angaar.  Hans  Sprog  var  i  det  hele  en  frygtelig 
Blanding  af  engelske,  tyske  og  japanske  Ord,  et  Kaos 
af  en  haarrejsende  Art,  —  jeg  haaber  ikke  en  Prøve 
paa  den  nye  japanske  Verdenskultur  og  —  Religion? 
Han  var  ganske  vist  i  sproglig  Henseende  ikke  saa 
uheldig  som  et  Vadskeri  i  Tokyo,  der  vilde  avertere  om 

Vask  af  Flipper  og  Manchetter  (collars  and  cuffs)  og  af 
Vanvare  stavede  galt,  saa  der  kom  til  at  staa  „callers 
and  caives"  (Besøgende  og  Kalve!).  Nej,  vor  japan- 
ske Ven  fik  virkelig  sagt,  hvad  han  vilde ;  blot  maatte 
engelske  og  tyske  Ord,  støttede  ved  international  Mimik, 
finde  sig  i  at  gaa  i  Spand  sammen. 

Men  tilbage  til  hans  Religion!  „Enhver  Japaner," 
sagde  han  ofte,  pegende  paa  sin  Pandeskal,  „har  sin 
Gud  i  Hovedet."  Det  var  et  af  hans  Yndlingsudtryk  for 
at  Kulturen  er  Religionen.  Vi  indvendte  bl.  a.,  at  en 
Kultur,  der  skulde  agere  Religion,  maatte  have  Evne 
til  at  gjøre  Mennesker  gode;  men  han  brød  hastig  vor 
Indvending  af  med  et :  „Ja,  ja  —  Japaner  helt  gode,  alle- 
sammen !"  Saa  var  der  jo  ikke  mere  at  forhandle  om  den 
Ting.  „England,"  fortsatte  han,  „gaar  ned,  —  you  know ; 
Tyskland  gaar  op ;  Rusland  gaar  op ;  men  Japan  gaar 
op  —  op  —  op!  nicht  wahr?  Nippon  betyder  Solens 
Hjem.  Vi  har  Lyset!  I  har  Mørket;  faar  Lyset  fra  os! 
—  ha,  ha!"  — -  og  saa  lo  vi  alle  sammen,  smittede  af 
hans  godmodige  Latter. 

Da  han  en  Aften  kom  med  et  Par  af  sine  sædvan- 
lige, ikke  helt  beskedne  Ytringer,  spøgte  vi  med,  at  han 
blev  nok  snart  Japans  anden  Prins  Ito  o.  s  v.  Dét  gav 
Anledning  til,  at  han  fortalte  lidt  nøjere  om  sin  egen 
Udvikling. 

Han  stammede  fra  en  rig  Herremandsfamilie.  Fra 
han  var  5  Aar  fortalte  hans  Fader  ham  idelig  om  den 
store  japanske  Helt  Hideyoshi,  der  levede  for  c.  300 
Aar  siden.  Denne  Helts  Fødsel  havde  været  underfuld. 
Hans  Moder  slugte  Solskinnet,  og  se,  saa  undfangede 
hun  og  fødte  en  Søn!  „Og  han  blev  en  stor  Mand;  you 
know,  uægte  Børn  ofte  bliver  store,  f.  Ex.  Kristus." 
Paa  vort  Spørgsmaal,  om  nu  virkelig  ogsaa  denne  under- 
fulde Fødsel  var  historisk,  svarede  han :  „Ja,  ja   -  m  a  a- 

ske!"  Men  helt  historisk  var  det  i  al  Fald,  at  Hide- 
yoshi  var  meget  lille  og  havde  et  Ansigt  som  en  Abekat. 
„Men  en  stor  og  berømt  Mand.  Han  erobrede  Korea  og 
blev  kun  ved  Døden  hindret  i  at  erobre  baade  Kina  og 
Indien  med!!"  Unægtelig  uheldigt,  at  man  dør,  naar 
man  har  s  a  a  store  Planer ! 

Denne  Helt  blev  hans  Forbillede.  Da  han  senere  som 
1 1-12  aarig  Dreng  kom  i  en  Kostskole,  levede  og  aandede 
han  ikke  for  andet  end  for  at  ligne  Hideyoshi.  De  andre 
Drenge  maate  lyde  ham.  Han  boede  i  Værelse  sammen 
med  en  3-^4  Stykker.  Om  Aftenen  lagde  han  ofte  en 
lille  Seddel  med  Ordene  „Drøni  for  mig!"  paa  de  andres 
Struber;  og  om  Morgenen  spurgte  han  dem  saa :  „Hvad 
har  Du  drømt?" ;  og  Kammeraterne,  der  kjendte  hans 
Forkjærlighed  for  den  nævnte  Helt,  sagde  altid,  at  de 
havde  drømt,  at  h  a  n  vilde  blive  ligesaa  stor  som  Koreas 
gamle  Erobrer  o.  s.  v.  En  Morgen  sagde  dog  en  af 
Kammeraterne  ærligt :  „Jeg  har  intet  drømt."  Da  blev 
han  saa  rasende  paa  ham,  at  han  greb  en  Ildrager  og 
slog  ham  en  stor  Flænge  over  det  ene  Øje.  Ikke  at 
drømme  om  hans  Fremtidsstorhed  var  i  hans  Drenge- 
tanker en  stor  Forbrydelse ! 

Senere  gik  han  ind  i  Flaaden,  „fordi  Flaadeuddan- 
nelsen  var  meget  vanskeligere  end  den  i  Arméen."  Han 
avancerede  til  Oberst  (han  var,  da  jeg  traf  ham,  kun  34 
Aar)  og  gik  saa  over  som  første  Sekretær  i  den  ko- 
reanske Regjering,  mens  Korea  endnu  var  selvstæn- 
digt. „Naar  Kejseren  af  Korea  skulde  holde  en  Tale, 
you  know,  saa  jeg  skrive  én!  —  ja,  ja!" 

Om  den  koreanske  Regjerings  Fordærvelse  fortalte 
han  mangt  og  meget.  De  solgte  Embeder  og  —  „Intri- 
ger, wissen  Sie,  alles  Intriger !  Aber  jeg  har  to  Øjne ; 
und  ich  so  machen"  (her  fér  han  med  knyttet  Næve 
ind  paa  os)  „og  de  kunde  ikke  faa  Penge  ved  Kassen, 

uden  jeg  skrive  paa ;  derfor  væk.  you  know  —  væk!" 
(her  gjorde  han  igjen  nogle  meget  drastiske  Bevæ- 
gelser). 

„Da  jeg  været  tre  Aar  i  koreansk  Tjeneste,  sagde 
mine  Venner:  Nicht  mehr!  Nicht  hier  bleiben  i  Ellers 
nicht  avancieren ;  forgotten  derhjemme.  Og  nu  er  Korea 
verschwunden  I  Ganz  Korea  e  r  Japan,  you  know ! 
Ja,  ja!" 

Saa  kom  han  ind  i  Handelsministeriet  i  Tokyo  og 
blev  i  8  Maaneder  sendt  ud  for  at  studere  Kolonial- 
politik. „Rejst  meget,  you  know!  Aldrig  syg;  min  Gud 
givet  mig  Kraft  (NB  pegende  paa  sin  Pandeskal!)  On 
horseback  gjennem  hele  Asien.  Nu  all  over  the  world! 
Hidtil  stærkt  avanciert ;  men  herefter  ikke  saa  meget. 
Gaar  langsommere ;  fabuløs  Konkurrence ;  alle  vil  være 
Ministre!"  —  ■ — 

Trods  al  Ærgjerrighed  var  han  utvivlsomt  en  hæderlig 
Mand.  Jeg  husker,  vi  spurgte  ham  bl.  a.,  hvad  han 
mente  med  en  dygtig  Mand,  --  et  Udtryk  han  idelig 
brugte.  Dertil  sagde  han:  „Aa,  Ito  ikke  nogen  dygtig 
Mand,  for  han  gaaet  so"  (her  gjorde  han  Bølgelinier 
med  Haanden)  ;  „en  dygtig  Mand  gaar  so"  (her  gjorde 
han  en  hurtig  vandret  Bevægelse).  Hans  Mening  var 
vist :  en  virkelig  dygtig  Mand  gaar  ikke  Krogveje,  men 
hensynsløst  tværs  gjennem  alt.    - 

Vil  man  lære  Nutidens  Japan  at  kjende,  er  der  Træk 
i  denne  lille  Skitse,  som  man  ikke  kan  lade  ude  af  Be- 
tragtning. 


IV. 
NOGLE  RESULTATER 

Missionskjærligheden. 


I  det  foregaaende  har  jeg  fortalt  noget  af  det,  jeg 
oplevede  i  Japan.  Skulde  jeg  i  én  Sum  sige,  hvad  Ind- 
tryk det  oplevede  gjorde  paa  mig,  da  maa  jeg  først  og 
fremmest  fremhæve :  det  forøgede  min  Missionskjærlig- 
hed,  —  eller  det  gav  mig  i  al  Fald  forøget  Forstaaelse 
af  den  kristne  Missionspligt  og  forøget  Vilje  til  at  være 
med. 

Jeg  passerede  en  Dag  i  Tokyo  det  amerikanske  Ge- 
sandtskab. Derinde  boede  indtil  for  faa  Aar  siden  den 
nu  afdøde  amerikanske  Gesandt  Oberst  Buck.  Da  han 
i  sin  Tid  kom  til  Japan,  var  han  en  kristen  —  vilde  i 
al  Fald  være  det;  men  iøvrigt  ansaa  han  Hedninge- 
missionen for  unyttig  og  ubetimelig.  Han  stod  altsaa 
nøjagtig,  saadan  som  tusinder  og  atter  tusinder  staar  i 
Kristenheden.  Men  det  er  en  umulig  Stilling  i  Længden. 
Oberst  Buck  blev  da  heller  ikke  staaende  her;  efter 
faa  Aars  Ophold  i  Japan  var  han  ganske  omstemt  — 
han  havde  nu  selv  set  Hedenskabets 
Nød.  Fra  den  Tid  var  han  Missionsarbejdets  varme 
Ven. 

Som  det  gik  denne  Mand.  vil  det  gaa  enhver,  som  med 
ærlige  Øjne  ser  paa  Hedenskabet,  som  det  virkelig  er. 

Jeg  skal  aldrig  glemme  det  Stik,  der  gik  gjennem 
mit  Hjærte,  første  Gang  det  var  ikke  i  Japan,  men 
i  Nordindien  jeg  saa"  Mennesker  ligge  bedende  foran 
Guder  af  Træ  og  Sten.  Man  kan  have  læst  om  dette 
de  100  Gange,  —  det  er  alligevel  ikke  det  samme  som 
at  s  e  det.  Jeg  følte  en  Skam  paa  Menneskehedens 
Vegne,  som  jeg  ikke  kan  udsige ;  og  Skammen  var  par- 
ret med  en  Hjærteangst,  en  underlig  knugende  Beklem- 
melse over,  at  Mørket  paa  denne  Jord  endnu  virkelig 
er  saa  stort,  at  Millioner  kan  tilbede  Skabningen  i  Ste- 
det for  Skaberen. 

Senere,  ak  det  er  sørgeligt  at  sige!  vænner  man  sig 
næsten  til  det ;  her,  som  saa  ofte,  er  det  det  første 
Indtryk,  man  maa  tilbage  til,  hvis  man  vil  fastholde 
Sandheden  fuldt.  Men  vænner  man  sig  gjennem  et  læn- 
gere Ophold  i  Hedningelandene  noget  til  Afguderiets 
Vanvid,  saa  faar  man  til  Gjengjæld  næsten  daglig  nye 
Indblik  i  alle  de  paa  én  Gang  haabløse  og  gribende  For- 
søg, det  religiøse  Instinkt  i  Hedenskabets  Mørke  gjør 
paa  at  finde  Fred  og  Frelse,  Hvilke  Latterligheder  kan 
det  ikke  opfinde!  Hvilke  Tilfældigheder  kan  det  ikke 
give  sig  i  Vold!  og  hvilke  Anstrengelser  kan  det  ikke 
tage  paa  sig!  -  jeg  kunde  af  Selvsyn  fortælle  Snese 
og  atter  Snese  af  Smaatræk  herom,  som  vilde  faa  ethvert 
Menneske  med  Følelse  til  at  ynkes. 

Det  er  umuligt  virkeligt  at  s  e  Hedenskabet  og  ikke 
blive  Missionsven. 

Maaske  vil  man  indvende,  at  der  jo  dog  aarlig  er 
mangfoldige  Mennesker,  der  rejser  til  Østen,  og  som 
lige  tværtimod,  ved  hvad  de  ser  derude,  bliver  bitre 
Fjender  af  Missionen.  Og  det  er  jo  forsaavidt  sandt. 
Der  e  r  adskillige  evropæiske  og  amerikanske  Turister, 
der  taler  rørende  Ord  om,  at  de  asiatiske  Religioner 

passer  for  Asiaterne;  —  at  det  er  Synd  og  Skam  at 
berøve  Indere,  Kinesere  og  Japanere  deres  naturlige 
Religion  og  presse  dem  til  at  antage  „vesterlandske  Re- 
ligionsskikke" ;  —  at  Missionærerne  kun  gjør  Fortræd, 
og  saa  fremdeles. 

Jeg  har  selv  truffet  .en  Del  af  disse  Mennesker  og 
netop  derfor  kan  jeg  tale  med  om,  hvormeget  deres 
Dom  er  værd. 

Paa  en  af  de  store  Oceandampere,  jeg  en  Tid  sejlede 
med,  stod  der  en  Dag  en  Kreds  af  saadanne  Turister 
og  talte  højrøstet  om  (og  mod)  Missionen.  Jeg  sad 
lidt  derfra  med  en  Bog  og  kunde  umuligt  undgaa  at 
høre,  hvad  de  sagde.  Da  jeg  havde  lyttet  en  lille  Tid, 
rejste  jeg  mig,  gik  hen  til  dem,  undskyldte,  at  jeg  blan- 
dede mig  i  deres  Samtale,  men  da  jeg  var  paa  en  Rejse 
Jorden  rundt  bl.  a.  for  at  se  Missionsarbejdet,  og  da 
jeg  ikke  havde  kunnet  undgaa  at  høre,  hvad  de  talte  om 
og  saaledes  forstod,  at  deres  Erfaringer  om  Missio- 
nen maatte  være  meget  forskjellige  fra  mine,  vilde  de 
gjøre  mig  en  meget  stor  Tjeneste  ved  at  sige  mig, 
hvad  de  havde  set  af  Missionsarbejdet.  En  Herre 
mente,  at  det  var  da  noget,  alle  vidste,  at  Missionen 
var  Humbug,  et  Svælg  hvori  der  blev  smidt  Penge  til 
ingen  Verdens  Nytte.  Man  kunde  jo  da  ogsaa  sige 
sig  selv,  hvis  man  blot  vilde  tænke  „lidt  fordoms- 
frit", at  ligesaa  lidt  som  ét  Sprog  og  ét  Klima  passede 
for  alle  Folk  paa  Jorden,  ligesaa  lidt  passede  én  Religion 
o.  s.  v.  Jeg  mente,  at  der  nok  kunde  være  to  Menin- 
ger om  den  Ting,  men  ønskede  iøvrigt  blot  at  vide, 
hvor  de  havde  gjort  de  Erfaringer  om  Missionen, 
som  førte  til  saa  nedsættende  Domme.  —  Jo,  en  af  dem 
havde  paa  Hotellet  truffet  en  Herre  (det  var  forresten 
Værten!),  som  havde  fortalt  en  Masse  derom.  „Men 
har  De  da  ikke  s  e  1  v  set  noget  af  Missionens  Arbejde?" 
spurgte  jeg.    Tavshed.     E  n   ytrede :     „Aa,  Missionen 

kjender  vi  godt  nok  hjemme  fra."  „Har  nogen  af 
dem,"  fortsatte  jeg,  „paa  Deres  Rejse  været  inde  i 
en  Missionsskole  og  set  Børnene  dér  i  Sammenlig- 
ning med  de  stakkels  Pariaunger,  der  løber  paa 
Landsbyens  Gader?"  Næ-hl  „Har  nogen  af  dem  væ- 
ret i  et  Missionshospital  og  set  den  grænseløse  legem- 
lige Elendighed,  som  Hedenskabet  ikke  har  en  eneste 
lindrende  Haandsrækning  for,  og  som  Missionens  Læ- 
ger og  Sygeplejersker  med  sandt  Heltemod  daglig  kæm- 
per imod?"  —  Næ-h!  „Har  nogen  af  dem  her  i  Hed- 
ningelandene været  i  en  Missionskirke,  hvor  Menne- 
sker, der  for  nogle  faa  Aar  siden  var  Opiumsrygere, 
Landstrygere  eller  stakkels  hvileløse  Sandhedssøgere, 
nu  sidder  rene,  ordentlige  og  med  glade  taknemlige  An- 
sigter?" Næ-h  I  „Har  nogen  af  Dem  talt  med  nogle 
af  de  Hedninger,  der  er  blevne  omvendte  ved  Missionæ- 
rernes Forkyndelse  og  hørt  deres  Mening  om  Missio- 
nens Arbejde?"  —  Næ-h  I  „Ja,  saa  forekommer  det  mig 
ikke,  De  som  ærlige  Mænd  har  Lov  at  dømme  om 
Missionen.  Folk  i  Hjemlandene  vil,  naar  De  kommer 
hjem  fra  en  Rejse  i  Østen,  tro,  at  De  taler  om  Missionen 
af  Selvsyn ;  og  saa  er  jo  dog  Sandheden  den,  at  De 
intet  har  set.  Jeg  har  derimod  set  Missionens  Arbejde 
fra  alle  Sider,  og  jeg  dømmer  anderledes."  — 

De  allerfleste  Turister  ser  i  Virkeligheden  intet 
til  Missionen  derude  i  Østen ;  de  følger  simpelthen  deres 
Rejsebøger  eller  deres  Hotelfører ;  og  for  disse  existerer 
Missionen  i  Reglen  ikke. 

Men  ser  de  ikke  Missionen,  saa  ser  de  da  i  det 
mindste  Hedenskabet,  skulde  man  synes ;  og  dets 
Nød  viser  sig  altsaa  i  mangfoldige  Tilfælde  ik  k  e  til- 
strækkelig til  at  omstemme  Folk  til  at  blive  Missions- 
venner. 

Jeg  vil  hertil  svare :  Man  kan  godt  paa  en  Maade  se 

Hedenskabet  uden  at  se  Hedenskabets  Nød.  Hvordan 
ser  de  fleste  rejsende  Hedenskabet?  De  futter  i  et  Au- 
tomobil eller  en  Rikshaw  fra  Tempel  til  Tempel,  men 
de  ser  paa  det  hele  med  Turistøjne,  ganske  som  man  ser 
paa  et  Skuespil ;  og  Resultatet  bliver,  at  de  siger,  som 
en  Dame  sagde  til  mig:  „Djævledans?  —  aa,  den  er 
magnefique  og  interessant,  saa  farverig  og  pittoresque!" 
For  Gjennemsnitsturisten  bliver  Hedenskabets  brogede 
Liv  blot  „pittoresque!"  De  tænker  ligesaa  lidt  paa,  hvad 
der  ligger  bagved  dette  for  dem  nye  og  farverige  Liv, 
som  de  i  et  Circus  tænker  paa,  at  en  Clown  har  en 
Sjæl,  De  morer  sig  over  Clownens  Badutspring,  — 
og  Mennesket    i  ham  existerer  ikke  for  dem. 

Man  ser  ikke  Hedenskabets  Nød  uden  man  for  Al- 
vor anlægger  den  Maalestok :  disse  Mennesker  dér  er 
Mennesker.  Man  fatter  ikke  Hedningelivets  Elen- 
dighed, uden  man  forstaar  at  løfte  en  Flig  af  det  ydre 
Livs  blændende  Forhæng  og  kigge  om  bagved.  Men  det 
evner  man  kun,  hvis  man  har  kigget  lidt  ind  i  sit  eget 
Væsens  Dyb;  og  det  er  der  mange,  der  aldrig  har.  Der 
er  Folk,  der  har  set  den  ganske  Verden,  men  aldrig  set 
sig  selv. 

Den,  der  virkelig  ser  Hedenskabets  N  ø  d,  i  Japan 
eller  andet  Steds,  han  f  a  a  r  forøget  Missionskjærlighed ; 
det  er  hævet  over  al  Tvivl.  Han  vil  ganske  vist  ikke 
miskjende,  hvad  der  er  af  sandt  og  stort  i  de  heden- 
ske Religioner.  Tværtimod,  jo  mere  man  sysler  med 
disse  Religioner,  des  mere  Respekt  faar  man  for  det 
Kæmpearbejde,  der  her  er  gjort,  for  at  løse  Livets  Gaa- 
der  og  finde  sig  personlig  tilrette  med  Tilværelsen.  Det 
gaar  En  med  de  hedenske  Religioner  som  med  et  frem- 
med Sprog:  lytter  man  som  udenforstaaende  til  et 
ukjendt  Sprog,  synes  det  En  en  meningsløs  Samling  Ly- 
de, en  ren  barbarisk  Lallen.  Men  lever  man  sig  ind  i 
Sproget,  gaar  Sammenhængen  og  Aanden  i  Sproget  op 

for  En,  og  man  maa  da  ofte  beundre  dets  fine  forunder- 
lige Bygning.  Paa  samme  Maade  med  de  ikke  kristne 
Religioner.  Set  udefra,  uden  dybere  Kjendskab,  tager 
de  sig  enten  ud  som  et  farverigt  Skuespil  (det  er  Tu- 
ristens Standpunkt)  eller  som  en  meningsløs  Bunke 
Overtro  og  Indfald  (det  er  den  ukyndige  kristnes  Stand- 
punkt). Men  lærer  man  de  hedenske  Religioner  lidt 
nøjere  at  kjende,  --  forsøger  man  efter  bedste  Evne 
at  sætte  sig  ind  i  deres  Tanker  og  Systemer,  saa  man 
tilsidst  ser  det  hele  indefra,  —  vil  Sagen  tage  sig  an- 
derledes ud.  Man  vil  i  Reglen  naa  ind  til  dybe,  stærke 
Grundtanker,  hvorfra  der  atter  falder  Lys  over  mange 
Enkeltheder;  der  kommer  en  vis  dybere  Mening  selv  i 
mange  Taabeligheder,  og  man  kan  ofte  ikke  lade  være 
med  at  beundre  de  Stormløb,  der  her  er  gjort,  for  at 
trænge  ind  i  Tilværelsens  Mysterier  og  finde  noget  at 
hælde  sit  Hoved  til.  Men  netop  da  vil  m.an  ogsaa  i 
højeste  Forstand  forstaa  Hedenskabets  Nød ;  thi  man 
vil  se,  hvor  glippende  og  for  Hjærtet  utilfredsstillende 
de  Løsninger  er,  som  Hedenskabet  er  naaet  til ;  man 
vil  faa  en  Følelse,  der  ikke  i  pathetisk  Smærte  staar  til- 
bage for  den,  jeg  fornam,  da  jeg  første  Gang  saa  Af- 
gudsdyrkelsen praktiseret;  -  og  denne  Følelse  kan  ikke 
udtrykkes  bedre  end  i  en  Schweitzerførers  Ord,  med 
hvem  jeg  en  Gang  havde  besteget  en  Alpetop :  „Se  saa." 
sagde  han.  da  vi  havde  stridt  os  Vejen  op,  „nu  har  vi 
naaet  Toppen,  og  er  lige  langt  fra  Himlen  endda !"  Dét 
er  det  gribende,  som  jeg  kunde  unde  hvert  ærligt  Men- 
neske at  opleve  noget  af,  at  er  man  endelig  naaet  op  paa 
en  af  Hedenskabets  Toppe  (tit  efter  et  meget  anstren- 
gende Tankearbejde) ,  saa  er  man  —  ligelangt  fra 
Himlen  endda!  Thi  hvilke  Løsninger  er  Heden- 
skabet kommet  til?  At  Tilværelsen  er  en  Ulykke,  som 
det  gjælder  at  fly  ved  at  dræbe  selve  Livsbegjæret ;  — 
at  Menneskets  Nød  i  denne  Tilværelse  er  en  retfærdig 

Følge  af  hans  Gjærninger  i  en  tidligere  Tilværelse  — 
og  meget  lignende  af  d  e  n  Art.  Ak,  der  er  ikke  meget 
af  H  i  m  1  e  n  i  noget  af  dette ! 

Hist  og  her  kan  man  nok  „paa  Toppene"  træffe  en 
Drøm  om  Frelse,  der  næsten  er  lige  ved  at  gribe  Sand- 
heden —  og  Himlen!  Men  Drøm  er  dog  kun  Drøm; 
og  Hedenskabet  kan  tilmed  ikke  holde  sig  paa  Højde 
med  sine  egne  bedste  Drømme.  I  Praxis  synker  Heden- 
skabet idelig  ned  til  noget,  som  ligger  mange  Grader 
lavere  end  Toppene.  Naar  man  taler  om,  hvad  Heden- 
skab er,  er  det  derfor  ligesaa  urigtigt  (med  visse  lærde 
Sværmere)  at  glemme  „Hedenskabet  i  Praxis",  som 
det  er  med  visse  ukyndige  kristne  at  glemme  Heden- 
skabet paa  Højderne.  Begge  Dele  maa  med  til  en  ærlig 
Dom ;  men  begge  Dele  vil  ogsaa  vise  os  Hedenskabets 
Nød,  blot  fra  forskjellig  Side. 

Og  skulde  saa  vi,  som  i  Kristi  Evangelium  har,  hvad 
de  savner,  ikke  forsøge  at  afhjælpe  denne  Nød? 

Vi  kan  ikke  andet. 

Vi  kan  ikke  forlange,  at  de,  der  ikke  deler  vor  Tro, 
skal  være  med  i  Missionens  Arbejde ;  vi  ønsker  det  selv- 
følgelig heller  ikke ;  men  vi  k  a  n  forlange,  at  selv  de 
vil  forstaa  vore  Motiver  og  indrømme,  at  f  o  r  os  vilde 
Missionsligegyldighed  være  endnu  skammeligere  end  at 
staa  med  Hænderne  i  Buxelommerne  og  se  et  Menneske 
drukne.  Og  jeg  synes  ogsaa,  vi  burde  kunne  forlange, 
—  her  hvor  det  drejer  sig  om  et  Arbejde,  der  spiller 
en  saa  uhyre  Rolle  i  Menneskehedens  Historie,  —  at 
man,  selv  fra  ikke-kristen  Side,  forsøgte  at  sætte  sig  ind 
i  det  Arbejde,  der  vitterlig  gjøres,  inden  man  fælder  sm 
Dom.  Og  da  vil  det  gaa  mange,  som  det  gik  den  før  om- 
talte amerikanske  Gesandt,  —  eller  som  det  var  gaaet 
en  ældre  engelsk  Oberst,  jeg  traf  paa  min  Rejse.  Denne 
Oberst  var  ingen  kristen,  men  han  var  en  Gentleman 
fra  Top  til  Taa,  en  smuk  og  retlinet  Skikkelse  i  hele 

sin  Færd.  Ham  bad  jeg  en  Dag  sige  mig,  hvad  han  med 
sin  lange  Erfaring  i  Indien  —  han  havde  været  i  Indien 
omtrent  30  Aar  —  mente  om  Missionens  Arbejde  dér. 
Han  svarede  da  omtrent  saaledes:  „Hvis  De  havde 
gjort  mig  det  Spørgsmaal  for  nogle  Aar  siden,  vilde  min 
Dom  ikke  være  falden  helt  gunstig  ud.  Men  nu  er  det 
anderledes." 

„For  en  3 — 4  Aar  siden,"  fortsatte  han,  „blev  jeg 
nemlig  forsat  til  en  mindre  Bjærgby  i  Centralindien. 
Dér  var,  og  er,  et  Missionshospital  for  spedalske. 
Da  jeg  i  nogen  Tid  havde  set  den  Trofasthed  og 
det  Mod,  hvormed  de  kristne  Læger  og  Sygeplejersker 
gik  her  og  plejede  disse  halvraadne  syge  Stakler,  som 
alle  andre  skyede,  da  sagde  jeg  til  mig  selv :  Der  maa 
alligevel  være  noget  i  Evangeliet,  som  Du  endnu  ikke 
har  faaet  Syn  for.  Om  jeg  nu  har  faaet  Syn  for  det,  véd 
jeg  knap ;  men  dét  ved  jeg,  at  jeg  er  ikke  langt  fra  at 
sige:  „Hvis  ikke  de  kristne  drev  Mission,  vilde  Verden 
raadne  op!" 

Dét  er  sandt.   Bogstavelig  sandt. 

Verden  er  skjøn  —  og  Verden  er  ond.  Den  er  fuld 
af  det,  som  Paulus  kalder  „Træskhed  og  Forførelsens 
Kunstgreb". 

Men  Kristus  staar  endnu  paa  Bjærget  og  siger :  „I 
er  Verdens  Lys;  I  er  Jordens  Salt!"  —  og  vi,  hans 
Disciple,  som  lytter  til  hans  Tale,  vil  med  grebne  Hjær- 
ter  svare:  „Herre,  hjælp  os  til  at  blive,  hvad  Du  har 
kaldet  os  til!" 


Missionsmethoden. 


Jeg  vilde  ønske,  jeg  var  i  Stand  til  ud  af  det  fore- 
gaaende  og  mine  øvrige  Erfaringer  paa  Missionsmarken 
at  uddrage  visse  Slutninger  med  Hensyn  til  den  Stilling, 
Missionen  bør  indtage  overfor  de  ikke  kristne  Religio- 
ner, —  særlig  overfor  Buddhismen  og  Forfædredyrkel- 
sen. 

Det  er  jeg  imidlertid  paa  en  Maade  ikke. 

Som  man  vil  se  udtalte  Buddhismens  Forsvarere  sig 
ret  forskjelligt  om  Buddhismens  Fremtidsperspektiver. 
Den  ene  holdt  paa:  „Buddhismen  kan  hverken  udvikle 
sig  eller  dø";  den  anden:  „Buddhismen  maa  udvikle 
sig".  Buddhismens  Forkæmpere  er  altsaa  ikke  enige 
om  d  e  r  e  s  Taktik.  Og  Missionærerne  fra  deres  Side  er 
heller  ikke  enige  om  deres. 

Nogle  holder  paa,  at  Forskjellen  mellem  Buddhisme 
og  Kristendom  energisk  og  udholdende  skal  understre- 
ges, for  at  der  ikke  skal  ske  nogen  Sammenblanding. 
Andre  er  nærmest  tilbøjelige  til,  i  Professor  Lloyds 
Spor,  at  fremhæve  Lighedspunkterne  og  paa  den  Maade 
„bygge  Bro."  — 

Men  er  det  da  saa  givet,  at  der  overhovedet  er  én 
Methode,  som  har  hele  Monopolet?  Intet  fornuftigt 
Menneske  kan  dog  bestride,  at  der  e  r  Lighedspunkter 
og  relative  Sandhedsværdier  i  Buddhismen ;  og  der  kan 
være  Forhold,  under  hvilke  det  baade  er  klogt  og  beret- 

tiget  at  fremhæve  disse.  Og  omvendt:  ingen  ærlig  kri- 
sten vil  heller  kunne  bestride,  at  der  er  en  dyb  og  af- 
gjørende  Kløft  mellem  Buddhismen  og  Kristendommen ; 
—  den  ene  er  en  vildtvoxende  Religion,  den  anden  er 
kommen  ned  fra  Himlen ;  —  og  der  kan  være  Forhold, 
under  hvilke  det  baade  er  nødvendigt  og  berettiget  ubøn- 
hørligt at  pege  paa  Kløften. 

Jeg  vilde  derfor,  med  Hensyn  til  Missionsmethoden 
overfor  Buddhismen  i  Østen,  som  almindeligt  Resul- 
tat fremhæve,  at  ingen  bestemt  Methode  er  den 
ene  rigtige.  Methoden  afhænger  af  den  enkelte  Per- 
sonlighed ;  den  enkelte  maa  have  Ret  til  særlig  at  frem- 
hæve den  Side  af  Sagen,  som  Gud  særlig  har  givet 
ham  Syn  for,  og  som  han  føler  sig  anlagt  paa.  Og  Me- 
thoden afhænger  af  de  forhaandenværende  Forhold; 
staar  man  overfor  en  sandhedssøgende,  ideelt  anlagt 
Buddhist,  da  maa  i  Reglen  de  Lighedspunkter  frem- 
hæves, der  peger  frem  mod  Kristendommen ;  og  staar 
man  overfor  en  selvtilfreds  bornert  Buddhist,  da  maa 
Kløften  og  Kristendommens  uendelig  højere  Verden 
fremhæves  paa  Buddhismens  Bekostning.  Man  kan  ikke 
i  aandeligt  Arbejde  —  og  i  Hedningemissionen  aller- 
mindst sværge  til  en  „Methode"  og  saa  lade  staa  til. 
Der  er  noget,  der  hedder  individuelle  Forudsætninger  og 
noget,  der  hedder  Visdom  og  Takt.  Selvfølgelig  vilde 
det  være  uendelig  meget  lettere,  hvis  man  én  Gang  for 
alle  kunde  lave  sig  en  Methode  og  saa  Resten  af  Livet 
ride  sin  Kæphest  med  Skyklapper  for  Øjnene ;  det  er 
meget  besværligere  at  skulle  afpasse  sin  Methode  efter 
Øjeblikkets  Forhold  under  Bøn  og  v  a  a  g  e  n  Benyt- 
telse af  de  Naadegaver,  man  selv  fik  af  Gud ;  men  L  e  t- 
h  e  d  er  nu  engang  ikke  Maalestokken  for  Sandhed. 

I  Hedningemissionens  Begynderaar  (ogsaa  i  Japan) 
var  man  tilbøjelig  til  altid  at  fremhæve  Kløften  mellem 
Hedenskab  og  Kristendom  ;       den  Gang  var  Methoden  : 

Fordømmelse.  I  de  senere  Aar  er  Omslaget  kom- 
met; man  er  nu  som  Helhed  mest  tilbøjelig  til  at  frem- 
hæve de  brobyggende  Ligheder  mellem  de  ikke  kristne 
Religioner  og  Kristendommen ;  —  Methoden  er  nu : 
Forstaaelse.  Men  var  det  ikke  paa  Tide  at  komme 
lidt  i  Ligevægt  og  huske,  at  ligesaa  vist  som  en  summa- 
risk Fordømmelse  kan  være  utidig,  Hgesaa  vist  kan  en 
irenisk  „forstaaende"  Anerkjendelse  ogsaa  gaa  f  o  r 
vidt.  Den  rette  Vilje  til  at  forstaa  de  ikke-kristne  Religio- 
ner vil  netop  føre  os  baade  til  en  villig  Anerkjendelse 
af,  hvad  der  er  af  Sanhedsglimt  og  Hjærtelængsler  i 
Hedenskabet  og  en  energisk  Fastholdelse  af  den  princi- 
pielle Forskjel  mellem  disse  „Glimt  og  Længsler"  og 
Sandhe  den;  og  det  maa  saa  overlades  til  den  enkelte, 
ogsaa  her,  for  Guds  Ansigt  „rettelig  at  forskjære  Sand- 
hedens Ord"  og  efter  Øjeblikkets  Behov  vexlende  at 
fremhæve  snart  det  ene,  snart  det  andet.  Og  har  en 
Missionær  paa  Grund  af  personlige  Anlæg  særlig  Evne 
til  at  faa  Folk  i  Tale  ad  den  brobyggende  Vej,  saa  lad 
ham  have  Frihed  til  at  gaa  den  Vej !  Har  en  anden 
særlig  Evne  til  skarpt  at  præke  „Kløften",  saa  lad  ham 
have  Frihed  til  det! 

Ligesaa  lidt  som  Missionærerne  maa  være  „Metho- 
dister"  i  daarlig  Forstand,  ligesaa  lidt  maa  Missionsven- 
nerne  i  Hjemmet  være  det  og  kortsynet  kræve  at  Mis- 
sionærerne skal  følge  netop  den  Methode,  de  synes  om. 

Alt  hvad  man  med  Ret  og  Billighed  kan  kræve  fra 
Hjemmets  Side  er,  at  Missionæren  fuldt  forstaar,  at 
der  er  ikke  noget  andet  Navn  mellem  Himmel  og  Jord 
givet  os  til  Frelse  uden  Jesusnavnet.  Og  alt  hvad  de  an- 
dre Religioners  Tilhængere  med  Billighed  kan  kræve  er, 
at  Missionæren  med  Hjærtets  Villighed  skal  søge  at  for- 
staa, hvad  de  ejer  i  deres  Religioner.  Hvordan  saa  Mis- 
sionæren i  de  enkelte  Tilfælde  vil  forene  og  forvalte 
disse  to  Sider,  det  bliver  et  Tros-  og  Taktspørgsmaal 

for  ham  personlig.    Her  skal  hverken  han  selv  forlade 
sig  paa  en  Methode,  eller  vi  diktere  ham  en  saadan. 

Men  netop  fordi  „Methoden"  dybest  set  er  et  per- 
sonligt Takt-  og  Visdomsspørgsmaal,  kræver  Missionæ- 
ren og  hans  Gjærning  saa  megen  Forbøn,  —  at  dog 
Guds  Aand  maa  magte  baade  hans  Tanke  og  Tunge, 
og  han  selv  leve  saa  fuldt  for  Herrens  Ansigt,  at  Herren 
i  enhver  ny  Situation  kan  lægge  sine  Ord  i  hans 
Mund.  — 

Et  af  de  vanskeligste  Spørgsmaal  for  en  Missionær 
i  Østen  at  tage  Stilling  til  er  Forfædredyrkelsen. 

Forfædredyrkelsen  fletter  sig  paa  en  Maade  ind  i 
alle  de  tre  japanske  Hovedreligioner :  Shintoismen,  Kon- 
fucianismen  og  Buddhismen.  Shintoismens  Nationalbe- 
gejstring kræver  Tilbedelse  af  Forfædrene ;  Konfucia- 
nismens  Understregning  af  Autoriteten  kræver :  Til- 
bedelse af  Forfædrene ;  og  Buddhismens  Pagt  med  beg- 
ge de  foregaaende  Religioner,  hvorved  bl.  a.  Forfædrene 
ofte  anses  for  Buddhaer,  giver  Rum  for  Forfædretil- 
bedelse. 

Hvad  er  da  her  det  rette?  Skal  Forfædretilbedelsen 
energisk  bekæmpes  som  Afguderi,  eller  skal  man  fra 
kristen  Side  holde  sin  Haand  over  Forfædredyrkelsen, 
fordi  den  Ærbødighed  for  de  gamle  og  den  Kjærlighed 
til  Slægten,  som  Forfædredyrkelsen  fremelsker,  rum- 
mer uundværlige  moralske  Værdier  for  den  enkelte  og 
for  Samfundet? 

Ved  Hundredaarsfesten  i  Shanghai  i  1907  var  Me- 
ningerne mellem  Missionærerne  som  bekjendt  meget 
delte.  Nogle  holdt  strengt  paa  den  anerkjendende,  andre 
paa  den  bekæmpende  Fremgangsmaade. 

Selvfølgelig  vil  Afgjørelsen  af  dette  Spørgsmaal  for  en 
meget  stor  Del  bero  paa,  hvad  Forfædredyrkelsen  i  sig 
selv  er.    Er  Forfædredyrkelsen  virkelig  Tilbedelse 

af  Forfædrene,  saa  er  der  noget  i  den,  der  ubønhørligt 
maa  bekæmpes.  „Du  skal  tilbede  Herren  Din  Gud,  og 
tjene  ham  alen  e."  Mænd  som  Grev  Okuma  bestrider 
nu  paa  det  bestemteste,  som  Læserne  af  det  foregaaende 
vil  mindes,  at  der  er  Tale  om  Tilbedelse ;  det  er  en  Mis- 
forstaaelse  fra  Kristendommens  Side ;  Forfædredyrkel- 
sen  er  slet  ikke  Tilbedelse,  men  blot  den  enkeltes 
Forsøg  paa  at  stille  sig  selv  og  alle  sine  Handlinger  leven- 
de ind  under  Forfædrenes  Dom. 

Hvorvidt  dette  er  Forfædredyrkelsens  oprindelige 
Idé,  skal  jeg  ikke  kunne  afgjøre ;  —  dog  tvivler  jeg  meget 
stærkt  derom ;  det  gjør  meget  mere  Indtryk  af  at  være 
en  senere  filosofisk  Forklaring ;  —  men  é  t  er  i  alle  Til- 
fælde sikkert :  at  denne  Idé  totalt  er  fordunklet  i  Praxis. 
Ingen,  der  har  set  blot  det  allermindste  til  Forfædredyr- 
kelsen  i  Kina  og  Japan,  vil  kunne  tvivle  om,  at  for  det 
menige  Folk  betyder  Forfædredyrkelsen  Tilbedelse, 
i  al  Fald  dér,  hvor  den  overhovedet  betyder  noget ;  thi 
for  mange  betyder  den  faktisk  saare  lidt,  er  blot  en, 
gjennem  Aartusinder  rodfæstet,  social  Vane,  intet  mere. 
Jeg  formaar  derfor  ikke  at  se  andet,  end  at  en  Missio- 
nær, der  vil  være  Sandheden  tro,  maa  komme  i  Kon- 
flikt med  Forfædredyrkelsen ;  der  e  r  noget  i  den,  der 
bestemt  og  uden  Afslag  maa  bekæmpes,  fordi  det  strider 
mod  en  af  den  kristne  Troes  højeste  Livsinteresser :  at 
Gud  alene  maa  tilbedes.  Men  hvordan  Missionæren 
saa  bagefter  paa  bedste  Maade  vil  værne  om  de  mo- 
ralske Værdier  i  Forfædredyrkelsen  —  Autoritetsær- 
bødigheden  og  Slægtfølelsen  —  det  bliver  et  Taktspørgs- 
maal  fra  hans  Side ;  og  dér  skal  vi  unde  de  enkelte  den 
fuldeste  Frihed. 

Nogle  vil  her  sige,  som  den  gamle  Dr.  Martin  i  Pe- 
king sagde  til  mig:  „Lad  kun  de  kristne  beholde  For- 
fædretavlerne  i  deres  Hjem,  naar  blot  alt,  hvad  der  sma- 

ger  af  Tilbedelse,  fjærnes.  Navnetavlerne  selv  styrker 
Familiesammenholdet." 

Andre  vil  sige:  „Nej.  det  er  for  farligt  at  give  de 
kristne  Lov  til  at  beholde  Forfædretavlerne  i  deres  Hu- 
se ;  det  er  at  lede  dem  i  Fristelse ;  der  bliver  paa  den 
Maade  ikke  noget  virkeligt  Brud  med  Forfædredyr- 
kelsen.  Vi  kan  derimod  tillade  dem  at  hænge  Navnetav- 
lerne op  i  Kirkerne ;  dér  er  Fristelsen  til  Tilbedelse  med 
Offer  og  Røgelse  udelukket ;  og  samtidig  er  Synet  af 
Navnetavlerne  i  Kirkerne  en  udvortes  Mindelse  om,  at 
Kristendommen  ikke  staar  fjendtligt  overfor  den  sønlige 
Ærbødighed  for  Forfædrene,  men  gjærne  vil  værne  og- 
saa  om  den." 

Atter  andre  vil  sige:  „Nej,  lad  os  dog  for  alt  i  Ver- 
den ikke  faa  disse  gamle  hedenske  Navnetavler,  eller 
en  Erstatning  for  dem,  ind  paa  hellig  Grund ;  saa  bliver 
det  først  rigtig  galt.  Lad  os  forlange,  at  de  kristne  skaan- 
selsløst  skal  ødelægge  Forfædretavlerne,  og  lad  os  saa 
forøvrigt  hjælpe  dem  til  at  se.  at  alt,  hvad  der  har  Værd 
i  Forfædredyrkelsen.  rummes  i  Kristendommens  eget 
Bud:  ..Ær  Din  Fader  og  Din  Moder  I" 

Jeg  har  i  Østen  talt  med  varmhjærtede  og  erfarne 
Missionærer,  der  stod  paa  hvert  af  disse  forskjellige 
Standpunkter,  og  jeg  synes,  det  er  unødvendigt  her  at 
kræve  Uniformitet.  Alle  kristne  m  a  a  være  enige  om, 
at  den  religiøse  Tilbedelse  i  Forfædredyrkelsen  skal  be- 
kæmpes, og  de  moralske  Værdier  i  Forfædredyrkelsen 
skal  værnes ;  men  hvordan  dette  i  Praxis  skal  gjennem- 
føres  bør.  i  al  Fald  i  størst  mulig  Udstræk- 
ning, overlades  til  den  enkelte  Missionærs  Takt  og 
Visdom.  Det  er  et  Personlighedsspørgsmaal  mere  end  et 
Methodespørgsmaal ;  og  kun  ved  at  den  enkelte  Missio- 
nær her  selv  for  Guds  Ansigt  kæmper  sig  til  Klarhed 
over  det  rette,  kommer  der  det  personlige  Præg  over 
Afgjørelsen,  der  giver  Myndighed  til  at  være  Fører. 

Missionsforventningen. 


Læseren  af  de  i  det  foregaaende  gjengivne  Inter- 
views vil  have  lagt  Mærke  til,  hvor  forbavsende  mange 
af  de  nuværende  kristne  Ledere  i  Japan,  der  er  ført  til 
Kristus  gjennem  Skolemissionen  i  Yokohama.  Og  her 
møder  man  atter  og  atter  de  to  Missionærers  Navne :  Dr. 
S.  Brown  og  Pastor  Ballagh.  Disse  to  Missionærer  har 
næppe  i  Halvfjerdserne  kunnet  skrive  hjem  om  store 
Resultater  af  deres  Arbejde ;  de  maatte  den  Gang  mis- 
sionere under  meget  begrænsede  Former  og  under  store 
Vanskeligheder ;  og  dog  kan  man  nu  ikke  undgaa  at  se, 
hvilken  uhyre  Indflydelse  de  netop  den  Gang  øvede  paa 
Guds  Riges  fremtidige  Udvikling  i  Japan.  Næsten  hele 
det  første  Slægtled  af  Ledere  i  den  japanske  Kirke  er  i 
hine  smaa  Tider  dannede  under  deres  Bøn  og  Vidnes- 
byrd. 

Dette  synes  mig  en  ny  og  stærk  Opmuntring  til  Mis- 
sionsmenigheden  i  Hjemmet  og  til  Missionærerne  der- 
ude om  ikke  at  tabe  Modet,  selv  hvor  Missionen  til- 
syneladende kun  arbejder  under  trykkende  Kaar  og  med 
smaa  Resultater.  „Eders  Gjærning  i  Herren  er  ikke 
forgjæves",  det  stadfæster  sig  under  saa  mange  Former 
ogsaa  i  Hedningemissionen,  —  omend  ofte  først  senere 
Slægtled  ser  Stadfæstelsen. 

Der  er  Erfaringer  nok  i  Historien,  og  Løfter  nok 
i  Biblen,  til  at  holde  vort  Mod  og  vor  Udholdenhed  i 
Missionsarbejdet  oppe.   Men  samtidig  er  der  en  anden 

Side  af  Sagen,  som  vi  ikke  bør  lukke  Øjnene  for,  og 
som  min  Rejse  har  givet  mig  et  meget  stærkt  Indtryk  af; 

og  det  er  denne :  Vi  kan  næppe  i  Missionslandene 
vente  store  Folkeomvendelser  paa  denne  Side  Tusind- 
aarsriget. 

Skriften  siger  klart,  at  inden  Herrens  Komme  ved 
den  antikristelige  Trængsels  Højdepunkt,  skal  Ordet 
være  præket  for  alle  Folk,  dem  til  et  Vidnesbyrd.  Det  kan 
være  svært  nok  at  sige,  hvor  meget  der  ligger  i  dette  Ud- 
tryk. Betyder  det,  at  der  skal  være  oprettet  Folkekirker  i 
Missionslandene  inden  Kristi  Komme?  Eller,  at  Hed- 
ningefolkene dog  som  Helhed  skal  være  blevne  kristne, 
selv  om  der  ikke  just  oprettes  Folkekirker?  Jeg  tror  det 
ikke.  Ingen,  der  med  aabne  Øjne  rejser  i  Østen,  vil 
kunne  undgaa  at  faa  et  uhyre  stærkt  Indtryk  af  Heden- 
skabets Magt.  Var  mit  første  stærke  Indtryk:  Heden- 
skabets Nød;  saa  var  mit  andet  ikke  mindre  stærke : 
Hedenskabets  Magt.  At  Hedenskabet  i  dets  grovere 
Former  vitterlig  de  fleste  Steder  er  i  Forfald,  afgjør 
ligesaa  lidt  Sagen  som  dette,  at  Hedenskabet  en  Del 
Steder  er  i  tilsyneladende  Opgang,  sporet  frem  af  Kon- 
kurrencen med  Kristendommen.  Thi  hverken  Opløs- 
ningen eller  Opblusningen  betyder,  at  Hedenskabet  selv 
synger  paa  sit  sidste  Vers.  Det  betyder  ligesaa  fuldt,  at 
der  for  Tiden  danner  sig  et  nyt  Hedenskab.  Elemen- 
terne til  dette  Hedenskab  har  vi  i  Østens  indgroede 
Pantheisme,  i  Menneskenaturens  almindelige  Materialis- 
me og  i  Vestens  vantro  Oplysning.  Denne  Overgangs- 
tid, hvori  Hedenskabet  derude  omdannes,  giver  Kristen- 
dommen uhyre  Chancer,  og  disse  bør  udnyttes  til  det 
yderste;  og  det  kan  af  praktiske  Grunde  undertiden 
være  sundt  blot  at  se  paa  Herrens  Forjættelser  og  ikke 
paa  andet.  Men  der  er  alligevel  noget  i  Guds  Ord,  der 
hedder  at  dømme  Tidernes  Tegn  o :  vaagent  at  sammen- 
holde Nutidshistorien  med  de  Linier  for  Udviklingen, 

som  Guds  Ord  optrækker ;  og  skal  jeg  for  mit  Ved- 
kommende gjøre  dette,  da  kan  jeg  ikke  tro  paa  Folke- 
omvendelser før  Kristi  Komme. 

Der  er  mange  kristne  Mennesker,  der  uden  nøjere 
at  have  overvejet  Sagen,  antager  det  for  givet,  at  Ver- 
den mer  eller  mindre  omvender  sig,  inden  Kristus  kom- 
mer. Men  det  staar  der  intet  Steds  i  Skriften.  Der  staar 
paa  en  Maade  det  modsatte.  Der  staar,  at  Guds  Ord 
skal  være  præket  Verden  over ;  og  der  staar.  at  Ver- 
den til  den  Tid  skal  være  fuld  af  antikristeligt  Had. 
„Mon  Menneskesønnen,  naar  han  kommer,  skal  finde 
Troen  paa  Jorden?"  det  er  Kristi  eget  Suk.  Det  synes 
mig  derfor  klart,  at  Udviklingen  vil  forme  sig  omtrent 
saaledes : 

Ordet  skal  være  præket  i  alle  Folk  paa  Jorden  inden 
Kristi  Komme ;  og  som  Frugt  af  denne  Præken  skal 
der  være  en  Guds  Menighed  i  alle  de  Riger  og  Lande ; 
men  netop  fordi  der  er  et  Guds  Folk  i  alle  Folk,  vil  Fol- 
kenes Had  vaagne  og  voxe,  til  det  slaar  ud  i  den  antikri- 
stelige Forfølgelse,  som  atter  fører  til  Kristi  første  Gjen- 
komst,  da  han  kommer  som  Lynet,  der  udgaar  fra  Østen 
og  skinner  indtil  Vesten.  Og  først  i  Tusindaarsriget, 
som  Følge  af  de  Kaar,  Kristi  første  Gjenkomst  har 
skabt,  vil  de  egendige  Folkeomvendelser  finde  Sted. 

Dog  er  der  rimeligvis  her  én  Undtagelse :  Jøderne. 
Saavidt  jeg  forstaar  Guds  Ord,  vil  Jødernes  Omvendelse 
indtræde  paa  det  Tidspunkt,  da  der  er  stiftet  Menig- 
heder i  alle  Folk,  saa  Hedningernes  Fylde  er  indgaaet. 
Netop  dette,  at  der  er  stiftet  Menigheder  i  alle  Folk,  vil 
rimeligvis  vække  Jøderne  til  en  nidkjær  Forstaaelse  af, 
at  denne  Jesus  af  Nazaret,  som  forkyndes  Verden  over, 
dog  først  og  fremmest  er  deres  Mand  -  Kjød  af  de- 
res Kjød.  Og  gjennem  en  saadan  national  Værdsættelse 
af  Jesus  Kristus  vil  saa  tilsidst  Skællene  falde  fra  deres 
Øjne ;  de  vil  se,  hvem  de  har  gjennemstunget,  falde  Mes- 

sias  lil  Fode  og  samles  fra  de  fire  Vejr.  Jødernes  Om- 
vendelse vil,  naar  den  kommer  i  denne  Tidsperiodes  elvte 
Time.  blive  en  virkelig  Folkeomvendelse,  og  den  vil 
rimeligvis  tillige  blive  den  Draabe,  som  faar  Folkenes 
Had  til  at  flyde  over,  saa  Antikristens  Trængsel  bryder 
ud.  Men  bortset  fra  Jødernes  Omvendelse,  kan  vi  i 
denne  Missionsperiode  næppe  vente  Folkeomvendelser. 
Vor  Opgave  er  at  præke  Ordet  dem  til  Vidnesbyrd  og 
saaledes  grundlægge  Guds  Rige  i  alle  Folk. 

Denne  Bevidsthed  om  vor  Opgaves  Begrænsning, 
eller  om  Begrænsningen  af  de  Resultater,  vi  tør  vente, 
skal  ikke  lamme  vort  Arbejde,  men  tværtimod  give  os 
den  fornødne  Ufortrødenhed  overfor  alle  „Haabløshe- 
der".  Jeg  kan  ærlig  sige,  at  for  mit  eget  Vedkommende 
har  denne  forøgede  Forstaaelse  af,  hvad  vi  med  rette 
har  Lov  til  at  vente  som  foreløbigt  Missionsresultat  vir- 
ket meget  befriende.  Saalænge  Sagen  stod  saaledes, 
at  Udviklingen  i  lige  Linie  skulde  føre  til  Folkeomven- 
delser, var  der,  trods  alt  hvad  der  e  r  udrettet,  saa  uen- 
deligt, saa  grænseløst  langt  igjen.  Selv  med  fuld  Hen- 
synstagen til  Udviklingens  stadig  stigende  Hastighed, 
saa'  man  dog  ind  i  meget  lange  Fremtidsperspektiver. 
Men  staar  Sagen  saaledes,  at  Folkeomvendelser  ikke  er 
Forudsætning  for  Herrens  første  synlige  Gjenkomst, 
men  lige  modsat  vil  blive  Frugten  af  denne,  da  bliver 
det  paa  én  Gang  lettere  at  tro  baade  paa  Herrens  snar- 
lige Komme  og  paa  Folkenes  fulde  Omvendelse.  Thi 
Evangeliet  e  r  vitterlig  snart  præket  Jorden  over ;  og  nye 
Faktorer  vil  da  medvirke  til  Folkenes  Omvendelse.  Ved 
Evangeliets  Præken  fremskynder  vi  Herrens  Dag,  og 
Herrens  Komme  vil  da,  med  Jødefolket  som  den  store 
Verdensmissionær  og  gjennem  den  Villighed,  der  er 
skabt  i  Hjærterne  som  Følge  af  Sejren  over  Antikrist, 
føre  til  de  Folkeomvendelser,  der  skal  skabe  Fred  paa 
Jorden. 

Vor  Tid  er  altsaa  en  Missionstid  i  den  Forstand,  at 
det  nu  er  Tid  til  at  g  r  u  n  d  1  æ  g  g  e  Guds  Rige  i  alle 
Folk ;  men  ikke  i  den  Forstand,  at  vi  nu  kan  indhøste 
Folkene ;  —  i  dén  Forstand  bliver  først  Tusindaarsriget 
en  Missionstid. 

Og  naar  saa  engang  Guds  Menighed  i  det  tusind- 
aarige  Rige  høster  den  nye  Høst,  vil  den  i  verdenshisto- 
risk Stil  se,  hvad  vi  nu  ser  i  Nutidens  Japan :  at  den 
Tid,  der  tilsyneladende  kun  bragte  smaa  Resultater,  dog 
var  den,  der  grundlagde  de  kommende  Sejre. 


Tre  fælles  Træk. 


Naar  man  ser  lidt  nøjere  paa  den  halve  Snes  Livs- 
billeder af  kristne  Ledere  i  Japan,  som  jeg  i  det  foregaa- 
ende  kort  har  skildret,  er  der  en  3  4  Fællestræk,  som 
slaar  mig,  og  som  jeg  gjærne  her  vil  fremhæve. 

Først  bør  man  lægge  Mærke  til,  at  de  alle  uden  Und- 
tagelse er  kristne  af  første  Slægtled.  Alle  har  de  selv 
personlig  gjort  den  store  Overgang  fra  Hedenskab  til 
Kristendom.  Kun  é  n  af  dem  (Pastor  Nakada)  omtaler 
i  Forbigaaende,  at  hans  Moder  tog  ham  med  til  Kirke: 

og  ingen  af  dem  var  barnedøbte. 

Naar  man  et  Øjeblik  betænker,  hvad  det  vil  sige, 
faar  man  den  dybeste  Respekt  for  disse  Mænd. 

Jeg  er  ikke  missionskyndig  nok  til  at  give  et  alminde- 
ligt Overblik  over,  hvordan  første  Slægtleds  kristne  er 
„faldet  ud"  paa  de  forskjellige  Missionsmarker ;  jeg  véd, 
der  har  været  Missionsmarker.  hvor  de  har  været  over- 
ordentlig uselvstændige  og  i  mere  end  én  Forstand 
„Børn  i  Kristus" ;  jeg  ved  ogsaa.  at  der  kan  peges 
paa  enkelte  Undtagelser;  men  jeg  tvivler  stærkt  om,  at 
der  i  noget  andet  Folk  blandt  første  Slægtleds  kristne 
kan  peges  paa  saa  mangere  Ledere  som  i  Japan. 

At  jeg  hos  enkelte  af  disse  havde  Indtryk  af,  at  den 
kristne  Sandhedsverden  endnu  ikke  rigtig  var  dukket  op 
af  det  store  Kaos,  skal  jeg  villig  indrømme ;  men 
gjælder  det  ikke  ogsaa  om  mange  herhjemme?  At  end- 
videre denne  „Selvstyretrang"  nu  og  da  hænger  sammen 

med  Skavanker  i  den  japanske  Folkekarakter,  skal  jeg 
ligeledes  indrømme  og  komme  tilbage  til  i  næste  Ka- 
pitel; —  men  det  vilde  alligevel  være  bunduretfærdigt, 
hvis  man  væsentligt  vilde  forklare  Tilstedeværelsen  af 
de  mange  „Ledere"  i  den  unge  japanske  Kirke  ud  fra 
en  utidig  Styrelyst,  eller  gjennemgaaende  vilde  dømme 
disse  Ledere  som  uklare  og  umodne  Mænd.  For  de 
flestes  Vedk.  er  lige  det  modsatte  Tilfældet ;  de  er  f  ø  d  t  e 
Ledere,  dygtige  og  selvstændige  Naturer. 

Og  dette  hænger  sikkert  igjen  sammen  med  de  to 
næste  Fællestræk :  de  var  næsten  alle,  inden  deres  Om- 
vendelse, Samurai  og  Konfucianere. 

Man  betænke  et  Øjeblik,  hvad  det  vil  sige !  Samurai 
var  oprindelig  den  priviligerede  Adels-  og  Krigerklasse. 
De  stod  overfor  det  menige  Folk  som  Patricierne  over- 
for Plebejerne.  De  havde  Ret  til  at  bære  „de  to  Sværd", 
ja  til  at  „prøve  deres  Sværd"  paa  Menigmand,  naar  de 
blot  selv  anmeldte  Mordet  for  Øvrigheden!  Men  sam- 
tidig blev  de  selv  opdragne  i  den  allerstrengeste  Haard- 
førhed  og  Selvtugt. Saa  kommer  imidlertid  Re- 
staurationen i  1868;  Mikadoen  faar  Magten  igjen  og 
nogle  faa  Aar  efter  afskaffes  den  priviligerede  Adel.  Med 
ét  Slag  mister  Samurai  deres  Indtægter  og  mange  tillige 
deres  Hus  og  Hjem ;  de  færreste  havde  nemlig  Jordejen- 
dom;  de  fleste  levede  af  Afgifter.  Adskillige  Adelsslæg- 
ter blev  ligefrem  forarmede,  -  man  vil  se  Glimt  deraf 
i  nogle  af  de  foregaaende  Livshistorier.  Men  Samurai 
var  gjennemgaaende  ikke  en  degeneret  Overklasse,  der 
blot  ventede  paa  et  Vindpust  for  at  blæses  om ;  de  var 
paa  Grund  af  Aarhundreders  Hærdelse,  baade  hvad 
Legeme,  Mod  og  Intelligens  angaar,  Nationens  bedste 
Mænd.  Derfor  kunde  de  staa  Stormen  igjennem.  Og 
derfor  ser  vi  det  mærkelige,  at  de  gamle  Adelsslægter, 
efter  en  Dukkert  i  Forarmelse  og  Fornedrelse,  dukker 
op  igjen  som  Ledere  for  det  nye  Japan,     -  ikke  i  Kraft 

af  Privilegier  som  i  gamle  Dage,  men  i  Kraft  af  person- 
lig Overlegenhed. 

Havde  Japan  ikke  haft  en  saa  haardfør  Adelsstand, 
der  gjennem  politiske  Omvæltninger  var  bleven  tvun- 
gen til  en  Kamp  for  Tilværelsen,  saa  havde  Japan  sik- 
kert heller  ikke  haft  saa  mange  betydelige  Ledere,  som 
det  vitterlig  har. 

Dog  tror  jeg,  det  er  korrekt  at  tilføje,  at  det  væsent- 
lig er  d  e  Samurai,  der  tillige  var  Konfucianere  (hvad 
forresten  de  fleste  var),  som  er  kommen  i  Fronten.  1 
hvert  Fald  er  dette  korrekt  for  Kirkens  Vedkommende. 
Selv  om  flere  af  de  i  det  foregaaende  nævnte,  paa  al- 
mindelig japansk  Vis,  ogsaa  har  haft  med  andre  Reli- 
gioner at  gjøre,  før  de  blev  kristne,  understreger  de  dog 
næsten  alle,  at  det  var  Konfucianismen.  de  personlig 
levede  paa. 

Dette  er  et  interessant  og  lærerigt  Træk.  Konfucia- 
nismen. særlig  i  Japan,  er  nemlig  en  streng  moralsk 
Magt.  Den  har  dér  i  Landet  ingen  Templer  og  har  der- 
ved i  særlig  Grad  bevaret  sig  fri  for  at  synke  ned  i  Af- 
gudsdyrkelse. Overtro  og  Ynkelighed.  Dens  Praxis  har 
saa  nogenlunde  holdt  sig  paa  Højde  med  dens  Klas- 
sikere. 

At  saa  overmaade  mange  Konfucianere  i  Japan  er 
blevne  kristne  og  de  bedste  kristne,  vil  altsaa  sige,  at 
sædeligt  Alvor  disponerer  til  Kristentro. 

Dette  er  paa  ingen  Maade  en  ny  Sandhed ;  det  er  i 
fuld  Overensstemmelse  med  Kristi  gamle  Ord:  „Dersom 
nogen  vil  gjøre  Faderens  Vilje,  han  skal  kjende,  om 
Lærdommen  er  fra  Gud,  eller  jeg  taler  af  mig  selv." 
Men  det  er  alligevel  en  Sandhed,  som  meget  ofte  glem- 
mes. 

Kristus  var  jo  i  sit  Kjøds  Dage  væsentlig  omgivet  af 
„Syndere  og  Toldere",  altsaa  af  Mennesker,  der  i  mo- 
ralsk Henseende  var  komne  lavt  ned ;       og  saadan  har 

det  ofte  været  siden.  Derved  faar  Folk  let  det  Indtryk, 
at  Kristendommen  er  en  Religion  for  Stymperne,  ikke 
for  de  stærke  og  rene.  Men  det  er  forkert.  De  store 
Skarer  af  „Syndere  og  Toldere"  i  Jesu  Følge  kommer 
ganske  simpelt  af,  at  det  at  tro  paa  Jesus  som  Frelser  al- 
tid fødes  ud  af  „Fattigdom  i  Aanden" ;  og  denne  „Fat- 
tigdom i  Aanden"  naar  adskillige  Mennesker  frem  til 
netop  gjennem  dybe  Fald.  Men  det  er  alligevel  en  farlig 
Vej ;  thi  de  dybe  Fald  er  som  et  tveægget  Sværd ;  de 
virker  tillige  forsimplende  og  afstumpende  paa  den  in- 
derste Sandhedssans,  saa  Resultatet  meget  let  bliver,  at 
man  ikke  vedgaar  sin  Fattigdom  i  Aanden,  men  i  forøget 
Grad  dækker  den  med  gyldne  Løgne.  „Du  siger:  „Jeg 
er  rig  og  har  Overflod  og  fattes  intet ;  og  Du  véd  ikke, 
at  Du  e  r  elendig  og  jammerlig  og  fattig  og  blind  og  nø- 
gen." (Aab.  3,17).  —  Sædeligt  Alvor  derimod  vil  altid 
føre  et  Meneske  til  en  levende  Følelse  af  Fattigdom  i 
Aanden  uden  samme  Risiko  for  Forkvakling  af  Sand- 
hedssansen.  Hvis  man  derfor  kunde  gjøre  Regnskabet 
rigtigt  op,  vilde  man  se,  at  der  er  en  langt  større  Pro- 
centdel af  de  moralsk  alvorlige,  der  kommer  til  Troen 
end  af  „Syndere  og  Toldere" ;  ja  tages  Ordet  „moralsk 
alvorlige"  i  sin  fulde  Mening  som  ét  med  „af  Sandhed", 
kommer  der  af  den  Slags  Mennesker  hele  100  %  til 
Troen.  Naar  ikke  desmindre  ofte  „Syndere  og  Toldere" 
udgjør  Flertallet  i  Jesu  Følge,  er  det  blot,  fordi  der  i 
Reglen  er  flere  moralsk  løse  end  moralsk  „rene"  Men- 
nesker her  i  Verden. 

Og  ikke  blot  kommer  de  moralsk  alvorlige  i  forholds- 
vis større  Mængde  til  Troen,  men  de  faar  langt  den  stør- 
ste Indflydelse.  Trods  de  store  Skarer  af  „Syndere  og 
Toldere",  der  omgav  Jesus,  var  der  i  Apostelkredsen, 
saa  vidt  vi  ved,  kun  én,  der  i  snævrere  Forstand  kan 
regnes  med  til  „Syndere  og  Toldere"  (Matthæus)  ;  alle 
de  andre  Apostle  var  komne  til  Troen  gjennem  „moralsk 

Alvor",   ideel  Længsel,  eller  hvordan  man  nu  vil  ud- 
trykke det. 

Dette  har  gjentaget  sig  Kirkehistorien  igjennem,  — 
og  det  gjentager  sig  for  Tiden  i  stor  Stil  i  Japan  til  et 
Vidnesbyrd  for  Verden  om,  at  Kristi  Frelse,  der  stræk- 
ker sig  til  de  dybest  faldne,  dog  appellerer  stærkest  til 
de  alvorligste  og  bedste. 


V. 

FOLKEKARAKTERISTIK 

Folkekarakteristik. 


At  karakterisere  et  helt  Folk  er  altid  vanskeligt,  og 
jeg  gjør  ikke  Krav  paa  Ufejlbarlighed.  Jeg  giver  blot 
mit  eget  Indtryk  af  Japanerne,  —  men  vel  at  mærke :  jeg 
giver  dette  Indtryk  som  den,  der  har  haft  Lejlighed  til 
at  se  og  Vilje  til  at  forstaa. 

Det  første,  der  ikke  kan  andet  end  slaa  en  Vester- 
lænding, som  kommer  i  Berøring  med  japanske  Ja- 
panere (for  der  gives,  som  bekjendt  ogsaa  adskillige 
evropæiske  Japanere)  er  deres  overdrevne  Høfligheds- 
former. 

Jeg  véd  nok,  at  Former  er  Former  og  ikke  skal 
tages  altfor  bogstaveligt.  Jeg  véd  ogsaa  lidt  om,  at  hvert 
Folk  har  sine  Former,  og  at  den  er  en  Nar,  som  uden 
videre  vil  gjøre  sit  Folks  Former  til  de  almengyldige. 
Endelig  har  jeg  personlig  Erfaring  for,  at  der  ofte  lig- 
ger ægte  Elskværdighed  bag  Formerne,  og  jeg  er  tak- 
nemlig for  det.  —  Alligevel  betænker  jeg  mig  ikke  paa 
at  sige :  de  japanske  Høflighedsformer  gaar  for  vidt. 

Folket  som  Helhed  bevæger  sig,  hvad  Hilsener  og 
konventionelle  Udtryk  angaar,  i  altfor  store  Klæder. 

Det  gjorde  det  mærkeligste  Indtryk  paa  mig,  da  jeg 

paa  Port  Arthurs  Station  første  Gang  saa'  Japanere  al 
„det  bedre  Selskab"  hilse  paa  hverandre.  Der  var  en 
eller  anden  Officersfamilie,  der  skulde  rejse.  I  den 
Anledning  var  der  paa  Perronen  en  Masse  militære  og 
civile  Herrer  og  en  Del  Damer.  De  hilste  ved  at  bukke 
saa  dybt.  at  Overkroppen  dannede  en  nøjagtig  ret  Vin- 
kel med  Benene.  De  bukkede  ikke  én,  men  en  5-6 
Gange  for  samme  Person,  og  det  var  næsten  det  pud- 
sigste ved  det  hele  de  blev  hver  Gang  staaende  i  den 
bukkende  Stilling  c.  I  Minut  eller  længere. 

Der  er  meget,  der  skal  iagttages  ved  saadant  et  Buk ; 
der  skal  tages  skyldigt  Hensyn  til  den  indbyrdes  Rang ; 
og  er  man  af  samme  Rang,  er  det  uhøfligt  at  rejse  sig 
først;  det  gjælder  at  rejse  sig  paa  samme  Tid,  og  derfor 
skeler  man  til  hinanden,  mens  man  staar  i  den  buk- 
kende Stilling  for  at  følge  hinandens  Bevægelser  og 
indrette  sig  derefter. 

Det   er   for  en   udenforstaaende   en   hel   Komedie. 

Skjønt  jeg  kom  fra  Kina,  hvor  Hilsningsceremoni- 
ellet,  især  mellem  to  Mandariner,  i  Sandhed  intet  lader 
tilbage  at  ønske,  gjorde  dette  dog  et  pudsigere  Indtryk. 
Jeg  forstaar  overhovedet  ikke,  at  de  kan  tage  sig  selv 
og  hinanden  alvorligt. 

Et  ikke  mindre  overdrevent  Indtryk  gjø.'-  det.  naar 
man  første  Gang  kommer  paa  et  japansk  Hotel  (ikke 
et  Hotel  i  Japan,  men  et  japansk  Hotel)  og  ser 
Pigen  eller  Værten  komme  ind,  knæle  og  slaa  Panden 
mod  Gulvmaatten,  som  om  man  var  selveste  Buddha. 
Man  faar  saadan  en  Lyst  til  at  sige :  „Tak,  det  er  alt- 
sammen meget  elskværdigt ;  men  lad  os  nu  bare  være 
Mennesker!" 

Disse  overdrevne  Høflighedsformer  i  Hilsener  gaar 
igjen  i  Sproget.  Det  samme  er  ganske  vist  mer  eller 
mindre  Tilfældet  med  alle  Østerlændinge;  de  bevæger 
sig  alle  paa  hyperbolske  Højder ;  og  skrev  jeg  her  om 

Arabere,  Indere  eller  Kinesere,  kan  det  være,  jeg 
havde  et  og  andet  lignende  at  indvende  mod  dem.  Det 
er  f.  Ex.  en  drøj  Mundfuld  for  en  Vesterlænding  at  høre 
to  nordafrikanske  Arabere  hilse  hinanden  Godmorgen. 
Den  ene  siger:  „Gid  Dagen  maa  blive  lykkelig  for  Dig!" 
Den  anden  svarer :  „Gid  D  i  n  Dag  maa  blive  som 
Mælk!"  Den  første:  „Gid  Din  maa  blive  som  Fløde!" 
Den  anden  :  „Og  gid  D  i  n  maa  blive  som  hvide  Roser !" 
—  Af  den  Slags  opstyltet  Overhøflighed  vrimler  Øster- 
landene. Alligevel  har  jeg  personlig  aldrig  blandt 
Arabere,  Indere  eller  Kinesere  følt  det  overdrevne  i 
Høflighedsudtrykkene  saa  stærkt  som  blandt  Japanere. 
Jeg  tror,  at  ligesom  de  geografisk  er  „de  østligste  Øster- 
lændinge", er  de  ogsaa  en  Streg  forud  for  de  øvrige 
Østerlændinge  i  sproglige  Høflighedsdikkedarer. 

Kommer  en  Japaner  f.  Ex.  til  en  andens  Hus,  vil 
Ejeren  elskværdigt  sige  Tak,  fordi  man  nedlod  sig  til 
at  stige  ned  til  hans  Hus,  der  i  Reglen  i  Tilgift  faar  et 
Par  nedsættende  Adjektiver  som  snævert,  snavset  el. 
lign.  Den  ankommende  derimod  vil  fra  sin  Side  und- 
skylde sig,  fordi  han  har  været  saa  fri  at  stige  o  p  til 
vedkommendes  Palads  (der  maaske  i  Virkeligheden 
er  et  tarveligt  Bræddeskur).  —  Eller  byder  en  Vært 
sin  Giæst  til  Bords,  vil  Værten  udgyde  sig  om,  at  han 
har  været  uhøflig  ved  at  indbyde  en  saa  højt  staaende 
Person  (vedkommende  er  maaske  til  daglig  Urtekræm- 
mersvend eller  Barber)  til  sit  snavsede  Bord,  hvor  der 
virkelig  intet  er,  der  er  værd  at  putte  i  Munden  o.  s.  v. 
Gjæsten  derimod  fra  sin  Side  vil  svare,  at  det  er  ham 
en  Fest  at  sætte  sig  til  Bords  her,  hvor  der  er  Lækkerier 
baade  fra  Bjærg  og  Hav,  som  det  maa  have  kostet  en 
vældig  Mængde  Løberi  at  faa  bragt  sammen. 

Hvad  jeg  her  har  anført  er  en  Slags  Gjennemsnits- 
skema  for,  hvad  der  siges  ved  de  nævnte  Lejligheder ; 
det  kan  baade  sættes  nogle  Streger  op  og  en  enkelt 

Streg  ned  alt  efter  Rang.  japansk  Takt  og  Levemaade 
c.  s.  V. 

Al  man  med  den  Slags  Talemaader  er  ude  over  det 
for  Høfligheds  Skyld  forsvarlige  og  i  Virkeligheden  er 
langt  inde  i  Usandheden,  vil  intet  nøgternt  Menneske 
bestride.  Kristne  Japanere  kan  derfor  ogsaa  ret  ofte 
komme  i  vanskelige  Situationer :  man  vil  ikke  være 
uhøflig  og  kan  dog  ikke  bekvemme  sig  til  at  bevæge 
sig  1  slet  saa  fede  Fraser,  som  Konventionen  kræver.  Jeg 
véd  f.  Ex.,  at  en  Missionærs  Hustru,  der  i  en  Sygdoms- 
tid  havde  modtaget  en  Del  Beviser  paa  Deltagelse  fra 
de  indfødte  kristnes  Side,  bagefter  gjengjældte  Venlig- 
heden ved  at  besøge  de  paagjældende  Familier  og  for- 
ære dem  en  hjemmebagt  Kage.  Den  indfødte  japanske 
Præstekone  ledsagede  Missionærens  Hustru  paa  disse 
Visitter,  da  Missionærhusiruen  endnu  ikke  fuldt  var  det 
japanske  Sprog  mægtigt.  De  havde  paa  den  Maade  be- 
søgt adskillige  Familier,  alle  nærmest  Smaakaarsfolk ; 
men  der  var  en  enkelt  bedre  stillet  Familie  tilbage ;  hver 
Gang  Missionærhustruen  vilde  derhen,  havde  den  japan- 
ske Præstekone  Undskyldninger  og  Forfald.  Tilsidst 
sagde  den  lille  japanske  Præstekone  rent  ud :  „Jeg  maa 
ligesaa  gjærne  ærlig  sige  Dig,  hvorfor  jeg  nødig  vil  hen 
til  den  Familie.  Den  er  nemlig  saa  vel  stillet,  at  kommer 
jeg  derhen,  kan  jeg,  sammen  med  Din  Kages  Over- 
rækkelse, efter  japansk  Skik,  ikke  undgaa  at  sige,  at 
Kagen  jo  desværre  baade  er  snavset  og  daarlig  tillavet 
o.  s.  V.;  og  det  V  i  1  jeg  ikke  sige  om  en  af  Dine 
Kager  I" 

Den  Tildragelse  taler  for  sig  selv. 

Personlig  har  jeg  oplevet  at  komme  ind  i  en  Butik 
for  at  kjøbe  et  Bælte,  og  da  Manden  ikke  havde  et,  der 
passede,  sagde  han :  „Det  maa  være  Gift  for  Deres  ær- 
værdige Aand.  at  jeg  ikke  har,  hvad  De  ønsker."  Unæg- 
teligt -    et  fedt  Udtryk !  Jeg  skal  i  og  for  sig  ikke  laste 

Manden,  fordi  han  sagde  det,  —  han  sagde  kun,  hvad 
der  efter  Sprogbrugen  er  det  gængse ;  men  det  —  inter- 
essante (og  gale!)  er  netop,  at  den  Slags  overdrevne 
Udtryk  har  vundet  sproglig  Hævd ;  d  é  t  kaster  Lys 
over  Folkekarakteren. 

At  Japanerne  saa  paa  andre  Punkter,  hvor  det  ikke 
gjælder  Udtryk  og  Ord,  kan  være  meget  lidt  formelle 
og  høflige,  er  sikkert  nok,  —  saa  lidt,  at  det  til  Tider 
gaar  ud  over  Sømmelighedens  Grænser.  Den  japanske 
Dragt  er  egentlig  meget  stilfuld  og  smuk,  men  ikke  sær- 
lig anstændig.  I  alle  Sporvogne  i  Tokyo  staar  der  f.  Ex. 
paa  engelsk,  at  det  er  forbudt  at  spytte  og  at  ryge; 
men  ved  Siden  af,  paa  Japansk,  staar  der  foruden  de 
samme  to  Forbud  ogsaa  et  tredie,  der  lyder  saaledes : 
„Det  er  forbudt  at  blotte  Benene  ovenover  Knæene!" 
—  Jeg  kjender  Evropæere,  der  ikke  tør  tage  deres  Hu- 
struer eller  Døtre  med  i  japanske  Butiker,  særlig  om 
Somren,  fordi  de  handlende  ofte  indtager  Stillinger,  der 
gaar  langt  ud  over  Anstændighedens  Grænse.  Selv  har 
jeg  oplevet,  at  en  ung  velklædt  Mand  u  p  a  a  t  a  1 1  skif- 
tede Dragt  fra  yderst  til  indersti  en  Jærnbanewag- 
gon,  hvor  der  var  fuldt  af  Mennesker,  baade  Herrer  og 
Damer.  Den  Slags  Frihed  vilde  vi,  med  et  mildt 
Ord,  kalde  Uhøflighed  mod  Omgivelserne,  men  det  fin- 
der Japanerne  sig  gladelig  i.  Dog  skylder  jeg  Sand- 
heden at  sige,  at  Regjeringen  her,  som  paa  saa  mange 
andre  Punkter,  er  forud  for  Folket  og  med  Takt  og 
Dygtighed  søger  at  opdrage  Folket  til  større  Anstæn- 
dighedsfølelse. 

Men,  som  sagt :  hvad  Udtryk  angaar,  har  Japa- 
nerne Høflighed  nok,  —  og  adskilligt  for  meget. 

Den  naturlige  Følge  af  disse  overdrevne  Former  og 
Formularer  er,  at  Japanerne  ofte  i  deres  Optræden  bli- 
ver vage  og  ubestemte  og  maa  bevæge  sig  i  Omskriv- 
ninger og  Antydninger  i  Stedet  for  at  gaa  lige  paa.  Deres 

Sprog  egner  sig  absolut  ikke  til  at  skjælde  ud  paa.  De 
ejer,  ganske  bogstaveligt,  meget  faa  Skjældsord  i  deres 
Sprog.  —  og  det  er  jo  forsaavidt  meget  priseligt  I  Men 
det  er  mindre  priseligt,  at  de  ofte  maa  gaa  Smigerens 
og  Omsvøbenes  Vej  for  at  sige,  hvad  de  egentlig  mener. 
Har  man  f.  Ex.  i  sit  Brød  en  Daglejer,  der  gaar  og  dri- 
ver den  for  grundig  af  (et  ikke  ukjendt  Fænomen  i 
Østen!),  gaar  man  ikke  hen  og  siger  det  ligefrem  til 
ham ;  —  man  behøvede  jo  derfor  ikke  at  sige  det  paa 
en  ubehagelig  Maade!  —  nej,  man  gaar  i  Stedet  for  hen 
og  kjøber  et  Par  Kager,  forærer  ham  dem.  udtaler  sin 
Tilfredshed  med  hans  Arbejde  og  lader  saa  blot  i  Forbi- 
gaaende  et  lille  Ord  falde  om,  at  maaske  kunde  han  til 
sine  mange  og  store  Dyder  ogsaa  føje  den  at  lade  Arbej- 
det gaa  lidt  hurtigere  fra  Haanden!  Eller  har  man  en 
Hjælper,  der  jasker  f  o  r  galt  med  det,  han  har  for, 
begynder  man  med  at  rose  hans  store  Flid  og  Hurtighed, 
men  henstiller  samtidig  til  ham  at  spare  sig  selv  og  ikke 
skride  frem  i  et  saa  drabeligt  Tempo!  det  behøves  jo 
ikke  o.  s.  v.  Paa  den  Maade  lader  man  sin  Opfordring 
til  lidt  mere  Grundighed  skinne  igjennem. 

Hvor  vagt  og  indirekte  Sproget  i  mange  Tilfælde  er, 
ser  man  maaske  bedst  af  Sprogets  mærkelige  Mangel 
paa  Stedord  og  af  den  ringe  Brug,  der  gjøres,  af  dem, 
der  findes.  Man  gaar  overhovedet  meget  sjældent  di- 
rekte paa. 

Denne  Forkjærlighed  for  det  indirekte  og  antydnings- 
vise er  Nerven  i  den  japanske  Poesi  og 
Faren  i  den  japanske  Præken. 

Den  japanske  Poesi  bestaar  i  Reglen  af  ganske  korte 
smaa  Vers,  der  skildrer  en  Situation  eller  en  Stemning 
i  diskrete  Antydninger,  saa  at  Digtet  nærmest  tjener  til 
at  sætte  Læseren  i  Gang,  saa  han  selv  kan  digte  videre. 
—  Jeg  kjender  for  lidt  til  japansk  Poesi  til  at  have  nogen 
Ret  til  at  bedømme  den,   men  det  lidet,   jeg  kjender, 

virker  nyt  og  tiltalende  paa  mig.  Der  er  noget  eget  bly 
og  æggende  ved  denne  korte,  antydningsvise  Udtryks- 
maade ;  det  er,  som  Digtet  vaagner  indefra  i  Læseren  selv 
og  langsomt  folder  sig  ud  for  hans  Øjne.  De  skrevne 
Strofer  bliver  en  Slags  sammenkrøllet  Jerikorose,  der 
ved  Læsning  og  Eftertanke  begynder  at  svulme  op  og 
tilsidst  viser  sig  at  rumme  meget,  meget  mere,  end  man 
strax  havde  Anelse  om. 

Men  dette  vage  og  antydningsvise,  der  skaber  den 
japanske  Poesi,  lammer  samtidig  den  japanske  Præ- 
ken. En  djærv,  direkte  opfordrende  eller  formanende 
„Du-Præken"  er  ganske  ujapansk.  Grammatisk  kan  den 
til  Nød  forsvares,  men  den  er  stik  imod  japansk  Tænke- 
og  Udtryksmaade.  —  Den  buddhistiske  Præken  gik  der- 
for (og  gaar  ret  ofte  endnu)  paa  denne  Melodi:  „Vi 
har  hørt,  at  der  i  Indien  og  andet  Steds  findes  den  og  den 
Slags  Mennesker.  Det  findes  der  naturligvis  ikke  blandt 
os ;  men  vi  kan  jo  gjærne  lægge  os  det  og  det  paa  Sinde, 
at  det  ikke  skal  gaa  os  ligesom  i  Indien  o.  s.  v."  — 
Jeg  synes,  at  Sandheden  maa  have  ret  onde  Dage,  naar 
der  gaar  Smiger  i  Prækenen.  Japanerne  opfatter  ganske 
vist  ikke  den  Slags  Tale  som  Smiger ;  for  d  e  m  er  de 
naturlige.  Men  at  noget  unaturligt  bliver  Ens  anden 
Natur,  gjør  jo  ikke  Sagen  bedre.  Selvfølgelig  vil  „Aan- 
dens  Salt"  i  den  kristne  Præken,  —  hvor  Saltet  findes 
—  ogsaa  præge  Formen.  Alligevel  er  det  en  Kjends- 
gjærning,  at  japanske  kristne  i  deres  Forkyndelse  helst 
bevæger  sig  i  almindelige  Vendinger  og  indirekte  For- 
maninger. Prækestilen  bliver  lidt  i  Retning  af  „Myn- 
sters Betragtninger".  Man  formaner  ikke  Tilhørerne; 
man  formaner  sig  selv  eller  anstiller  ganske  upersonlige 
Overvejelser,  som  saa  Tilhørerne  efter  Evne  (og  Vilje!) 
kan  anvende  paa  sig  selv.  Jeg  skal  ikke  bestride,  at 
denne  Prækemaade  har  sin  relative  Ret,  ligesaa  vel  som 
saa  mange  andre  „Maader" ;  men  der  kommer  dog  me- 

get  let  noget  vagt  og  listeskoagtigt  ind  i  den,  hvor  den  bli- 
ver ene  raadende. 

Ogsaa  fra  anden  Side  fremmes  det  vage  og  uperson- 
lige i  Optræden,  Poesi  og  Præken.  Det  er  nemlig  høf- 
ligt i  Japan  —  paa  én  Gang  god  Tone  og  god  Moral  — 
at  undertrykke  alle  sine  dybere  Følelser.  Mens  visse 
andre  Østerlændinge  paa  en  vild,  utøjlet  Maade  giver 
sig  hen  i  deres  Smærte,  er  lige  det  modsatte  Tilfældet 
med  Japaneren.  Han  skjuler  og  dækker  —  og  optræder 
konventionelt.  Man  kan  bare  se  det  paa  Gadens  Rik- 
shawmand ;  føler  han  sig  skuffet  over  Betalingen,  — 
hvad  en  Rikshawmand,  der  helst  vil  flaa  Udlændingene, 
meget  let  gjør,  naar  han  pludselig  opdager,  at  man  kjender 
Taxterne,  -  giver  han  ikke  sin  Skuffelse  Luft  i  ærger- 
lige eller  vrede  Ord.  Nej,  han  giver  sig  til  at  le  paa  det 
lystigste  og  spille  ligeglad !  Den  Slags  Smaascener  gjør 
i  Begyndelsen  det  mærkeligste  Indtryk  paa  den  frem- 
mede. I  dette  specielle  Tilfælde  med  Rikshawmanden 
kan  det  maaske  være  meget  priseligt  at  have  lært  at 
kvæle  sine  Følelser ;  men  der  er  mange  andre  Tilfælde, 
hvor  det  har  ret  alvorlige  Følger.  Poesien  og  Prækenen 
fattiggjøres  derved ;  det  inderste  personlige  Liv  kan  ofte 
komme  i  Fare ;  og  mangen  en  kristelig  Vækkelse  bliver 
derved  standset  i  Fødslen.  Den  enkelte  rammes  af  Or- 
det, og  føler  Sorgen  over  sig  selv  eller  Længslen  efter 
Frelse  vaagne  inderst  inde,  men  man  er  vant  til 
at  trampe  sine  egne  dybere  Følelser  ned ;  de  s  k  a  1  kvæ- 
les; derfor  undertrykker  man  ogsaa  den  vaagnende 
Syndsbevidsthed  i  Stedet  for  at  give  efter  for  den. 

Her,  og  i  adskillige  andre  Tilfælde,  forer  denne 
principielle  Undertrykkelse  af  alle  dybere  Følelser  til  lige- 
frem Usandhed ;  men  hyppigere  fører  den  maaske  blot, 
ligesom  de  andre  Høflighedsformer,  til  en  vag  og  ud- 
visket Optræden,  fordi  det  inderste  personlige  ikke  kan 
faa  sin  Ret. 

Ganske  vist  kan  man  svare,  at  den  bevidste  Under- 
trykkelse af  alle  dybere  Følelser  til  Gjengjæld  udvikler 
en  anden  Side  af  Personligheden :  Viljeslivet ;  og  det  er 
til  en  vis  Grad  sandt.  Her  kommer  imidlertid  en  Mærke- 
lighed, som  jeg  i  Forbigaaende  vil  pege  paa :  det  japan- 
ske Sprog  ejer  intet  Ord  for  Vilje  og  for  „at  ville". 
Hvor  de  Ord  forekommer  i  Biblen,  maa  man  gaa  de 
snurrigste  Omveje  for  at  gjengive  dem.  Naar  Jesus  f. 
Ex.  siger:  „Hvor  ofte  vilde  jeg  ikke  forsamle  Eder, 
som  Hønen  samler  Kyllingerne  under  sine  Vinger,  men 
I  vilde  ikke,"  gjengives  Ordet  ,,vilde"  her  —  første 
Gang  ved:  „Hvor  ofte  var  jeg  ikke  i  Begreb  med  at 
samle  Eder"  og  anden  Gang  ved:  „ønskede".  Naar 
Paulus  siger :  „Gud  er  den,  som  virker  i  os  baade  det 
at  V  i  1 1  e  og  at  udrette,"  oversættes  „ville"  her  ved :  „op- 
stille Hjærteretning"  (o :  lægge  Planer) ;  —  og  i  Bønnen 
„Ske  Din  Vilje  o.  s.  v."  oversættes  Vilje  ved  „Bryst" 
(o :  det,  man  huser  af  Sind  i  sit  Bryst) . 

Det  vil  utvivlsomt  overraske  mange,  ligesom  det 
overraskede  mig  selv,  at  et  Folk,  der  i  adskillige  Ret- 
ninger har  vist  sig  saa  fuldt  af  Vilje,  ikke  engang  har 
et  Ord  for  Vilje.  I  det  hele  vil  denne  Tilbøjelighed  i 
den  japanske  Folkekarakter  til  i  Udtryks-  og  Frem- 
gangsmaade  at  gaa  de  vage,  indirekte  Veje  forekomme 
mange  at  staa  i  mærkelig  Modstrid  med  den  Side  af 
den  japanske  Folkekarakter,  som  Vesten  bedst  kjender 
og  hører  mest  om :  den  maalbevidste  og  selvhævdende 
Side,  der  i  Krig  og  Konkurrence  gaar  lige  paa.  Mod- 
sætningen er  ogsaa  slaaende  nok;  og  jeg  ved  ikke  af, 
at  der  i  noget  andet  Folk  findes  en  saa  uløselig  Forening 
af  en  overhøflig  Tilbøjelighed  til  at  luske  uden  om  Poin- 
ten som  Katten  om  den  varme  Grød  og  en  ukuelig  Selv- 
hævdelse, der  ikke  kjender  til  at  bøje  af.  Men  her,  som 
saa  ofte,  er  Modsætningerne  ikke  vilkaarlig  parrede,  men 

til  syvende  og  sidst  kun  forskjellige  Grene  paa  en  fælles 
Stamme. 

Det  dybeste  i  Japaneren  er  nemlig,  som  ofte 
fremhævet,  hans  overordentlig  udviklede  Samfunds- 
bevidsthed, der  endog  stiger  til  ligefrem  Tilbedelse  af 
nationale  Heroer.  Denne  Fællesfølelse  gjør  ham  selv- 
udslettende, vag  og  ubestemt  i  visse  Retninger  —  han  er 
vant  til  som  Individ  at  træde  tilbage  —  men  gjør  ham 
paagaaende  og  ukuelig  i  andre  Retninger.  Gjælder  det 
Nationens,  Samfundets  Ære,  vil  intet  kunne  standse 
ham.  Det  er  det,  der  gjør  ham  til  Helt  i  Krigen  (Helte- 
døden er  den  inderligst  tænkelige  Forening  af  Selvud- 
slettelse og  Selvhævdelse),  og  det  er  det,  der  ofte  frister 
ham  til  at  være  næsten  latterlig  prikken  i  sin  Selvstyre- 
trang, endog  paa  Omraader,  hvor  han  endnu  ikke  mag- 
ter Styret;  —  men  Japaner  racen  maa  ikke  være  i 
Afhængighedsforhold  til  andre! 

Denne  lidt  prikne  Selvstyretrang  vil  den  rejsende 
møde  næsten  for  hvert  Skridt  i  Japan.  —  Man  kan  ikke 
i  dybere  Forstand  kalde  Japanerne  en  uafhængig  og 
original  Race.  Politisk  har  de  været  uafhængige  alle 
Dage ;  det  er  deres  Stolthed,  at  ingen  Fjende  nogen- 
sinde har  sat  sine  Fødder  paa  deres  grønne  Øer ;  men 
i  A  a  n  d  s  1  i  V  e  t  har  de  vitterligt  præsteret  meget  lidt 
originalt.  Det  meste  i  deres  religiøse  og  kulturelle  Liv 
er  Laan  fra  Indien,  Kina  og  Vesten.  Men  —  de  v  i  1 
være  uafhængige.  Deres  nationale  Stolthed  føler  det 
som  en  Ydmygelse  at  gaa  i  Lære  hos  Udlændinge  eller 
være  under  deres  Ledelse ;  og  netop  deres  Mangel  paa 
virkelig  produktiv  Uafhængighed  gjør  dem  ofte  saa  me- 
get mere  uafhængighedslystne.  De  føler  Trang  til  ved 
alle  Lejligheder  at  understrege  deres  Selvstændighed. 
Jeg  véd  en  Japaner,  der  skrev  i  et  Privatbrev:  „Ingen 
Udlænding  har  nogensinde  udrettet  noget  her  i  Japan, 
med  mindre  han  selv  er  forbleven  —  bag  Gardinet!" 

Dette  er  utvivlsomt  sandt.  Men  det  rummer  samtidig  en 
ikke  helt  smigrende  national  Selvkarakteristik.  Japa- 
nerne er  ofte  som  Børn,  der  „vil  selv",  ogsaa  hvor 
de  endnu  ikke  kan  selv. 

Det  har  været  følt  paa  mange  Omraader,  ogsaa  paa 
Kirkens,  Den  f  o  r  tidlig  udviklede  Selvstændighedslyst 
har  givet  sig  flere  ret  umodne  og  uværdige  Udtryk  og 
har  skabt  vanskeligere  Kaar  for  Guds  Riges  Arbejde, 
end  det  havde  været  fornødent.  Jeg  kunde  fortælle  ad- 
skillige Exempler  herpaa,  der  vilde  faa  kristne  Menne- 
sker i  Vesten  til  at  undres.  Paa  den  anden  Side  skal 
det  villigt  indrømmes,  at  der  (som  ovenfor  paavist)  vir- 
kelig har  været  og  er  en  Del  fødte  Ledere  iblandt  de 
japanske  kristne,  —  og  tillige  at  Forholdene  nu.  baade 
i  Kirken  og  paa  andre  Omraader,  vist  er  ved  at  falde 
noget  mere  til  Ro. 

Forholdet  til  „det  udenlandske"  er  siden  Restaura- 
tionens Dage  gaaet  gjennem  to  Yderligheder :  først  antog 
man  kritikløst  alt  vesterlandsk  og  —  forslugte  sig  paa 
det.  Saa  kom  Tilbageslaget:  gjennem  sejrrige  Krige 
vaagnede  Japan  til  en  Selvfølelse,  der  gjorde  Front  mod 
„det  udenlandske" ;  man  ønskede  nu  et  japansk,  japa- 
nesisk  Japan!  Men  da  man  alligevel  hverken  kunde 
undvære  eller  selvstændigt  magte  den  vesterlandske 
Kultur,  fik  denne  Reaktion  ret  ofte  et  komisk  og  force- 
ret Anstrøg.  Man  efterlignede  Vestens  Teknik  og  bildte 
sig  dog  i  stort  Maal  ind.  at  man  var  langt  forud  for  Ve- 
sten. En  dannet  Japaner  sagde  f.  Ex.  i  fuldt  Alvor  til 
en  Amerikaner,  som  for  en  halv  Snes  Aar  siden  kom  til 
Japan :  „Ved  Du,  at  vi  her  i  Japan  har  de  hurtigste  Tog 
i  Verden?  Vi  kjører  19  miles  i  Timen!"  „Da  jeg  rejste 
hertil,"  svarede  Amerikaneren  tørt,  „kjørte  Toget  gjen- 
nem Amerika  c.  60  miles  i  Timen."  Tableau ! !  Selvfølge- 
lig kan  man  træffe  den  Slags  Skvadroneren  i  alle  Lande ; 
—  men  i  Japan  traf  man  den  f  o  r  tit.  Jeg  siger  traf, 

thi  nu  er  man  ved  at  komme  mere  i  Ligevægt  det  er 
i  al  Fald  m  i  t  Indtryk.  Pendulen  har  været  ude  i  begge 
Yderligheder  og  søger  nu  Midtpunktet ;  og  det  er  utvivl- 
somt det  sundeste  og  lykkeligste  for  alle  Parter, 

Under  disse  stærke  Svingninger  har  det  været  Ja- 
pans overordentlige  Lykke  gjennemgaaende  at  have  haft 
en  god  og  dygtig  Regjering  med  en  Række  vidtskuende 
og  velmenende  Førere,  hvilken  paafaldende  Modsæt- 
ning til  Kina  I  Som  rejsende  i  Japan  møder  man  det  ene 
Vidnesbyrd  efter  det  andet  om  den  Iver  og  Kraft,  hvor- 
med Regjeringen  søger  at  fremme  Anstændighed,  Op- 
lysning og  Orden.  Man  kan  ikke  andet  end  faa  dyb 
Respekt  for  Regjeringens  „gode  Hensigter" :  og  det  er 
det  japanske  Folks  Ære,  at  det  som  Helhed  har  villet 
lade  sig  lede.  Den  nationale  Fællesbevidsthed  dukker 
her  op  igjen  i  Form  af  Loyalitet. 

Men  e  r  den  stærke  Nationalbevidsthed  i  m_ange  Maa- 
der  Japans  Styrke  og  Ære,  saa  er  der  heller  ingen  Tvivl 
om,  at  Vrangsiden,  den  ærgjerrige  og  snævre  Nationalis- 
me, er  Japans  Orm.  Og  jeg  betænker  mig  ikke  paa  at 
sige :  d  e  n  er  ogsaa  Guds  Riges  største  Vanskelighed  i 
Nutidens  Japan.  Thi  bortset  fra,  at  national  Forfænge- 
lighed meget  let  slaar  over  og  bliver  en  rent  personlig 
Forfængelighed,  et  Ærestræb  for  Mennesker,  som  m  a  a 
døde  Troen,  saa  er  der  en  let  kjendelig,  omend  for  de 
enkelte  maaske  ubevidst  Tendens  til  at  ville  møde  Kri- 
stendommen og  Vestens  Kultur  med  noget  specielt  ja- 
pansk. Det  er,  som  om  mange  af  dem,  der  vitterlig 
har  set  et  Glimt  af  Kristendommens  Herlighed,  faar  saa 
underlig  travlt  med  at  gjennemsøge  den  japanske  Histo- 
ries Dragkister  og  Skuffer  for  at  finde  et  Stykke  Aands- 
liv,  som  Vesten  ikke  har  Mage  til ;  og  her  synes  da 
Herodyrkelsen  i  en  lidt  moderniseret  Form  dem  brug- 
bar. 

Selv  indenfor  de  kristnes  Kredse  mærker  man  un- 

dertiden  denne  lidt  nervøse  Tilbøjelighed  til  at  ville  lave 
noget  selv  fremfor  at  ville  tage  Evangeliet,  som  det  er  i 
bibelsk  og  apostolisk  Skikkelse. 

Maatte  det  blot  altid  blive  husket,  at  Kristendommen 
er  slet  ikke  Vestens  Religion,  men  Verdens ;  og  at  Ori- 
ginalitet i  kristelig  Forstand  opnaaes  ikke  ved  at  lave 
noget  nyt,  men  ved  at  lade  sig  selv  gjøre  til  et  nyt  Men- 
neske ved  Kristi  Kraft. 

En  uskrømtet  Tilegnelse  af  det  gamle  Evangelium 
vilde  fremfor  noget  andet  skabe  et  særligt  japansk  Aands- 
liv  med  en  Fornyelse,  og  ikke  en  Forviskning  af  alle  den 
japanske  Races  allerbedste  Egenskaber! 


VI. 
KAMPMINDER 


Kampminder. 


Flere  Steder  i  Japan  traf  jeg  interessante  Spor  af  den 
aarhundred  lange  Kamp,  som  Kristendom  og  Heden- 
skab har  ført  i  Japan,  inden  den  egentlige  evangeliske 
Periode  i  den  nyere  Tid  begyndte.  „Krigsceremonihal- 
len"  ved  et  af  Templerne  i  Kyoto,  er  et  af  Minderne; 
et  andet  og  maaske  det  mest  talende  er  de  Smaagjen- 
stande,  der  opbevares  paa  Uénomusæet  i  Tokyo, 

De  Ting,  det  her  drejer  sig  om,  rummes  i  et  Skab 
eller  to;  og  de  fleste  musæumsbesøgende  ser  dem  vist 
næppe.  Der  er  Tusinder  af  andre,  mere  iøjnefaldende 
Ting  paa  Musæet.  Men  ingen  kristen  vil  kunne  standse 
foran  disse  Skabe  uden  dyb  Bevægelse. 

Her  ser  man  for  det  første  et  Par  af  de  gamle  For- 
bud mod  Kristendommen  eller  rettere  sagt :  et  Par  Pla- 
kater, som  refererer  sig  til  disse  Forbud;  thi  selve  de 
gamle  Kundgjørelser  mod  Kristendommen  er  der  des- 
værre intet  Exemplar  af.  Som  mange  Missionsvenner 
vil  vidv^.,  lød  Forbudet  omtrent  saaledes :  „Saalænge  So- 
len varmer  Jorden,  maa  ingen  kristen  understaa  sig  i  at 
komme  til  Japan ;  og  alle  skal  vide,  at  selv  de  kristnes 

Gud  eller  den  store  Gud  over  alle  Guder  skal  bøde  der- 
for med  sit  Hoved,  dersom  han  overtræder  denne  Be- 
faling." Den  Kundgjørelse  er  ikke  opbevaret,  —  i  et- 
hvert Fald  ikke  udstillet.  Mon  fordi  Japanerne  nu  skam- 
mer sig  over  det  kortsynede  Overmod,  der  taler  herigjen- 
nem,  og  som  „de  kristnes  Gud"  saa  grundig  har  gjort  til 
Skamme?  Jeg  ved  det  ikke,  men  det  skulde  ikke  undre 
mig ;  —  thi  at  der  ikke  skulde  findes  et  eneste  Exemplar 
tilbage  af  disse  Plakater,  der  engang  var  spredte  over 
hele  Riget,  synes  mig  næsten  utænkeligt.  Men  udstil- 
lede er  de  som  sagt  ikke. 

Derimod  ser  man  to  andre,  og  de  er  gale  nok.  Den 
ene  er  ret  moderne ;  den  stammer  fra  1867  og  siger  kort 
og  godt:  „De  gamle  Regler  mod  Kristendom  og  Jesus- 
dom  vil  paa  det  strengeste  blive  overholdt  som  hidindtil." 
Den  anden,  der  er  noget  ældre,  søger  ved  Præmier 
at  lokke  Folk  til  at  angive  de  kristne :  Den,  der  angiver 
en  Pater,  faar  500  Sølvstykker;  den,  der  angiver  en 
Præst  af  lavere  Rang  eller  en  menig  kristen,  faar  300 
Sølvstykker ;  og  den,  der  angiver  en,  der  har  huset 
kristne  i  sit  Hjem,  faar  100  Sølvstykker! 

Endnu  mere  gribende  end  disse  Plakater  er  dog  de 
Kristusbilleder,  som  det  japanske  Folk  gjennem  Aar- 
hundreder  har  brugt  til  —  at  t  r  a  m  p  e  p  a  a ! 

Men  maaske  er  de  fleste  af  mine  Læsere  ikke  ganske 
klar  over  den  historiske  Baggrund  saavel  for  disse  Kri- 
stusbilleder som  for  de  ovenfor  omtalte  Plakater.  Jeg 
skal  derfor  lige  minde  om  den. 

Fra  Midten  af  det  16de  til  henimod  Midten  af  det 
17de  Aarhundrede  drev  spanske  og  portugisiske  Jesuiter 
en  ivrig  Mission  i  Japan.  Skjønt  denne  Mission  led  af  de 
sædvanlige  romerskkatolske  Skjævheder,  var  der  dog 
adskillig  aandelig  Kraft  i  den.  Omkring  Aar  1600  var 
der  over  [,  Million  kristne  i  Japan. 

Men  da  kom  Omslaget. 

Magthaverne  begyndte  at  blive  bange  for,  at  der  laa 
politiske  Hensigter  bag  Missionen ;  og  Folket  begyndte 
at  blive  opbragt  over  de  spanske  og  portugisiske  Kjøb- 
mænds  Griskhed.  Bl.  a.  opkjøbts  disse  Kjøbmænd  hele 
Skibsladninger  af  japanske  Børn  og  solgte  dem  som  Sla- 
ver til  Manila  og  Macao.  Der  behøvedes  blot  en  Anled- 
ning, og  Anledningen  kom.  Det  fortælles,  at  en  pralen- 
de spansk  Skibsfører  en  Dag  blev  spurgt  om,  hvorledes 


Nogle  af  de  Billeder,  der'  trampedes  paa. 


den  spanske  Konge  havde  været  i  Stand  til  at  opnaa  saa 
stor  Magt  og  saa  vidtstrakte  Besiddelser.  „Min  Konge 
er  meget  klog,"  svarede  Skibsføreren.  „Først  sender  han 
Missionærer  ud  for  at  vinde  Folkets  Hjærter ;  siden  er 
det  let  for  Soldaterne  at  vinde  Landet." 

Det  Svar  blev  bragt  til  Tokugawa.  Kort  efter  blev 
alle  Missionærerne  foruden  Masser  af  indfødte  Præster 
og  Kateketer  drevet  ud  af  Riget  og  erklærede  for  Lan- 
dets Fjender. 

Det  hjalp  imidlertid  ikke,  og  saa  begyndte  Forfølgel- 


Fra  Nutidens  Japan. 

serne  for  Alvor.  En  Hollænder,  der  ved  Skibbrud  var 
kommen  i  Land  i  Japan  og  dér  havde  svunget  sig  op  til 
en  indflydelsesrig  Stilling,  pustede  til  Ilden.  Han  hadede 
baade  Spanierne  og  Paven  og  satte  ondt  for  dem,  hvor 
han  kunde. 

De  mest  raffinerede  Pinsler  blev  bragt  i  Anvendelse. 
Japanernes  medfødte  Grusomhed  blev  yderligere  anspo- 
ret ved  Hollændernes  Fortælling  om  Bartholomæusnat- 
ten  i  Paris  og  Inkvisitionens  Fremgangsmaader  i  Euro- 
pa. Det  er  næsten  ikke  til  at  holde  ud  at  læse  om,  hvad 
de  japanske  kristne  dengang  led.  Man  rev  Neglene  af 
dem  eller  borede  Syle  lommelangt  ned  i  Fingerenderne. 
Man  kastede  dem  i  slangefyldte  Grave,  bandt  Rør  med 
brændende  Svovl  til  deres  Næse  og  Mund,  stak  spidse 
Bambussplinter  i  deres  Krop  saa  tæt  som  Piggene  paa 
et  Pindsvin,  piskede  dem  til  Kjødet  faldt  af  Knoglerne, 
brændte  dem  med  Fakler,  slæbte  dem  i  Frostvejr  nøgne 
fra  Sted  til  Sted.  skar  Fingrene  af  dem,  rev  Senerne 
ud  af  Armene  og  bandt  dem  til  Skampæle.  Med  Træ- 
save  savede  man  dem  Huller  i  Hals  og  Arme,  strøede 
Salt  i  Saarene  og  gav  dem  saa  Risvin  at  drikke  for  der- 
ved at  holde  dem  i  Live  og  forlænge  deres  Kvaler.  Man 
dyppede  dem  langsomt  i  sydende  Svovlslam  eller  kastede 
dem  bundne  til  Tove  fra  Skibe  ud  i  Havet  og  trak  dem 
saa  op  igjen,  hver  Gang  de  var  lige  ved  at  drukne,  for 
at  de  kunde  gjennemlide  Dødskvalerne  mange  Gange ; 
eller  man  hængte  dem  op  i  Tove  og  snurrede  dem  rundt 
saa  hurtigt  og  saa  længe,  saa  de  tilsidst  mistede  For- 
standen. 

Ens  Tro  baade  paa  Gud  og  Mennesker  kan  næsten 
faa  et  Knæk  ved  at  læse  om  al  denne  Grusomhed.  Men 
det  vidunderligste  er,  at  de  kristne  gjennemgaaende  stod 
Pinslerne  igjennem.  Det  japanske  Heltemod  overfor 
legemlige  Lidelser  fornægtede  sig  heller  ikke  her.    For- 

holdsvis  faa  afsvor  deres  Tro.  Derimod  satte  de  sig  til- 
sidst  til  Modværge,  drevne  af  Fortvivlelse. 

C.  30,000  kristne  indesluttede  sig  i  et  Slot  i  Nær- 
heden af  Nagasaki  og  hejsede  over  Slottet  et  Banner 
med  Jomfru  Marias  Billede.  Det  var  deres  Samlings- 
mærke. Men  Fjenderne  var  dem  for  overmægtige,  og 
Hungersnød  slog  sig  til.  Slottet  blev  brændt,  Tusinder 
omkom  i  Flammerne,  og  Resten  blev  ført  i  Fangenskab 
eller  styrtet  i  Havet  fra  stejle  Klipper. 

Det  var  i  1637. 

Japan  blev  nu  lukket  for  alle  fremmede,  og  de  før 
omtalte  Plakater  mod  Kristendommen  blev  slaaede  op 
over  hele  Riget.  Ved  Byporte  og  Færgesteder,  paa  Vej- 
skjel  og  Landsbytorve  stod  disse  Trætavler,  der  med 
sorte  Tuschbogstaver  brændemærkede  Kristendommen 
som  Summen  af  alt  ondt.  I  den  almindelige  Folkebe- 
vidsthed sank  Jesusnavnet  ned  til  at  være  et  Skændsels- 
navn  paa  en  fremmed  Dæmon,  hvormed  man  kyste 
Børn, 

Alligevel  var  Kristendommen  i  Japan  ingenlunde  ud- 
ryddet. I  over  200  Aar  levede  den  i  Smug,  afspærret 
fra  Omverdenen  og  forfulgt  af  Regjeringen.  I  Hemme- 
lighed valgte  de  kristne  en  Mand  af  deres  Midte  til 
Præst ;  og  i  Hemmelighed  døbte  disse  Præster  Slægt 
efter  Slægt  efter  en  gammel  latinsk  Formular,  som 
mundtlig  gik  i  Arv,  og  som  i  det  hele  blev  saa  godt 
husket,  at  de  katholske  Præster,  ved  deres  Tilbagekomst 
til  Japan  c.  1860,  endnu  forstod  Formularen  ganske  godt. 
Blot  var  Jesusnavnet  i  Tidens  Løb  blevet  forvekslet  med 
Josefnavnet ! 

I  denne  Kristendommens  „underjordiske  Tid"  var 
det,  at  Regjeringen  bragte  de  ovenfor  nævnte  „Kristus- 
billeder  til  at  trampe  paa"  til  Anvendelse.  Fremgangs- 
maaden  var  lidt  forskjellig.    Paa  visse  Steder  blev  hele 

Befolkningen  én  Gang  om  Aaret  drevet  gjennem  en 
snæver  Portaabning.  hvorved  de  ikke  kunde  undgaa  at 
sætte  Fødderne  paa  de  hellige  Billeder,  der  var  lagt  i 
Porten.  Paa  andre  Egne  gik  en  Embedsmand  med  et 
Par  Assistenter  ved  Nytaarstid  fra  Hus  til  Hus:  af  Fol- 
ketællingslisten blev  Beboernes  Navne  raabt  op.  og  én 


TOKLGA^A   I, 
der  begvndte  Krisienforfolgelserne  i  det  syltende  Aarhundrede. 


for  én  maatte  disse  da  med  Trætøfler  trampe  paa  et 
medbragt  Kristusbillede.  Vægrede  de  sig.  var  deres 
Tro  røbet  og  deres  Skæbne  vis. 

I  Begyndelsen  var  disse  Billeder  af  Papir;  men  da 
de  hurtigt  blev  slidt  i  Stykker,  blev  de  erstattet  af  en 
Del  udskaarne  Træbilleder.  Disse  holdt  imidlertid  hel- 
ler ikke.  Saa  lod  Regjeringen  lave  20  smaa  Metalme- 
dailloner   forestillende   Kristus   for  Pilatus  med   torne- 

kronet  Pande  og  sammenbundne  Hænder,  og  disse  Me- 
dailloner  blev  derefter  forsvarlig  indfattede  i  tunge  Træ- 
klodser. Senere  gik  man  et  lille  Skridt  videre  :  man  gjor- 
de Medaillonerne  større,  saa  Træklodserne  blev  over- 
flødige. Samtidig  varierede  man  Sujetterne:  Kristus  paa 
Korset ;  Kristus  som  Barn  paa  Marias  Skød ;  o.  s.  v. 

Der  ymtes  om,  at  hollandske  Kjøbmænd  i  Nagasaki 
for  ussel  Vindings  Skyld  solgte  disse  Kristusbilleder  til 
den  japanske  Regjering.  I  saa  Fald  var  det  Judas-Han- 
del. 

Mange  af  Billederne,  der  nu  ligger  saa  fredelig  bag 
Laas  og  Glas,  ere  saa  slidte  af  trampende  Fødder,  at 
Trækkene  næsten  ere  ukjendelige.  Men  netop  i  deres 
Utydelighed  taler  de  et  gribende  Sprog.  Hvor  mangen 
Demas  har  ikke  trampet  paa  dem !  Hvor  mangen  Sau- 
lus,  der  ikke  kunde  trampe  paa  Kristus  uden  at  stampe 
mod  Brodden !  Hvor  mangen  en  Stakkel,  som  et  Øje- 
blik blev  fejg  og  bagefter  gik  udenfor  og  græd  bitterlig ! 
Hvor  mange,  om  hvem  det  bogstavelig  gjaldt :  De  vidste 
ikke,  hvad  de  gjorde ! 

Men  taler  disse  Billeder  om  saarede  Samvittigheder 
og  udsaaet  Had,  om  Brutalitet  og  aandeligt  Mørke,  saa 
taler  de  sikkert  ikke  mindre  om  Tro  og  Heltemod,  Jeg 
kjender  ikke  Tallet  paa  dem,  der  hellere  end  at  trampe 
paa  deres  Frelser,  vilde  bøde  med  deres  Liv.  De  er 
skrevne  i  Guds  Bog.  Men  at  disse  Bekjenderes  Antal 
næppe  har  været  helt  lille,  faar  man  et  Indtryk  af  ved  at 
se  den  Masse  smaa  Krusifixer,  som  ligger  i  Skabet  ved 
Siden  af,  og  som  den  hedenske  Inkvisitionsdomstol  i 
Nagasaki  i  Aarhundredernes  Løb  har  taget  fra  de  krist- 
ne. Især  omkring  1860,  ved  de  første  katholske  Mis- 
sionærers Tilbagekomst  til  Japan,  brød  Forfølgelserne 
ud  paany.  De  hemmelige  Kristne  hilste  nemlig  Præster- 
ne med  Korsets  Tegn.  Derved  blev  de  opdagede,  grebne 
og  sendt  til  Minerne,  eller  ført  Landet  rundt  i  Jærnbure 

til  Spot  og  Grin  for  Hedningerne ;  og  deres  Krusifixer 
og  Bønnebøger,  som  Domstolene  tog  fra  dem,  ligger  nu, 
som  sagt,  her  i  Musæets  Skabe.  —  — 

Ja,  der  e  r  bleven  kæmpet  om  Jesusnavnet  i  Japan 
mere  end  i  de  fleste  andre  Lande ;  og  Kampen  er  ikke 
sluttet  endnu. 

Det  er  ganske  vist  andre  Tider  nu. 

Da  Kommandør  Perry  med  en  lille  Flaade  ameri- 
kanske Skibe  i  Juli  1859  kastede  Anker  ud  for  Japans 
Kyster  for  paa  Amerikas  Vegne  at  faa  Japan  aabnet  for 
Handel  og  Civilisation,  var  den  første  Lyd,  som  Japa- 
nerne hørte  fra  de  fremmede  Skibe  (næst  Vagtkanonens 
Buldren)  Salmesang.  Det  var  just  en  Søndag.  Perry 
vilde  ingen  Forhandlinger  optage  paa  den  Dag ;  Kirke- 
flaget blev  hejst  til  Tops,  det  eneste  Flag,  som  det  i 
den  amerikanske  Marine  er  tilladt  at  hejse  oven  over 
Stjernebanneret ;  og  ind  mod  Land  drev  Tonerne  af 
Mandskabets  Salmesang.    De  sang  bl.  a. : 

For  Himlens  Gud  med  Lovsang  staar 
Alverdens  Folk  som  Tronevagt ; 
thi  uden  Grænse  er  hans  Aar, 
hans  Dommerret,  hans  Skabermagt. 

Det  var  som  en  hellig  Profeti.  De  amerikanske  Skibe 
skulde  kun  forhandle  om  Handelssamkvem,  og  Japa- 
nerne forsøgte  en  Tid  lang  at  lukke  op  for  Handlen,  men 
lukke  i  for  „Kristendom  og  Opium".  Men  fra  Begyn- 
delsen af  slog  Gud  det  fast,  at  Forbindelse  med  Vesten 
for  Japan  betød  en  ny  Besøgelsestid.  At  indlemme  Japan 
blandt  de  Folk,  der  staar  som  Tronevagt  for  Himlens 
Gud,  var  Pioneer-Missionærernes  Drøm.  Overall  i 
Havnestæderne  slog  disse  Missionærer  sig  ned ;  og  efter 
en  haard  Brydningstid  blev  kristeligt  Arbejde  givet  fri  i 
1899.   Og  meget  er  allerede  udrettet.    Forunderlig  hur- 

tigt  er  den  japanske  Kirke  blomstret  frem.  Ingen  men- 
neskelig Magt  vil  atter  kunne  rydde  den  ud.  Japan  er 
ikke  blot  bleven  moderniseret  af  Vestens  Kultur,  men 
humaniseret  under  Kristendommens  Indflydelse.  He- 
denskabet har  foreløbig  trukket  Kløerne  til  sig ;  —  men 
Kløerne  er  der  endnu.  1  Krogene  mumles  der 
af  og  til  om,  at  de  gamle  Plakater  mod  Kristendommen 
egentlig  aldrig  er  tilbagekaldte ;  de  er  blot  taget  ned, 
fordi  de  var  tilstrækkelig  kjendtel  Mon  virkelig  denne 
Jesuitisme  engang  skal  afgive  Lovhjæmmel  for  en  ny 
Forfølgelse? 

Fremtiden  vil  vise  det.  — 

Det  skal  undertiden  kunne  hænde,  at  Kirsebærtræ- 
erne i  Japan  i  Stedet  for  at  blomstre  i  April  springer  ud 
allerede  i  Januar  Maaned.  Disse  hvide  blomstrende  Træ- 
er ved  Vintertide  fryder  mange,  men  ængster  nogle ;  de 
kyndige  véd,  at  Kirsebærrenes  altfor  tidlige  Blomstring 
i  Reglen  er  Forbud  paa  Jordskjælv.  — 

Den  evangeliske  Mission  fik  en  usædvanlig  hurtig 
Blomstring  i  Japan.  Store  Ting  blev  udrettede,  og  de 
bragte  mange  kristne  i  Vesten  til  at  fryde  sig.  Men  om 
denne  tidlige  Blomstring  i  Virkeligheden  er  Varsel  om 
en  rig  Høst  eller  blot  om  et  kommende  Jordskjælv,  det 
er  —  efter  mit  Skjøn  —  endnu  et  aabent  Spørgsmaal. 


J.  FRIMODTS  FORLAG  -  KØBENHAVN 

4.  Oplag.     Pris  1  Kr.      Indbunden  2  Kr. 

8de  til  10de  Tusinde. 

Korte  Ord  om  store  Ting: 

Nr.i.  Krlitendom  —  en  virkelighed.  Nr.  3.    Fyldt  af  Aanden. 

Tredie  Oplag.     25  Øre.  Fjerde  Oplag.    35  Ore. 

Nr.  a.  Har  Bøn  praktisk  Vsrdl?  Nr.  4.   Til  vakte  Sjæle. 

Fjerde  Oping.     25  Ore.  !  Andet  Opl.ig.     25  Øre. 

Nr.  5.    Retfærdlggjørelse  af  Tro  og  moderne  Krav. 
Andel  Oplag.     Pris  25  Øre. 
Nr.  6.  Guds  Plan  med  dit  Liv.  Nr.  7.     Forsoningen. 

Tredie  Oplag.     Pris  25  Øre.  Andet  Oplag.     Pris  25  Øre. 

Sr.  8.     Hvorfor  Qud  skjuler  sit  Ansigt.     Andel  Oplag.     Pris  25  Øre. 

Nr.  9.     Vor  Stilling  til  Biblen.     Pris  .35  Øre. 

Nr.  10.  Lev  efter  Din  Overbevisning.  Nr.  11.    Gode  Forsæt. 

Pris  25  Øre.  Pris  25  Øre. 

Nr.  12.     Hvorledes  man  ler  Gud. 

Andet  Oplag.     Pris  25  Øre. 

Nr.  13-14.     Forsvarssag  og  Kristentro.     Tredie  Oplag.     Pris  50  Øre 

Nr.  15.     Penge  og  Mennesker.    Andel  Oplag.     Pris  25  Øre. 

Nr.  16.     Spiritismen  og  vore  afdøde.     Andel  Oplag.     Pris  25  Øre. 

Nr.  17     Mlsslonsslnd      Andel  Oplag.     Pris  25  Øre. 

Nr.  18.     Hvorledes  Jeg  vandt  min  Bibel.     Andel  Oplag.     Pris  25  Øre. 

Ungdommens  Bog. 

6le  Oplag. 
Pris  S  Kr.  2.')  Øre,  eleg.  indh.  4  Kr.  50  Øre. 

